
KEISARI AUGUSTUS 


KEISAMNSRI AUGUSTUS 


yMutta niinä päivinä tapahtui, että käsky kävi ulos keisa- 
rilta Augustukselta, että kaikki maailma piti verolliseksi las- 
kettaman. 

Nämä vanhan raamatunkäännöksen sanat, jotka luettiin 
Luukkaan evankeliumiin sisältyvän joulusanoman alussa, välit- 
tivät aikoinaan poikaselle, joka vastikään oli oppinut lukemaan, 
ensimmäisen tiedon keisari Augustuksesta, hänen mahdistaan 
ja Rooman valtakunnan suuruudesta. Noilla sanoilla oli mer- 
killinen teho. Niiden siivin mielikuvitus kantautui retkeilylle 
kaukaisiin aikoihin. Mikä oli miehiään tuo keisari Augustus, 
jonka käskyä koko maailma tctteli ja jonka sanottiin mahti- 
sanallaan panneen liikkeelle evankeliumien kertomusten kir- 
kastamet valtavat tapahtumasarjat? Ja minkälainen oli se 
valtakunta, joka evankeliumissa sai nimen kaikki maailma»? 

Siitä lähtien Augustus on pysynyt silloisen sanankuulijan 
mielenkiinnon kohteena. Evankeliumin kertomus tosin on tässä 
kohdassaan osoittautunut epähistorialliseksi. Sellaista yleistä 
verollepanoa, jota Luukas tarkoittaa, ei Rooman valtakunnassa 
tuohon aikaan tapahtunut. Mitta siitä huolimatta Luukkaan 
majesteetillisen juhlalliset sanat eivät ole vähääkään menettä- 
neet vaikutusvoimastaan. Ne säilyttävät edelleen kaikkein vai- 
kuttavimmassa, tunteeseen voimakkaimmin vetoavassa muo- 
dossa muiston miehestä, joka keskitti kokonaisen sivistys- 
maailman yhden miehen tahdosta riippuvaksi järjestyneeksi ja 
säännöllisesti toimivaksi elimistöksi, 


Augustuksen aikana syntyi Rooman valtakunnan syrjäi- 
sessä kolkassa galilealainen, jonka vaikutus ihmiskunnan kehi- 
tykseen tuli olemaan suurempi kuin kenenkään muun historian 
henkilön. Se oli tapahtuma, josta Augustus ei tietänyt mitään 
ja jonka kantavuutta hän ei olisi voinut aavistaa, vaikka hän 
olisi siitä tietänytkin. Mutta siitä huolimatta on tuskin pelkkä 
sattuma, että kristinuskon perustaja tuli maailmaan juuri tuona 
ajankohtana. Rooman valtakunnassa oli noihin aikoihin kaik- 
kialla tavattavana voimakas rauhan kaipuu, joka oli varsin 
ymmärrettävä vuosikymmeniä kestäneiden veristen ja julmien 
kansalaissotien ` raatelemassa maailmassa. Ulkonaisen rauhan 
palautti Augustus, ja sen vuoksi häntä kunnioitettiin kuin 
jumalaa. Mutta ihmiset eivät kaivanneet ainoastaan ulkonaista 
rauhaa saadakseen ilman pelkoa tehdä työtä ja vaurastua, vaan 
myöskin sisäistä rauhaa, tyydytystä sielunsa kaipaukselle. Tätä 
iäisyyskaipuuta ruokkimaan saapui kristinusko, jonka leviämi- 
selle juuri Augustus valmisti oivalliset edellytykset. Rauhal- 
listen olojen ja vilkkaiden kulkuyhteyksien turvin Paavali saat- 
toi suorittaa lähetysmatkansa ja kylvää kristillisen uskon sie- 
menen eri puolille laajaa Rooman valtakuntaa. Vain siten 
kristinuskon suhteellisen nopea leveneminen kävi mahdolliseksi. 

Mutta tämä on ainoastaan yksi puoli Augustuksen suuressa 
vakaannuttamistyössä. Niissä vaiheissa, jotka Rooman valta- 
kunnan oli kestettävä, ennen kuin sen peräsin oli lopullisesti ja 
varmasti hänen kädessään, oli uhkaamassa vaara, että valta- 
kunnan painopiste siirtyisi itään ja että Rooma menettäisi 
asemansa sen pääkaupunkina. Valtakunnan itäinen osa oli näi- 
hin aikoihin huomattavasti väkirikkaampi ja taloudellisesti voi- 
makkaampi kuin sen läntinen puolisko. Jo Gaius Julius Caesarin 
sanottiin suunnitelleen kreikkalais-roomalais-egyptiläisen maa- 
ilmanvallan perustamista, jonka suurkuninkaana hän olisi hal- 
linnut Aleksandriassa. Jos taas siinä taistelussa, jonka Antonius 
ja Augustus kamppailivat keskenään, edellinen olisi voittanut, 
on erittäin todennäköistä, että hän olisi toteuttanut Caesarin 
suunnitelman. Siinä tapauksessa teko, jonka Konstantinus Suuri 

suoritti kolmesataaviisikymmentä vuotta myöhemmin siirtä- 
mällä pääkaupungin Bysantiumiin, olisi tapahtunut jo tällöin. 
Mutta jos tällainen suunnitelma olisi toteutunut, se olisi mer- 
kinnyt kohtalokasta keskeytystä länsimaisen kulttuurin kehi- 
tyksessä. Jos Rooma niin aikaisin olisi lakannut olemasta 
maailmanvallan pääkaupunki, ei olisi kehittynyt sitä yhtenäistä 
länsimaista sivistystä, joka antoi leimansa keskiajalle kaikesta 
sen henkisestä köyhyydestä huolimatta ja joka renessanssissa 
heräsi uuteen luomisvoimaiseen aikakauteen. Eräät nykyaikai- 
sen eurooppalaisen kulttuurin perusedellytykset olisivat täten 
jääneet syntymättä. Kun Augustus vakiinnutti valtakunnan 
läntisen puoliskon valta-aseman ja teki mahdolliseksi Rooman 
säilymisen maailmanvallan pääkaupunkina, hän suoritti työn, 
jolla on ollut mitä ratkaisevin vaikutus länsimaiden historiaan. 
Mikäli siis yksilö ylipäätänsä voi vaikuttaa maailmanhisto- 
rian kulkuun, on Augustusta pidettävä yhtenä kaikkien aikojen 
suurimmista rakentavista valtiomiehistä. Olemme hänestä tar- 
peeksi pitkän välimatkan päässä havaitaksemme, että hänen 
» suoranainen vaikutuksensa kesti lähes puoli vuosituhatta ja 
että hänen työnsä välillisesti vaikuttaa yhä edelleen eurooppa- 
laisessa kulttuurissa. Hän loi ja vakiinnutti ne muodot, jotka 
antoivat Rooman valtakunnalle kestävyyttä vuosisadoiksi ja 
joiden puitteissa se saattoi täyttää sivistyshistoriallisen tehtä- 
vänsä. On siis erittäin mielenkiintoista yrittää tunkeutua tämän 
suuren rakentajan persoonallisuuden kehitykseen. Se mitä tässä 
esitetään, on käsitettävä kokeeksi, joka olosuhteiden pakosta 
on jäänyt jossakin määrin luonnosmaiseksi. 


Kun Augustus vähän ennen kuolemaansa matkusti Kam- 
panian rannikolla, hän keisarillisessa huvipurressaan purjehti 
Puteolin kauppakaupungin sataman sivuitse. Sinne oli juuri 
saapunut aleksandrialainen laiva. Nähdessään Augustuksen pur- 
ren lähestyvän, tuon laivan matkustajat ja merimiehet pukeu- 
tuivat juhla-asuun seppelöiden päänsä ja toivottivat suitsu- 
tusta polttaen Augustukselle menestystä, Kun huvipursi liukui 

heidän aluksensa ohi, he huusivat kcisarille ylenpalttisia ylistys- 
sanoja toistaen, että hanen ansiostaan heillä oli mahdollisuus 
elää, hänen ansiostaan he voivat purjehtia, hänen ansiostaan 
he saivat nauttia vapautta ja hyvinvointia. Se mitä näin lau- 
suttiin, ei ollut imartelua, vaan kuvasti varmasti maailman- 
vallan asukkaiden vilpittömiä tunteita. Miestä, joka oli vapaut- 
tanut ihmiset pelosta ja levittänyt kaikkialle turvallisuuden 
tunnetta, ei voitu olla kunnioittamatta. Oli aikoja sitten unoh- 
dettu, että hän oli päässyt valtaan häikäilemättömästi ja väki- 
valtaisesti raivaamalla tieltään vastustajansa. Augustuksessa 
itsessäänkin oli tapahtunut perusteellinen muutos. Itsekkäästä 
vallantavoittelijasta oli tullut valtion palvelija, jonka oma- 
kohtaiset pyrkimykset jo vuosikymmeniä aikaisemmin olivat 
täydellisesti syrjäytyneet yleisen edun vaatimusten tieltä. Muu- 
tos, joka näin oli tapahtunut, muodostaa sangen kiintoisan 
psykologisen probleemin. Mutta tulemme havaitsemaan, ettei 
siinä itse asiassa kuitenkaan ole mitään arvoituksellista, vaan 
että se perustuu täysin luonnolliseen sielulliseen kehitykseen. 
Augustus oli ihmeellisessä varhaiskypsyydessään, pettämättö- 
mässä todellisuudentajussaan ja horjumattomassa johdonmukai- 
suudessaan jotakin ainoalaatuista. Mutta mikään yli-ihminen 
hän ei ollut. Päinvastoin hänessä voi havaita, vaikka voimak- 
kaasti korostettuina, hyvinkin yleisinhimilliset piitteet. 


Sukuperintö ja lapsuus. 


Augustuksen syntyessä! ei kukaan olisi voinut aavistaa, että 
hän oli kerran johtava Rooman valtiollisen elämän uusille urille. 
Tosin myöhemmin mielellään kerrottiin enteistä, joita hänen 
syntymänsä yhteydessä muka oli havaittu ja joiden piti mer- 
kitä suuren valtiaan ilmestymistä maailmaan. Tosiasia kuiten- 
kin on, että kun ritarisäätyyn kuuluvalle Gaius Octaviukselle 


1 Augustuksen sukutaulu liitteenä kirjan lopussa. 

syyskuun 23. päivänä v. 63 e. Kr. syntyi poika, olisi sitä, joka 
silloin olisi emnustanut tämän pojan tahdon kerran olevan 
Rooman valtakunnan lakina, pidetty luvattoman kevytmieli- 
senä leikinlaskijana. Vanha tasavaltainen järjestelmä, jonka 
mukaan valtiovalta viime kädessä kuului kansankokouksiin 
kokoontuvalle Rooman kansalle, mutta valtion asioiden johto 
ylimysten käsissä olevalle senaatille, näytti sillä hetkellä vielä 
täysin elinvoimaiselta. Oli kyllä voitu todeta, että kaunopuhei- 
set kiihottajat olivat kyenneet saamaan mukaansa kansan- 
joukkoja ja säädättäneet kansankokouksissa lakeja, joita senaatti 
ei saattanut hyväksyä. Mutta toistaiseksi nämä olivat olleet 
tilapäisiä ilmiöitä. Aina oli senaatti uudelleen kohonnut valtion 
johtoon ja palauttanut vanhan järjestyksen. Suuriakin järky- 
tyksiä oli viimeisten seitsemänkymmenen vuoden aikana tapah- 
tunut. Gracchus-veljekset olivat osittain laittomin keinoin aja- 
neet politiikkaa, joka tähtäsi ylimysvallan täydelliseen syrjäyt- 
tämiseen. Mutta heidän pyrkimyksensä oli asevoimin tukahdu- 
tettu ja he itse olivat menettäneet henkensä. Sittemmin oli 
Marius, kansallissankari, joka aikoinaan oli voittanut Italiaan 
tunkeutuneet kimbrit ja teutonit, yrittänyt kansaan nojaten 
nousta pysyväiseen valta-asemaan senaatin tahdosta piittaa- 
matta. Mutta hänenkin yrityksensä, joka vei häikäilemättö- 
miin väkivallantekoihin, raukesi nopeasti tyhjiin. Se olikin 
pikemmin johtunut katkeroituneen mielen oikusta kuin määrä- 
tietoisesta pyrkimyksestä. Mariuksen lyhyttä vallankumous- 
kautta oli seurannut Sullan taantumuksellinen hirmuvalta. Sil- 
loin yksi mies Roomassa ensimmäisen kerran kenenkään vas- 
taan sanomatta otti itselleen diktatoorisen vallan. Mutta vakiin- 
nutettuaan vanhan ylimysvallan Sulla vapaaehtoisesti luopui 
valta-asemastaan. Sen jälkeen näytti vanhan tasavallan valtio- 
elämä taas palautuneen entisiin tasaisiin uomiinsa. Juuri vast- 
ikään olivat tasavallan taitavat sotapäälliköt liittäneet Rooman 
valtakuntaan idän maakunnat, niiden mukana kaukaisen 
Palestiinan, jossa odotettiin messiaan syntymää. Kaikki oli 
näennäisesti rauhallista. Mutta pinnan alla oli jäytäviä voimia. 

Niiden vaikutus puhkesi näkyviin Augustuksen syntymän 
aikoina paljastetussa Catilinan salaliitossa, johon oli yhtynyt 
kunnianhimoisia ja seikkailevia aineksia, mutta jonka taustassa 
nähtiin kansanpuolu&en ensimmäisen miehen, tarmokkaan ja 
nerokkaan Gaius Julius Caesarin hahmo. Aika oli kaikesta 
näennäisestä rauhallisuudesta huolimatta muuttunut sellaiseksi, 
etteivät kunnianhimoiset miehet enää tyytyneet toimimaan tasa- 
vallan palvelijoina ja senaatin käskyläisinä, vaan pyrkivät kan- 
saan nojaten käyttämään itsenäistä valtaa senaatista riippu- 
matta. Pari vuotta Augustuksen syntymän jälkeen Caesar alkoi 
määrätietoisesti toteuttaa kunnianhimoisia suunnitelmiaan, 
aluksi yhteistoiminnassa kahden muun johtomiehen kanssa, 
mutta sittemmin yksin, tehdäkseen itsensä koko suuren valta- 
kunnan yksinvaltiaaksi. Samanaikaisesti toisen luokan kansan- 
kiihottajat, sellaiset kuin tunnettu kansantribuuni Clodius, saat- 
toivat Rooman valtiolliset laitokset terrorin ja aseellisen väki- 
vallan kohteiksi. Kun joitakin vuosia oli kulunut Augustuksen 
syntymästä, kävi tarkkaavalle huomioitsijalle selväksi, että 
Rooma eli murroskautta ja että jotakin uutta oli tunkeutumassa 
esille. Vanha oli osoittautunut liian heikoksi eikä se enää näyt- 
tänyt kykenevän kestämään siihen kohdistettua painoa. Koko 
Rooman valtiorakenne natisi liitoksissaan. 

Tällaisiin oloihin syntyi poika, joka sai saman nimen kuin 
hänen isälläänkin oli. Hänen nimensä oli siis Gaius Octavius, 
joka myöhemmin, kun Gaius Julius Caesar testamentissaan 
määräsi hänet ottopojakseen, vaihtui Gaius Julius Caesar Octa- 
vianukseksi. Rooman valtakunnan ensimmäisenä miehenä hän 
myöhemmin sai senaatilta kunnianimen Augustus, jolla hänet 
tunnetaan keisarina. Yksinkertaisuuden vuoksi käytämme 
hänestä heti nimeä Octavianus, vaikka hän ottikin tämän nimen 
vasta adoption jälkeen v. 44 e. Kr. 

Suku, josta Octavianus oli lähtöisin, ei kuulunut Rooman 
varsinaiseen ylimystöön. Se oli eräänlaista alempaa aatelia, 
ns. ritarisuku, eikä sen jäsenistä ainoakaan ennen Octavianuk- 
sen isää ollut päässyt Rooman tasavallan korkeimpiin virkoihin. 

Suvun jäsenet olivat eläneet maaseutukaupungissa kooten itsel- 
leen huomattavan omaisuuden, mutta omaamatta poliittista 
kunnianhimoa. Octavianuksen isä oli kohonnut preetorin vir- 
kaan ja siten saanut pääsyn Rooman senaattiin. Hän oli kun- 
nioitettu etevänä upseerina ja tunnollisena hallintomiehenä, 
mutta huomattavaa valtiollista asemaa hänellä ei ollut. Isä 
kuoli pojan ollessa vasta nelivuotias eikä siis voinut henkilö- 
kohtaisesti vaikuttaa hänen kehitykseensä. Kuitenkin on syytä 
korostaa, cttä veren perintö, jonka Octavianus oli saanut isänsä 
puolelta, oli sekin varsin arvokas. Erityisesti Octaviusten talou- 
dellinen vaisto oli tullut tunnetuksi. Varovaisuutensa ja todel- 
lisuudentajunsa hän ilmeisesti oli perinyt isänsä suvulta. 

Äidin puolelta Octavianuksessa oli samaa verta kuin Gaius 
Julius Caesarissa. Hänen äidinäitinsä oli Julia, Caesarin sisar. 
Tätä tietä Octavianus oli sukulaisuussuhteessa Juliusten sukuun, 
joka oli Rooman vanhimpia ja arvossapidetyimpiä ylimyssukuja. 
Mutta tärkeintä oli sittenkin se, että juuri Gaius Julius Caesar 
oli hänen sukulaisensa. Sillä se muodostui hänen kohtalokseen. 
Se oli edellytys, jota ilman hänestä tuskin koskaan olisi tullut 
Rooman valtiasta. Sen johdosta hän joutui Caesarin perilli- 
seksi ja sitä tietä suureen maailmanhistorialliseen tehtävään. 

Tässä yhteydessä ei voida puuttua siihen historianfilosofi- 
seen ongelmaan, luoko yksityinen henkilö historiaa vai onko 
hän ainoastaan välikappale kohtalonomaisten voimien käsissä. 
Kaikissa tapauksissa yksilöllä, joka toteuttaa historian tarkoitus- 
periä, täytyy olla erikoislaatuisia ominaisuuksia, jotka kohotta- 
vat hänet ympäristön yläpuolelle ja tekevät hänestä johtajan. 
Sellaisia ominaisuuksia Octavianus oli saanut syntymäs- 
sään. Mutta jollei hän olisi elänyt ajankohtana, joka teki 
hänen uransa mahdolliseksi, ja jollei hänellä olisi ollut sukulai- 
suussuhdetta Caesariin, hänellä ei varmastikaan olisi ollut tilai- 
suutta tehdä ominaisuuksiaan samassa määrässä tehoisiksi reaa- 
lisessa maailmassa. Tältä kannalta katsoen on todettava, että 
yksilön kehityksen ratkaisevasti määräävät hänestä riippumat- 
tomat tekijät. Voi sanoa, että kaikki lopulta riippuu »onnestaa. 

Niinpä Octavianuksella sanotaankin olleen erinomainen onni 
kaikessa, mihin hän ryhtyi. Mutta se ei sittenkään niissä olo- 
suhteissa ollut ratkaisevaa. Jo nuoresta pitäen Octavianuk- 
sella oli ihmeellinen kyky löytää oikea suunta vaikeimmis- 
sakin tilanteissa. 

Octavianuksen lapsuudesta ja varhaisesta nuoruudesta emme 
tiedä paljon. Varmaankaan hänessä ci ole ilmennyt mitään, joka 
olisi kiinnittänyt erityistä huomiota. Tietenkin hän sai saman- 
laisen kasvatuksen kuin sen ajan sivistyneet roomalaiset yleensä. 
Opetus käsitti kielioppia ja kirjallisuutta, tyylioppia sekä puhe- 
taidon teoriaa ja käytäntöä ynnä filosofiaa. Hänen ympäril- 
lään tapahtuneet maailmanhistorialliset mullistukset, joissa 
hänen sukulaisensa Caesar näytteli pääosaa, ovat kai jossakin 
määrin häiritsevästi vaikuttaneet hänen opintoihinsa. Tämän 
johtopäätöksen voinee tehdä siitä, ettei hän koskaan oppinut 
sujuvasti käyttämään sen ajan suurta sivistyskieltä kreikkaa, 
jonka osaaminen kuului sivistyneen roomalaisen välttämättömiin 
taitoihin. Ilmeisesti Octavianuksella ei ollutkaan häikäisevää 
älyllistä lahjakkuutta. Hänen lahjakkuutensa oli toisenlaatuista, 
yhteiskuntaneroutta, joka ei voinut ilmaantua opinnoissa, mutta 
joka heti ilmeni merkillisen kypsänä hänen tullessaan historian 
näyttämölle. Octavianuksen luonteelle ominainen todellisuus- 
pohjainen asiallisuus näyttäytyi kuitenkin jo opiskeluaikana 
siinä kirjallisessa tyylissä, jonka hän omaksui. Kaikki tyhjä 
koristeellisuus oli hänelle täysin vierasta, ja sen vuoksi hän 
aina käytti yksinkertaista esitystapaa, josta kaikki koristeet 
puuttuivat. Hänen tyylinsä laatu näkyy jykevän majesteetil- 
lisena siinä kertomuksessa, jossa hän vanhana miehenä selosti 
toimintaansa Rooman valtion palveluksessa. Tämä kertomus 
on ollut kiveen hakattuna Rooman valtakunnan kaupungeissa 
kaikkien luettavana. Täydellisimmin se on säilynyt Vähän- 
Aasian Ankyrassa, minkä vuoksi se tunnetaankin Monumentum 
Ancyranumin nimellä. Siitä näkyy, että Octavianuksen tyylil- 
lisenä esikuvana on ollut hänen kuuluisa sukulaisensa Caesar, 
joka meille säilyneissä sotaretkiensä kuvauksissa esiintyy asial- 
lisen latinalaisen tyylin saavuttamattomana mestarina. 


Suhde Caesariin. 


Nuori Octavianus tulee varsinaisesti näkyviimme vasta Cae- 
sarin kohottua Rooman yksinvaltiaaksi. Sitä ennen hän saattoi 
ainoastaan lapsenomaisella uteliaisuudella ja kunnioituksella 
seurata valtataistelua, jota hänen voimakastahtoinen sukulai- 
sensa kävi turvatakseen asemansa Rooman ensimmäisenä mie- 
henä. Caesar aloitti lopullisen ja ratkaisevan valtataistelunsa 
senaatin puoluetta ja sen johtajaa Pompeiusta vastaan Octa- 
vianuksen ollessa 13-vuotias. Tämän korviin oli tietenkin jo 
sitä ennen hyväilevänä kantautunut maine, jonka Caesar oli 
saavuttanut Gallian valloittajana sekä germaanien ja britannien 
kurittajana. Kun Caesar sitten kansalaissodan ratkaisevasta 
vaiheesta voittajana selviydyttyään v. 46 saapui triumfaattorina 
Roomaan, Octavianus ei ollut täyttänyt 17 vuotta. Tällöin 
nuorella Octavianuksella ei vielä voinut olla sen kunnianhimoi- 
sempia suunnitelmia kuin päästä isoenoaan lähelle ja voittaa 
tämän luottamus suorittaakseen elämäntehtävänsä Caesarin 
perinpohjaisesti uudistaman valtion palveluksessa. Caesar kiin- 
nittikin huomiota nuoreen sukulaiseensa. Voittojuhlassa Octa- 
vianus sai sotaretken muistomitalit, vaikkei hän ikänsä vuoksi 
vielä ollutkaan voinut suorittaa sotapalvelusta. Tämä suosion- 
osoitus varmaan aiheutti, että kun Caesar joitakin kuukausia 
myöhemmin lähti sotaretkelle Hispaniaan, Octavianus ehdotto- 
masti halusi päästä mukaan ansaitakseen tositoimessa kannuk- 
sensa. Hän makasi sairasvuoteella ankaran taudin kourissa, 
kun Caesar lähti Roomasta. Mutta tuskin hän oli toipunut 
sairaudestaan, kun hän kiiruhti seuraamaan jäljessä. Laiva, 
jolla hän matkasi, teki haaksirikon, mutta hän jatkoi päättä- 
västi matkaansa päästäkseen mahdollisimman pian Caesarin 
sotaleiriin. Partioivat vihollisjoukot tekivät kulkutiet vaaral- 
lisiksi, mutta: vaikka Octavianuksella oli vain vähälukuinen 
saattojoukko, hän vaaraa pelkäämättä suoritti matkan. Sota- 
retkellä hän sitten kunnostautui niin, että Caesar sai erin- 
omaisen käsityksen hänen luonteenominaisuuksistaan ja kiintyi 

nuoreen sukulaiseensa, joka jo sotaretkelle saapuessaan oli osoit- 
tanut niin huomattavaa sisukkuutta ja toimintatarmoa. Kuinka 
merkitykselliseksi tämä kiintymys oli näyttäytyvä, ilmeni sil- 
loin, kun Caesarin testamentti avattiin. Hispanian retkestä 
lähtien Caesar selvästi asetti Octavianuksen erikoisasemaan seu- 
rueeseensa kuuluvien henkilöiden joukossa. Tosin hänen moni- 
vuotinen työkumppaninsa Marcus Antonius edelleen merkitsi 
hänelle enemmän kuin vasta miehen iän kynnykselle tullut 
sukulainen, mutta ilmeisesti Caesar alkoi pitää sisarensa tyt- 
tären poikaa tulevaisuuden miehenä. Kun Caesar Hispaniasta 
palatessaan vaunuissa matkasi halki Italian, Octavianus sai 
ajaa heti hänen jäljessään. Antonius tosin istui Caesarin vau- 
nuissa hänen vieressään. Mutta Octavianuksen hän v. 45 teke- 
mässään testamentissa määräsi perillisekseen ja ottopojakseen. 

Oleskelu Caesarin läheisyydessä juurrutti Octavianukseen 
vakaumuksen, että hänellä oli oleva toisenlainen tulevaisuus 
kuin tavallisella Rooman kansalaisella. Häneltä ei alun alkaen- 
kaan varmaan ollut puuttunut kunnianhimoa. Vähitellen hän 
alkoi tuntea olevansa tulevaisuudessa kutsuttu hoitamaan Cae- 
sarin perintöä. Otaksuttavasti Caesar oli hänelle ilmoittanutkin 
tekevänsä testamentissaan hänet perillisekseen. Tosin se ei vielä 
merkinnyt Caesarin valtiollisen perinnön saamista. Mutta myös- 
kin siinä suhteessa Caesar arvattavasti oli kiinnittänyt nuoreen 
sukulaiseensa tarkkanäköisen katseensa. Octavianuksella ei 
kylläkään ollut niitä ominaisuuksia, jotka olivat kohottaneet 
Caesarin Rooman yksinvaltiaaksi. Hänellä ei ollut ulkonaisen 
esiintymisen voittavaa varmuutta eikä kansanjoukkoihin ja soti- 
laihin tehoavaa puhetaitoa, ei myöskään älyn salamannopeasti 
leikkaavaa terävyyttä. Mutta epäilemättä Caesar oli pannut 
merkille hänen muut arvokkaat ominaisuutensa, hänen kypsän 
ja vakavan harkintansa, hänen pettämättömän todellisuus- 
tajunsa ja hänen sitkeän kestävyytensä. Sillä tiedämme, että 
Caesarin tarkoituksena oli tehdä Octavianuksesta magister eguit- 
tum, mikä olisi merkinnyt nuorukaisen kohoamista diktaattorin 
lähimmäksi mieheksi. Tämän perusteella ymmärrämmekin 

paremmin, kuinka Octavianus heti Caesarin kuoleman jälkeen 
rohkeni tuskin miehen ikään ehtineenä nuorukaisena käydä 
taisteluun diktaattorin valtiollisesta perinnöstä. Ryhtyihän hän 
täten suoraa päätää tekoon, joka olisi vienyt hänet varmaan 
tuhoon, jollei se olisi onnistunut. Ja onnistumisen mahdolli- 
suudet näyttivät aluksi sangen vähäisiltä. Octavianuksen täl- 
löin omaksuma päättävä asenne on käsitettävissä ainoastaan 
sillä perusteella, että hän jo sitä ennen oli eläytynyt ajatukseen 
Caesarin aseman perimisestä. 


Ratkaisun heiki. 


Elettiin vuotta 45 e. Kr. Caesar omisti aikansa valtakunnan 
sisäiselle rakennustyölle, mutta suunnitteli samalla suurta sota- 
retkeä Rooman perivihollisia partilaisia vastaan. Sillä välin hän 
lähetti sisarentyttären poikansa, joka juuri oli täyttänyt 18 
vuotta, Illyrian rannikolla sijaitsevaan Apollonian kaupunkiin, 
jossa tämän oli määrä harjoittaa opintoja ja odottaa Caesarin 
tuloa liittyäkseen sitten magister eguitumina tämän esikuntaan. 
Apolloniassa Octavianus pian v:n 44 kohtalokkaan maaliskuun 
15. päivän jälkeen sai tiedon Caesarin murhasta samoin kuin 
siitä, että Caesar testamentissaan oli tehnyt hänet perillisekseen 
sekä määrännyt hänet ottopojakseen. Octavianuksen elämän 
ratkaisukohta oli tullut. Hänen päätöksensä oli nopeasti tehty. 
Hän lähti heti matkalle Roomaan ottaakseen haltuunsa Caesarin 
perinnön. Hän ei varmastikaan ajatellut ensi sijassa taloudellisia 
arvoja, vaan tajusi tehtävänsä niin, että aineellisen perinnön 
vastaanottaminen tekisi hänelle mahdolliseksi myöskin aatteel- 
lisen perinnön saamisen. Tämän johtopäätöksen voimme täysin 
varmasti tehdä siitä, että meille kerrotaan hänen ensimmäisenä 
ajatuksenaan olleen pyrkiä voittamaan puolelleen Caesarin Illy- 
riaan sijoittamat legioonat. Mutta hän hylkäsi tämän suunni- 
telman, koska hän tarkemmin harkittuaan käsitti ensimmäiseksi 
tehtäväkseen matkustaa Roomaan päästäkseen selville siellä 

vallitsevasta tilantcesta, josta hänellä Apolloniassa ymmärret- 
tävästi ei voinut olla selvää käsitystä. Octavianusta tuki hänen 
ratkaisevassa päätöksessään hänen opintetoverinsa ja ystävänsä 
Marcus Vipsanius Agrippa, joka sitten koko elämänsä pysyi 
hänen uskollisena ystävänään ja läheisenä työtoverinaan. 
Octavianukselta tictenkään ei voinut jäädä huomaamatta, 
että hänen päätökseensä liittyi tavattemia vaaroja. Rooman 
valtiokoneisto oli Caesarin murhan jälkeen joutunut sekasorron 
valtaan. Surmatun diktaattorin valtiollisen perinnön oli kuin 
itseoikeutettuna ottanut omakseen hänen lähin miehensä Mar- 
cus Antonius, jolla myöskin muodollisesti oli ollut oikeus ottaa 
käsiinsä valtion ohjat, koska hän oli sen vuoden laillisesti valittu 
konsuli. Antoniukselle olivat myöskin Caesarin jälkeensä jät- 
tämät käteiset rahavarat joutuneet. Ei ollut odottttavissa, että 
tämä itsevarma kondottieerityyppi olisi ollut valmis luovutta- 
maan tuon perinnön häntä kaksikymmentä vuotta nuorem- 
malle maitoparralle, joka ei voinut vedota mihinkään sen reaali- 
sempaan voimaan kuin vainajan kaukaiseen sukulaisuuteen ja 
viimeiseen tahtoon. Olot Caesarin kuoleman jälkeen olivat 
muodostuneet sellaisiksi, että oli käynnissä valtataistelu elä- 
mästä ja kuolemasta. Ainoastaan sen oikeutta kunnioitettiin, 
jolla oli voimakeinoja käyt:ttävissään sen tuteuttamiseksi. Sään- 
nölliset valtion pakkctäytäi. tömenetelmät olivat tehottomat. 
Yritys pakottaa Antonius luovuttamaan käsistään Caesarille 
kuulunut omaisuus oli jo sinänsä vaarallinen. Mutta testa- 
mentinsaajan oli Caesarin tahdon mukaisesti suoritettava sel- 
lainen poliittislaatuinen toimi kuin määrätyn suuruisen raha- 
lahjan antaminen jokaiselle Rooman kansalaiselle. Oli ymmär- 
rettävää, ettei Antonius niissä olosuhteissa ollut valmis suomaan 
toiselle henkilölle tilaisuutta saavuttaa kansansuosiota, joka 
tietenkin olisi tullut testamentin toimeenpanijan osaksi, jos hän 
olisi voinut täyttää testamentin tätä koskevan määräyksen. 
Kaiken tämän Octavianus epäilemättä oli tehnyt itselleen sel- 
väksi. Hän tiesi ratkaisunsa merkitsevän sitä, ettei hänen ollut 
valmistauduttava ainoastaan ottamaan haltuunsa Caesarin 

aineellista perintöä, vaan että hänen samalla oli kyettävä esiin- 
tymään diktaattorin aatteellisen, valtiollisen perinnön vaatijana 
ja ottajana. 

Kahdeksantoistavuotiaalla nuorukaisella, joka ei vielä ollut 
ennättänyt hankkia itselleen minkäänlaista sotilaallista eikä 
valtiollista kokemusta, täytyi olla tavaton itseluottamus, kun 
hän rohkeni elättää ajatusta Caesarin vallan perimisestä täl- 
laisissa olosuhteissa, joissa jo tavallisena perinnön ottajanakin 
esiintyminen oli vaarallista. Historiasta tuskin löytää toista 
esimerkkiä henkilöstä, joka näin nuorena on käynyt käsiksi 
tällaiseen tehtävään ja siinä myös onnistunut. Historiankirjoit- 
tajat väittävät, että Octavianukselta puuttui henkilökohtaista 
urheutta, joka ilmenee kuolemaa halveksivana sankaruutena. 
Mutta henkistä rohkeutta häneltä ei voinut puuttua, sillä jollei 
hänellä sitä olisi ollut, hän ei koskaan olisi ryhtynyt siihen 
uhkayritykseen, jota hän nyt kävi määrätietoisesti toteutta- 
maan. Jos hän olisi ollut hengestään arka, hän olisi varmaan 
noudattanut isäpuolensa neuvoa, kun tämä hänen Italiaan saa- 
vuttuaan ankarasti varoitti häntä toimenpiteistä Caesarin testa- 
mentin voimaan saattamiseksi. Näihin varoituksiin yhtyi myös- 
kin hänen äitinsä, joka ei hänkään katsonut voivansa tukea 
poikansa tekemää vaarallista päätöstä. Sekä isäpuoli että äiti 
pelkäsivät, että Octavianus siinä yrityksessä voisi menettää 
henkensä. 

Oliko Octavianuksella alusta alkaen tietty poliittinen vakau- 
mus vai ohjasiko häntä pelkästään vallanhimo? — Epäilemättä 
henkilökohtaiset valtapyrkimykset olivat ratkaisevia. Octavia- 
nus oli ilmeisesti sitä ihmistyyppiä, jolle on ominaista pyrkimys 
valtaan. Että tämä ominaisuus hänessä muodostui vallitsevaksi, 
johtui tietenkin siitä, että hän oli saanut elää valtaa käyttäneen 
sukulaisensa välittömässä läheisyydessä ja että tämä oli tehnyt 
hänet perillisekseen ja ottopojakseen, vaikkakaan ei suoranai- 
sesti valtansa perijäksi. Mutta uskottavasti Octavianus ei myös- 
kään ollut kokonaan vailla poliittista ohjelmaa. Ei tosin ole 
mahdollista, että hänellä vielä tällöin olisi ollut edes yleispiirtein 

hahmoteltuna valtiollinen järjestelmä, jonka hän aikoi toteuttaa. 
Tulevaisuus sai pitää siitä huolen. Mutta eräänlaista poliittista 
ohjelmaa merkitsi jo hänen vallantavoittelunsa. Hän tahtoi 
päästä suunnilleen samaan asemaan, joka Caesarilla oli ollut. 
Ja epäilemättä hänellä oli vakaumus, ettei vanha tasavaltainen 
valtiojärjestys enää voinut säilyä. Yhden miehen tahdon täytyi 
hänen käsityksensä mukaan vallita Roomaa, ja se tahto oli 
oleva hänen. Uskottavasti hän oli monesti kuullut Caesarin 
lausuvan, että vanha tasavalta oli elänyt aikansa. Ei ollut 
mahdollista, että suuren maailmanvaltakunnan asioista viime 
kädessä päätettiin melkein torikokouksen tasolle madaltuneessa 
kansankokouksessa. Siihenhän saattoi parhaassakin tapauksessa 
kokoontua vain pieni osa äänivaltaisia Rooman kansalaisia, 
sen jälkeen kun koko Italian vapaa väestö oli saanut Rooman 
kansalaisoikeudet ja sitten kun Rooman kansalaisia oli hajaan- 
tunut asumaan Italian ulkopuolelle suuren valtakunnan eri puo- 
lille. Fi myöskään senaatti, jonka muodosti siveellisesti tur- 
meltunut ylimystö, näyttänyt hänen mielestään enää kykenevän 
ohjaamaan rakenteeltaan heikontunutta valtiolaivaa niin, ettei 
se hajoaisi toisilleen vastakkaisten virtausten ristiaallokossa. 

Eräänlainen aate siis kaikissa tapauksissa ohjasi Octavia- 
nuksen toimintaa, joskin se toistaiseksi oli hahmottumaton ja 
henkilökohtaisen vallanhimon varjostama. Aatteellisena voi- 
daan tavallaan pitää myös hänen pyrkimystään toteuttaa Cae- 
sarin testamentissa ilmaistu tahto ja rangaista Caesarin mur- 
haajia. Viimeksimainittua vaikutintaan Octavianus vuosikym- 
meniä myöhemmin itse korostaa siinä selonteossa toiminnastaan, 
jonka hän on jättänyt jälkeensä. Ei olekaan vaikea ymmärtää 
hänen tunteneen, että hänen kannettavakseen Caesarin peril- 
lisenä oli asetettu määrättyjä siveellisiä velvoituksia. Niiden 
osuutta hänen toimintaansa vaikuttaneina tekijöinä ei voi koko- 
naan sivuuttaa, kun tietää, että tarkka velvollisuudentunto 
myöhemmin antoi leimaa kaikelle, mitä Octavianus Augustuk- 
sena suoritti. 

Lopulliseen päämääräänsä Octavianus ei voinut päästä 

muulla tavoin kuin kumouksen tietä. Caesarin, diktaattorin, 
kuoleman jälkeen valtiovalta lain mukaan oli jälleen siirtynyt 
senaatille ja kansankokoukselle. Mutta senaatti ei ollut vielä 
tointunut tyrmistyksestään, jonka olojen äkillinen muutos oli 
aiheuttanut, ja se oli toistaiseksi puolittain toimintakyvytön. 
Tosiasiallista valtaa pääkaupungissa käytteli konsuli Antonius, 
joka diktaattorin lähimpänä miehenä oli osannut kääntää hyväk- 
seen Cacsarin nauttiman kansansuosion. Mutta hänenkin ase- 
mansa oli horjuva, ja oloilla oli kauttaaltaan väliaikaisuuden 
sekasortoinen leima. Senaatinpuolue, joka tahtoi palauttaa yli- 
mysjohtoisen tasavallan, ja Antonius, joka edusti Caesarilta 
perittyjä yksinvaltaisia pyrkimyksiä, mittailivat sopivan väli- 
matkan päästä toisiaan kuin painijat, jotka valmistautuvat 
saamaan vastapuolesta otetta. Maakuntiin sijoitettujen sota- 
voimien ja niiden päällikköjen asenteesta ei ollut selvää käsi- 
tystä. Jotakin täytyi tapahtua, jotta päästäisiin selville vesille. 
Väkivaltainen yhteenotto näytti väistämättömältä. 

Sitä, joka olisi väittänyt, että Apolloniasta Roomaan mat- 
kustavalla nuorukaisella, jota Caesar oli testamentissaan muis- 
tanut, oli oleva ratkaiseva osuus lähenevässä väkivaltaisessa 
välien selvittelyssä, tuskin kukaan olisi uskonut. Hänellähän 
ei sillä hetkellä näyttänyt olevan pienimpiäkään mahdollisuuksia 
saada ääntään kuuluville. Hänellä ei ollut kannattajia eikä 
aseellista voimaa. Mutta ei kestänyt kovin kauan, ennen kuin 
osoittautui, että hänellä paitsi nerouttaan, jota ei silloin vielä 
kukaan tuntenut, oli eräs etu, jota ei ollut kenelläkään muulla 
käynnissä olevan valtataistelun osapuolella: hän oli Caesarin 
ottopoikana perinyt tämän nimen. Siinä hän oli saanut sesam- 
sanan, joka avasi hänelle vallan portit. Se tuotti hänelle, joka 
saapui Roomaan ilman muita tukijoita kuin ystävänsä Agrippa, 
ennen pitkää sekä poliittisia kannattajia että aseellisten voimien 
tukea. Ensimmäisen kerran ilmeni nyt historiassa, että nimellä 
saattaa olla taikavoima, joka vaikuttaa ihmisiin ja tempaa 
heidät mukaansa, 

Caesarin perinnön vaatijana. 


Saapuessaan Roomaan huhtikuun lopussa v. 43 e. Kr. Octa- 
vianus tietenkin aluksi salasi pitkälle tähtäävät aikeensa. Tois- 
taiseksi hän esiintyi ainoastaan Cacsarin omaisuuden perijänä 
ja testamentissa ilmaistun viimeisen tahdon toimeenpanijana. 
Mutta poliittinen luonne oli jo ilmoituksella, jonka hän julkisesti 
teki Rooman kansalle, että hän aikoi heti saatuaan haltuunsa 
Caesarin perinnön suorittaa testamentin määräyksen mukaisesti 
jokaiselle Rooman kansan jäsenelle 300 sestertiuksen lahjan. 
Kesäkuussa hän Caesarin ottopoikana myös alkoi käyttää Cae- 
sarin nimeä. Siitä lähtien hän ei enää ollut Gaius Octavius, 
vaan Caesar Octavianus. Kuitenkaan hänen ei onnistunut saada 
itselleen luovutetuksi diktaattorin jäämistöä. Kun hän vetosi 
Antoniukseen Caesarin ystävänä ja pyysi tältä apua vainajan 
tahdon toteuttamisessa, Antonius vastasi ynseästi. Antonius ei 
ottanut nuoren miehen pyyntöä vakavalta kannalta eikä edes 
ollut ymmärtävinään, että hänen olisi luovutettava Octavia- 
nukselle anastamansa Caesarin käteiset rahavarat, joita oli sata 
miljoonaa sestertiusta. Hän selitti, että nuori mies ei mahtanut 
olla aivan järjissään, kun hän aikoi ryhtyä sellaiseen jättiläis- 
tehtävään kuin Caesarin testamentin toimeenpanemiseen. Mutta 
Octavianus ei hellittänyt. Hän esitti vaatimuksensa yhä uudel- 
leen voimatta kuitenkaan toistaiseksi antaa sille pontta. Anto- 
nius suhtautui häneen vain halveksivasti torjuen korostaen 
sopivissa tilaisuuksissa sekä sanoin että teoin Octavianuksen 
vähäpätöisyyttä. Valtit näyttivät olevan Antoniuksen kädessä 
eikä Octavianuksella tuntunut olevan mahdollisuuksia päästä 
oikeuksiinsa. Kun Octavianus yritti kiinnittää kansan huo- 
miota siihen, että hänet estettiin toteuttamasta Caesarin tahtoa, 
Antonius jopa uhkasi vangituttaa hänet. 

Niinpä kypsyi Octavianuksessa päätös rikkoa täydellisesti 
välinsä Antoniuksen kanssa ja liittyä hänen vastustajiinsa, 
senaatin puolueeksi ryhmittyneisiin ylimyksiin. Ainoastaan sitä 
tietä hän näki mahdolliseksi toteuttaa suunnitelmansa. Hänen 

oli saavutettava yliote Antoniuksesta, ja ainoa keino tähän 
tulokseen pääsemiseksi oli ctsiä tukea sieltä, missä sitä oli 
saatavissa. Tässä «tteessä ilmeni Octavianuksen valtiollisten 
realit «ttio taju. Hiuvdlä ci saittanut olla mahdollisuuksia 
menestyä, jos hän yritti jo olemassa olevien Antoniuksen ja 
senaatin puoludiden lisaksi muodostaa kolmannen puolueen. 
Päinvastoin kehoitti poliittinen viisaus käyttämään hyväkseen 
niitä poliittisia voimia, jotka jo olivat valmiiksi hahmoutuneina. 
Kun siis Antonius osoitti hänelle vihamielisyyttä, oli hänen 
etsittävä tukea senaatin puolueelta, joka pelkäsi Antoniusta ja 
oli valmis ottamaan vastaan jokaisen voiman lisän, joka sille 
tarjottiin. Moraaliselta kannalta Octavianuksen menettely ei 
kestänyt arvostelua. Olihan hänen näin liityttävä niihin, jotka 
olivat joko julkisesti tahi hiljaisesti hyväksyneet Caesarin mur- 
han ja jotka pitivät sitä vapauttavana tekona. Senaatin puolue 
oli täten Octavianuksen luonnollinen vastustaja. Mutta Octa- 
vianuksen tarkoituksena olikin alun pitäen ainoastaan käyttää 
senaatin puoluetta valtapyrkimystensä astinlautana. Tällöin ei 
ensimmäistä eikä viimeistä kertaa historiassa osoittautunut, 
että valtataistelussa moraaliset näkökohdat täydellisesti sivuu- 
tetaan. Tavassa, jolla Octavianus kävi toteuttamaan suunni- 
telmaansa, oli politiikassa kaikkina aikoina tavallista keinoista 
piittaamatonta häikäilemättömyyttä, jonka hän kehitti erään- 
laiseksi kammottavaksi suurpiirteisyydeksi. Niin selvänäköisen 
määrätietoisesti hän ryhtyi toimimaan. 

Octavianuksen oli kaikkein ensimmäiseksi kerättävä itsel- 
leen kannattajia, joiden tukemana hän voisi saada senaatin 
puolueeseen tarkoittamansa otteen. Paitsi Agrippaa hän oli 
osannut hankkia eräitä ystäviä, jotka auttoivat häntä maa- 
perän valmistamisessa hänen esiintymiselleen. Aloitettiin suun- 
nitelmallinen mielialan muokkaustyö pääkaupungin varattoman 
väestön keskuudessa. Korostettiin, että Caesar oli ollut Rooman 
varsinaisen kansan suuri ystävä ja että hänen ottopoikansa 
Octavianus aikoi jatkaa hänen viitoittamaansa tietä, ei yksin- 
valtiaana, vaan Rooman kansan hyväntekijänä. Hän oli valmis 

jakamaan kansalle Caesarin jälkeensä jättämät varat, mutta 
Antonius teki tämän hänen aikomuksensa tyhjäksi. Lisäksi 
syytettiin Antoniusta siitä, että hän suosi Caesarin murhaajia, 
koska hän oli myötävaikuttanut senaatin päätökseen, jolla 
murhateon suorittajille myönnettiin täydellinen armahdus. Tällä 
hiljaisella agitaatiolla koetettiin siirtää kansansuosio, jota Caesar 
harvinaisen suuressa määrässä oli nauttinut, hänen nimensä 
perijälle, Octavianukselle. Mielialan muokkauksessa onnistut- 
tiinkin varsin hyvin. Eniten vaikutti köyhään väestöön tieten- 
kin Octavianuksen lupaus testamenttilahjoituksen suorittami- 
sesta. Kolmensadan sestertiuksen rahamäärä oli rahan silloisen 
ostovoiman huomioon ottaen melkoinen summa sellaisille Roo- 
man kansalaisille, jotka eivät omistaneet mitään. 

Mutta nuorelta vallantavoittelijalta ei jäänyt huomaamatta, 
että hänen ennen muuta oli hankittava taaksensa aseellista 
voimaa, jos hän silloin vallitsevissa oloissa tahtoi saada vaikutus- 
valtaa ja jotakin merkitä. Oli kuvaavaa silloiselle sekasortoiselle 
tilalle, että yksityishenkilö saattoi käydä keräämään itselleen 
armeijaa. Uhkarohkeana tällaista tekoa täytyi niissäkin oloissa 
pitää, mutta Octavianus ei häikäillyt, sillä hän oli päättänyt 
viedä suunnitelmansa perille. Caesarin entisiä sotilaita, vete- 
raaneja, oli sijoitettu eri puolille Italiaa, erityisesti Kampaniaan. 
Näiden keskuudessa Octavianus, apunaan Agrippa ja upporikas 
Maecenas, joka nyt ensimmäisen kerran esiintyy hänen ystä- 
viensä joukossa, alkoi tarmokkaan värväystoiminnan, jossa käy- 
tettiin sekä käteistä rahaa että lupauksia. Sotilaat olivat tottu- 
neet taistelemaan palkasta, ja Octavianuksen runsaat lupaukset 
houkuttelivat heitä. Mutta eniten veti heitä Octavianuksen 
puoleen tietenkin se, että tämä oli heidän jumaloimansa suuren 
päällikön lähin elossa oleva miespuolinen sukulainen ja otto- 
poika. Ennen pitkää Octavianuksella oli käytettävinään muu- 
taman tuhannen miehen aseellinen joukko, ja sitten kun väli- 
rikko hänen ja Antoniuksen välillä peruuttamattomasti oli 
tapahtunut, hänen onnistui vielä taitavalla tempauksella saada 
kaksi Antoniuksen komennossa ollutta legioonaa siirtymään 

puolelleen. On tuskin kuitenkaan luultavaa, että pelkästään 
lupaukset ja Caesarin nimi olisivat saaneet sotilaat luottamaan 
häneen ja antautumaan hänen käytettäväkseen. Uskottavasti 
hänen henkilökohtaisella vaikutusvoimallaan myös oli huomat- 
tava osuus suunnitelman onnistumisessa. Meille on säilynyt 
nuoren Octavianuksen marmorinen rintakuva, joka kenties on 
jossakin määrin ihannoitu, mutta joka kaikissa tapauksissa 
antaa käsityksen taianomaisesta voimasta, jolla hänen on täy- 
tynyt vaikuttaa aikalaisiinsa. Kuvapatsaassa kohtaa tarkas- 
telijaa salaperäisesti kohtalonomainen katse, jossa ennen muuta 
on tahdottu ilmentää jonkinlaista yli-inhimillisen levollista var- 
muutta. Octavianuksen olemuksessa täytyikin olla jokin vas- 
tustamaton teho, sillä muuten ei ole käsitettävissä, että vanhat 
taisteluissa kouliintuneet sotilaat olivat valmiit seuraamaan 
18-vuotiasta nuorukaista, joka ei ollut koskaan johtanut sota- 
toimia ja jolla oli muutenkin aivan vähäinen sotilaallinen kou- 
lutus. Miten lieneekin, Octavianuksella oli pian kädessään valt- 
teja, jotka täytyi vakavasti ottaa huomioon valtataistelussa 
vaikuttavina tekijöinä. 

Kahdeksantoistavuotias nuorukainen toimi kokeneen pelaa- 
jan kylmäverisyydellä. Hän näyttää ennen lopullista liittymis- 
tään senaatin puolueen rinnalle yrittäneen sovintoa Antoniuksen 
kanssa. Ilmeisesti monet hänen kannattajistaan, joille hän 
ymmärrettävästi ei voinut paljastaa sisimpiä aikeitaan, eivät 
voineet käsittää, minkä vuoksi Octavianuksen ja Antoniuksen, 
jotka kuitenkin molemmat olivat Caesarin aatteellisia perillisiä, 
piti olla toistensa vastustajia. Hetkellisesti näiden kahden välillä 
näyttääkin syntyneen sopimus, mutta se rikkoutui lopullisesti 
parin kuukauden kuluttua. Antonius pelkäsi nyttemmin jo 
Octavianuksessa vaarallista kilpailijaa, ja Octavianus taas epäili 
Antoniuksen yrittävän ensimmäisessä sopivassa tilaisuudessa 
raivata hänet tieltä. Kun Antonius sitten ryhtyi toimiin, jotta 
Octavianus julistettaisiin valtion viholliseksi siitä syystä, että 
hän oli kerännyt yksityisen aseellisen joukon konsulia vastaan, 
ei Octavianuksella enää ollut muuta valittavana, kuin jättäytyä 

asevoimineen senaatin puolueen käytettäväksi taistelussa Anto- 
niuksen yksinvaltaisia pyrkimyksiä vastaan. Tictenkin hänen 
tarkoituksensa oli täten vain tilapäisesti tekeytyä tasavallan 
kannattajaksi tehdäkseen Antoniuksen vaarattomaksi ja sen jäl- 
keen etsiäkseen suotuisaa tilaisuutta t.teuttaakseen omet suun- 
nitelmansa. Senaatin puolueen lopullinen voitto ei lainkaan 
kuulunut hänen laskelmiinsa. Siihen hän ei halunnut myötä- 
vaikuttaa, sillä se olisi merkinnyt hänen valtapyrkimystensä 
luhistumista. Jos senaatin puolue olisi päässyt määrääväksi, ei 
hänellä olisi ollut toiveita edes sen päämäärän saavuttamisesta, 
jota hän piti lähimpänä silmämääränään, nimittäin että Caesarin 
murhaajat saisivat rangaistuksensa. 


Liittyminen senaatin puoluessecn. 


Octavianuksen oli siis teeskenneltävä tasavaltaisen valtio- 
muodon puolustajaa Antoniuksen diktatuuripyrkimyksiä vas- 
taan. Hän solmi sukteet tasavaltalaisen puolueen huomatta- 
vimpaan mieheen, Ciceroon, Rooman kuuluisimpaan puhujaan, 
joka oli vanhan valtiojärjestyksen vakaumuksellinen kannat- 
taja. Senaatin puolueen taholla Octavianuksen aikeita epäiltiin, 
eivätkä läheskään kaikki tulleet vakuuttuneiksi siitä, että hänellä 
oli vilpitön tarkoitus tukea tasavallan asiaa. Mutta Octavia- 
nuksen henkilökohtainen vaikutusvoima oli niin suuri, että hän 
sai vanhan Ciceron pitämään häntä kohtalon lähettämänä väli- 
kappaleena Antoniuksen syrjäyttämiseksi ja ennen Caesarin 
valtaanpääsyä vallinneen valtiojärjestyksen palauttamiseksi. On 
omituista lukea niitä ylistyssanoja, joita Cicero meille säilyneissä 
puheissaan ja kirjeissään tähän aikaan on lausunut Octavia- 
nuksesta, ja samalla ajatella, että tämä hiukan myöhemmin oli 
valmis poliittisten laskelmiensa onnistumiseksi uhraamaan Cice- 
ron hengen, vaikka juuri Cicero, tosin tictämättään ja tahto- 
mattaan, tehokkaasti auttoi häntä pääsemään hänen toivo- 
maansa päämäärään. Octavianuksen ja Ciceron suhteessa on 

jotakin syvästi traagillista. Edellinen esiintyy tässä murhe- 
näytelmässä viekkaan konnan osassa, joka häikäilemättömästi 
pettää vanhan valtiomiehen hänelle osoittaman luottamuksen. 
Voidaan tosin sanoa, että Octavianus oli taitavampi ja että 
hänelle siis luonnostaan kuului yliote. Mutta se ei voi pestä 
pois sitä moraalista tahraa, joka läktemättömästi on jäänyt 
Octavianukseen hänen Ciceroon kohdistamansa menettelyn joh- 
dosta. Eikä Cicero suinkaan ollut houkka, joksi eräät historian- 
tutkijat ovat tahtoneet hänet tehdä väittämällä, että hän 
herkkäuskoisuudessaan ansaitsi kohtalonsa. Cicero oli suurta 
tunnustusta ansaitseva valtiomies, joka tosin tyypillisenä kon- 
servatiivina puolusti kohtalon menetetyksi säätämää asiaa, 
mutta joka pyrkimystensä epäitsekkyydessä ja jaloudessa oli 
moraalisesti paljon korkeammalla nuorta Octavianusta, joka 
tähän aikaan tunteettomasti kuunteli valtaan suuntautuvan 
vaistonsa ohjetta. 

Ciceron suosituksesta Octavianus katsottiin kelvolliseksi pal- 
velemaan tasavaltaa. Heti kun Antoniuksen konsulikausi vuo- 
den 44 päätyttyä oli kulunut umpeen, senaatti tammikuun 
2. päivänä 43 e. Kr. laillistutti sotavoimien kokoamista tarkoit- 
taneet Octavianuksen toimenpiteet sekä määräsi hänet näiden 
joukkojen päälliköksi- propreetorin arvoisena. Samalla hänet 
otettiin senaatin jäseneksi ja oli hänellä senaatissa oleva sama 
asema kuin entisellä konsulilla. Nuorukainen, joka muutamia 
kuukausia varhemmin oli täyttänyt 19 vuotta, oli siis päässyt 
lyhyessä ajassa sangen pitkälle. Hänet tunnustettiin kiistä- 
mättä valtakunnan mahtimiesten joukkoon kuuluvaksi ja senaa- 
tin oli ollut pakko suostua vaatimuksiin, jotka hän oli asettanut 
ehdoiksi aseellisen voimansa käyttämiselle Antoniusta vastaan. 
Mutta Octavianus ei voinut olla tähän saavutukseen tyytyväi- 
nen, Hänen toiveensa tähtäsivät paljon pitemmälle. Sitä paitsi 
hän käsitti erittäin hyvin, että senaatti ainoastaan pakkotilassa 
oli suostunut hänen tekemäänsä tarjoukseen, koska se välttä- 
mättä tarvitsi hänen joukkojaan taistelussa toista, sillä hetkellä 
vaarallisempaa vallantavoittelijaa vastaan. Octavianus tajusi 

riittävän selvästi, että jos hän auttaisi senaatin puoluetta lopul- 
lisesti murskaamaan Antoniuksen, hänetkin pian sen jälkeen 
syrjäytettäisiin hänen saamatta tilaisuutta toteuttaa pitkälle 
tähtääviä kunnianhimoisia aikeitaan. Scn vuoksi hänen tar- 
koituksensa toistaiseksi ei ollutkaan kokonaan musertaa Anto- 
niusta, vaan ainoastaan saattaa Antonius sellaiseen tilaan, että 
tämän olisi pakko jakaa valta hänen kanssaan. Vasta valta- 
asemansa vakiinnutettuaan hän saattoi ajatella loppuselvityk- 
sen tekemistä Antoniuksen kanssa. Antoniuksen liian aikainen 
tieltä raivaaminen olisi jättänyt Octavianuksen senaatin puo- 
lueen armoille. Hän ol' jo saanut kuulla, että senaatin puo- 
lueen piirissä häntä nimitettiin »pojaksi», jota oli käytettävä 
hyväksi, mutta jota ei pitänyt ottaa kovin vakavalta kannalta. 
Hänestä oli muka helppo selviytyä, kunhan Antonius ensin 
saataisiin nujerretuksi. 

Antonius oli joukkoineen Pohjois-Italiassa aloittanut tais- 
telun siellä olevia senaatille uskollisia legioonia vastaan. Tasa- 
vallan sotavoimien ylipäällikkyys oli v:n 43 konsuleilla, jotka 
molemmat olivat entisiä Caesarin upseereja. Yhteistoiminnassa 
konsulien kanssa Octavianus legioonineen vuoden alussa alkoi 
marssia Antoniusta vastaan. Mutta yhtä vähän konsuleilla kuin 
Octavianuksella oli halua heti päästää asioita avoimeen ja rat- 
kaisevaan taisteluun. He koettivat yhä vielä neuvottelutietä 
päästä jonkinlaiseen sopimukseen. Fi mikään niin selvästi osoita 
tasavaltaisen valtiorakennuksen heikkoutta, kuin että tasa- 
vallan sotapäälliköt senaatin, laillisen hallituksen, sivuitse neu- 
vottelivat kapinoitsijan kanssa. Vasta kun neuvottelut Anto- 
niuksen itsepäisyyden vuoksi eivät johtaneet tulokseen, kon- 
sulit antoivat hyökkäyskäskyn. Huhtikuun 14. päivänä alkoi 
taistelu, ja siinä Antoniuksen joukot kärsivät täydellisen tap- 
pion. Mutta molemmat konsulit kaatuivat, ja Antoniuksen 
onnistui joukkojensa rippeet mukanaan vetäytyä luoteeseen 
Alppeja kohti. Octavianus oli taistelussa osoittanut huomat- 
tavaa urhoollisuutta. Hän oli tilanteen ollessa toisen konsulin 
kaaduttua vaarallisimmillaan nostanut omin käsin hartioilleen 

sotamerkin, hopeaisen kotkan, saaden siten hajaantumassa ole- 
vat joukot uudelleen järjestymään ympärilleen. 

Kun tieto saavutetusta voitosta ja konsulien kaatumisesta 
oli saapunut Roomaan, senaatti teki kohtalokkaan virheen. Se 
ei nimittänyt uudeksi ylipäälliköksi Octavianusta, joka näytti 
siihen kuin itseoikeutetulta, vaan asetti sotavoimien johtoon 
miehen, joka oli yksi Caesarin murhaajia. Oli luonnollista, ettei 
Octavianus katsonut voivansa olla yhteistoiminnassa tällaisen 
henkilön kanssa. Senaatti täten menettelyllään joudutti rat- 
kaisua, joka oli tuottava Italialle ennen kokemattomia kärsi- 
myksiä. Jos senaatti tässä vaiheessa olisi suonut Octavianukselle 
täyden luottamuksensa, kehitys otaksuttavasti olisi saanut toi- 
senlaisen suunnan. Octavianus ei kylläkään olisi luopunut yksin- 
valtaan tähtäävistä pyrkimyksistään, mutta hän olisi voinut 
päästä päämääräänsä toisenlaisin keinoin kuin mitä hän nyt 
joutui käyttämään. Olisi ainakin säästytty kauhuista, jotka 
seurasivat Octavianuksen ja Antoniuksen liittoutumista. 

Octavianus ei tarvinnut selvempää todistusta siitä, että hänet 
Oli tarkoitus syrjäyttää heti, kun hänen palveluksiaan ei enää 
tarvittu. Ymmärrettävästi hänen mielensä tämän johdosta kat- 
keroitui, ja tällä katkeruudella tuli pian olemaan hirvittävät 
seuraukset. Toistaiseksi hän kuitenkin toimi niin, että hänellä 
oli avoinna molemmat mahdollisuudet: joko pysyä yhteistoimin- 
nassa senaatin puolueen kanssa tahi liittyä sen vastustajiin. 
Hän kokeili vielä, olisiko mahdollista päästä eteenpäin tasa- 
vallan kannattajien avulla. Sitä varten hän asettui yhteyteen 
Ciceron kanssa ehdottaen, että he yhdessä asettuisivat konsuli- 
ehdokkaiksi taistelussa kaatuneiden sijaan. Cicerolla itsellään 
todennäköisesti ei olisi ollut mitään sitä vastaan, mutta tämä 
tasavaltalaisten vanha johtaja ei enää kyennyt hillitsemään 
puolueessaan valtaan päässeitä virtauksia, jotka kävivät jyr- 
kästi Octavianusta vastaan. Senaatti ei myöntänyt Octavia- 
nukselle erioikeutta pyrkiä konsulinvirkaan ilman väliasteita ja 
ennen lain määräämää ikää. Octavianuksen yrityksestä tätä 
tietä päästä valtion korkeimpaan johtoasemaan ei tullut mitään. 

Samaan aikaan Octavianus aloitti neuvottelut Caesarin ratsu- 
väen päällikön Lepiduksen kanssa. Tällä oli Gallia Narbo- 
nensiksessä seitsemän legioonaa, jotka tarjosivat tervetulleen 
lisän sille, joka käynnissä olevassa valtataistelussa halusi var- 
mistaa voittonsa. Antonius oli jäljelle jääneine joukkoineen 
lähestynyt Lepidusta, ja näytti todennäköiseltä, että nämä kaksi 
Caesarin läheistä työtoveria suunnittelivat yhteistä esiintymistä. 
Ennen pitkää tulikin tieto, että Lepidus oli siirtynyt Anto- 
niuksen puolelle. 

Nyt oli Octavianuksen toimittava nopeasti. Oli tarjolla 
vaara, että kaikki hänen tähänastiset saavutuksensa vuotaisivat 
hiekkaan. Jos hän vailla virallisesti tunnustettua asemaa jäisi 
enemmän tai vähemmän syrjästä katselemaan Antoniuksen ja 
senaatin välistä kamppailua, ei voittajan enää tarvitsisi lain- 
kaan ottaa häntä huomioon. Mutta ilman ehtoja ja tarkoin 
määriteltyä sopimusta sekä takeita tällaisen sopimuksen kun- 
nioittamisestä hän ei voinut liittyä Antoniukseen. Mutta vielä 
vähemmän hän saattoi ilman muuta jättäytyä senaatin palve- 
lukseen lopullisen iskun antamiseksi Antoniukselle. Tapa, jolla 
senaatti oli kohdellut häntä Antoniuksesta saadun voiton jäl- 
keen, osoitti, mitä hänellä siltä taholta oli odotettavana. Octa- 
vianus katsoi tässä hänelle erinomaisen vaikeassa tilanteessa 
itselleen edullisimmaksi edelleen pitää portit avoimina molem- 
piin suuntiin. Mutta toimettomaksi hän ei saanut jäädä. Har- 
kitessaan mahdollisuuksiaan hän tuli siihen tulokseen, että 
hänen oli senaatin puolueen vastustuksesta huolimatta tehtävä 
itsensä konsuliksi, päästävä valtion johtavaan virkaan. Kon- 
sulina hän saattaisi arvovaltaisemmin käydä neuvotteluja Anto- 
niuksen kanssa. Jos taas nämä neuvottelut eivät onnistuisi, 
hän voisi laillisen hallituksen johtomiehenä ryhtyä Antoniusta 
vastaan taisteluun. Eikä senaatin puolueen olisi mahdollista 
häntä syrjäyttää, kun hän kerran olisi konsuli. 

Mutta senaatti oli hänen ehdokkuuttansa vastaan. Senaatti 
oli siis pakotettava antamaan suostumuksensa. Taistelussa 
Antoniusta vastaan saavuttamansa voiton johdosta ja hänelle 

uskollisen sotajoukon päällikkönä Octavianus nyt uskalsi käydä 
uhmaamaan senaattia ja väkivallalla taivuttamaan sen tah- 
toonsa. Pääkaupunki oli suojaton, kun senaatille uskolliset 
legioonat olivat Pohjois-Italiassa. Käyttäen tilannetta äkki- 
yllätykseen Octavianus alkoi johdossaan olevien legioonain etu- 
nenässä marssia Roomaa kohti. Samalla hän lähetti pääkau- 
punkiin sotilaslähetystön, jonka johtajana oli peloton ja hänelle 
sokeasti uskollinen upseeri. Lähetystön oli jyrkästi vaadittava 
hänen valitsemistaan konsuliksi. Kun se esitti asiansa senaa- 
tissa ja senaatti osoitti vastahakoisuutta, niin lähetystön joh- 
taja, joka esiintyi täysissä kenttävarustuksissa, tempaisi auki 
sotilasviittansa ja osoittaen miekkansa kahvaa huudahti: »Tämä 
on sen tekevä, jollette te sitä tee!» Ensimmäisen kerran esiintyi 
näin Rooman historiassa tapaus, että senaatin istunnossa ilman 
kiertelyä uhattiin asevoimalla. Senaatti ei kuitenkaan taipunut, 
vaan lähetystö sai torjuvan vastauksen ja sen oli poistuttava 
Roomasta. 

Silloin Octavianus päättävästi jatkoi marssiaan kohti pää- 
kaupunkia. Hänen pahimmat vastustajansa pakenivat Roo- 
masta, ja ilman pienir.täkään vastarir.taa Octavianus, joka jätti 
pääjoukot kaupungin läheisyyteen, saattoi vähälukuinen saattue 
mukanaan marssia Roomaan. Verraten vähällä vaivalla hän 
nyt sai senaatin taipumaan tahtoonsa ja myöntämään hänelle 
oikeuden tulla konsuliksi, vaikkei hän ollut lähelläkään laissa 
säädettyä ikää. Varmistettuaan vaalinsa hän poistui Roomasta, 
jotta vaali voisi tapahtua laillisin muodoin. Laki näet kielsi 
sotapäällikköä, jolla oli johdossaan aseellisia voimia, oleskele- 
masta vaalitoimituksen aikana pääkaupungissa. Vuoden 43 
elokuun 19. päivänä sitten valittiin konsuleiksi Octavianus ja 
hänen vanhempi sukulaisensa Ouintus Pedius. Heti virkaan 
tultuaan tämä säädätti kansankokouksessa lain, jolla Caesarin 
murhaajat julistettiin lainsuojattomiksi. Octavianus oli täten 
täyttänyt ensimmäisen velvollisuutensa Caesarin muistoa koh- 
taan. Murhaajien johtomiehet Brutus ja Cassius olivat kuiten- 
kin jo edellisenä vuonna poistuneet pääkaupungista ja asettu- 

neet valtakunnan itäisiin maakuntiin, jotka he olivat saaneet 
haltuunsa ja joita he näyttivät vankasti pitävän käsissään. 

Se joka ei tuntenut Octavianuksen luonnetta eikä hänen 
pitkälle tähtääviä suunnitelmiaan, olisi luullut, että hän nyt 
oli päässyt toiveittensa perille. Hänestä oli vajaan 20 vuoden 
ikäisenä tullut konsuli. Sellaista ei Rooman historiassa ollut 
koskaan aikaisemmin tapahtunut. Hän oli myöskin saanut 
tuomituiksi Caesarin murhaajat, vaikkakaan nämä toistaiseksi 
eivät olleet lain kouran ulottuvilla. Joku olisi odottanut, että 
hän tämän jälkeen olisi käynyt laillisen hallituksen nimissä 
murskaamaan Antoniuksen joukot ja sitten aloittanut taistelun 
idässä olevia Caesarin murhaajia vastaan. Mutta niin yksin- 
kertainen tilanne ei ollut. Octavianuksen realistinen vaisto arvioi 
sen toisin. Häneltä ei jäänyt huomaamatta, että vaikka hän oli 
asevoimin uhkaamalla saanut senaatin taipumaan tahtoonsa, 
senaatin puolue ei suinkaan ollut lannistettu eikä voimaton. 
Sen käytettävissä oli Pohjois-Italiaan sijoitettuja legioonia sekä 
kaikki Italiasta itään olevissa maakunnissa sijaitsevat voima- 
varat. Senaatin puolue pysyi edelleen hänen vihollisenaan, 
mieliala sen piirissä ei ollut tullut hänelle suopeammaksi. Brutus 
ja Cassius olivat idässä panneet jalkeille huomattavia sota- 
voimia, joihin senaatin puolue pani toivonsa. Nämä voimat 
Octavianuksen oli välttämättömästi voitettava, sillä niiden joh- 
tajat edustivat Caesarin murhaajia ja olivat Caesarin aatteiden 
kiihkeitä ja leppymättömiä vastustajia. Mutta sitä ennen hänen 
oli selvitettävä välinsä Antoniuksen ja tähän liittyneen Lepi- 
duksen kanssa. Fi näet ollut ajateltavissa, että Octavianus 
varustautuisi sotaretkelle Caesarin murhaajia vastaan jättä- 
mällä selkäpuolelleen hänelle vihamielisiä sotaväenosastoja, joi- 
den johdossa oli rohkea ja kokenut päällikkö. Hänen ensim- 
mäinen tehtävänsä oli siis joko tuhota Antonius tahi päästä 
hänen kanssaan sopimukseen. 





LIVIA, AUGUSTUKSEN PUOLISO 
Samanaikainen veistos. 

Sopimus Antoniuksen kanssa. 


Octavianus oli koko ajan koettanut järjestää asia. sovinnossa 
Antoniuksen kanssa. Ainoastaan Antoniuksen taipumattomuus 
oli pakottanut hänet liittoutumaan senaatin puolueen kanssa. 
Antonius ei ollut tahtonut myöntää hänelle edes periaatteellisesti 
tasa-arvoista asemaa rinnallaan. Jos Antonius nyt vastoin- 
käymisensä jälkeen oli halukas sovintoon ja tunnustamaan kon- 
suliksi valitun Octavianuksen tasavertaiseksi sopimuskumppa- 
uiksi, niin mikä oli luonnollisempaa kuin että Octavianus oli 
valmis sopimaan kilpailijansa kanssa! Molemmathan he edusti- 
vat Caesarin aatteellista perintöä ja molempien luonnollinen 
vihollinen oli senaatin puolue. Tällaiset syyt tekivät Octavia- 
nuksen haluttomaksi jatkamaan aseellista taistelua Antoniusta 
vastaan. 

Mutta tärkeintä oli, että reaaliset tekijät kehoittivat Octa- 
vianusta pyrkimään vallanjakoon Antoniuksen kanssa. Taiste- 
lussa Caesarin murhaajia vastaan hän tarvitsi Antoniuksen 
sotilaallista kokemusta ja niitä joukkoja, joita Antonius ja 
Lepidus komensivat. Fi olisi ollut viisasta heikentää keski- 
näisissä taisteluissa legioonia, jotka kokonaisuudessaan tarvit- 
tiin niiden voimien voittamiseen, joiden kanssa minkäänlainen 
sovinto ei ollut mahdollinen. Octavianuksen johdossa olevat 
miehet eivät ilmeisesti myöskään olleet erityisen halukkaita 
tappelemaan Antoniusta vastaan, koska ne pitivät viimeksi- 
mainittuakin samojen ajatusten edustajana, jotka heitä itseään 
Caesarin vanhoina sotilaina elähdyttivät. Octavianuksen oli 
sitä helpompi suostua sovintoon Antoniuksen kanssa, kun hän 
itse asiassa jo oli rikkonut välinsä senaatin puolueen kanssa 
tehdessään aseisiin nojaten itsensä konsuliksi. Hänen ympäris- 
töstään ei luonnollisesti myöskään puuttunut henkilöitä, jotka 
välittivät molempien kilpailijoiden välillä ja selittivät, että heillä 
pohjimmaltaan oli yhteinen asia. Ottaen huomioon silloisen 
aseman ja kaikki punnittavissa olevat reaaliset tekijät, Octa- 
vianus teki ratkaisunsa. Kun Lepidus ehdotti neuvotteluja, 

hän oli valmis niihin ryhtymään. Vaikka hän ilmeisesti jo 
tällöin oli selvillä siitä, että Antoniuksen kanssa kerran oli 
suoritettava välien selvittely pohjia myöten, hän havaitsi, että 
tässä vaiheessa oli välttämätöntä lykätä se tuonnemmaksi. 

Loka-marraskuun vaihteessa 43 e. Kr. Octavianus ja Anto- 
nius tapasivat toisensa kahden joen yhtymäkohdassa olevalla 
saarella lähellä Bononiaa (nykyistä Bolognaa). Lepidus toimi 
välittäjänä. Neuvottelut kestivät useita päiviä, ja niiden tulok- 
sena oli lopulta ns. toinen triumviraatti, joka solmittiin marras- 
kuun alussa 43 e. Kr. Sopimuksen sisällyksenä oli, cttä Octa- 
vianus, Antonius ja Lepidus jakoivat keskenään vallan. Sopi- 
muskumppanit antaisivat Rooman kansan valita heidät trium- 
vireiksi, so. kolmimiehiseksi virkakunnaksi, joka saisi valtiossa 
rajattoman vallan. Lainsäädäntö-, tuomio- ja hallintovalta kes- 
kitettäisiin heidän käsiinsä. Heidän oli saatava valta mm. 
säätää veroja, kutsua aseisiin sotilaita, nimittää senaattorit ja 
virkamiehet, pakkoluovuttaa omaisuutta, jakaa maata ja lyöt- 
tää rahaa. Muodollisesti tämä tapahtuisi laillista tietä, kansan- 
kokouksen päätöksellä, so. Rooman valtiosäännön mukaisessa 
lainsäädäntöjärjestyksessä, mutta tosiasiallisesti tällainen pää- 
tös oli aikaansaatavissa vain sen aseellisen mahdin varassa, joka 
näillä kolmella miehellä oli käyt.ttävänään ja jota vastaan 
senaatilla ei enää ollut asetettavana Italiassa ainoatakaan legioo- 
naa, sen jälkeen kun viimeiset sille uskolliset joukot olivat 
siirtyneet triumvirien puolelle. 

Sopimus merkitsi siis kolmen miehen diktatuurin perusta- 
mista, vaikkei diktaattori-nimitystä haluttukaan käyttää. Myö- 
hemmin Augustus siinä selonteossa toiminnastaan, johon jo 
aikaisemmin olen viitannut, väittää tällaisten poikkeuksellisten 
valtuuksien olleen välttämättömiä järjestyksen palauttamiseksi 
puoluevallan raastamassa valtakunnassa. Tämä on kaunistelua, 
joka myöhemmän kehityksen valossa sa:ttoi näyttää uskotta- 
valta. Triumviraattia solmittaessa olivat yksistään valtanäkö- 
kohdat määrääviä. 

Vallan jakamista koskeneet neuvottelut näyttävät olleen 

verraten helposti vietävissä myönteiseen tulokseen. Sitä vai- 
keampi oli Octavianuksen myöntyä vaatimukseen, jonka Anto- 
nius asetti sopimuksen ehdoksi ja joka tarkoitti poliittisten 
vastustajien proskriboimista. Senaatin puolueeseen kuuluvat 
henkilöt oli tämän ehdotuksen mukaisesti julistettava lain- 
suojattomiksi ja heidän omaisuutensa takavarikoiduksi. Sel- 
laisen henkilön surmaamisesta tai hänen olinpaikkansa ilmaise- 
misesta oli säädettävä palkkio, kun taas hänen suojelijaansa 
tai piilottajaansa kohtasi ankara rangaistus. Lainsuojattomiksi 
julistettujen henkilöiden luettelo oli asetettava julkisesti nähtä- 
väksi Rooman forumille. Tällaisen proskriptiosuunnitelman 
Antonius esitti sopimuskumppaninsa hyväksyttäväksi. Octa- 
vianuksen oli luonnollisesti vaikea suostua tällaisiin murha- 
toimenpiteisiin henkilöitä vastaan, joiden kanssa hän vielä muu- 
tamia kuukausia aikaisemmin oli ollut yhteistoiminnassa. Sen 
vuoksi on ymmärrettävää, että hän useita päiviä vastusti suun- 
nitelman toteuttamista. Mutta Antonius ei hellittänyt. Hän 
vihasi siinä määrin suurta osaa senaatin puolueen kannattajista, 
että hän piti tätä kohtaa yhtenä sopimuksen kaikkein tärkeim- 
mistä. Octavianuksessa taistelivat hänen vallanhimonsa ja kun- 
niantuntonsa ankaraa kamppailua. Mutta hän oli astunut jo 
liian pitkälle valtaan johtavaa tietä, että hän olisi voinut antaa 
moraalisten vaikuttimien sanella ratkaisun. Hän myöntyi. Tai- 
pumattomuus olisi kai hänestä näyttänyt tunteilulta, joka oli 
hänen luonteelleen mahdollisimman vierasta. Eräänlainen tun- 
teettomuus oli hänelle aina luonteenomaista. Niin alkoi trium- 
virien valtakausi hirvittävimmällä verilöylyllä, mitä Italiassa 
siihen mennessä oli tapahtunut. Mariuksen ja Sullan keskeisessä 
välien selvittelyssä oli tosin jo käytetty proskriptioita, mutta 
nämä eivät ulottuneet läheskään niin laajalle kuin v:n 43 ihmis- 
metsästykset. 

Octavianus sai täten maineeseensa tahran, jota hänen myö- 
hempi siunauksellinen toimintansa Rooman hyväksi ei ole voi- 
nut pestä puhtaaksi. Hän on itse myöhemmin tuominnut pro- 
skriptiot mm. myöntämällä ritarin arvon eräälle henkilölle, joka 

proskriptioiden aikana oman henkensä uhalla oli suojellut lain- 
suojattomaksi julistettua isäntäänsä. Sopimusta tehdessään hän 
saattoi puolustautua sillä, että suurin osa proskriboitavista oli 
miehiä, jotka joko suoranaisesti tahi ainakin hiljaisesti olivat 
antaneet kannatuksensa Caesarin murhalle. Sitä paitsi saatiin 
omaisuuksien takavarikoimisella varoja, joita kipeästi tarvittiin 
valmisteltaessa sotaretkeä Brutusta ja Cassiusta vastaan. Vii- 
meksimainittu näkökohta näyttää olleen hyvin merkitsevä pro- 
skriptioita suunniteltaessa. Mutta senkin jälkeen, kun pro- 
skriptioiden toimeenpanemisesta periaatteessa jo oli sovittu, 
tuotti henkilökysymys suuria vaikeuksia. Octavianuksella ja 
Antoniuksella oli eri käsitys siitä, ketä henkilöitä oli pidettävä 
niin vaarallisina, että heidät oli pantava henkipattojen luet- 
teloon, ja kumpikin halusi pelastaa sukulaisensa ja ystävänsä. 
Lopulta molemmat tekivät myönnytyksiä, niinkuin sovittelu- 
ratkaisuissa aina tapahtuu. Hirvittävää on todeta, että kom- 
promissi koski ihmishenkiä, ei siinä mielessä, että niitä olisi 
pelastettu, vaan siten, että niitä uhrattiin. Syystä Plutarkos 
Antoniuksen elämäkerrassaan huudahtaa, ettei voi olla olemassa 
mitään kauheampaa, mitään epäinhimillisempää kuin tällainen 
vaihtokauppa. »He vaihtoivat murhan murhaan. He murhasi- 
vat niin hyvin ne, jotka he uhrasivat, kuin ne, jotka heille 
uhrattiin, ja surkeinta oli, että he uhrasivat kuolemalle ystä- 
vänsä, jotka eivät olleet tehneet heille mitään pahaa.» Octa- 
vianus koetti mahdollisimman kauan pelastaa Ciceron joutu- 
masta luetteloon, mutta viimein hänen oli luovutettava hänet- 
kin Antoniuksen kostolle. Cicero oli ns. filippolaisilla puheillaan, 
jotka hän oli tähdännyt Antoniusta vastaan, sytyttänyt tämän 
sammumattomaan vihaan. Kun proskriptioiden nostattama 
murha-aalto sitten vyöryi yli Italian, joutui Cicerokin, joka 
ajoissa oli poistunut Roomasta, pakomatkallaan Etelä-Italiassa 
palkkiota tavoittelevan murhaajan uhriksi. Tätä hänen myötä- 
vaikutuksellaan tapahtunutta häpeätyötä, joka kohdistui mie- 
heen, joka oli ratkaisevasti helpottanut hänen uraansa, Octa- 
vianus ei koskaan voi saada anteeksi. On kuin kostotar pro- 

skriptioiden sovitukseksi vuosia myöhemmin olisi käynyt vai- 
noamaan hänen perhettään, jonka jäsenet toinen toisensa jäl- 
keen joko kuolivat nuorina tahi tuottivat perheen päämiehelle 
julkista häpeää. 


Octavianus ja Antonius. 


Kohtaamatta vähintäkään vastarintaa triumvirit saattoivat 
marssia Roomaan. Senaatti, jonka kaikki huomattavat jäsenet 
olivat paenneet, taipui kuin vaha uusien vallanpitäjäin käsissä. 
Marraskuun 27. päivänä 43 e. Kr. kansankokous hyväksyi lain, 
jolla kaikki sopimuksessa tehdyt päätökset laillistettiin. Trium- 
virit voivat nyt esiintyä muodollisesti täysin laillisen hallitus- 
vallan edustajina. Ne, jotka olivat heitä vastaan, leimattiin 
kapinallisiksi. Mutta triumvireillä oli toistaiseksi hallinnassaan 
vain valtakunnan länsiosa. Itäosa Kreikkaa ja Makedoniaa 
myöten oli Brutuksen ja Cassiuksen käsissä. Siellä olivat valta- 
kunnan rikkaimmat ja tiheimmin asutut provinssit, joten ei 
suinkaan ollut etukäteen selvää, että triumvirit selviytyisivät 
edessä olevasta taistelusta voittajina. Luottamus oli ensi sijassa 
pantava Antoniuksen sotapäällikönkykyyn. Sen Antonius itse- 
kin varsin hyvin tajusi, eikä hän salannut keneltäkään, että 
hän näytteli pääosaa triumvirien joukossa. Octavianushan oli 
vain 20-vuotias nuorukainen, ja Lepidus, joka oli ainoastaan 
välittäjänasemansa ansiosta päässyt kolmanneksi sopimuskump- 
paniksi, työntyi heti alusta alkaen taka-alalle. Hänellä ei ollut 
niitä ominaisuuksia, jotka olisivat tehneet hänelle mahdolliseksi 
kilpailla vaikutusvallasta molempien muiden sopimuskumppanien 
kanssa. Voimantunnossaan Antonius käyttäytyi ylimielisesti 
Rooman väestöä kohtaan ja herätti pahennusta irstailla juomin- 
geillaan. Octavianus sitä vastoin esiintyi hillitysti ja moit- 
teettomasti. Tämä oli koituva hänen edukseen sitten, kun 
kymmenen vuotta myöhemmin välit oli lopullisesti selvitettävä 
Antoniuksen kanssa. 


38 


Octavianuksen moraalisista näkökohdista piittaamaton, 
mutta taitavuudessa vertaansa vailla oleva politiikka oli joh- 
tanut siihen, cttä puolitoista vuotta sen jälkeen kun hän ainoas- 
taan yksi ystävä mukanaan oli saapunut Italiaan, hän jakoi 
Roomassa vallan sen miehen kanssa, joka oli tylysti työntänyt 
hänet luotaan, kun hän valvoi laillista oikeuttaan Caesarin 
perintöön. Antonius oli häntä kaksikymmentä vuotta van- 
hempi. Hänellä oli pitkäaikainen sotilaallinen ja valtiollinen 
kokemus. Hän oli johtanut Caesarin alipäällikkönä armeijan 
osastoja kovissa ja menestyksellisissä taisteluissa, ja diktaat- 
toriksi kohonneen Caesarin magister eguitumina hän oli ollut 
tämän lähin mies, joka jo oli määrätty käskynhaltijaksi Roo- 
maan siksi ajaksi, jonka Caesar aikoi viipyä poissa pääkaupun- 
gista Partian sotaretkellään. Caesarin murhan tapahduttua hän 
oli estänyt senaatin puolueen pääsemästä aseman herraksi. Oli 
sen vuoksi selvää, että häntä pidettiin triumvireistä voimak- 
kaimpana ja merkitsevimpänä. Ja sitä hän epäilemättä toistai- 
seksi olikin. Luonteeltaan hän oli Octavianuksen täysi vasta- 
kohta. Hän oli yhtä impulsiivinen ja hetkellisesti kuohahtava, 
kuin Octavianus oli laskelmoiva ja pidättyväinen. Plutarkos 
sanoo, että Antonius oli kerskaileva ja suurenteleva, epävakai- 
sen kunnianhimoinen ja turhamaisen korskea. Sitä paitsi hänen 
luonteessaan oli aimo annos hyväuskoista naiivisuutta, johon 
liittyi tietty määrä huonovaistoisuutta. Caesarkaan Plutar- 
koksen mukaan ei arvostanut Antoniusta erityisen korkealle, 
vaikka hän saattoi täysin luottaa hänen uskollisuuteensa. Anto- 
niuksen ulkonäkö korosti hänen miehekästä rehevyyttään, niin 
että häntä verrattiin Herkuleeseen, joka tarujen mukaan niin 
ikään piti viinistä ja naisista, mutta ei ollut erityisessä mai- 
neessa älykkyydestä. 

Octavianuksen ulkonaisessa olemuksessa taas oli jotakin 
tyyntä ja luoksepääsemätöntä. Hänen kasvojensa ilmeessä oli 
sellainen levollisuus ja seesteisyys, että erään gallialaisen yli- 
myksen, jolla olisi ollut tilaisuus syöstä hänet kenenkään näke- 
mättä vuoren jyrkänteeltä syvään kuiluun, kerrotaan vain 

hänen katseensa tyyneyden vuoksi pidättyneen tekoa suoritta- 
masta. Myöhemmin hän Augustuksena mielellään kuuli sanot- 
tavan, cttä hänen kirkkaassa ja loistavassa katseessaan oli jota- 
kin jumalallista, ja hän oli tyytyväinen, jos henkilö, johon hän 
terävästi loi katseensa, ei voinut sitä kestää, vaan painoi sil- 
mänsä alas. Antoniuskin tunsi alusta alkaen hänen rinnallaan 
jonkinlaista alemmuuden tunnetta siitä huolimatta, että hän 
oli jo nelissäkymmenissä Octavianuksen ollessa vasta 20-vuotias. 
Voimansa ja merkityksensä tuntien Antonius esiintyi mahti- 
pontisesti ja vaateliaasti, kun taas Octavianus karttoi suurel- 
lisia eleitä. Mutta kuitenkin Antoniuksen sanotaan Octavia- 
nuksen seurassa muuttuneen merkillisen araksi, melkeinpä nöy- 
täksi. Antoniuksella oli tunne, että Octavianus oli häntä hen- 
kisesti ylempänä, ja ilmeisesti häntä vaivasi jonkinlainen alem- 
muuskompleksi. Heidän keskinäisestä seurustelustaan heidän 
yhteistoimintansa vuosilta kerrotaan joitakin hupaisia juttuja. 
Kun he pelasivat Roomassa erittäin suosittua noppapeliä, jota 
Octavianus koko elämänsä intohimoisesti — melkein ainoana 
intohimonaan — harrasti, sanotaan Octavianuksen aina voit- 
taneen. Jos he taas panivat toimeen kukkotaisteluja, joista 
roomalaiset niinikään olivat sangen huvittuneita, kerrotaan 
Octavianuksen lintujen aina suoriutuneen voittajina. Antoniusta 
tämä salassa harmitti. Octavianus näytti olevan suuremmassa 
määrässä onnen suosikki. 

Toistaiseksi jo itsesäilytysvaisto pakotti heidät olemaan 
sovinnollisessa yhteistyössä. Kuumeisesti he valmistivat sota- 
retkeä Brutusta ja Cassiusta vastaan, jotka olivat koonneet 
tasavaltalaisen armeijan Vähään-Aasiaan. Sieltä nämä veivät 
joukkonsa Hellesponton yli samaan aikaan kuin triumvirit olivat 
kuljettaneet sotavoimansa Adrian meren poikki. Makedoniassa 
lähellä Filippin kaupunkia armeijat kohtasivat toisensa myö- 
häissyksyllä 42 e. Kr. Brutus ja Cassius kärsivät tappion ja 
tekivät sen jälkeen itsemurhan. Antonius ja Octavianus olivat 
tällä ainoalla taistelulla päässeet koko Rooman valtakunnan 
herroiksi, Taistelussa Octavianus ei ollut voinut osoittaa, missä 

määrin hänellä oli sotapäällikön ominaisuuksia, sillä ratkaisun 
päivänä hän oli sairaana ja hänen joukko-osastonsa olivat toisen 
komennossa. Kertomus, cttä Octavianuksen johtama sivusta 
olisi kärsinyt tappion, ei siinä muodossa pidä paikkaansa. Päin- 
vastoin voidaan sanoa, että hänen sotilaansa eivät suorittaneet 
tehtäväänsä yhtä hyvin kuin Antoniuksen johtamat joukot 
juuri siitä syystä, että Octavianuksen joukkojen johto oli tila- 
päisissä käsissä. Mutta se on kaikissa tapauksissa totta, että 
Octavianus ei päässyt Filippin taistelussa saavuttamaan soti- 
laallisia laakereita. Antoniuksen sotapäällikönmaine sen sijaan 
kasvoi, koska voiton saavuttaminen oli yksinomaan hänen 
ansiotaan. 

Taistelun jälkeen teloitettiin ne vangeiksi joutuneista, jotka 
olivat ottaneet osaa salaliittoon Caesarin henkeä vastaan tai 
kuuluivat tasavaltalaisten johtomiehiin. Kerrotaan, että Octa- 
vianus oli vangittuja johtomiehiä kohtaan erityisen tyly ja 
että hän eräälle teloitettavalle, joka hartaasti pyysi, että hänen 
ruumiinsa saisi kunniallisen hautauksen, vastasi karkeasti: siitä 
pitävät kyllä haaskalinnut huolen. Sen vuoksi mainitaankin 
eräiden vangittujen, jotka olivat varmat kohtalostaan, tutki- 
musta suoritettaessa Octavianuksen ja Antoniuksen läsnäollessa 
syytäneen edelliselle hurjia häväistyssanoja, mutta tervehtineen 
jälkimmäistä kunnioittavasti. Tämä kai kuitenkin pääasialli- 
sesti johtui siitä, että vangitut senaatin puolueen jäsenet pitivät 
Octavianusta petturina, joka oli kavaltanut heidän asiansa, 
kun taas Antonius aina oli rehellisesti kulkenut omaa uraansa. 
Ankarasti kohdeltiin ainoastaan senaatin puolueen huomatta- 
vimpia johtajia. Mitään proskriptioihin verrattavaa verilöylyä 
ei tapahtunut. Rivimiehiin suhtauduttiin sangen helläkätisesti, 
vaikka he olisivatkin vapaaehtoisesti liittyneet triumvirien vas- 
tustajiin. Sellainenkin sotatribuunin asemassa — siis rykmentin- 
päällikkönä — ollut tasavaltalainen kuin Horatius, joka oli 
päässyt taistelusta pakenemaan, saattoi palata Italiaan, jossa 
hän pian sai vaatimattoman valtionviran. Sen turvin hän alkoi 
runoilijantoimintansa, joka vähän myöhemmin oli vievä hänet 
Octavianuksen läheiseen ystäväpiiriin, 

Triumvirit jakoivat nyt Rooman valtakunnan vaikutus- 
piireihin. Antonius otti hallintaansa itäiset maakunnat, Octa- 
vianus läntiset ja Lepidus sai tyytyä Afrikkaan, so. nykyiseen 
Algeriaan ja Tunisiin. Italia valtakunnan kanta-alueena oli 
oleva yhteinen. Sen lisäksi Antonius kuin panttina piti hallus- 
saan Kaakkois-Galliaa. Antoniuksen saama osa oli huomatta- 
vasti arvokkaampi kuin Octavianukselle joutunut alue. On 
ilmeistä, että Antonius oli se, joka sai ensiksi valita osuutensa. 
Hän oli toistaiseksi triumvireistä vaikutusvaltaisin. Toiset tar- 
vitsivat hänen tukeaan, kun taas hän tuli toimeen yksinkin. 
Antonius halusi saada itäiset provinssit siitäkin syystä, että 
hän suunnitteli sotaretkeä partilaisia vastaan. Hän aikoi viedä 
päätökseen Caesarin suunnitelman, joka surkean murhatyön 
johdosta oli jäänyt toteuttamatta. Octavianukselta taas ei voi- 
nut jäädä huomaamatta, että hän saadessaan pitää hallinto- 
kaupunkinaan Roomaa saavutti edun, joka ajan pitkään oli 
takaava hänelle valta-aseman Antoniuksen rinnalla. Hänellä 
oli täten oleva käsissään Rooman senaatti ja kansankokous, 
ainoat lailliset valtioelimet, ja niitä hän tilaisuuden tullen saat- 
toi käyttää aseinaan Antoniusta vastaan. Sitä paitsi koko 
Italia oli vähitellen liukuva hänen yksinomaiseen valtapiiriinsä. 


Octavianus lännessä. 


Filippistä Antonius ja Octavianus lähtivät eri suuntiin. 
Edellinen matkusti Vähään-Aasiaan, jossa hän pian joutui sinne 
varta vasten saapuneen egyptiläisen lumoajattaren pauloihin. 
Kleopatra tuli hänen kohtalokseen, joka vähitellen, mutta var- 
masti kuljetti häntä kohti tuhoa. Sillä aikaa kun Antonius idässä 
kulki juhlasta juhlaan ja antoi kunnioittaa itseänsä kuin jumalaa, 
Octavianus, joka v:n 41 alussa oli saapunut Roomaan, sai kamp- 
pailla Italian taloudellisen elämän kohottamiseksi siitä rappio- 
tilasta, johon se sotavuosien aikana oli joutunut. Italia oli Roo- 
man valtakunnan ydinosa, se oli saatava jaloilleen, jos mieli Roo- 


42 


man maailmanvallan säilyä. Tämän Octavianus oli tehnyt itsel- 
leen täysin selväksi. Mutta tehtävä oli suunnattoman vaikea ja 
nuoren yksinvaltiaan oli jännitettävä voimansa äärimmilleen 
päästäkseen tilanteen herraksi. Taloudellisten olojen vakiinnut- 
taminen oli sitä vaikeampaa, kun sotilaille annettujen lupausten 
mukaisesti heille oli jaettava maata. Koska valtion maat eivät 
tähän riittäneet, oli sitä pakkoluovutettava yksityisiltä. Kau- 
pungit, jotka äsken päättyneessä valtataistelussa olivat olleet 
senaatin puolella, menettivät maa-alueensa ja ne annettiin soti- 
laille. Tällaisten toimenpiteiden johdosta Vergiliuskin, josta 
myöhemmin tuli Octavianuksen läheinen ystävä, menetti maa- 
tilansa lähellä Mantuaa. Epäoikeudenmukaisuuksia ei voitu vält- 
tää, ja ne herättivät luonnollisesti tyytymättömyyttä. Mutta 
suurin piirtein Octavianuksen onnistui menestyksellisesti suoriu- 
tua tehtävästään. Olot vakiintuivat, ja hänen oma tasoittava 
persoonallisuutensa alkoi jo herättää muitakin tunteita kuin vie- 
roksumista ja pelkoa. Sitä mukaa kuin vastustus häntä kohtaan 
heikkeni, hän itsekin menetti jyrkkyyttään ja taipumattomuut- 
taan. Niinpä Vergilius saattaa näihin aikoihin kirjoittamassaan 
ensimmäisessä paimenrunossa ilmentää Octavianusta kohtaan 
tuntemaansa ihailua, vaikka hän juuri oli kärsinyt Octavianuk- 
sen määräämän maanluovutuksen takia raskaan menetyksen. 

Italian olojen rauhoittumista ehkäisi kuitenkin se, että Anto- 
niuksen veli Lucius ja hänen kuuluisa vaimonsa Fulvia, jotka 
olivat jääneet Italiaan, salassa juonittelivat Octavianusta vas- 
taan ja kiihottivat maan pakkoluovutuksen johdosta omai- 
suuttaan menettäneiden mieliä. Antoniuksen omaisten ja Octa- 
vianuksen välinen ristiriita johti jopa sotaiseen selkkaukseen 
vuosien 41—40 vaihteessa. Ominaisella selväkatseisuudellaan 
Octavianus näki, että vastustus oli kerta kaikkiaan ja perin 
juurin kitkettävä maasta, jottei se pääsisi juurtumaan ja 
pysyväisesti häiritsemään rauhallista kehitystä. Näin syntyi 
ns. Perusian sota, jota käytiin Umbriassa Perusian kaupungin 
ympärillä. Octavianus piiritti kaupungin, johon Lucius Anto- 
nius joukkoineen oli sulkeutunut, ja valloitti sen väkirynnäköllä, 

Saavutcttuaan voiton hän kukisti vastarinnan ankaralla kädellä. 
Antoniuksen vuoksi hänen oli päästettävä tämän veli ja vaimo 
menemään, mutta muut kapinaan osaa ottaneet saivat verisenä 
tuntea hänen vihansa. Hän julisti lukuisia kuolemantuomioita, 
ja kun tuomitut pyysivät armoa tahi esittivät lieventäviä asian- 
haaroja, hän keskeytti heidät lyhyesti sanoen: Moriendum est. 
»On kuoltava» Tämä oli viimeinen kerta, jolloin Octavianus 
Rooman kansalaisia kohtaan osoitti leppymätöntä kovuutta. 
Hän oli näet tällöin vakuuttunut siitä, ettei Rooman valta- 
kuntaan koskaan tulisi rauhaa, jos yksityiset vehkeilijät yhä 
uudelleen saisivat kannattajia. Erityisesti oli hänen saatava 
pysyväisesti rauhoitetuksi Italia voidakseen toteuttaa suunni- 
telmat, joita hänellä oli Antoniuksen syrjäyttämiseksi. Hän 
tietenkin myös halusi osoittaa itsenäisyyttä suhteessaan Anto- 
niukseen näyttämällä, että tämän omaisiin liittyneet kapinoit- 
sijat eivät saaneet sen lievempää kohtelua kuin senaatin puo- 
lueen jäsenet vähäistä aikaisemmin. Niinpä tästä lähtien Ita- 
lian mantere säästyikin sodalta yli sadan vuoden ajan. Rauhal- 
listen olojen turvissa taloudellinen elämä virkosi uuteen kukois- 
tukseen. Ihmiset saattoivat taas turvallisina tehdä laskelmia 
tulevaisuudesta ja säilyttää varmuuden siitä, että he ja heidän 
lapsensa saivat nauttia työnsä tuloksista. Luottamus palasi ja 
sen mukana taloudellinen kehitys suuntautui terveisiin uomiin. 

Perusian sota oli aiheuttanut jännityksen Octavianuksen ja 
Antoniuksen välille. Näytti hetkittäin siltä, ettei sotilaallinen 
välien selvittely ollut vältettävissä. Siihen Octavianus ei ollut 
vielä valmistunut. Italia ei ollut vielä toipunut järkytyksistä, 
jotka sitä olivat heikentäneet. Hänen asemansa sodan uhatessa 
oli sitä tukalampi, kun Sisiliaan oli pesiytynyt tasavallan viimei- 
sen suuren sotapäällikön Pompeiuksen poika Sextus Pompeius, 
joka laivoillaan kävi sissisotaa triumvirien hallitsemien maa- 
kuntien rannikoilla ja kaappauksilla häiritsi vakavasti meren- 
kulkua. Rooman viljantuonti, jonka varassa elintarvikehuolto 
suuressa määrin oli, oli Sextus Pompeiuksen toiminnan takia 
uhan alainen, Lähentyäkseen Sextus Pompeiusta Octavianus 

v. 40 solmi poliittisen avioliiton häntä huomattavasti vanhem- 
man Scribonian kanssa. Scribonia oli Sextus Pompeiuksen puo- 
lison täti. Avioliiton tarkoituksena oli ilmeisesti saada välit 
Pompeiukseen paranemaan tai ainakin estää tätä ryhtymästä 
Antoniuksen liittolaiseksi siinä sodassa, joka ehkä kävisi välttä- 
mättömäksi. Ei suinkaan ollut ensimmäinen kerta, jolloin Roo- 
massa tehtiin poliittinen naimakauppa. Päinvastoin sellaiset 
olivat tasavallan viimeisinä vuosikymmeninä olleet varsin taval- 
lisia. Octavianuksen laskelmoivan ja tunteettoman luonteen- 
laadun huomioon ottaen hänen askeleensa ei suinkaan ollut 
odottamaton. Hän oli jo aikaisemmin osoittanut muista näkö- 
kohdista piittaamatta harkitsevansa vain sitä, mikä palveli 
hänen valtiollisia tarkoitusperiään. Avioliitosta Scribonian 
kanssa syntyi vuotta myöhemmin, v. 39 e. Kr., Octavianuksen 
ainoa lapsi, tytär Julia, josta hänellä sittemmin oli oleva niin 
suurta surua. 

Vuoden 40 alkupuoliskolla näytti todellakin siltä, että vain 
sotilaallinen ratkaisu saattoi selvittää Octavianuksen ja Anto- 
niuksen välit. Fulvia, joka oli saapunut Kreikkaan ja siellä 
tapasi miehensä, kiihotti tätä vihaan ja taipumattomuuteen. 
Mutta onni suosi Octavianusta. Fulvia sairastui ja kuoli. Anto- 
nius tuli halukkaammaksi sovittelemaan, ja myöhäiskesällä v. 40 
e. Kr. saatiin Maecenaan toimiessa Octavianuksen puolesta neu- 
vottelijana aikaan Brundisiumin sopimus, jossa Octavianuksen 
valtapiiriä laajennettiin niin, että se tuli käsittämään kaikki 
läntiset maakunnat, niihin luettuina myöskin Dalmatia ja 
Illyria. Sovinnon ja läheisen yhteisymmärryksen merkiksi Anto- 
nius otti puolisokseen Octavianuksen sisaren Octavian. Octa- 
vianuksen neuvottelijat olivat saavuttaneet erinomaisen tulok- 
sen. Se oli ollut mahdollinen siitä syystä, että Antoniuksen 
katse yhä oli voittopuolisesti kääntynyt itään. Hän valmisteli 
Partian sotaretkeään, joka olisi siirtynyt epämääräiseen tule- 
vaisuuteen, jos hänen olisi ollut ryhdyttävä voimain mittelyyn 
Octavianuksen kanssa. Otaksuttavasti myöskin Kleopatra oli 
vaikuttanut hänen päätökseensä tyytyä sovitteluratkaisuun. 

Egyptin kuningattaren kannalta oli tärkeää, että Antonius 
käänsi mahdollisimman suuressa määrässä selkänsä lännelle. 
Siinä tapauksessa Kleopatra saattoi toivoa saavansa pitää hänet 
lähellään. Avioliitto Octavian kanssa ei tietenkään ollut Kleo- 
patralle mieleen, mutta siihen oli tyydyttävä poliittisena vält- 
tämättömyytenä. Se ei sitä paitsi lainkaan aiheuttanut muu- 
tosta Antoniuksen ja Kleopatran suhteeseen. 

Italiassa sovinto molempien vallanpitäjien välillä aiheutti 
helpotuksen ja ilon tunteita. Rauha oli pelastettu, ja sodan 
kauhut olivat jälleen loitonneet. Sen vuoksi kansa otti Octavia- 
nuksen vastaan riemuiten, kun hän sopimuksen tekemisen jäl- 
keen palasi pääkaupunkiin. Myöskin Sextus Pompeiuksen kanssa 
päästiin seuraavana vuonna sopimukseen, joka takasi esteet- 
tömän laivakulun Italiaan. Mutta tämä viimeinen senaatin 
puoluelainen jäi edelleen pitämään hallussaan Sisiliaa, eikä sel- 
lainen asiantila ajan pitkään voinut olla kestävä. Mutta tois- 
taiseksi Octavianus saattoi rauhassa omistaa tarmonsa läntisten 
maakuntien ja erityisesti Italian vaurastuttamiselle. Siten hän 
vahvisti valtansa perustaa ja kansansuosiota, joka hänelle tule- 
vaisuutta silmällä pitäen oli välttämätön. 


Avioliitto Livian kanssa. 


Vuosi 38 e. Kr. tuli Octavianukselle henkilökohtaisesti mer- 
kitsemään hänen elämänsä käännekohtaa. Silloin hän rakastui 
tulisesti Livia Drusillaan, Tiberius Claudius Neron kauniiseen 
ja älykkääseen puolisoon. Hän oli jo edellisenä vuonna tyt- 
tärensä Julian syntymän jälkeen ottanut eron Scriboniasta. 
Nyt hän tunsi Liviassa löytäneensä sen naisen, jota hän kaipasi 
rinnalleen. Vaikka Livia odotti miehestään lasta, se ei saanut 
Octavianuksen mielestä viivyttää uutta avioliittoa. Kiireisesti 
Livia otti miehestään avioeron ja heti sen jälkeen Octavianus 
ja Livia solmivat avioliiton, joka oli päättyvä vasta Octavia- 
nuksen kuollessa viidenkymmenen yhden vuoden kuluttua. 

Livia oli Octavianusta viisi vuotta nuorempi. Hän oli ajan 
tavan mukaan memyt naimisiin nuorena ja oli solmiessaan 
uuden avioliiton Octavianuksen kanssa vasta 20-vuotias. Hän 
oli tunnettua sukua, ja hänen miehensä suku oli Rooman mai- 
neikkaimpia ylimyssukuja. Tiberius Claudius Nero oli ollut, 
niinkuin hänen koko perheensä, Octavianuksen kiivaimpia vas- 
tustajia. Paettuaan piiritetystä Perusiasta hän oli henkipattona 
perheineen harhaillut Etelä-Italiassa, ja vain sattuma oli pelas- 
tanut hänet vaimoineen ja poikineen joutumasta vainoojien 
käsiin. Brundisiumin sopimuksen jälkeen hän saattoi turvalli- 
sesti palata Roomaan, ja siellä Octavianus ja Livia tutustuivat 
toisiinsa. Oli jonkinlaista kohtalon leikkiä, että Octavianuksen 
elämäntoveriksi täten tuli henkilö, joka kaksi vuotta aikaisem- 
min oli henkensä uhalla saanut paeta hänen vihaansa. 

On koetettu etsiä poliittisia syitä Octavianuksen kuulumat- 
toman kiireisesti päättämään avioliittoon, mutta sellaisia syitä 
ei ole löydettävissä. Ainoaksi selitykseksi jää sen vuoksi äkil- 
lisesti tajuttu kiintymys, joka heti tahtoi raivata tieltään kaikki 
esteet. Tosin tällainen voimakas intohimo näyttää olevan risti- 
riidassa Octavianuksen kylmän ja laskelmoivan luonteenlaadun 
kanssa. Mutta syvemmin katsoen siltä ainoastaan näyttää. 
Sillä Eroksen valtapiiri on aluetta, jossa tavalliset säännöt eivät 
pidä paikkaansa. Ilmeisesti Octavianus ja Livia tunsivat, että 
heidän täytyi kuulua toisilleen ja elää toistensa rinnalla, ja 
Octavianuksen luonteelle ominainen ehdottomuus ja pyrkimys 
nopeisiin ratkaisuihin pakotti hänet viemään asian päätökseen 
viivyttelemättä. Oli kuin tästä avioliitosta olisi riippunut hänen 
sielunsa onni. Hän pelkäsi, että vielä voisi tulla sen tielle jokin 
este, ja sen vuoksi oli kaikki sovinnaisuusnäkökohdat sysättävä 
syrjään. Ainoastaan näin voidaan mielestäni käsittää se, ettei 
Octavianus edes tahtonut odottaa Livian lapsen syntymää, 
ennen kuin uusi avioliitto solmittiin. Niin paljon kuin häiden 
viettämisessä noudatettu kiireellisyys aikoinaan herättikin 
pahennusta ja niin moniin tulkintoihin kuin tämä sittemmin 
on antanutkin aihetta, se paljastaa Octavianuksessa ensim- 

mäistä kertaa puhtaasti inhimillisen tunteen. Hänen jäinen 
olemuksensa suli intohimon sitä voimakkaasti koskettaessa. 

Avioliitto Livian kanssa muodostui erittäin onnelliseksi. 
Tosin se jäi lapsettomaksi, mutta tämä ei häirinnyt puolisoiden 
välistä täydellistä sopusointua. Roomalaiset historiankirjoit- 
tajat, jotka mielellään kertovat juoruja keisariperheestä, eivät 
voi esittää ainoatakaan tapausta, jossa vähäisinkään rikkoutuma 
olisi uhannut Octavianuksen ja Livian suhdetta. Octavianuksen 
tie, joka siihen asti oli käynyt kolkossa maastossa yli vastus- 
tajien ruumiiden, kääntyy tästä lähtien kulkemaan halki lep- 
poisampien maisemien, ja sen yläpuolella tuntuu valonsäteiden 
hohdetta. Naisen lempeä olemus hänen rinnallaan ei voi olla 
jossakin määrin tasoittamatta hänen luonteensa jyrkkyyttä, 
jota ikäkin on omiaan lieventämään. Meillä on suoranaisia 
todistuksiakin siitä, että Livia kehoitti Octavianusta lempey- 
teen. Hänen vaikutuksensa Octavianuksen hallitustoimiin ei 
missään tapauksessa ole ollut olematon, vaikka lähteiden niuk- 
kuuden vuoksi meidän on sitä mahdoton yksityistapauksissa 
osoittaa. Livia oli temperamentiltaan hiukan viileä, mutta. 
älyllisesti valpas ja naisenomaisesti varmavaistoinen. Kaikessa 
hän näyttää olleen kuin Octavianuksen naispuolinen vastine. 
Kuinka suuren arvon Octavianus pani hänen poliittisille neu- 
voilleen, näemme siitä, että Octavianuksella oli tapana merkitä 
kirjallisesti muistiin kaikki ne kysymykset, joista hän halusi 
keskustella Livian kanssa. Octavianus ei tahtonut unohtaa 
ainoatakaan asiaa, josta hän piti tärkeänä saada kuulla vai- 
monsa mielipiteen. Eräät kirjailijat ovat tahtoneet tehdä 
Liviasta vallanhimoisen juonittelijan, joka muka myrkyllä rai- 
vasi poikapuolensa Tiberiuksen tieltä pois kaikki tämän kilpai- 
lijat, vieläpä lopulta Augustuksenkin. Tällaisen kuvan anta- 
minen Augustuksen puolisosta on vailla kaikkea perustetta ja 
osoittaa ainoastaan laatijoittensa täydellistä historiallista vas- 
tuuttomuutta. Todellisuudessa Livia on historian tahrattomim- 
pia ja ylväimpiä naishahmoja. 


Aseman vakiinnuttaminen lännessä. 


Samaan aikaan kuin täten alkoi uusi jakso Octavianuksen 
elämässä, hänen oli valmistauduttava pudistamaan haitioiltaan 
ies, jota Sextus Pompeiuksen valtius Sisiliassa merkitsi. Sel- 
lainen olotila, että Italian merenkulun turvallisuus oli riippu- 
vainen hänelle pohjaltaan vihamielisestä miehestä, joka edusti 
aivan toisenlaista poliittista katsomusta kuin hän, ei ollut ajan 
pitkään mahdollinen. Sopimusta, joka oli voimassa, ei kumpi- 
kaan osapuoli ollut tunnontarkasti noudattanut. Octavia- 
nukselle selvisi, että Sextus Pompeiuksen raivaaminen pois 
tieltä oli käynyt hänelle elinkysymykseksi. Tehtävä ei ollut 
yksinkertainen, sillä Sextuksella oli käytettävänään voimakas 
laivasto ja hän oli kokenut merisotapäällikkö. Ensimmäinen yri- 
tys, johon Octavianus ryhtyi keväällä 38, epäonnistui ja hän 
menetti suurimman osan laivastoaan. Antonius ei näyttänyt 
olevan halukas avustamaan häntä, vaan tuntui pikemminkin 
taipuvaiselta tukemaan Sextus Pompeiuksen valtaa vastapai- 
nona Octavianuksen kasvavalle mahdille. Mutta tämä ei hellit- , 
tänyt, vaan kulki vastoinkäymisestä huolimatta sitkeästi kohti 
asettamaansa päämäärää. Hänen ystävänsa ja työtoverinsa 
Agrippa, joka jo Perusian sodassa oli osoittautunut eteväksi 
sotapäälliköksi, ryhtyi johtamaan uuden laivaston rakentamista. 
Onneksi saatiin sitten v. 37 Octavian välityksellä tehdyksi toi- 
sistaan jo melkoisesti vieraantuneiden langosten kesken Taren- 
tumissa sopimus, jossa triumviraatti uudistettiin edelleen viideksi 
vuodeksi ja Antonius luovutti Octavianuksen komentoon huo- 
mattavan laivaston käytettäväksi taisteluun Sextus Pompeiusta 
vastaan. Lopulta v. 36 e. Kr. saatiin monivaiheinen kamppailu 
viimeistä vanhan tasavallan edustajaa vastaan päätökseen. 
Sotatoimien johtajana oli Agrippa ja Lepidus avusti niitä tehok- 
kaasti. Sextus Pompeius pakeni Vähään-Aasiaan, jossa hän 
pian sai traagillisen lopun. Sotaa oli käyty merellä ja Sisilian 
rannikolla. Kun Sextus Pompeiuksella ei ollut varsinaista maa- 
armeijaa, hän ei ollut voinut uhata Italiaa muulla kuin saarrolla. 





Augustuksen talon scinämaalauksia. 





Augustuksen rauhan alttari entiselleen saatettuna. 
Sen ympärillä ja päällä nykyaikainen suojakatos. 

Sen vuoksi Italia ei ollut joutunut sanottavasti tuntemaan 
sodan painoa, vaan rauhallinen kehitys oli saattanut jotenkin 
häiriintymättömästi jatkua. Octavianuksen arvovalta oli kui- 
tenkin eräissä vaiheissa kärsittyjen tappioiden johdosta hetkit- 
täin saanut kolauksia. Niinpä sepitettiin komparuno, jossa pistä- 
västi viitaten Octavianuksen peliharrastukseen sanottiin, että 
hän, menetettyään kaksi kertaa merellä voitettuna laivastonsa, 
nyt kerrankin voittaakseen harjoittaa noppapeliä! — Kaikki 
tämä oli jo takana päin. Kukaan ei ollut enää häiritsemässä 
meritietä Italiaan, ja Sisilia oli saatu liitetyksi hänen hallitse- 
miinsa maihin. 

Tämä voitto vakiinnutti Octavianuksen aseman Antoniuksen 
rinnalla. Siihen asti Antonius oli ollut heistä kahdesta ehdotto- 
masti voimakkaampi, ja Octavianuksen oli täytynyt eräissä 
tapauksissa turvautua hänen apuunsa. Tästä lähtien Octavia- 
nus oli Antoniuksesta täysin riippumaton, ja hän osasi pian 
käyttää voimasuhteiden muutosta hyväkseen. Hän tajusi, että 
Rooman valtakunta saattoi säilyä entisellään ainoastaan sillä 
ehdolla, että sen ydinosa, Italia, pysyi terveenä ja voimakkaana. 
Italian latinaa puhuva väestö oli luonut maailmanvallan, ja 
sen varaan oli myöskin valtakunnan tulevaisuus rakennettava. 
Octavianus ajatteli roomalaisesti, hän ei antanut valtaa sel- 
laisille suunnitelmille, joita Caesar oli ruokkinut ja Antonius 
häneltä omaksunut, että maailmanvallan painopiste voitaisiin 
siirtää toisaalle. Juuri tämän roomalaisen ajatuskannan toteut- 
tamisessa Octavianus suoritti suuren maailmanhistoriallisen teh- 
tävänsä ja laski perustuksen länsimaiden valtiolliselle ja sivis- 
tykselliselle kehitykselle. Hän ei hetkeksikään päästänyt mie- 
lestään, että hän ensi sijassa oli roomalaisten perinteiden edus- 
taja. 

Oli 'sen vuoksi aivan luonnollista, että hän aloitti työn 
roomalaisen kansallistunnon vahvistamiseksi ja vanhoihin 
roomalaisiin hyveisiin perustuvan maailmankatsomuksen uudel- 
leen juurruttamiseksi Italian maaperään. Kansalaissotien aikana 
rappeutunut siveellisyys oli kohotettava, jumalien kunnioitus 


4 — Kolsari Augustus. 

oli istutettava kasvavaan polveen, maanviljelijän perustavaa 
laatua oleva työ oli jälleen saatettava kunniaan. Tapainturme- 
lusta ja kansalaissotien aiheuttamasta haluttomuudesta johtuvaa 
velttoutta oli kaikin keinoin vastustettava. Tämän uudistus- 
työn Octavianus pani alulle, kun rauhalliset olot Italiassa oli 
saatu vakiinnutetuiksi. Octavianuksen kutsu rauhan työhön 
vanhalla roomalaisella pohjalla herätti Italian kansassa aitoa 
vastakaikua. Sillä Italian asukkailla ei ollut hartaampaa toivoa 
kuin päästä jälleen entisiin hyviin aikoihin, jolloin omaisuudella 
oli turva eikä kenenkään tarvinnut pelätä henkeään. Saatamme 
tämän ajan runoilijoiden tuotteista havaita, miten syvälle juur- 
tuneena oli rauhan kaipuu ja miten kultainen tähkäpää kantoi 
mielikuvitusta pitemmälle kuin säihkyvä miekka. Hävitystä, 
kyyneleitä ja verta oli ollut riittävästi. Kansa kaipasi ensi 
sijassa vapautusta pelosta. Siinä suhteessa mieliala oli saman- 
tapainen kuin tämän hetken Euroopassa. Että Octavianus 
tajusi tämän ja että hän sen mukaisesti muutti poliittiset menet- 
telytapansa, on osoituksena suuresta valtiomiestaidosta. Hän 
ei enää ollut vallantavoittelija eikä häikäilemätön yksinvaltias, 
vaan varovainen ohjaaja, joka valvoi kehityksen palautumista. 
oikeisiin uomiin. Tästä ajankohdasta alkaakin Rooman valta- 
kunnassa ja erityisesti Italiassa pitkäaikainen taloudellinen 
kukoistus, jolle Euroopan historiassa vasta 19. vuosisata vetää 
vertoja. 

Octavianuksen olemuksessa oli tapahtunut perusteellinen 
uudestaanmuovautuminen. Vaikka hän oli vasta 27-vuotias, 
hänen takanaan oli kokonainen elämä saavutuksineen ja koke- 
muksineen. Hänen luonteensa peruspiirteet tictysti säilyivät 
sellaisinaan, nehän eivät ihmisessä koskaan muutu. Mutta 
menestys ja vastuu pehmensivät hänen otteitaan. Hän oli 
valtaan pyrkiessään ollu kuin kova raakile, mutta nyt oli hänen 
olemuksensa saavuttanut kypsän hedelmän pehmeyden. Vas- 
tustus, jota hän oli kohdannut, oli vielä enemmän kovettanut 
hänen mieltään, mutta kun vastustajia ei enää ollut, hän kykeni 
osoittamaan lempeyttä ja inhimillisyyttä. Entisten vastusta- 

jiensa asenteen hän unohti, ja monet näistä nousivat korkeisiin 
arvoasemiin. Suurpiirteinen ymmärtämys tuli yksipuolisen kiih- 
keyden sijaan. Tässä muutoksessa ei ole mitään arvoituksellista. 
Havaitsemme siinä saman pettämättömän todellisuudentajun, 
joka oli nostanut Octavianuksen valtaan. Hän käsitti ainoa- 
laatuisella realiteettien tajullaan, että terrorilla tosin voitiin 
päästä valtaan, mutta että vallan pysyväisyys oli rakennettava 
päinvastaisten tekijöiden varaan. Täytyi olla ennen kaikkea 
ankara itselleen, jos tahtoi vakiinnuttaa asemansa maailman- 
vallan hallitsijana. Hänellä ei ollut tarkoituksena luoda despoot- 
tista valtiojärjestystä. Sellaista ajatellakseen hän oli liiaksi 
roomalainen. Väkivalta oli ollut välttämätön hänen suunni- 
telmansa toteuttamiseksi. Mutta koskaan hän ei ollut aikonut 
perustaa väkivaltaan nojautuvaa pysyväistä järjestelmää. 


Välit Antoniukseen rikkoutuvat. 


Tämä Octavianuksen roomalaisiin perinteisiin pohjautuva 
politiikka palveli myöskin hänen lähimpiä valtiollisia tarkoitus- 
perjään, Sen johdosta hänellä oli oleva Rooman kansan ja 
Italian väestön kannatus, kun hänen oli suoritettava tilinteko 
Antoniuksen kanssa. Hän esiintyi aitona roomalaisuuden edus- 
tajana, kun taas Antonius yhä enemmän vieraantui rooma- 
laisesta katsantokannasta ja omaksui Kleopatran vaikutuksesta 
egyptiläis-kreikkalaisia käsityksiä. Uutiset siitä, mitä Alek- 
sandriassa tapahtui, alkoivat herättää Rooman kaikissa kansan- 
kerroksissa hämmästystä ja suuttumusta. Antoniushan oli lui- 
sunut kuninkaallisen porton palvelijaksi. Kuinka oli mahdol- 
lista, että hän Rooman valtakunnan kustannuksella laajensi 
Kleopatran kuningaskuntaa? Millä valtuuksilla hän luovutti 
ruhtinaskuntia Kleopatran kanssa saamiensa lapsien nimiin? 
Ja kuinka saattoi hän, jolla oli laillisena aviopuolisona Octavia- 
nuksen sisar, jalo ja nuhteeton Octavia, ylipäätään viettää 
julkista yhteiselämää Kleopatran kanssa? Tällaisia kysymyksiä 

teki roomalainen kansanmies itselleen ja naapureilleen, eikä 
Octavianuksella ollut vähintäkään halua vaimentaa kiukkua, 
jota roomalainen tämän johdosta tunsi. Eihan sellainen elämä, 
johon Antonius oli antautunut, ollut roomalaisen triumvirin 
eikä Rooman vallan arvon mukaista. Tylysti Antonius oli 
karkoittanut Octavian luotaan eikä hänen karkea käytöksensä 
Octavianuksen sisarta kohtaan tietenkään lisännyt Octavia- 
nuksen virkaveljeään kohtaan tuntemaa sympatiaa, joka jo 
aikaisemmissa vaiheissa oli laskenut minimiin. Octavianus 
odotti enää vain sopivaa hetkeä antaakseen välien auttamatto- 
masti rikkoutua. Mutta nytkin hän toimi erittäin varovaisesti. 
Hän tahtoi saada tilinteolle sen leiman, että Antonius ja Kleo- 
patra uhkasivat Roomaa alistaakseen vapaat roomalaiset Egyp- 
tin herruuteen. Ajatus sellaisenaan oli tietysti mahdoton. Eihän 
Egypti voinut vakavasti uhata Rooman maailmanvaltaa, mutta 
poliittisessa propagandassa ei mikään ole liian kömpelöä tai 
karkeaa. Senhän on kokemus viime ajoilta uudestaan osoit- 
tanut. Sitä paitsi on todennäköistä, että Antonius suunnitteli 
— kuinka vakavasti, sitä emme tiedä — Egyptin tekemistä 
Rooman valtakunnan kanta-alueeksi ja pääkaupungin sijoitta- 
mista itään, otaksuttavasti juuri Aleksandriaan. Tämä oli tie- 
tysti jotakin aivan toista kuin Fgyptin herruus, mutta pro- 
pagandassa tällainen totuuden muuntaminen ei koskaan ole 
ollut epätavallista. Ja Roomalle ja Italialle tällaisen suunni- 
telman toteutuminen olisi merkinnyt tuhoisaa iskua. Siltä kan- 
nalta katsoen pelko, jota tunnettiin Antoniuksen lisääntyvän 
epäroomalaistumisen johdosta, oli täysin aiheellinen. 

Välien lopullinen rikkoutuminen tapahtui v. 33 e. Kr. Anto- 
nius oli alkanut tuntea levottomuutta sen johdosta, että Octa- 
vianuksen valta läntisissä maakunnissa yhä vakiintui, kun taas 
Antoniuksella ei ollut onnea sotaretkillään partilaisia vastaan. 
Hän vaati Octavianukselta legioonia Partian sotaretkeä varten 
sekä osuutta Italian, valtakunnan kanta-alueen, hallintoon. 
Kun Octavianus torjui nämä vaatimukset, Antonius alkoi siir- 
tää sotavoimiaan länteen. Aseellinen välien selvittely ei ollut 

vältettävissä, eikä Octavianus enää pyrkinytkään sovintoon. 
Hänen ohjelmanaan oli nyt valtakunnan yhtenäisyyden palaut- 
taminen ja koko maailmanvallan olojen järjestäminen siten 
kuin hän katsoi parhaaksi. Pantiin toimeen voimaperäinen 
propagandasota Antoniusta vastaan. Hänet leimattiin henki- 
löksi, joka oli kokonaan unohtanut Rooman edut ja rooma- 
laisen arvokkuuden ja joka muka ei ollut muuta kuin tahdoton 
välikappale Kleopatran käsissä. Erinomaisen aseen Octavianus 
sai Antoniuksen testamentista, jonka tämä Roomassa vallit- 
sevan tavan mukaisesti oli tallettanut Vestan temppelin arkis- 
toon. Häikäilemättömästi Octavianus avautti sinetöidyn asia- 
kirjan ja julkaisi sen. Testamentissa Antonius oli luovuttanut 
Kleopatralle ja heidän yhteisille lapsilleen uusia maa-alueita 
sekä määrännyt, että hänet oli haudattava Aleksandriaan. 
Tarvittiinko parempaa todistusta siitä, että Antonius oli unoh- 
tanut olevansa roomalainen ja että hän piti itseään ensi sijassa 
egyptiläisenä? Tavalliseen roomalaiseen iskeytyi helposti käsi- 
tys, että Antoniuksen taholta uhkasi Roomaa suurin vaara 
sitten gallialaisten tunkeutumisen Italiaan. 

Octavianuksen ei ollut vaikea saada aikaan päätöstä, jolla 
Antoniukselta riistettiin triumvirin valtuudet ja sotavoimien 
päällikkyys. Tosin Antoniuksella yhä oli kannattajia varsinkin 
senaatissa, mutta havaittuaan, etteivät he voineet saada mitään 
aikaan Antoniuksen hyväksi, he kiireesti poistuivat Roomasta. 
Koko Italia ilmaisi yksimielisesti kannattavansa Octavianusta. 
Ainoastaan jokin yksityinen kaupunki ilmoitti olevansa Anto- 
niuksen puolella. Vlpeästi saattaa Augustus myöhemmin kirjoit- 
taessaan selonteon toiminnastaan todeta, että koko Italia 
omasta aloitteestaan ja vapaasta tahdostaan vannoi hänelle 
uskollisuutta ja uskoi hänelle johdon Antoniusta ja Kleopat- 
raa vastaan käytävässä sodassa. Samanlaisen uskollisuuden 
lupauksen antoivat kaikki läntiset maakunnat: Gallia, Hispa- 
nia, Afrikka, Sisilia ja Sardinia. Todistus lujuudesta, jonka 
Octavianus oli muutaman vuoden aikana kyennyt antamaan 
valtiorakennelmalleen, oli se, ettei hänen valtapiirissään esiin- 

tynyt luopioita. Sitä vastoin Antoniuksen vaikutuspiirissä 
tapahtui sodan kestäessä lukuisia siirtymisiä Octavianuksen 
puolelle. Tämä ilmiö osoitti, kuinka paljon edullisemmassa ase- 
massa oli se triumvireistä, joka hallitsi pääkaupunkia, Roomaa. 
Hän saattoi teetättää senaatin ja kansankokouksen päätöksiä 
ja siten esiintyä legalitectin, laillisen hallitusvallan edustajana 
kapinoitsijaa vastaan. Mutta mistään pakotuksesta Octavia- 
nuksen taholta ei nyt ollut kysymys. Hänen valta-asemansa 
lännessä perustui bänen hallintonsa tehokkuuteen ja oikea- 
mielisyyteen kumouksellisen väkivallan ajan jälkeen. 


Länsimaiden kohtalo ratkaistaan. 


Osoittaa jälleen Octavianuksen suutta valtioviisautta, ettei 
hän tahtonut antaa edessä olevalle sodalle kansalaissodan lei- 
maa. Ei saanut näyttää siltä, että oli kysymys hänen valta- 
asemansa puolustamisesta. Siksi julistettiin sota Kleopatraa 
eikä Antoniusta vastaan. Antonius oli muka lemmenjuoman 
vaikutuksesta menettänyt ymmärryksensä, ja egyptiläiset sota- 
kiihottajat olivat suuruudenhulluuden puuskassa ryhtyneet 
havittelemaan Rooman valloittamista. Sota oli Octavianuksen 
taholta oleva kansallista puolustussotaa, jonka avulla oli pelas- 
tettava Rooman valta ja kunnia. Välirikon tapahtuessa hänellä 
oli suuria vaikeuksia, sillä hän ei ollut vielä valmistunut sotaan. 
Varusteluja varten oli pantava Italian asukkaille sotavero, joka 
nousi aina neljänteen osaan omaisuudesta, eikä kansa voinut 
olla sen johdosta nurkumatta. Antoniuksen suurimpana vit- 
heenä pitävätkin sittemmin roomalaiset historiankirjoittajat 
sitä, ettei hän iskenyt heti, kun hänen vaatimuksiinsa ei suos- 
tuttu. Hänen viivyttelynsä, joka tarjosi Octavianukselle yli 
vuoden valmistusaikaa, kävi hänelle kohtalokkaaksi. Kun 
Actiumin taistelu syyskuun 2. päivänä v. 31 e. Kr. suoritettiin, 
oli Antoniuksen tappio jo edeltä käsin selvä. Hänen kannat- 
tajiaan oli jo sitä ennen joukoittain luopunut hänestä. Siitä, 

mitä Actiumin taistelussa tapahtui, näkyy selvästi, ettei Anto- 
nius sen aikana enaä ollut entisensä. Hänen menettelynsä, 
kun hän kesken taistelua lähti purjehtimaan pakoon käänty- 
neiden Kleopatran laivojen jäljessä, osoittaa jokaiselle, joka 
käyttää ajatuskykyään, että hänen täytyi olla varma tappiosta. 
Sillä niin voi tehdä ainoastaan sotapäällikkö, joka pitää asiaansa 
menetettynä. Itsemurha Aleksandriassa seuraavana vuonna oli 
johdonmukainen seuraus epätoivosta, joka jo paljon aikaisem- 
min oli saanut hänet valtaansa. Koko sodan ajan Antonius oli 
osoittanut epävarmuutta, joka oli ristiriidassa hänen aikaisem- 
man päättäväisyytensä ja rohkeutensa kanssa. Oli kuin hän 
olisi aavistanut, että onni oli hänet lopullisesti hylännyt. Sie- 
lullinen luhistuminen oli hänessä ilmeisesti tapahtunut jo ennen 
Actiumia. 

Octavianuksen ja Antoniuksen välinen taistelu oli merkin- 
nyt enemmän kuin pelkkää kahden miehen välistä valtatais- 
telua. Siinä oli ratkaistu, kumpi oli vallitseva Rooman maail- 
manvaltaa: länsi vai itä. Länsi oli saavuttanut ratkaisevan 
voiton, jonka näkyvänä merkkinä oli Egyptin, viimeisen helle- 
nistisen sivistysvaltion, liittäminen Rooman valtakuntaan. 
Tämän jälkeen itä ei enää sanottavasti kiinnostanut Octa- 
vianusta. Partian sotaretkeen, jonka aloittamisesta monesti 
myöhemmin puhuttiin, hän ei koskaan ryhtynyt. Hän ratkaisi 
suhteet tähän voimakkaaseen itäiseen naapuriin rauhanomaisin 
keinoin. Mutta lännessä oli tärkeitä tehtäviä. Vuoristokansat 
Alpeilla ja Pohjois-Hispaniassa oli pakotcttava alistumaan Roo- 
man valtaan. Vapaat germaanit oli saatava työnnetyiksi kauem- 
mas Rooman rajoilta. Nämä tehtävät Octavianus sittemmin 
ratkaisi, vaikka Reinin ja Elben välisten germaanien kukista- 
minen ei lopulta onnistunutkaan, vaan johti Teutoburgin kata- 
strofiin. Mutta Octavianuksella oli kaikissa tapauksissa oikea 
näkemys: Lännessä oli rauhallinen kehitys turvallisten rajojen 
sisäpuolella taattava. Muulla suunnalla valtakunnan laajen- 
taminen ei ollut tarkoituksenmukaista. Nämä periaatteet säi- 
lyivät seuraavienkin vuosisatojen ohjeena. Octavianuksen näki- 

jänkykyä osoittaa, että Rooman valtakunnan tuho lopulta tuli 
juuri siltä taholta, jolla hän oli koettanut sen asemaa vahvistaa: 
Germaniasta. 

Ottaen huomioon Octavianuksessa jo varhemmin tapahtu- 
neen muutoksen ei ketään ihmetytä, että hän kohteli Anto- 
niuksen puoluelaisia, jotka ase kädessä olivat taistelleet häntä 
vastaan, erittäin jalomielisesti. Historiassa on tuskin koskaan 
nähty sisällissodan voittajaa, joka olisi menetellyt niin suur- 
piirteisesti kuin Octavianus Actiumin voiton jälkeen. Fi mitään 
kuolemantuomioita, ei karkoituksia, ei omaisuuden takavari- 
koimisia. Kaikki entiset vastustajat tulivat osallisiksi yleisestä 
armahduksesta. Koston tunne näytti olevan voittajalle aivan 
vieras. Hän ei myöskään näyttänyt tuntevan minkäänlaista 
tyydytystä siitä, että hänen kilpailijansa oli itsemurhallaan 
säästänyt hänet vaikealta ratkaisulta, joka olisi ollut edessä, 
jos Antonius elävänä ol'si joutunut hänen vangikseen. Päin- 
vastoin Plutarkos kertoo, että kun Octavianukselle tuotiin 
sanoma Antoniuksen kuolemasta, hän vetäytyi telttaansa ja 
vuodatti kyyneleitä ajatellen miestä, joka oli ollut hänen lan- 
konsa ja hallitsijakumppaninsa sekä ottanut osaa hänen kans- 
saan moneen taisteluun ja toimeen. Vieläpä hän tunsi tarvetta 
puolustautua sen johdosta, että hän välillisesti oli aiheuttanut 
Antoniuksen kohtalon. Hän kutsui sotaretkellä mukana olleet 
ystävänsä telttaansa ja luki heille viimeisen kirjeenvaihtonsa 
Antoniuksen kanssa todistaakseen, että Antonius oli hänen 
kohtuullisiin ehdotuksiinsa vastannut uhmailevasti ja ylimieli- 
sesti. 

Tässä Octavianuksen esiintymisessä on jotakin, joka ei 
vaikuta täysin vilpittömältä, mutta se osoittaa kaikissa tapauk- 
sissa hänen halunneen itse vakuuttautua siitä, ettei hän ollut 
tehnyt mitään moraalisesti tuomittavaa. Omatunto, jota 
hänellä ei näyttänyt olleen lainkaan silloin, kun hän häikäile- 
mättä ja keinoista piittaamatta pyrki valtaan, oli nyt herännyt. 
Valta ja vastuu olivat uudistaneet hänen sisäisen olemuksensa. 
Ei ole mitään epäilystä siitä, että hän jo itsekin tuomitsi nuo- 





Augustuksen rauhan alttari. Augustus seurueineen. 

ruutensa väkivaltaiset menettelytavat. Sillä ainoastaan siten 
on ymmärrettävissä kehoitus, jonka hän myöhemmin vakavasti 
osoitti poikapuolelleen Tiberiukselle tälle kirjoittamassaan kir- 
jeessä: sÄla anna, rakas Tiberius, nuoruuden kiihkosi viekoitella 
itseäsi suuttumuksen valtaan sen johdosta, että on ihmisiä, 
* jotka puhuvat minusta pahaa! Sillä riittää, kun meillä on 
varmuus siitä, ettei kukaan voi meitä vahingoittaa.» Näissä 
kahdessa lauseessa on Octavianus antanut ilmaisun muuttu- 
neelle elämänkatsomukselleen ja samalla lausunut tuomion 
omasta »nuoruuden kiihkostaan». Mutta samalla hän on ilmais- 
sut muutoksen edellytyksen, sen, että todella vaarallinen vas- 
tustus oli murrettu. 


Octavianuksen tosiasiallinen asema. 


Octavianus oli nyt Rooman koko maailmanvallan yksin- 
valtias, jonka mahtia ei kukaan toinen tehnyt riidanalaiseksi, 
Lepidus oli jo vuosia aikaisemmin sysätty syrjään. Yksin- 
valtius perustui siihen, että Octavianuksella oli hallussaan tosi- 
asiallinen valta, ennen muuta siihen, että valtakunnan kaikki 
sotavoimat olivat hänen komennossaan ja tottelivat häntä. 
Laillisten muotojen kannalta katsoen hän sillä hetkellä, jolloin 
Antonius sinetöi tappionsa itsemurhallaan, oli toinen tasavallan 
kahdesta konsulista. Jo v. 32 hän oli luopunut triumvirin val- 
tuuksistaan, samaan aikaan kuin ne kansankokouksen päätök- 
sellä riistettiin Antoniukselta, ja sen jälkeen hänellä muodolli- 
sesti katsoen ei ollut enempää valtaa kuin hänen virkaveljellään, 
toisella konsulilla. Selonteossa toiminnastaan hän itse katsookin 
voivansa todeta, että triumvirin toimensa jätettyään hän 
ainoastaan arvo- ja vaikutusvaltansa nojalla merkitsi enemmän 
kuin se, joka kulloinkin oli hänen konsulitoverinaan. Tasa- 
vallan hallitusmuodossa säädetyt vuotuiset virkamiehet näet 
valittiin yhä niinkuin ennenkin, eivätkä näiden valtuudet olleet 

muodollisesti katsoen vähentyneet. Tosiasiallisesti kuitenkaan 
ei ketään valittu virkamieheksi Octavianuksen tahdon vastai- 
sesti eikä kukaan virkamies, ei edes Octavianuksen konsuli- 
toveri, olisi rohjennut olla noudattamatta hänen mielipidettään. 
Kaikki valtioelimet olivat taipuneet noudattamaan hänen tah- 
toaan. 

Vallitsi täten hyvin omituinen asiantila. Muodollisesti 
Rooma oli edelleen tasavalta, jossa valtiovalta kuului kansalle 
ja jossa ylintä hallitusvaltaa käytti senaatti. Tosiasiallisesti val- 
litsi kuitenkin yksinvalta, jossa yhden miehen tahto oli mää- 
räävä. Mutta Octavianus tahtoi pitää tosiasiallisesti voimassa 
olevan yksinvallan niin näkymättömänä kuin suinkin. Hän 
halusi antaa asiantilalle sellaisen leiman kuin olisi tasavalta 
vanhassa muodossaan palautettu. Hän oli oleva vain tasa- 
vallan ensimmäinen kansalainen, jonka sana painoi arvovallan 
nojalla eikä hallitsijalle ominaisen käskyvallan perusteella. 
Senaatilla ja kansankokouksella oli oleva samat tehtävät kuin 
ennenkin, hänen asianaan ei ollut niitä käskeä, vaan ainoastaan 
ohjata ja neuvoa. Täten syntyi järjestelmä, jossa muoto ja 
sisällys eivät vastanneet toisiaan. Meillä on kuitenkin omalta 
ajaltamme esimerkkejä samantapaisista järjestelmistä, eivätkä 
ne nyt enää esiinny niin outoina kuin miltä Octavianuksen 
valtiollinen rakennelma vielä joitakin vuosikymmeniä sitten 
tutkijoista näytti. Octavianus ei esiintynyt korskeasti käskijän 
elein eikä omaa henkilöään korostaen, vaan kunnioitti senaattia 
kuin hänen yläpuolellaan olevaa elintä. 

On paljon kiistelty siitä, oliko Rooma tästä lähtien valtio- 
oikeudellisesti monarkia vaiko ei. On esitetty erittäin asian- 
tuntevalta taholta sellainenkin mielipide, että Octavianus loi 
eräänlaisen dyarkian, kaksinvallan, jossa keisari ja senaatti 
rinnakkaisina valtioeliminä edustivat korkeinta valtaa. Täl- 
lainen käsitys on varmasti harhautunut. Niin vaikeata kuin 
onkin sovittaa Octavianuksen luomaa valtiojärjestystä valtio- 
oikeudellisen järjestelmän puitteisiin, on varmaa, että Octavia- 
nuksella tosiasiallisesti oli valta, jonka käyttäminen ei ollut 

senaatin suostumuksesta riippuvainen. Hän ei vain tahtonut 
antaa tosiasialliselle yksinvallalleen monarkian ulkonaista lei- 
maa, ja sen vuoksi hän säilytti senaatin muodollisesti entisessä 
tasavallan aikaisessa asemassa. Itse hän sanoo palauttaneensa 
vanhan vapaan valtiojärjestyksen. Mutta tämä pitää paik- 
kansa ainoastaan, kun on kysymys ulkonaisesta muodosta, eikä 
suinkaan valtiojärjestyksen tosiasiallisesta sisällyksestä. Hänen 
seuraajiensa aikana asiantila ei valtio-oikeudellisesti muuttunut. 
Mutta kukaan ei käsittänyt sitä toisin, kuin että Rooman valta- 
kuntaa hallitsi yksi mies, keisari, jonka tahtoa kaikkien, myös 
senaatin ja kansankokouksen, oli noudatettava. Rooma oli siis 
v:sta 30 lähtien tullut monarkiaksi. Niin käsittivät asian aika- 
laisetkin. Asia ei muutu toiseksi, vaikka voidaankin todeta, 
ettei monarkiaa valtioelimien päätöksellä vahvistettu, vaan että 
Octavianus nimenomaisesti halusi korostaa tasavaltaisen jär- 
jestyksen palautuneen. 

Mitkä syyt aiheuttivat, että Octavianus näin verhosi todel- 
lisen asianlaidan? Oliko se tahallista sumuttamista, jonka tar- 
koituksena oli saavuttaa henkilökohtaista suosiota? Htsies- 
sämme vastausta tähän kysymykseen meidän on huomattava, 
ettei Augustus ollut juristi ja ettei hänen tarkoituksensa ollut 
laatia juristien arvostelun kestävää valtio-oikeudellista järjes- 
telmää, vaan että hän oli valtiomies, joka pyrki luomaan olo- 
tilan, jossa rauha ja turvallisuus voisivat säilyä ja lujittua. 
Hän oli tullut siihen tulokseen, että Rooman kansa ei sietänyt 
pysyväistä käskijää. Mikään ei ollut Roomassa niin vihattu 
kuin kuninkaan nimi. Myöskään elinaikaisen diktaattorin asema, 
jonka Caesar oli itselleen annattanut, ei näyttänyt olevan rooma- 
laisten ajatuskantaan sovitettavissa. Caesarhan oli leimattu 
tyranniksi, joka oli tukahduttanut vapaan valtioelämän. Sen 
vuoksi Octavianus ei tahtonut seurata Caesarin jälkiä. Hän 
halusi saattaa voimaan olotilan, jossa yksi mies todella vain 
arvovaltansa "nojalla johtaisi valtiota olematta varsinaisessa 
muodollisessa mielessä hallitsija ja käskijä. Olihan jo tasa- 
vallan viimeinen valtiomies Cicero valtiofilosofisessa teoksessaan 

hahmotellut miestä, joka ohjaisi ja hillitsisi valtiollista elämää, 
antaisi sille oikean suunnan ja esiintyisi kuin valtion kait- 
sijana. 

Tällainen ohjaaja Octavianus halusi olla. Sen vuoksi hän jyr- 
kästi kieltäytyi ottamasta vastaan diktaattorin asemaa, jota 
kansa muutamia vuosia myöhemmin hänelle kiihkeästi tyrkytti. 
Kerrotaan, että hän tässä tilaisuudessa esiintyi teatraalisesti, 
torjuen hänelle tehdyn tarjouksen anojan asennossa, polvistuen, 
heittäen viittansa hartioiltaan ja paljastaen rintansa. Hän ei 
myöskään millään ehdolla sallinut itsestään käytettävän nimi- 
tystä dominus, valtias, vaan torjui sen pitäen sitä itselleen 
herjaavana ja loukkaavana. Nämä tosiasiat osoittavat, ettei 
Octavianus lainkaan pitänyt itseään hallitsijana, vaan Rooman 
kansan luottamusmiehenä. Että Rooma tosiasiallisesti kuiten- 
kin hänen aikanaan muodostui monarkiaksi, ei johtunut suin- 
kaan hänen tietoisesta pyrkimyksestään, vaan olosuhteiden 
luonnollisesta kehityksestä. Roomalaiset tottuivat siihen, että 
yksi mies ajatteli ja toimi heidän puolestaan, kansa oli väsynyt 
pitkällisistä taisteluista ja piti vapauden menettämistä pienem- 
pänä pahana kuin turvallisuuden saattamista vaaranalaiseksi. 
Monarkia täten kasvoi, eikä sitä luotu. Octavianukseen tur- 
vattiin kuin ainoaan näkyvissä olevaan kiintopisteeseen, ja siten 
monarkkinen järjestelmä kehittyi hiljaa ja huomaamatta. Se 
oli ensinnä liittynyt vain Octavianuksen persoonaan, ja vasta 
Augustuksen kuoltua ja hänelle kuuluneiden valtuuksien siir- 
tyessä Tiberiukselle oli monarkkinen periaate pysyvästi tullut 
Rooman valtiojärjestyksen pohjaksi. Ja juuri siitä syystä, että 
monarkkinen järjestelmä kasvoi kuin itsestään luonnon järjes- 
tyksen mukaisesti, siitä tuli luja. Pyrkimystä palauttaa tasa- 
valta ei Rooman valtakunnassa sen jälkeen enää koskaan esiin- 
tynyt. Kaikista oli itsestään selvää, että valtakunnan johdossa 
oli oleva mies, jonka tuli käyttää Octavianukselle aikoinaan 
kuulunutta valtaa. Vuosisatoja jatkunut keisarien sarja, joka 
varsinaisesti päättyi vasta silloin, kun. turkkilaiset v. 1453 val- 
loittivat Konstantinopolin, on todistuksena. siitä, että Octavia- 

huksen aikana kehittynyt valtiojärjestys vastasi suuren valta- 
kunnan tarpeita. 

Ei siis ollut teeskentelyä, vielä vähemmän tahallista sumut- 
tamista, että Octavianus sanoi jättäneensä valtion vapaana 
Rooman senaatin ja kansan määräämisvaltaan. Itse hän uskoi 
siten tehneensä eikä hän eläen mukana ajan virrassa tietenkään 
voinut nähdä kehitystä, joka hänen johtoasemastaan oli saanut 
alkunsa ja joka ei enää ollut pysäytettävissä, koska se oli histo- 
riallisen välttämättömyyden sanelema. Henkilökohtaisesti hän 
oli jo riittävästi saanut nauttia vallan käyttämisestä. Sen vuoksi 
ei ole oikeutta pitää pelkkänä teatteritemppuna sitäkään, että 
hän myöhemmin kaksi eri kertaa ilmaisi halunsa vetäytyä yksi- 
tyiselämään. Hän ei pitänyt itseään hallitsijana, vaan Rooman 
senaatin ja kansan valtuuttamana virkamiehenä. Sen johdosta 
hän katsoi, että hänellä niinkuin muillakin virkamiehillä oli 
oikeus jättää tehtävänsä toisiin käsiin. Eikä valta sellaisenaan 
häntä enää viehättänyt. Ei ole mitään epäilystä siitä, että hän 
olisi toteuttanut aikeensa, jos senaatti olisi ilmaissut pitävänsä 
häntä tarpeettomana. Mutta kun tieto hänen syrjään vetäyty- 
misestään aiheutti järkytyksen Rooman kaikissa piireissä, hän 
suostui jäämään paikalleen. Asian voi ehkä käsittää niinkin, 
että hän jatkaakseen työtänsä kaipasi jonkinlaista vakuutusta 
tarpeellisuudestaan. Hän halusi niin sanoaksemme kansan- 
äänestyksellä tulevan todetuksi, että Rooma tarvitsi häntä eikä 
ilman häntä tullut toimeen. Havaitsemme esim. niistä runoista, 
joilla Horatius on ilmaissut Rooman kansan tyrmistyksen sen 
johdosta, että Augustus aikoi vetäytyä syrjään, kuinka mahdo- 
ton kenenkään oli ajatella sellaista olotilaa, josta puuttuisi 
hänen jäntevä kätensä Rooman valtakunnan johdossa. Se 
mitä runoilija lausui, ei ollut imartelua, vaan kokemuksien 
kirkastamaa totuutta. Näytti taas olevan odotettavissa kaaos, 
kaikkien sota kaikkia vastaan, jos Augustus ottaisi suojaavan 
kätensä Rooman valtion päältä. 

Rooman ensimmäinen kansalainen. 


Octavianus oli v. 29 palannut Rocmaan Egyptin sotaretkel- 
tään ja viettänyt kolminkertaisen loistavan voittojuhlan, Sitä 
lähinnä seuraava aika kului täydellisen järjestyksen ja sään- 
nöllisten olojen palauttamiseen yhtenäisen johdon alaiseksi saa- 
tetussa valtakunnassa. Suoritettuaan tämän järjestelytyön Octa- 
vianus katsoi teheensä sen, minkä hän oli ottanut päämääräk- 
seen. Hän oli lopettanut kansalaissodat, saattanut rauhan val- 
litsemaan valtakunnan kaikilla äärillä ja valmistanut laillisille 
valtioelimille tilaisuuden Rooman valtiojärjestyksen mukaiseen 
toimintaan. Tästä hän v:n 27 alussa teki juhlallisessa muodossa 
ilmoituksen senaatille samalla ilmoittaen luopuvansa kaikista 
poikkeuksellisista valtuuksistaan. Ilmoitus voitiin käsittää aiko- 
mukseksi vetäytyä yksityiselämään, ja sellaiseksi sen senaatti 
ymmärsikin. Mutta mitä sellaisesta askeleesta voisi seurata, 
oli myös kaikille selvää. Senaatti halusi sen vuoksi ilmaista, 
että se piti Octavianusta täysin erikoisasemassa olevana kansa- 
laisena, jonka asema ensimmäisenä roomalaisena oli ulkonaisesti 
näkyvällä tavalla osoitettava. Hänelle annettiin tammikuun 
16. päivänä 27 e. Kr. nimi Augustus, »kunnianarvoinen»s. Tämän 
nimen piti ilmaista kiitollisuutta, jota Rooman kansa Octavia- 
nusta kohtaan tunsi, sekä samalla tehostaa, ettei Rooman valtio 
voinut ilman hänen tukeaan säilyä. Augustus-nimi jäi sitten 
hänen seuraajiensa arvonimeksi, ja sai suunnilleen saman merki- 
tyksen kuin sana majesteetti, vaikka se alkujaan oli aiottu 
ainoastaan Octavianuksen henkilökohtaiseksi kunnianimeksi. 
Eivät ainoastaan asema ja valtuudet, jotka Octavianuksella oli 
ollut, periytyneet myöhempiin aikoihin, vaan vieläpä hänen 
nimensäkin. Oli kuin hänen nimensä varjo olisi hallinnut Roo- 
man valtakuntaa vielä vuosisatoja hänen jälkeensä. Hänen iso- 
enoltaan perimänsä Caesar-nimikin, joka oikeastaan oli Juliusten 
suvunhaaran nimi, tuli keisarien arvonimeksi. Octavianuksella 
se vielä oli pelkkä henkilönimi, mutta hänen seuraajiensa aikana 
se muuttui hallitsijaa merkitseväksi yleisnimeksi. Se Caesar, 

josta germaanit saivat keisaria merkitsevän sanansa ja jonkä 
nimestä suomen keisari-sana juontaa alkunsa, ei ollut sen nimen 
alkuperäinen omistaja, diktaattori Gaius Julius Caesar, vaan 
hänen perillisensä Caesar Augustus, joka voittamattomalla val- 
tiotaidollaan oli kyennyt tekemään toisessa muodossa pysyväi- 
seksi sen, mitä hänen sukulaisensa loistavassa nerokkuudessaan 
ei ollut pystynyt toteuttamaan. 

Saadessaan nimeensä liitettäväksi Augustuksen kunnianimen, 
jota hänestä sittemmin historiassa yleisesti käytetään, Octavia- 
nus oli kolmenkymmenen viiden vuoden ikäinen. Hän oli silloin 
mies, joka piti elämäntehtäväänsä pääasiallisesti suoritettuna. 
Vielä kaksi kertaa myöhemmin, vuosina 23 ja 8 e. Kr., hän 
ilmaisi halunsa jättää valtion johdon ja viettää yksityisen kansa- 
laisen elämää. Emme tarkalleen tiedä, mitkä syyt johtivat 
hänet tällaisiin aikomuksiin. Mutta tuskin erehdymme, jos otak- 
summe, että pääsyynä oli hänen sairaalloisuutensa. Hänellä oli 
nuoruudesta asti ollut heikko ruumiinrakenne, ja historialliset 
lähteet mainitsevat hänen usein olleen vakavasti sairaana. Sel- 
laisen jättiläistehtävän suorittaminen kuin tarkka huolenpito 
suuren maailmanvallan tarpeiden tyydyttämisestä ei voinut 
olla kuluttamatta hänen voimiaan. Taakka oli yli-inhimillisen 
raskas, eikä vallan käyttö enää tuottanut samaa nautintoa 
kuin silloin, kun hän nuorena ryhtyi sitä tavoittelemaan. 
Välittömästi hän tahtoi huolehtia kaikesta niinkuin tunnon- 
tarkka perheenisä taloudestaan. Hänellä oli tosin rinnallaan 
vuoteen 12 e. Kr. Agrippa ja läheisenä neuvonantajana Mae- 
cenas. Mutta järjestelmä, josta hän ei tahtonut poiketta- 
van, oli sellainen, että hänen henkilökohtaisesti oli syven- 
nyttävä yhtä yksityiskohtaisesti Callian verotuksen järjestämi- 
seen kuin joidenkin mitättömien itämaisten vasalliruhtinaiden 
välisiin pikkumaisiin riitoihin. Nykyaikaista ministerijärjestel- 
mää vastaavaa laitosta ei ollut olemassa — sehän ei lainkaan 
olisi soveltunut tasavaltaisen valtiojärjestyksen puitteisiin, jotka 
Augustus tarkasti tahtoi säilyttää — ja häntä painoi vastuu 
jokaisesta ratkaistavasta yksityiskohdasta. Ei siis ole ihme, 

että hän voimattomuuden hetkinä kaipasi yksityiselämän lepoa. 
Mutta sittenkin hänen aikeensa luopua vallasta kai pikemmin 
on käsitettävä hetken mielijohteiksi, jotka eivät kestäneet, kun 
hän taas huomasi, että valtakunta ei voinut tulla toimeen ilman 
sitä ohjausta, jonka hän oli ottanut tehtäväkseen. Sen vuoksi 
on vain luonnollista, että hän pysyi asemassaan kuolemaansa 
asti. Vielä neljäkymmentä yksi vuotta sen jälkeen, kun hän 
ensimmäisen kerran oli jättänyt valtuutensa Rooman senaatin 
käteen, hän oli maailmanvallan todellinen hallitsija. Hän ei 
voinut hellittää valtion peräsintä, sillä hänessä hänen kansa- 
laisensa olivat tottuneet näkemään personoituna Rooman, koko 
sen mahdin, mutta myös sen järjestyksen ja hyvinvoinnin. 

Muodollisesti Augustus oli ainoastaan Rooman senaatin ja 
kansan valtuuttama toimihenkilö. Kun hän oli luopunut käyt- 
tämästä triumvirin rajoittamatonta valtaa, hänet oli useita 
vuosia peräkkäin valittu konsuliksi. Koska konsulin viran yhtä- 
mittainen hoitaminen kävi rasittavaksi, hänelle v. 23 e. Kr. 
järjestettiin erikoisasema siten, että hänelle myönnettiin pysyvä 
kansantribuunin valta, johon kuului ehdoton henkilön loukkaa- 
mattomuus sekä oikeus esittää veto jokaista senaatin tai kansan- 
kokouksen päätöstä vastaan — käytännössä Augustuksen ei 
kuitenkaan koskaan tarvinnut tähän veto-oikeuteen turvautua. 
Imperaattorina hän piti käsissään valtakunnan koko sotavoi- 
maa. Prokonsulin valtuudet taas tekivät hänelle mahdolliseksi 
hallita valtakunnan kaikkia maakuntia. Niiden maaherrat oli- 
vat hänen legaattejaan, käskynhaltijoitaan, ja olivat sotilaalli- 
sessa kuuliaisuussuhteessa häneen. Tosin hän samalla luovutti 
senaatin hallintaan joukon maakuntia, joihin senaatti nimitti 
maaherrat. Mutta kaikki tärkeimmät provinssit, varsinkin ne, 
joihin oli sijoitettu sotavoimia, olivat hänen hallinnassaan. 
Censoriksi valittuna hän puhdisti senaatin siihen kumousvuo- 
sina tunkeutuneista arvottomista aineksista ja korotti senaat- 
torisäätyyn uusia valtion toimissa ansioituneita miehiä. Tasa- 
vallan säännöllisille virkamiehille kuuluneita valtuuksia täten 
keskitettiin hänelle, mikä merkitsi mönarkkisen periaatteen 





Augustuksen rauhan alttari. Maaäiti lapset käsivarsillaan. 





Aeneaan uhri, 


Augustuksen rauhan alttari. 

toteuttamista. Sillä tasavallan aikana ei yksi mies ollut voinut 
yhtaikaa pitää hallussaan monia valtion vaikutusvaltaisia vir- 
koja. Augustuksen ajatus kai alkujaan oli ollut, että kaikki 
tämä oli oleva poikkeuksellista ja ohimenevää. Mutta elämänsä 
viimeisinä vuosina hän havaitsi, että poikkeustila oli muuttu- 
nut pysyväiseksi ja että siitä enää oli mahdoton irtautua. 

Sellaista oppositiota, joka olisi voinut muodostua todelliseksi 
vaaraksi, ei enää ollut olemassa. Tosin vuosien varrella paljas- 
tettiin eräitä ylimystön salahankkeita, mutta ne olivat vaarat- 
tomia eikä ainoallakaan niistä ollut hiukankaan laajempaa kan- 
natusta. Ne olivat ainoastaan yksityisten huimapäiden merki- 
tyksetöntä puuhaa. Kuinka olisikaan voinut esiintyä tyyty- 
mättömyyttä, kun omaisuus ja henkilökohtainen vapaus oli 
turvattu, senaatin arvovalta oli suurempi kuin vuosikymmeniin 
ja kansa sai edelleen valita tasavallan aikuiset virkamiehensä. 
Tosin entistä poliittista vapautta ei ollut, mutta se oli seikka, 
joka koski ainoastaan harvalukuista ylimystöä. Sillä tasavallan 
aikanakin kansa oli tottunut siihen, että valtiota johtivat tietyt 
suvut, ne, jotka olivat saaneet sijansa senaatissa. Eikö ollut 
parempi, niin ajateltiin, että harvainvallan sijaan oli tullut 
yksinvalta? Se säästi ainakin valtakunnan kansalaissodilta ja 
niitä seuranneelta täydelliseltä turvattomuudelta. Yksi mies 
piti nyt huolta siitä, että jokainen sai turvallisesti nauttia 
työnsä tuloksista ja jättää ne koskemattomina lapsilleen. Caesar 
Augustus uudisti hallinnon ja koetti poistaa tasavallan aikana 
järjestelmäksi kehittynyttä maakuntain asukkaiden kiristämistä 
ja lahjusten ottoa. Kansalaissotien aikaiset raskaat verot, jotka 
olivat rasittaneet myöskin Italian väestöä, kuuluivat kaukaiseen 
menneisyyteen.. Kun Actiumin taistelun jälkeen oli palkittava 
sotilaita maan jakamisella, maksettiin pakkoluovutetuista 
alueista täysi korväus. Valtion raha-asiat saatettiin erinomai- 
seen kuntoon. Rahajärjestelmä uudistettiin ja rahan arvo vakau- 
tettiin. Sotalaitos järjestettiin niin, ettei sotilasrasitus enää 
tuntunut sietämättömältä taakalta. 

Taloudellisen kukoistuksen aika oli alkanut. Kunnian- 

himoa saattoi tyydyttää arvokkaissa valtion tehtävissä. Augus- 
tuksen valvova silmä ei enää katsonut tuikeana ja peloitta- 
vana, vaan lempeänä ja suojelevana. Mitä tehtävää siis enää 
olisi ollut oppositiolla? , Voittaako takaisin menetetty val- 
tiollinen vapaus? Mutta sen menettäminen ei tuntunut tap- 
piolta, koska sen korvasivat rauha ja turvallisuus, jota vapau- 
teen perustuva tasavalta ei ollut kyennyt kansalaisille tar- 
joamaan. Miksi suhtautua vastustavasti mieheen, joka näytti 
olevan jumalien erikoinen suosikki! Seurasihan häntä onni kai- 
kissa hänen toimissaan, ja hänen onnestaan tuli koko valtakunta 
osalliseksi. Kummako siis, että itäisissä maakunnissa, jossa 
hallitsijaa oli totuttu pitämään jumalana, alettiin palvoa Augus- 
tustakin alttarein ja temppelein. Tätä palvontaa Augustus ei 
ensinkään suosinut, ja lännessä hän päättävästi ehkäisi sen 
syntymisen, mutta sen ajan ihmisten käsityksissä hän helposti 
esiintyi eräänlaisena ruumiillistuneena jumalana, jollaisena Hora- 
tius muutamissa hymnin luontoisissa runoissaan ja Vergilius jo 
paljon aikaisemmin ensimmäisessä paimenrunossaan hänet esit- 
tää. Meistä tämä tuntuu mauttomalta imartelulta, mutta 
ymmärtääksemme sitä oikein meidän on asettauduttava sen 
ajan roomalaisten kannalle. Heidän uskonnollisissa katsomuk- 
sissaan raja ihnisen ja jumalan välillä ei ollut lähimainkaan 
niin jyrkkä kuin miksi se meillä monoteistisen uskonnon vaiku- 
tuksesta on muodostunut. 


Augustuksen vaatimattomuus. 


Se mies, jota täten jo hänen eläessään kunnioitettiin kuin 
jumalaa, eli vaatimattomampaa elämää kuin moni muu Rooman 
kansalainen. Hänen aikanaan rakennetti n Roomaan lukuisia 
julkisia rakennuksia, jotka olivat toinen toistaan loistavampia, 
temppelejä, teattereja, loistoaukioita, kirjastoja ja virastoraken- 
nuksia. Augustus saattoikin syystä sanoa, että hän oli saanut 
pääkaupungin tiilisenä, mutta jätti sen jälkeensä marmorisena. 
Itse hän ei kuitenkaan rakennuttanut itselleen palatsia, vaan 

asui elämänsä loppuun asti vaatimattomassa yksityistalossaan 
Palatinus-kukkulan laidassa. Kaivausten yhteydessä tämä talo 
on tullut näkyviin, ja se tunnetaan Livian talon nimellä. Voi- 
daan pitää jotenkin varmana, että juuri nämä suhteellisen 
vaatimattomat huoneet ovat olleet maailmanvallan yksinval- 
tiaan ja Rooman keisarikunnan perustajan asuntona. Niissä 
ei ole vähintäkään loistoa, huoneet ovat porvarillisen säännöl- 
lisiä, pikemmin pieniä kuin avaria. Ainoana koristuksena ovat 
dekoratiiviset seinämaalaukset, jotka eivät ole sen komeampia 
kuin silloisen Rooman muissa yksityistaloissa tahi esim. Pom- 
pejin porvarien rakennuksissa. Suetoniuskin mainitsee Augus- 
tuksen elämäkerrassaan, että Augustuksen talo oli yhtä vähän 
huomattava tilavuudeltaan kuin rakennustavaltaan ja että siinä 
oli vain lyhyt pylväskäytävä albalaisesta karstakivestä, mutta 
ettei huoneissa ollut taiteellisia mosaiikki- eikä marmorikoris- 
tuksia. Taloa huonekaluineen säilytettiin sittemmin museona, 
jossa kävijät saivat ihmetellen ihailla Rooman ensimmäisen 
keisarin yksinkertaisia ja vaatimattomia asuinsuojia. Huone- 
kalustotkin olivat yhtä vaatimattomia kuin asunto. Sueto- 
niuksen mukaan olivat niihin kuuluneet leposohvat ja pöydät 
niin vähäarvoiset, että hänen aikanaan, sata vuotta Augustuksen 
ajan jälkeen, tavallinen yksityishenkilö tuskin olisi tyytynyt 
sellaisiin. Makuusijanakin oli Augustuksella tavallinen matala 
vuode, ja sen patjat olivat kaikkein yksinkertaisinta laatua. 
Sen vuoksi ei ollut kumma, että Augustuksen hahmo myö- 
hempien roomalaisten sukupolvien silmissä sai suorastaan legen- 
daarisen hohteen. Yli-inhimillinen oli niiden mielestä sen mie- 
hen täytynyt olla, joka itse asui tällaisessa ympäristössä, mutta 
joka oli jättänyt maailmanvallan herruuden perinnöksi seuraa- 
jille, jotka asuivat luoksepääsemättöminä korkealle kaupungin 
yläpuolelle kohoavissa palatseissa. 

Augustuksen elintavat olivat sopusoinnussa hänen vaati- 
mattoman asuntonsa kanssa. Hänen vaatteensa olivat hänen 
sisarensa, puolisonsa, tyttärensä tahi tyttärentyttäriensä kuto- 
mia ja neulomia. Ruoassaan hän oli erittäin kohtuullinen. 

Kuorimattomasta vehnästä valmistettu leipä, sardellit, maalais- 
juusto ja tuoreet viikunat olivat hänen mieliruokaansa. Hän 
karttoi julla-aterioita ja nautti niukan ruokansa siellä, missä 
hän aterian aikana kulloinkin sattui olemaan: matkavaunuissa 
tai kantotuolissa, vieläpä kylpyhuoneessakin, kun häntä hierot- 
tiin. Hänellä oli aina tehtäviä, ja sen vuoksi hänen täytyi 
kuin varastaa ateriain hetket työajastaan. Viinin nauttimisessa 
hän nuoruudestaan pitäen oli roomalaiseksi ainoalaatuisen pidät- 
tyväinen. Historioitsija Cornelius Nepos on säilyttänyt jälki- 
maailmalle tiedon, että Octavianus sotaretkellä Antoniusta vas- 
taan v. 43 e. Kr. joi pääaterian yhteydessä säännöllisesti ainoas- 
taan kolme kulausta. Myöhemmältä ajalta kerrotaan, että sil- 
loinkin kun hän vieraspidoissa tahtoi erityisesti tehdä pöytä- 
toveriensa mieliksi, hän joi korkeintaan kuusi pientä lasillista 
viiniä. Ateriain väliajoilla hän joi viiniä vain harvoin. Janonsa 
sammuttamiseksi hän nautti kylmään veteen kastettua leipää 
tai kappaleen vesimeloonia tahi jotakin muuta kirpeätä hedel- 
mää. Tällainen kohtuullisuus oli mitä harvinaisinta Roomassa, 
jossa viini, niin kuin nykyisinkin etelän maissa, oli tavallinen 
pöytäjuoma. On siis hyvin ymmärrettävää, että historioitsijat 
ovat pitäneet tärkeänä merkitä muistiin tällaiset Augustuksen 
elintapoja valaisevat tavallisuudesta poikenneet yksityiskohdat. 
Omia elintapojansa ajatellen Augustuksella kerran, kun Rooman 
väestö valitti korkeita viinin hintoja, oli täysi oikeus sen joh- 
dosta huomauttaa: olihan vesijohtoja rakentamalla riittävästi 
huolehdittu siitä, että oli ilmaiseksi saatavana raikasta vettä. 


Yhteiskunnallinen uudistustyö. 


Muinaisroomalaiset yksinkertaiset elämäntavat Augustus tah- 
toi saattaa yhteiskunnassakin uudelleen kunniaan. Oli hänen 
tarkoitustensa mukaista, että hänen aikansa runoilijat, ennen 
muita Vergilius ja Horatius, asettivat ihanteeksi sellaisen elä- 
män, joka oli täysin vastakkainen yhä lisääntyvälle ylellisyy- 


69 


delle. Ne ominaisuudet, jotka a koinaan olivat tehneet Rooman 
kansan suureksi ja laskeneet perustuksen sen mahdille, oli jäl- 
leen saatava kansan siveellisyyttä kannattaviksi voimiksi. Oli 
käännytettävä ihmiset pois pelkästä karkeasta aineellisuuden 
palvonnasta ja ohjattava heidän mielensä niihin ikuisiin arvoi- 
hin, jotka muodostivat kansakunnan elämän moraalisen perus- 
tuksen. Sen vuoksi Augustus myös tarmokkaasti harrasti uskon- 
non saattamista jälleen sen entiselle arvosijalle. Temppelit, 
jotka sekasortoisina aikoina olivat rappeutuneet, korjattiin ja 
uusia rakennettiin. Jumalien palvontaan Augustus tahtoi kiin- 
nittää kansan huomion sillä valtavalla vuosisataisjuhlalla, joka 
v. 17 e. Kr. vietettiin ja joka on tullut ikuistetuksi erityisesti 
sen johdosta, että Horatius kirjoitti siihen juhlakantaatin, 
carmen saecularen. Vuosisataisjuhlaa vietettiin kolmena päi- 
vänä peräkkäin ja sen kohokohtia olivat uskonnolliset menot 
ja uhrit, jotka suoritettiin keisarin henkilökohtaisella johdolla 
ja joista tehty pöytäkirja on säilynyt kiveen hakattuna. Hora- 
tiuksen vuosisataislaulu korosti sekin juhlan uskonnollista luon- 
netta, samalla kuin siinä annetaan ilmaisu Rooman valtavalle 
suuruudelle ja sen ensimmäisen miehen jumalaiselle mahdille. 

Tapojen uudistukseen Augustus pyrki myös lainsäädännöllä. 
Hän oli tarkkanäköisyydessään jo aikaisin havainnut, mikä 
vaara Rooman valta-asemalle piili siinä, että yhteiskuntaa kan- 
nattavan roomalaisväestön keskuudessa avioliittojen luku jatku- 
vasti väheni ja naimattomuus tuli yhä yleisemmäksi. Sen 
johdosta hän heti v:n 29 triumfin vietettyään esitti suunnitel- 
man lainsäädännöksi, jolla nuoriso pakotettaisiin avioliittoihin. 
Ajatus oli aivan uusi. Väestöpoliittista lainsäädäntöä ei siihen 
asti koskaan ollut esiintynyt. Siitä johtui, että suunniteltu 
lainsäädäntö oli esiintyneen jyrkän vastustuksen vuoksi sillä 
kertaa. jätettävä suorittamatta. Augustus piti parempana odot- 
taa kuin väkipakolla saattaa voimaan säännöksiä, joiden vas- 
taanottamiseen ei oltu kypsyneitä. Mutta osoittaa hänen roh- 
keaa uudistajanmieltään, että hän heti saavutettuaan yksin- 
vallan oli ollut valmistunut lainsäädäntöön, joka merkitsi ennen 

kuulumatonta puuttumista kansalaisten yksityiselämään. Hän 
ei myöskään pitkäksi aikaa suunnitelmastaan luopunut. Yhdek- 
sän vuotta myöhemmin, v. 18 e. Kr. hän henkilökohtaisesti esitti 
samaa tarkoittavan lakiehdotuksen kansankokoukselle, joka sen 
hyväksyi. 

Siten tuli voimaan slaki säätyhenkilöiden avioliittovelvol- 
lisuudesta». Siinä säädettiin, että henkilöt, jotka eivät lain 
määräämässä iässä olleet solmineet avioliittoa, menettivät 
oikeuden vastaanottaa perintöä muilta kuin lähimmiltä suku- 
laisiltaan. He eivät myöskään saaneet vapaasti testamentilla 
määrätä omasta omaisuudestaan, vaan oli heidän omaisuutensa 
kokonaisuudessaan menevä testamentissa muistetuille aviomie- 
hille tai aviovaimoille taikka, jollei tällaisia ollut testamentissa 
mainittu, valtiolle. Tällainen säännös koski roomalaisiin paljon 
kipeämmin kuin mitä se vaikuttaisi nykyaikaisen yhteiskunnan 
jäseniin, sillä Roomassa oli testamenttilahjoitusten saaminen 
aivan yleistä. Harvoin omaisuus meni sellaisenaan lähimmille 
sukulaisille, vaan tavallisesti annettiin suuriakin testamentti- 
lahjoituksia ystäville ja kaukaisemmille sukulaisille. Omituinen 
oli lakiin sisältyvä säännös, etteivät ne, jotka eivät täyttäneet 
laissa määrättyjä velvoituksia, saaneet pääsyä julkisiin teat- 
tereihin. Se on ymmärrettävissä, kun ottaa huomioon rooma- 
laisten tavattoman harrastuksen teatterinäytäntöjä kohtaan. 
Oli todella suuri häpeä joutua tällaisen seuraamuksen alaiseksi! 
Sitä vastoin ei lain säätämien velvoitusten laiminlyömisestä 
lainkaan seurannut valtiollisten oikeuksien, esim. äänioikeuden, 
menetystä. N, 7 

Laki ei tuottanut toivottuja seurauksia, Sitä kierrettiin 
valeavioliitoilla, eikä sillä saavutettu tulosta, joka Augustuksella 
ensi sijassa oli ollut silmämääränä, syntyväisyyden lisääntymistä. 
Sen vuoksi sitä v. g j. Kr. täydennettiin uudella lailla, jossa 
säädettiin, että lapsettomat aviopuolisotkin joutuivat saman 
seuraamuksen alaisiksi kuin naimattomat, mutta kuitenkin niin, 
että he saivat vastaanottaa ainoastaan puolet heille määrätystä 
perinnöstä ja vapaasti testamentilla määrätä vain puolesta 

omaisuudestaan. Tämä laki pysyi Rooman valtakunnassa voi- 
massa useita vuosisatoja. Sen vaikutusta tosin ei voi arvioida 
suureksi, mutta se ilmensi kaikissa tapauksissa valtiovallan 
periaatteellista huolenpitoa perheiden perustamisesta ja väestön 
lisääntymisestä. 

Perhesiteiden lujittamista tarkoitti myöskin laki aviori- 
koksista, joka säädettiin samana vuonna kuin ensiksi mainittu 
laki avioliittovelvollisuudesta, siis 18 e. Kr. Sekin merkitsi 
kuulumatonta mullistusta oikeudellisissa oloissa. Asiat, jotka 
ennen oli hoidettu perheen piirissä ja aviomiehelle kuulu- 
neen rankaisuvallan nojalla, vedettiin nyt julkisiin tuomio- 
istuimiin. Augustuksen tarkoituksena oli siten kerta kaikkiaan 
ja lujalla kädellä tehdä loppu aviokurin höltymisestä, jota Roo- 
massa oli havaittavana peloittavassa määrässä. Sanottiinhan, 
että oli naisia, jotka laskivat vuosia ei niinkään sen mukaan, 
kuka kulloinkin oli ollut konsulina, vaan aviomiestensä luvun 
mukaan. Avioero uskottomuuden vuoksi tuli nyt vakavaksi 
asiaksi, koska laki määräsi aviorikoksen ankarasti rangaista- 
vaksi. Jollei lieventäviä asianhaaroja ollut, oli rangaistuksena 
karkoitus, joka tosin ei merkinnyt pakkoa poistua Rooman 
valtakunnan alueelta, mutta tiesi erottamista totutusta ympä- 
ristöstä ja omaisista. Aviopuolison tahi muun lähimmän 
omaisen velvollisuus oli ilmoittaa tapahtunut aviorikos syytteen 
nostamiseksi. Jollei sitä omaisten taholta tapahtunut, oli kenellä 
tahansa oikeus tehdä rikoksesta ilmoitus viranomaisille. Tämän- 
kään lain käytännölliset tulokset eivät olleet lain tarkoitusta 
vastaavat. Saatiin havaita, niinkuin aina, että tapa käy lain 
edellä. Mutta traagilliseksi laki muodostui Augustukselle itsel- 
leen sen johdosta, että hänen oli sittemmin sovellettava sen 
periaatetta omaan tyttäreensä ja tyttärentyttäreensä. 


Usko onneen. 


Augustuksen toiminta valtion uskonnon elvyttäjänä johtui 
poliittisista tarkoitusperistä. Hän ei tosin tarvinnut uskontoa 

oman valta-asemansa lujittamiseksi, mutta hän oli vakuuttunut 
siitä, että uskonnon täytyi olla perustuksena, jolle kansan ja 
ennen muita sen sivistyneistön moraalisen ryhdin oli nojaudut- 
tava. Sitä vastoin hänen uskontoon kohdistunut mielenkiin- 
tonsa ei lainkaan merkitse, että hän olisi itse ollut uskonnollisesti 
tunteva henkilö. Mikään, mitä hänestä tiedämme, ei tue käsi- 
tystä, että hänellä olisi ollut persoonallinen suhde isiensä jumala- 
uskoon. Niinkuin monet historian näkyvimmät henkilöt, hän 
oli mies, joka luotti onneen ja enteisiin. Samalla hän taika- 
uskoisesti koetti pitää huolta siitä, ettei hän onneaan menettäisi. 
Näissä suhteissa hän muistuttaa suurta edeltäjäänsä, Gaius 
Julius Caesaria. 

Historioitsijat ovat merkinreet muistiin lukuisia seikkoja, 
jotka valaisevat Avtgrvstrkscn svhtauttmista onneen. Osa 
näistä kertemuksista näyttää olevan historiallisia kaskuja, 
mutta useimmilla on varmasti todellisuuspohjaa. Niinpä on 
varmaa, että Augustus, niinkuin hänen aikalaisensa yleensä, 
uskoi ihmisen kohtalon riippuvan tähtien asennosta hänen syn- 
tymähetkenään. Kerrotaan, että hän nuorukaisena opiskelles- 
saan Apolloniassa meni yhdessä ystävänsä Agrippan kanssa 
kreikkalaisen astrologin tähtitorniin. Ystävyksillä oli tarkoitus 
tiedustella tulevaisuuttaan tähtienselittäjältä. Agrippa esitti 
kreikkalaiselle ensiksi syntymäpäivänsä ja -hetkensä. Tähtien- 
selittäjä ennusti silloin hänelle vallan uskomattomalta tuntuvia 
suuria asioita. Octavianus tuli sen johdosta pidättyväksi eikä 
halunnut enää millään ehdolla ilmaista syntymähetkeänsä, sillä 
hänen itsetuntonsa oli niin suuri, ettei hän tahtonut hänelle 
ehkä ennustettavan vaatimattomampaa asemaa kuin hänen 
ystävälleen. Mutta kun hän sitten kehoituksista lopulta myöntyi 
ilmoittamaan sen, mitä astrologin täytyi tietää horoskoopin 
laatiakseen, ja kreikkalaiselle oli selvinnyt Octavianuksen syn- 
tymähetkellä vallinnut tähtien asento, sanotaan tähtienselit- 
täjän hypänneen istuimeltaan ja kunnioittavasti polvistuneen 
hänen edessään. Tämä on tietenkin kertomus, jolla tuskin aina- 
kaan on täyttä todellisuuspohjaa, mutta varmaa on, että Augus- 

tus uskoi tähteensä. Siitä on todistuksena, että hän valtaan 
päästyään antoi lyöttää hopeadenaarin, jossa oli hänen syntymä- 
tähtensä kauriin merkki. 

Toiset kertomukset kuvastavat merkitystä, jonka Augustus 
antoi enteille. Kun hän ennen Actiumin taistelua maissa ole- 
vasta leiristään kulki rantaan soudattaakseen itsensä päällikön- 
laivaansa, häntä vastaan tuli aasinajaja aaseineen. Kun aasin- 
ajajalta kysyttiin hänen nimeään, vastasi hän nimensä olevan 
Eutykos, joka merkitsee hyväonninen, ja aasinsa nimeksi hän 
sanoi Nikon, so. voittaja. Jälkeen päin Augustus antoi tälle 
kohtaukselle onnellisena enteenä niin suuren merkityksen, että 
hän pystytti temppeliin, jonka hän rakennutti silloisen leirinsä 
paikalle, sekä tuon miehen että aasin pronssiset kuvapatsaat. 
Myöskin uniin sanotaan hänen kiinnittäneen suurta huomiota. 
Kun hän Tilippin taistelun aattona makasi sairaana telttansa 
vuoteessa, hän näki unen, jossa eräs hänen ystävänsä varoitti 
häntä jäämästä telttaan. Sen johdosta hän kannatutti itsensä ' 
suojaan rintaman taakse. Taistelussa kävikin sitten niin, että 
vihollinen pääsi tunkeutumaan hänen leiriinsä asti ja tuhosi 
vuoteen, jossa hän oli maannut. 

Tällaiset tapaukset tietenkin vahvistivat Augustuksen 
uskoa, että enteillä oli merkitystä. Jokapäiväisessä elämässä- 
kin hän otti ne huomioon. Jos aamulla palvelija veti hänen 
jalkaansa ensiksi vasemman kengän, piti hän sitä huonona 
enteenä. Eikä hän kuukauden nonae päivänä (5:ntenä tahi 
7:ntenä) koskaan ryhtynyt mihinkään ratkaisevaan toimeen, 
koska päivän nimellä oli huono kaiku, se kun alkoi kielto- 
sanalla non = vein. Kun tiedetään Augustuksen usko onneen, 
voidaan pitää enempänä kuin pelkän tavan noudattamisena 
sitäkin, että hän uudenvuodenpäivänä henkilökohtaisesti otti 
kaikensäätyisiltä roomalaisilta vastaan vaskikolikoita, joita 
silloin oli tapana antaa ystäville vonnenrahoina». Augus- 
tuksen taipumusta taikauskoiseen pelkoon osoittaa sekin, että 
hän kammosi tavattomasti ukkosta. Jos ukonilma oli lähesty- 
mässä, hän laskeutui maanalaiseen kammioon, jossa hän viipyi, 

kunnes rajuilma oli ohi. On omituista ajatella, että mies, joka 
henkensä alttiiksi pannen oli tehnyt itsensä koko sivistys- 
maailman valtiaaksi, tällä tapaa kammosi salaperäistä luonnon- 
voimaa. Roomalaisten uskonnollisen käsityksen mukaan sala- 
mat olivat ylijumalan Juppiterin nuolia, joita hän sinkosi ihmis- 
ten rikoksia rangaistakseen. Luuliko Augustus, että Juppiter 
salamallaan kostaisi ne rikokset, joihin hän valtaan pyrkiessään 
oli syyllistynyt? 

Nämä seikat, jotka sinänsä ovat verraten vähäpätöisiä, 
valaisevat välähdyksenomaisesti Augustuksen luonnetta. Ne 
osoittavat, ettei hän ollut mikään yli-ihminen, joka kaikessa 
olisi luottanut vain omiin voimiinsa ja omaan kykyynsä. Niin 
mestarillisesti kuin hän vallitsikin ympärillään olevaa todelli- 
suutta, hän tunsi joidenkin irrationaalisten voimien vaikutuk- 
sen. Ne muodostivat tuon epämääräisen, vaikeasti määritel- 
tävän vonnenn, joka saattoi kääntyä vastaiseksi, ellei ollut varuil- 
laan. Augustus ei ollut uskonnollinen ihminen, joka olisi jät- 
tänyt kohtalonsa jumalien huomaan. Hän ei myöskään ollut 
tyyni filosofi, joka olisi halveksivasti suhtautunut niin hyviin 
kuin huonoihinkin enteisiin. Hän oli mies, jonka elämän sisäl- 
lyksen muodosti valta, mutta piilotajuisesti hän tunsi, että 
vallan käytön menestyminen ei ollut yksistään riippuvainen 
todellisuuden hallitsemisesta, vaan että sen edellytyksenä oli 
myös irrationaalinen onni. Nykyaikainen ihminen, joka seisoo 
lujasti maan kamaralla, pitää kaikkea tällaista helposti lapselli- 
suutena. Mutta meidän on muistettava, että historian suurim- 
milla valtiastyypeillä on melkein poikkeuksetta ollut tuo sama 
taikauskoinen pitäytyminen onneen. Mutta heillä ei läheskään 
kaikilla ole ollut Augustuksen todellisuusvaistoa ja varovai- 
suutta, joka esti hänet jättämästä suuria asioita onnen varaan 
ja onneensa luottaen uskaltamasta liikoja. 

Varovaisuus elämän ohjeena. 


Varovaisuus olikin mieheksi kypsyneen Augustuksen hallit- 
seva ominaisuus. Hänen mielilauseitaan olivat sananparsi »kii- 
ruhda hitaasti» ja samansisältöinen kreikkalainen runosäe: 
parempi on varovainen päällikkö kuin rohkea». Augustuksen 
ehdottomana periaatteena oli, että sotaan oli ryhdyttävä ainoas- 
taan siinä tapauksessa, että voiton toiveet olivat silminnähtä- 
västi suuremmat kuin tappion vaara. Sillä hänellä oli tapana 
leikillä sanoa, että ne jotka tavoittivat pientä voittoa suuren 
tappion uhalla, muistuttivat kalamiestä, joka käytti kultaista 
uistinta, jonka menettämistä ei mikään kalansaalis kyennyt 
korvaamaan. Hänen varovaisuutensa ilmeni siinäkin, ettei hän 
koskaan puhunut senaatille eikä kansalle puhettaan etukäteen 
kirjoittamatta, vaikka hänellä olikin erinomainen kyky esittää 
ajatuksensa myös valmistamatta. Varovaisesta luonteenlaa- 
dusta johtui varmaan sekin, että hän kirjeisiinsä aina merkitsi 
päivämäärän lisäksi myöskin päivän tahi yön tunnin, jona hän 
kirjeen oli kirjoittanut. 

Valtaan noustessaan Augustus monesti oli joutunut tilan- 
teeseen, jossa koko hänen kohtalonsa oli vaakalaudalla ja jossa 
lijallinen varovaisuus olisi vienyt kaiken menettämiseen. Sitä 
tärkeämpänä hän piti tätä ominaisuutta sitten, kun hänen 
valtansa oli vakiintunut. Se esti häntä antautumasta sotaiseen 
seikkailuun partilaisia vastaan, koska kokemus osoitti, ettei 
sellaisella sotaretkellä olisi ollut menestymisen mahdollisuuksia. 
Diplomaattisin keinoin hän sai pestyksi pois häpeän, jonka 
Rooman aseet aikoinaan olivat kärsineet roomalaisten sota- 
lippujen joutuessa partilaisten käsiin. Palauttamalla nämä kal- 
lisarvoiset symbolit sekä valtakunnassaan vielä olleet rooma- 
laiset sotavangit Partian suurkuningas tunnusti voimakkaam- 
maksi Rooman valtiaan, jolla ei ollut suurellista hallitsijan 
nimeä, vaan joka ainoastaan käytti hänelle persoonallisesti kuu- 
luvia nimiä Caesar Augustus. Mutta niin varovaisesti kuin 
Augustus käyttikin valtaansa, hän ei säilynyt järkytyksiltä. 

Ne tosin eivät kohdistuneet häneen valtion päämiehenä, vaan 
perheen isänä. Augustuksen perheen vaiheet hänen ollessaan 
Rooman yksinvaltiaana muistuttavat murhenäytelmää, jossa 
kohtalo tuhoaa ihmiselämän toisensa jälkeen. Eräänlainen kirous 
seurasi Augustuksen sukua, eivätkä sen seuraukset päättyneet 
vielä hänen kuollessaankaan. 


Suhtautuminen tyttäreen. 


Augustuksella oli yksi ainoa lapsi, avioliitosta Scribonian 
kanssa v. 39 e. Kr. syntynyt tytär Julia. Augustus kasvatti 
tyttärensä yksinkertaisiin tapoihin ja ankaraan kuriin. Hänen 
tuli oppia kaikki perheenemännältä vaadittavat taidot, vieläpä 
kehräämään villaa, niinkuin aikoinaan roomalaisten ylimysper- 
heidenkin tyttäret olivat tehneet. Keisari määräsi, että kasvat- 
tajaorjan oli laadittava päivittäin selostus kaikista hänen tyt- 
tärensä toimista ja puheista. Siten isä, joka ei voinut itse valvoa 
tyttärensä käytöstä, sai tiedon kaikesta, mitä tämä oli tehnyt 
tai lausunut. Augustuksen tytär ei saanut puhua mitään sel- 
laista, mikä ei olisi sietänyt julkisuutta. Varjellakseen tytärtään ' 
ulkomaailman huonoilta vaikutuksilta hän rajoitti seurustelun 
samanikäisten nuorukaisten kanssa mahdollisimman vähiin. Kun 
eräs ylimysnuorukainen, joka oli jaloa sukua ja tavoiltaan täy- 
sin moitteeton, kerran oli rohjennut Baiaen kylpyläkaupun- 
gissa, jossa Julia silloin oleskeli, käydä häntä tervehtimässä, 
moitti Augustus kirjeellisesti nuorta miestä sopivan käytöksen 
puutteesta. Saattaa asettaa kysymyksen, oliko näin ankara 
kasvatus ja eristäminen samanikäisten seurasta omiaan sillä 
tavoin lujittamaan luonnetta kuin Augustus tarkoitti. Mutta 
varmaankaan ei ollut kasvatuksen vika, vaan seuraus synnyn- 
näisistä taipumuksista, että Julia sittemmin, kun hän luuli 
olevansa vapaa kaikista siteistä, antautui täydelliseen hillittö- 
myyteen. 

Aluksi Augustuksella näytti olevan tyttärestään pelkkää iloa. 

Jo 14-vuotiaana hänet v. 25 e. Kr. naitettiin serkulleen Mar- 
cellukselle, joka oli Augustuksen sisaren Octavian poika tämän 
ensimmäisestä avioliitosta. Seitsentoistavuotiasta Marcellusta 
pidettiin siitä lähtien Augustuksen perillisenä ja seuraajana. 
Senaatti myönsi hänelle oikeuden saada konsulinviran kymme- 
nen vuotta ennen määräikää. Mutta jo v. 23 e. Kr. Marcellus 
kuoli lyhyen aikaa sairastettuaan. Se oli ensimmäinen Augus- 
tuksen perhepiirissä tapahtunut kohtalon isku. Runoilija Ver- 
gilius korosti Aeneiksessään, Rooman kansalliseepoksessa, sen 
menetyksen suuruutta, jota Marcelluksen kuolema merkitsi. 
Hän esittää tämän nuorukaishahmon ylimaallisen hohtavassa 
valaistuksessa. Siitä näemme samalla, kuinka kipeästi Augus- 
tuksen täytyi tuntea kärsimänsä menetys. Se oli nyt jollakin 
tapaa korvattava. Augustus oli ankkuroitunut siihen ajatuk- 
seen, että hänen tyttärensä miehen tuli olla se henkilö, joka 
astuisi hänen sijalleen, jos hänen oli poistuttava valtion johto- 
paikalta. 

Hänen harkintansa tuloksena oli, että tämä mies oli oleva 
hänen läheisin työtoverinsa Agrippa, joka tosin oli vaatima- 
tonta sukuperää, mutta oli osoittanut loistavia sotapäällikön 
ja hallintomiehen ominaisuuksia. Se, että Agrippa oli Juliaa 
paljon vanhempi — Agrippa oli vuotta nuorempi Augustusta — 
ei saanut olla esteenä tälle poliittiselle avioliitolle. Mutta vai- 
keampi este oli, että Agrippa oli naimisissa, vieläpä Augustuksen 
sisarentyttären, Marcellus-vainajan sisaren kanssa. Se ei kuiten- 
kaan Augustusta pidättänyt. Hän uskoi palvelevansa korkeam- 
paa tarkoitusperää vaatiessaan Agrippaa purkamaan avioliit- 
tonsa ja ottamaan puolisokseen hänen tyttärensä. Niin tapah- 
tuikin, ja v. 21 e. Kr. päätettiin 18-vuotiaan Julian ja 41- 
vuotiaan Agrippan välinen avioliitto. Se muodostui kaikin puo- 
lin onnelliseksi. V. 20 Julia synnytti pojan, seuraavana vuonna 
tyttären ja v. 17 toisen pojan. Yhteensä avioliitosta syntyi 
viisi lasta, viimeinen vasta isän kuoleman jälkeen. Perheonni 
näytti hymyilevän Augustukselle. Vaikkei hänellä ollutkaan 
omaa poikaa, oli hänellä nyt kaksi tyttärenpoikaa, jotka voi- 

vat varttua ottamaan hoitaakseen valtion johtotehtäviä. Koros- 
taakseen suhdettaan näihin tyttärenpoikiinsa Augustus v. 17 
e. Kr. määräsi heidät molemmat ottopojikseen ja otti huoleh- 
tiakseen heidän kasvatuksestaan. Augustukselta he täten peri- 
vät Caesar-nimen ja ovat historiassa tunnetut Gaius Caesarin 
ja Lucius Caesarin nimillä. Aivan erityisellä hellyydellä Augus- 
tus huolehti heidän kasvatuksestaan. Hän opetti itse heidät 
lukemaan ja kirjoittamaan ja otti heidät aina mukaansa mat- 
koilleen. Mikäli he siihen osoittautuisivat kykeneviksi, tulisivat 
he kerran täyttämään sijan, joka hänen ja heidän isänsä Agrip- 
pan jälkeen jäisi tyhjäksi. 


Augustuksen poikapuolet. 


Agrippa oli tästä lähtien yhä selvemmin Augustuksen lähin 
mies. Jos kohtalo kutsuisi Augustuksen pois kesken hänen 
työtään tahi hän väsyisi taakkaansa, oli Agrippa oleva se, joka 
täyttäisi hänen paikkansa. Vävy sai tehtäviä, jotka korottivat 
hänet melkein sijaishallitsijan asemaan. Hänelle myönnettiin 
v. 18e. Kr. tosin vain viideksi vuodeksi samanlainen kansan- 
tribuuninvalta, johon Augustuksen asema osaltaan perustui, ja 
hän sai valtuudet valvoa maakuntain käskynhaltijain toimintaa. 
Hän suorittikin vaativat tehtävänsä erittäin taitavasti ja menes- 
tyksellisesti. Augustuksen ja Agrippan yhteistoiminta oli jatku- 
vasti mitä parhain. Mutta se päättyi, kun Agrippa v. 12 e. Kr. 
kuoli riuduttavaan tautiin, jonka hän oli saanut sotaretkien ja 
tarkastusmatkojen rasituksista. Augustuksen perhepiirissä ei 
taaskaan ollut henkilöä, joka välittömästi olisi voinut astua 
hänen. sijaansa. Augustuksella oli tosin kaksi poikapuolta, jotka 
jo olivat täysiä miehiä ja kumpikin osoittautuneet erittäin kyke- 
neviksi. Ne olivat Livian pojat hänen ensimmäisestä avioliitos- 
taan, joka niin äkkiä oli purkautunut Augustuksen ja Livian 
tutustuttua toisiinsa. 

Vanhempi veljeksistä, Tiberius, oli tällöin, v. 12 e. Kr., 

30-vuotias, ja nuorempi, Drusus, joka oli syntynyt vasta 
kolme kuukautta sen jälkeen kun Livia ja Augustus olivat 
solmineet avioliiton, 26-vuotias. Molemmat olivat kasvaneet 
Augustuksen kodissa, koska heidän isänsä oli kuollut pari vuotta 
sen jälkeen kun Augustus oli häneltä ottanut vaimon. Mutta 
vaikka poikapuolet täten olivat tulleet Augustukselle läheisiksi, 
oli hän aina pitänyt jonkinlaista välimatkaa heidän ja itsensä 
välillä. Vanhempaa poikapuoltaan Tiberiusta kohtaan hän tunsi 
suoranaista vastenmielisyyttä, joka vasta pitkien koettelemus- 
ten jälkeen hälveni. Että jompikumpi näistä tulisi hänen poliit- 
tiseksi perillisekseen, siihen hän ei pitkään aikaan saanut luon- 
toansa taipumaan. Pikemmin sitten nuorempi, Drusus, jolla oli 
puolisonaan Augustuksen sisaren Octavian tytär tämän avio- 
liitosta Antoniuksen kanssa! Kaikesta näki, että Augustus peit- 
telemättä suosi nuorempaa veljeksistä ja käytti vain melkein 
kuin pakosta hyväkseen vanhemman poikapuolensa palveluksia. 
Drusus esiintyi germaaneja vastaan käydyissä taisteluissa osoit- 
tamansa urhoollisuuden johdosta aikalaisten silmissä loistavana 
sankarihahmona, joka miellyttävällä esiintymisellään voitti 
kaikki puolelleen, kun taas Tiberius, joka hänk n sodissa vuo- 
ristokansoja vastaan oli osoittanut etevää sotapäällikön kykyä, 
umpimielisyydessään enemmän vieroitti kuin veti puoleensa. 

Tiberiuksen ansiokasta toimintaa valtion palveluksessa 
Augustus ei voinut sentään jättää palkitsematta. Sitä paitsi 
Tiberius joka tapauksessa kuului keisariperheeseen; hänen 
äitiinsä, puolisoonsa, Augustus oli syvästi kiintynyt. Tiberius 
oli sen johdosta jo 28-vuotiaana tullut valtion korkeimpaan 
virkaan: hän oli ensimmäisen kerran konsulina v. 13 e. Kr. 
Kaksi vuotta myöhemmin hänestä tuli yllättäen Augustuksen 
vävy. Kun näet Julia oli jäänyt uudelleen leskeksi, oli hänen 
vuoden kuluessa miehensä kuolemasta solmittava uusi avioliitto. 
Niin sääsi v. 18 voimaan tullut avioliittolaki, eikä Augustus 
olisi voinut suvaita, ettei hänen perheessään olisi noudatettu 
lakia, jonka hän vastustuksesta huolimatta oli säädättänyt. 
Epäilemättä Livia, joka hyvin tunsi Augustuksen vastenmieli- 

syyden Tiberiusta kohtaan, mutta jonka äidinsydäntä hänen 
esikoisensa aina oli erittäin lähellä, on ollut antamassa Augus- 
tuksen: ratkaisulle tämän odottamattoman suunnan. Valtakun- 
nassa ci ollut ketään muutakaan, joka olisi ollut kyllin arvokas 
Augustuksen tyttären puolisoksi, niin on Livia varmaan vakuuts 
tanut puolisolleen. Uskottavasti hän myös lisäsi, ettei tämän 
tarvinnut lainkaan merkitä Tiberiuksen määräämistä Augus- 
tuksen aseman perijäksi. Siihen asemaanhan olivat ennakolta 
määrättyjä Augustuksen molemmat ottopojat, Gaius ja Lucius 
Caesar, joiden varttumista miehiksi Augustus kärsimättömästi 
odotti. Livian esittämät näkökohdat saivat Augustuksen vai- 
mentamaan tympeyden tunteensa, jota hän ei voinut välttää 
Tiberiusta ajatellessaan, ja tekemään ratkaisun Livian halua- 
malla tavalla. Asiaan vaikutti myöskin, että Julia mielellään 
halusi puolisokseen juuri Tiberiuksen. Tämän miehekkään 
jäykkä olemus oli kai kiinnostanut hänen huikentelevaa miel- 
tään. Tiberius itse ei ollut erityisen halukas tähän poliittiseen 
naimiskauppaan. Hänellä oli vaimo, jota hän lämpimästi rakasti 
ja joka sitä paitsi parhaillaan odotti lasta. Lisäksi vielä puoliso, 
josta hänen täytyi erota, oli Agrippa vainajan tytär tämän 
ensimmäisestä avioliitosta Ciceron ystävän ja kirjeenvaihto- 
toverin Atticuksen tyttären kanssa. Mutta kun Augustus ker- 
ran oli tehnyt päätöksensä, hänen tahtonsa oli perhepiirissä 
laki. Hän ei sietänyt minkäänlaisia vastaväitteitä. Niinpä 
Tiberius erosi vaimostaan ja solmi v. 11 e. Kr. avioliiton Julian 
kanssa. Hän ei kuitenkaan saanut samaa valtiollista asemaa 
kuin Agrippalla oli ollut, ei kansantribuunin eikä prokonsulin 
valtaa. Se asema oli varattu Augustuksen kasvuiässä oleville 
tyttärenpojille, jotka virallisesti olivat hänen omia poikiaan. 


Tyttären pojat vallanperijöinä. 


Julian ja Tiberiuksen suhde ei koskaan muodostunut lähei- 
seksi. Julian tunteet kylmenivät pian, ja Tiberius oli alusta 
alkaen käsittänyt avioliiton vain poliittiseksi välttämättömyy- 

deksi. Pian aviopuolisoiden välit rikkoutuivat kokonaan. Julia 
alkoi viettää vapaata elämää ja kerätä ympärilleen nuoria ihai- 
lijoita, joiden kanssa hän loistohuvilassaan vietti meluisia juhlia. 
Hän oli mielestään riittävästi elämässään palvellut poliittisia 
tarkoitusperiä. Kun hänen miehensä häntä vieroksui, ei kukaan 
voinut kieltää häntä etsimästä huvitusta ja nautintoa sieltä, 
mistä hän sitä löysi. Tiberius yritti niin hyvin, kuin hänen 
joustamaton luonteensa salli, joitakin vuosia näytellä Augus- 
tuksen vävyn kadehdittavaa osaa. Hän oli toisen kerran kon- 
sulina v. 7 e. Kr., mutta sen jälkeisenä vuotena hän lopullisesti 
kyllästyi asemaansa. Augustushan suosi vain nuoria ottopoi- 
kiaan, Julian poikia, eikä Tiberiuksella näyttänyt olevan min- 
käänlaista tulevaisuutta. Kun hänen veljensä Drusus konsuli- 
vuotenaan g e. Kr. oli kuollut tapaturman — hevosen selästä 
putoamisen — aiheuttamasta vammasta, ei Tiberiuksella enää 
ollut veljeäkään, mikä olisi kiinnittänyt häntä Roomaan. 
V. 6 e. Kr. hän ilmoitti päättäneensä jättää julkisen elämän 
ja asettui asumaan Rodos-saarelle viettäen siellä aikaansa yksi- 
tyishenkilönä seurustellen kreikkalaisten oppineiden kanssa. 

Augustus ei näytä tunteneen hänen poissaoloaan menetyk- 
senä, joka olisi valtiokoneiston toiminnassa tuntunut. Itse 
asiassa hän kiinnitti kaikki toiveensa nuoreen Gaiukseen ja 
Luciukseen, joista edellinen Tiberiuksen väistyessä syrjään juuri 
oli täyttänyt 14 vuotta. Jo seuraavana vuonna, kun Gaius saa- 
vutettuaan 15 vuoden iän roomalaisen tavan mukaan oli saa- 
nut miehen togan, hänen ottoisänsä, joka poikkeuksellisesti oli 
valituttanut itsensä sen vuoden konsuliksi siten antaakseen sille 
merkkivuoden leiman, saattoi hänet henkilökohtaisesti forumille 
kansankokoukseen, joka tällöin valitsi nuorukaisen konsulinvir- 
kaan siksi vuodeksi, jona hän täyttäisi 20 vuotta. Samoin tapah- 
tui kolme vuotta myöhemmin (2 e. Kr.) Luciuksen saavutettua 
sen iän, jossa hän vaihtoi pojan pukunsa miehen vaatteisiin. 
Nämä tapaukset Augustus on sittemmin merkinnyt toiminta- 
selostukseensa seuraavin sanoin: »Gaius ja Lucius Caesarin Roo- 
man senaatti ja kansa minua kunnioittaakseen valitsi viisitoista- 

vuotiaina konsuleiksi siten, että he saisivat astua virkaan viiden 
vuoden kuluttua.» Valittuina konsuleina nuorukaiset saivat 
ottaa osaa senaatin kokouksiin puheenjohtajan vieressä istuen. 

Viimeksimainittuna vuonna, 2 e. Kr., Augustuksen ollessa 
tällöinkin konsulina, senaatti antoi hänelle sisänmaan isän» arvo- 
nimen. Tämä epätavallinen kunnianosoitus johtui siitä, että 
silloin oli neljännesvuosisata kulunut siitä, kun Octavianus oli 
symbolisella eleellä luovuttanut siihen asti käyttämänsä poik- 
keuksellisen vallan takaisin Rooman senaatille ja kansalle ja 
hänelle sen johdosta oli annettu Augustuksen kunnianimi. 
Augustuksen sanotaan kiittäessään uudesta kunnianosoituksesta 
osoittaneen harvoin nähtyä liikutusta. Tunnustihan se elin, 
jolla muodollisesti oli käsissään ylin hallitusvalta, että hän oli 
huolehtinut valtiosta kuin isä perheestään. Ja tätä kunnian- 
osoitusta tarkoittavan ehdotuksen oli senaatissa tehnyt sen 
arvokkain jäsen, jota ei olisi saatu välikappaleeksi matelevaan 
imarteluun. Kansalaissotien aikaiset verityöt oli nyt lopullisesti 
unohdettu. Mutta tärkeintä Augustuksen mielestä oli varmaan- 
kin, että hänen perheessään oli kohoamassa kaksi pylvästä, 
jotka tulisivat olemaan valtion tukena sen jälkeen kun häntä 
ei enää olisi. Sillä lujasti hän näyttää olleen vakuuttunut, ettei- 
vät hänen ottopoikansa voisi pettää hänen heihin panemiaan 
toiveita. 


Julian kohtalo. 


Mutta vielä samana vuonna kohtasi Augustusta hänen elä- 
mänsä suurin järkytys. Augustukselle paljastui, että hänen 
tyttärensä Julia oli pitkän aikaa viettänyt niin hurjistelevaa 
elämää, että hän mitä törkeimmällä tavalla oli rikkonut isänsä 
esityksestä säädettyä aviorikoslakia vastaan. Hän oli tehnyt 
rakastajikseen monilukuisia Rooman ylimystöön kuuluvia nuoria 
miehiä. Miesystävineen hän oli öisin retkeillyt pitkin Rooman 
katuja ja käyttänyt jopa forumilla olevaa kunnianarvoista 

puhujakoroketta irstailujensa näyttämönä. Roomassa tämä 
kaikki oli ollut salaisten kuiskuttelujen kohteena jo pitkähkön 
aikaa, mutta vasta nyt asia kantautui Augustuksen kuuluville, 
On tehty johtopäätös, että Livia oli saattanut Julian rikko- 
mukset Augustuksen tietoon siten raivatakseen pois henkilön, 
joka muka poliittisesti oli hänen tiellään. Mahdollista onkin, 
ettei kukaan muu olisi rohjennut kertoa Augustukselle totuutta 
hänen tyttärestään. Mutta että takana olisi ollut valtapoliit- 
tisia laskelmia, ei ole uskottavaa. Sillä Julia ei koskaan mis- 
sään muodossa ottanut osaa politiikkaan. Hän ei siis ollut 
henkilö, joka olisi voinut olla poliittisesti kenenkään tiellä. 
Hänen poikansa olivat Augustuksen ottopoikia. Heidän ase- 
maansa heidän äitinsä kohtalo ei voinut mitään vaikuttaa. 
Sitä paitsi se, joka ilmoitti asian Augustukselle, ei tietenkään 
voinut olla selvillä siitä, minkä reaktion ilmoitus aiheuttaisi 
Julian isässä. Kukaan ei varmastikaan voinut ennakolta aavis- 
taa, että Augustus siinä määrin kovettaisi sydämensä kuin tapah- 
tui. Sellaiset kuvittelut, että Julia muka todellisuudessa olisi 
ollut poliittinen tekijä ja että hän olisi joutunut valtiollisen 
intrigipelin uhriksi, ovat täydellisesti vailla todellisuuspohjaa. 

Kun ottaa huomioon Augustuksen tyttärelleen määräämän 
rangaistuksen, täytyy päätellä Julian osoittaneen niin suurta 
siveellistä ala-arvoisuutta, että Augustus tahtoi kerta kaikkiaan 
poistaa häneltä mahdollisuudet enää tahrata Juliusten suvun 
nimeä. Ainoastaan tässä valossa voidaan ymmärtää, että isä kar- 
koitti oman tyttärensä yksinäiselle Välimeren saarelle, jossa hän 
sai elää mitä ankarimmin vartioituna. Augustus tahtoi siinä mää- 
rin hävittää kaiken, joka muistutti Julian häpeällisestä elämästä, 
että hän revitytti maan tasalle tyttärensä rakennuttaman loisto- 
huvilan. Meistä tuntuu kovuus, jolla hän kohteli tytärtään, 
melkein käsittämättömältä. Mutta Augustuksen luonteeseen 
kuului eräänlainen ehdottomuus, joka ratkaisevina hetkinä 
muuttui tunteettomuudeksi. Hänen kannaltaan ei voinut tulla 
kysymykseen minkäänlainen anteeksianto tai lempeys silloin, 
kun tytär näin raskaasti oli rikkonut ei vain valtion lakeja, 

vaan ensi sijassa isäänsä vastaan. Että tapaus järkytti Augus- 
tuksen olemusta pohjia myöten, on itsestaän selvää. Hän vältti 
sen jälkeen pitkän aikaa ihmisten scuraa ja kun hänelle ker- 
rottiin, että eräs Julian uskotuista, vapautettu orjatar nimeltä 
Fo.be, oli päättänyt päivänsä hirttämällä, hän sanoi, että hän 
mielellään olisi tahtonut olla Foiben isä. Tämä ilmentää tuskaa, 
jonka tyttären häpeä hänelle tuotti. Vasta viiden vuoden 
kuluttua hän antoi siirtää tyttärensä Italian mannermaalle ja 
lievensi jossakin määrin hänen vartiointiaan. Mutta koskaan 
hän ei suostunut peruuttamaan karkoitusmääräystä siitäkään 
huolimatta, että Rooman väestö, joka sääli Julian kohtaloa, 
sitä häneltä nimenomaisesti pyysi. Kun kansa kerran erityisesti 
osoitti mieltään Julian puolesta, Augustuksen sanotaan lausu- 
neen kauhistuttavan pilkallisesti, että hän toivoi mielenosoit- 
tajille sellaisia tyttäriä ja sellaisia vaimoja! Mikään ei voi 
selvemmin paljastaa Augustuksen mieleen iskeytynyttä haavaa, 
joka ei koskaan voinut arpeutua umpeen. Vielä testamentissaan 
bän kielsi Julialta hautapaikan rakennuttamassaan mauso- 
leumissa. 

Äidin taipumukset periytyivät myöskin tyttäreen. Julian 
v. 19 e. Kr. syntynyt tytär, joka käytti samaa nimeä kuin 
äitinsä, oli naitettu korkea-aateliselle Lucius Aemilius Paul- 
lukselle, joka oli konsulina v. x j. Kr. Tämä nuorempi Julia 
aiheutti yhdeksän vuotta myöhemmin, v. 8 j. Kr., samanlaisen 
häväistysjutun kuin hänen äitinsä, mutta meillä ei ole siitä 
tarkkoja tietoja. Sen vain tiedämme, että hänetkin karkoitet- 
tiin meren yksinäiselle kalliosaarelle, jossa hän sai elää kaksi- 
kymmentä vuotta, kunnes kuolema toi vapautuksen. Nuorem- 
man Julian häväistysjuttuun oli jollakin tapaa sekaantunut 
runoilija Ovidius, jonka kevytmieliset nuoruuden runoelmat 
eivät noudattaneet Augustuksen suosimaa siveellis-isänmaallista 
suuntaa. *Ovidiuskin sai karkoitustuomion, ja hänen asuin- 
paikakseen määrättiin kaukainen Tomis Mustanmeren rannalla 
(nykyinen Constanza). Siellä tämä kevyiden aiheiden leikit- 
televä käsittelijä sai tottua suruun ja kaipaukseen ja ilmentää 

niitä runoissaan, joita hän sivistysmaailman äärimmäiseltä lai- 
dalta lähetti ystävilleen Roomaan ja jotka runoniteiksi koot- 
tuina muodostavat huomattavan osan hänen tuotantoaan. 


Poikapuolien kuolema. 


Mutta tyttären ja tyttärentyttären julkiseen häväistykseen 
eivät Augustusta kohdanneet järkytykset vielä pysähtyneet. 
Hänen nuoret ottopoikansa tempasi säälimätön kohtalo häneltä, 
ennen kuin he vielä olivat ennättäneet näyttää, mihin he kykeni- 
vät. Heidän äitinsä karkoitus ei vähimmässäkään määrässä 
ollut muuttanut heidän asemaansa. Augustuksen järkkymätön 
usko oli, että he tulisivat osoittautumaan kyllin arvokkaiksi 
täyttämään samat tehtävät, joita hän valtion palveluksessa 
suoritti. Muistaen, kuinka hän itse aivan nuorena oli rohkeasti 
tarttunut valtiolaivan peräsimeen, hän alkoi käyttää heitäkin 
jo aivan nuorina tärkeisiin valtion tehtäviin. Niinpä hän 
v. 1 e. Kr. lähetti vanhemman ottopojistaan, Gaiuksen, joka 
silloin oli vasta 19-vuotias, poikkeuksellisin valtuuksin varus- 
tettuna järjestämään Partian ja Rooman valtakunnan välillä 
olleen puskurivaltion, Armenian, asioita. Nuorukaiselle oli 
annettu tilapäinen prokonsulin valta, joka asetti hänet maa- 
kuntien maaherrojen yläpuolelle ja velvoitti nämä tottelemaan 
hänen määräyksiään. Hän oli oleva koko idän käskyn- 
haltija. 

Saatuaan tällaisen itsenäisen aseman kaukana ottoisän 
valvovan katseen ulottuvilta nuori »perintöruhtinass osoittautui 
ylimieliseksi ja suurentelevaksi. Hänen itsetuntoaan lisäsi, että 
hänen matkustaessaan Vähän-Aasian kautta silloin Rodoksessa 
oleskeleva Tiberius oli tullut häntä vastaan Samokseen siten 
kunnioittaakseen Augustuksen vallan perijää. Gaius ei katsellut 
Tiberiusta lempein silmin. Otaksuttavasti hän piti Tiberiuksen 
avioliitossaan osoittamaa välinpitämättömyyttä syynä siihen, 

että hänen äitinsä oli joutunut sellaiseen alennustilaan. Gaiuksen 
seurueessa vallitsi sama Tiberiukselle vihamielinen henki. Ker- 
rotaanpa, että myöhemmin juomingeissa eräs Gaiuksen seura- 
laisista tarjoutui heti matkustamaan Rodokseen ja tuomaan 
sieltä mukanaan Tiberiuksen pään. Tästä tapauksesta ilmenee, 
millainen korskea mieliala Gaiuksen ympäristössä oli vallalla. 
Kun Armenian asiat eivät ottaneet järjestyäkseen, oli Gaiuksen, 
joka v. 1 j. Kr. yhdessä lankonsa Aemilius Paulluksen kanssa 
oli ollut konsulinvirassa, v. 2 j. Kr. sotajoukko mukanaan tun- 
keuduttava maahan sitä rauhoittamaan. Erästä linnoitusta pii- 
ritettäessä hän osoittaakseen henkilökohtaista urhoollisuutta 
antautui huimapäisesti lähitaisteluun. Silloin hän sai haavan, 
joka ei ollut hengenvaarallinen, mutta jonka seurauksista hän 
ei enää toipunut. Hän lamautui sekä ruumiillisesti että henki- 
sesti siinä määrin, että hän tuli täysin toimintakyvyttömäksi. 
Paluumatkalla Roomaan hän 22-vuotiaana alussa vuotta 4 j. Kr. 
kuoli eräässä Vähän-Aasian pienessä satamakaupungissa. Jo 
puolitoista vuotta aikaisemmin, v. 2 j. Kr., hänen nuorempi 
veljensä Lucius oli 18-vuotiaana kuollut matkustaessaan soti- 
laallisissa tehtävissä Hispaniaan. Sairastuttuaan Massiliassa 
(nykyisessä Marseillessa) hän ei enää noussut tautivuoteeltaan. 
Lähempiä yksityiskohtia hänen sairautensa laadusta ei ole tie- 
dossamme. 

Augustus oli täten menettänyt molemmat täysi-ikäiset tyt- 
tärenpoikansa, jotka hän oli tehnyt ottopojikseen ja joihin hän 
oli pannut tulevaisuudentoivonsa. Hän oli rakastanut heitä 
todellisella isällisellä hellyydellä, pitänyt tarkasti huolta heidän 
kasvatuksestaan ja luullut näkevänsä heissä ominaisuuksia, 
jotka hänen mielestään antoivat takeet siitä, että he kunniak- 
kaasti olisivat voineet astua hänen sijaansa valtion johtoon. 
Se mitä tiedämme vanhemman veljen toimista idässä, ei anna 
tukea Augustuksen elättämälle käsitykselle. Päinvastoin näyt- 
tää Augustus kärsiessään nämä menetykset säästyneen suurilta 
pettymyksiltä, joita hänen ottopoikansa todennäköisesti olisivat 
hänelle tuottaneet, jos he olisivat saaneet elää. Augustuksen 

verenperinnössä tuntuu kuin olleen jokin myrkky, joka turmeli 
hänen jälkeläistensä olemuksen. Hänen vertansahan oli myös 
myöhemmissä keisareissa Galigulassa ja Nerossa, jotka tyranni- 
maisella julmuudellaan ja irstaudellaan saattoivat Rooman kei- 
sarin nimen häpeään. Oli sen vuoksi tavallaan henkilökohtainen 
onni Augustukselle, ettei hän ehtinyt panna merkille ottopoi- 
kiensa huonoja ominaisuuksia. He säilyivät hänen mielessään 
aina toivorikkaina nuorukaisina, jotka olisivat toteuttaneet 
hänen heihin kiinnittämänsä toiveet, jollei tuoni olisi riistänyt 
häneltä heitä kesken heidän loistavaa uraansa. Vielä monu- 
mentaalisessa toimiensa selostuksessa ja testamentissaan hän 
muistaa heitä yksinkertaisin sanoin, joissa ikäänkuin väreilee 
hänen heidän menettämisensä johdosta tuntemansa tuska: 
Lapseni, jotka kohtalo nuorina minulta riisti.» Ja: »Koska 
julma kohtalo riisti minulta poikani Gaiuksen ja Luciuksen.» 

Mutta vieläkin oli Augustuksen lähimmässä perhepiirissään 
koettava yksi järkytys. Molempien ottopoikiensa kuoltua hän 
vielä v. 4 j. Kr. teki ottopojakseen viimeisen jäljellä olevan 
tyttärenpoikansa, v. 11 e. Kr. syntyneen Agrippa Postumuksen. 
Mutta jo kahden vuoden kuluttua tämä oli osoittautunut arvot- 
tomaksi asemaansa. Hän oli mieleltään raaka ja älyllisiltä 
lahjoiltaan heikko, mutta esiintyi niin ylimielisesti, että hän 
rohkeni uhmata ottoisäänsäkin. Sen vuoksi Augustus ei nähnyt 
muuta keinoa kuin poistaa hänet v. 6 j. Kr. hovista. Hänen 
asuinpaikakseen määrättiin Sorrentumin kaupunki Napolin lah- 
den rannalla. Mutta kun hän siellä osoitti entistä uppiniskai- 
suutta, hänetkin karkoitettiin pienelle Välimeren saarelle lähelle 
Elbaa. 

Augustuksen viidestä tyttärenlapsesta oli täten jäljellä 
vain yksi, tyttärentytär Agrippina, joka v. 5 j. Kr. meni nai- 
misiin Drusus-vainajan pojan, loistavalahjaisen Germanicuksen 
kanssa. Agrippina oli ainoa Augustuksen lapsenlapsista, joka 
tuotti hänelle iloa vielä hänen elämänsä viimeisinä vuosina. 
Oli kuin Agrippina olisi saanut omakseen kaiken siveellisen 
ryhdin, mikä muilta sisaruksilta puuttui. Hän oli ylväs ja 

rohkea nainen, joka uskalsi vaikka sotarintamassakin seisoa 
miehensä vierellä. Avioliitosta syntyi useita lapsia, joiden kat- 
seleminen saattoi vanhan Augustuksen hetkittäin unohtamaan 
hänen perhettään kohdanneet ankarat iskut. Hän oli lapsen- 
lapsensa lapsista ylpeä. Kun julkiseen näytäntöön kokoontu- 
neet ritarisäädyn — Rooman alemman aateliston — jäsenet 
kerran taukoamattoman sitkeästi pyysivät vanhaa Augustusta 
kumoamaan avioliittolait, jotka aiheuttivat monia hankaluuksia, 
Augustus antoi noutaa paikalle Germanicuksen ja Agrippinan 
lapset. Pari niistä hän kohotti käsivarsilleen ja oput otti Ger- 
manicus syliinsä. Näyttäen lapsia kansalle hän elein ja viit- 
tauksin antoi ymmärtää, ettei kenelläkään ollut aihetta vali- 
tuksiin, vaan oli syytä noudattaa tämän nuoren perheenisän 
esimerkkiä. Germanicuksella ja Agrippinalla oli kaikkiaan 
yhdeksän lasta, joista osa kuitenkin syntyi vasta Augustuksen 
kuoleman jälkeen. Nämä lapset kultasivat Augustuksen van- 
huuden taivaanrannan, eikä hänellä voinut olla aavistusta siitä, 
että hekin ja heidän äitinsä lopulta joutuivat onnettomiin 
kohtaloihin. 


Tiberius vallanperijäksi. 


Ottopoikien Gaiuksen ja Luciuksen kuoltua oli valtion tule- 
vaisuus turvattava. Keisariperheestä oli jonkun oltava siinä 
asemassa, että hän saattoi tulla Augustuksen sijaan, niin ettei 
valtio sen ohjaajan jättäessä peräsimen joutuisi tuuliajolle. 
Siinä, että aina piti olla varalla toinen, joka tulisi Augustuksen 
paikalle, ilmenee juuri monarkkinen periaate, jonka olemassa- 
olon Augustus muuten tahtoi tehdä aivan näkymättömäksi. 
Kun vallan perijä v. 4 j. Kr. oli määrättävä, ei Augustuksella 
enää ollut valinnan varaa. Hänen täytyi turvautua vaimonsa 
jälkeläisiin, sillä miespuolisia jälkeläisiä hänellä itsellään oli 
ainoastaan nuori Agrippa Postumus, jonka luonteenlaatu jo 
tällöin oli käynyt sen verran selväksi, ettei häneen käynyt 

paneminen ainoata toivoa. Kuitenkin Augustus tekemällä nuo- 
ren Agrippan ottopojakseen jätti vielä avoimeksi mahdollisuu- 
den, että tästä voisi tulla hänen perijänsä. Mutta kohta 66- 
vuotias valtion päämies tarvitsi välittömästi tukea maailman- 
vallan johtamisessa. 

Kukaan muu ei sitä voinut antaa kuin Tiberius, joka 
v. 2 e. Kr. oli palannut Rodoksesta Roomaan, mutta tois- 
taiseksi oli elänyt syrjässä julkisesta elämästä. Samana päi- 
vänä kuin Augustus määräsi ottopojakseen tyttärenpoikansa 
Agrippa Postumuksen, hän teki myös Tiberiuksen ottopojakseen. 
Tiberiuksen taas oli samassa tilaisuudessa julistettava otto- 
pojakseen veljenpoikansa Germanicus, joka täten otettiin val- 
lankäyttäjien ahtaaseen piiriin. - Hänen oli määrä astua Tibe- 
riuksen paikalle silloin, kun sitä kerran tarvittaisiin. Kaikki 
näytti keisariperheessä taas hyvin järjestetyltä. Augustus oli 
voittanut vanhan Tiberiusta kohtaan tuntemansa vastenmieli- 
syyden ja antoi hänelle hallitsijakumppanin aseman, saman- 
laisen kuin Agrippalla aikoinaan oli ollut. Tiberius sai yleiset 
prokonsulin valtuudet ja kansantribuunin loukkaamattomuuden. 
Vuotta ennen Augustuksen kuolemaa hänelle erityisellä lailla 
myönnettiin sama maakuntiin kohdistuva hallintovalta kuin 
Augustuksella itsellään oli. Vuosien kuluessa Augustuksen ja 
Tiberiuksen välit tulivat entiseen verrattuina suorastaan lähei- 
siksi. 

Meille säilyneissä Tiberiukselle kirjoittamiensa kirjeiden 
otteissa Augustus kehoittaa häntä säästämään voimiaan ja muis- 
tamaan, että valtion ainoa turva oli nyt hänessä. Ja yksityis- 
kohtaisesti hän kertoo jokapäiväisen elämänsä tapahtumista 
poikapuolelleen, joka vietti suurimman osan aikaansa hallinto- 
ja sotilastehtävissä kaukana Roomasta. Hän oli oppinut tunte- 
maan Tiberiuksen arvokkaat ominaisuudet ja uskoi nyt, että 
Rooman valtion asiat hänen poistuessaan vallan näyttämöltä 
jäisivät parhaisiin mahdollisiin käsiin. Tiberius itse ei näytä 
valtaan pyrkineen, vaan ottaneen sen vastaan raskaana velvol- 
lisuutena. 

Yksi keisariperheen jäsen varmaan tunsi tyydytystä siitä 
lopputuloksesta, johon keisariperhettä kohdanneet järkytykset 
olivat johtaneet. Se oli Augustuksen puoliso Livia, joka tieten- 
kään ei voinut olla iloitsematta siitä, että hänen poikansa, hänen 
rakastamansa esikoinen, oli Augustuksen jälkeen tuleva Rooman 
maailmanvallan ensimmäiseksi mieheksi. Oli kuin kohtalo vai- 
keuksien kautta olisi tasoittanut tien Tiberiukselle. Fi sen 
vuoksi ole kumma, että aikalaiset, joista useimmat aina ovat 
valmiit uskomaan mieluummin pahaa kuin hyvää, alkoivat 
kuiskutella, etteivät tapahtumat voineet olla luonnollisia, vaan 
että juuri Livian käsi oli niitä ohjannut. Oli sellaisia, jotka 
olivat varmoja siitä, että Livia oli juonillaan aiheuttanut Julian 
käsittämättömän kovan tuomion, että hän oli myrkyllä raivan- 
nut tieltä ensiksi Marcelluksen, sitten Gaiuksen ja Luciuksen, 
vieläpä että hän kiirehtiäkseen Tiberiuksen valtaan pääsyä myr- 
kytti 76-vuotiaan Augustuksen, jonka kanssa hän oli 51 vuotta 
elänyt onnellisessa avioliitossa. Tällaisia päättömiä juoruja ovat 
sitten eräät roomalaiset historiankirjoittajat toistaneet kuiten- 
kaan vakuuttamatta niitä todenperäisiksi. Puolueeton histo- 
riallinen tutkimus ei anna vähäistäkään tukea tällaisille häväis- 
tysjutuille. Päinvastoin jo kaikki, mitä tiedämme Livian luon- 
teesta, puhuu ehdottomasti sitä vastaan, että hän olisi voinut 
antautua tällaisiin tekoihin. Lisäksi Gaius Caesarin ja Augus- 
tuksen kuolemansyyt ovat täysin selvitettyjä. Kumpikin kuoli 
varmasti luonnollisen kuoleman. Eikä ole mitään aihetta otak- 
sua, että Marcelluksen ja Lucius Caesarin laita olisi ollut toinen. 
Kaikenkarvaisilla kynänkäyttäjillä ei ole oikeutta ilman perus- 
teita käydä karkeasti halventamaan kahden vuosituhannen 
takana olevan nuhteettoman naisen mainetta ja tekemään 
hänestä muka keisariperheeseen pesiytynyttä myrkynsekoitta- 
jaa. Livialla on oikeus Augustuksen rinnalla säilyä naishah- 
mona, joka tiettävästi vaikutti ainoastaan hyvää ja joka ei 
edes ole vastuussa miehensä vuodattamasta verestä. 

Kuolema. 


Vakuuttauduttuaan siitä, että Tiberiuksessa oli ainesta hal- 
litsemaan suurta valtiokoneistoa, jonka hän oli luonut, Augustus 
oli valmis poistumaan elämästä. Hän tiesi, että kaikki oli 
jatkuva sellaisena, joksi hän sen oli muodostanut. Valtiota ei 
enää uhannut hajaannus, kaikki olivat taipuneet yhden miehen 
tahtoon eikä kukaan halunnut tätä olotilaa muuttaa. Päin- 
vastoin kaikki olivat kiitollisia siitä, että oli olemassa jäntevä 
käsi, joka piti kiinni valtiolaivan peräsimestä eikä enää päästä- 
nyt sitä tuuliajolle. Kaiken tämän Augustus tajusi, ja siitä hän 
sai joka päivä todistuksia. Sellaiseen hän oli tottunut, eikä se, 
mitä aleksandrialaisen laivan merimiehet ja matkustajat hänelle 
kuorossa huusivat Puteolin satamassa v. 14 j. Kr., ollut hänelle 
uutta. Valtion asioissa oli todella onni ollut hänelle myötäinen, 
kertaakaan se ei ollut häntä jättänyt. Olihan onnea siinäkin, 
että vaikka hänellä ei enää ollut jälkeläistä, jonka hän olisi 
voinut asettaa valtion johtoon, hänellä sentään oli poikapuoli, 
joka nyt oli hänen ottopoikansa ja oli kunnialla käyttävä hänen 
Caesar Augustus nimeään. Katkeruus siitä, mitä hänen varsi- 
naisille omaisilleen oli tapahtunut, valtasi tietenkin joskus hänen 
mielensä. Mutta mitä se merkitsi, kun hän saattoi olla varma 
siitä, etteivät minkäänlaiset järkytykset uhanneet valtiota? Val- 
tio, se oli nykyisessä muodossaan hänen luomansa, ja sen menes- 
tys merkitsi hänelle jopa enemmän kuin perheonni. Sitä paitsi, 
olihan hänellä yhä rinnallaan puoliso, joka enemmän kuin viisi 
vuosikymmentä oli ollut hänen tukenaan kaikissa vaiheissa. 

Augustuksen vähitellen lisääntynyttä kiintymystä Tiberiuk- 
seen osoittaa sekin, että kun tämä syyskesällä v. 14 j. Kr. 
lähti suorittamaan sotilaallisia tehtäviä Illyriaan, 76-vuotias 
Augustus tahtoi yhdessä Livian kanssa saattaa häntä Bene- 
ventumiin. Matkalla hän lievästi vilustui, mutta ei kuitenkaan 
sitä keskeyttänyt. Paluumatkalla hänen tilansa kuitenkin siinä 
määrin paheni, että hänen oli jäätävä makuulle Nolan kau- 
punkiin Kampaniaan. Sinne hän kutsutti takaisin Tiberiuksen 

ja ehti vielä neuvotella hänen kanssaan tärkeimmistä valtion 
asioista. Viimeisenä elinpäivänään hänen kerrotaan tiedustel- 
leen, oltiinko jo yleisesti levottomia hänen tilastaan. Sitten 
hänen sanotaan leikillisesti kysyneen vuoteensa vieressä seiso- 
vilta omaisilta ja lähimmiltä ystäviltä, eikö hän heidän mieles- 
tään sentään ollut aika somasti esittänyt elämänsä näytel- 
mää, ja sen jälkeen kohdistaneen heille huvinäytelmien lopussa 
tavallisesti esiintyvän kehoituksen: 


»Lyökää yhteen känunenenne, esitys jos miellytti, 
ant.kaa myös hyväluudoin näytelmälle tunnustusi» 


Oli kuin Augustus olisi näillä sanoilla tahtonut ilmaista sen 
tosiasian, että hän koko elämänsä ajan oli pitänyt valtiomiehen 
naamiota henkilökohtaisen minuutensa edessä. Valtio oli sen 
näytelmän nimi, jossa hän oli näytellyt suurta pääosaa. Samalla 
hänen sanansa osoittavat, kuinka porvarillisen. yksinkertaiseksi 
hän tahtoi tehdä kuolinhetkensä. 

Sitten hän hyvästeli kaikki läsnäolevat, tiedusteli erään sai- 
raana olleen omaisensa vointia ja Livian kiertäessä käsivartensa 
hänen ympärilleen hän ilman minkäänlaista kuolinkamppailua 
veti viimeisen henkäyksensä sitä ennen lausuttuaan: »Livia, 
muista onnellista avioliittoamme ja jää hyvästi!» Augustus oli 
aina toivonut saavansa äkillisen ja tuskattoman kuoleman. Sekin 
hänen toivomuksensa täyttyi. — Hänen kuolinpäivänsä oli elo- 
kuun 19. päivä v. 14 j. Kr. Hän kuoli siis siinä kuussa, jota 
hän piti onnen kuukautenaan ja jolle senaatti hänen kunniak- 
seen oli antanut nimen Augustus. Tämä kuukauden nimi on 
sitten säilyttänyt hänen muistonsa useimpien sivistyskansojen 
kalenterissa. 


Rauhan alttari. 


Augustuksen rauhantyön aineelliseksi muistomerkiksi oli 
senaatin päätöksellä Rooman Mars-kentälle pystytetty Augus- 
tuksen rauhan alttari, Ara pacis Augustae. Päätös tämän muisto- 

merkin pystyttämisestä tehtiin v. 13 e. Kr., mutta vasta puolen 
neljättä vuoden kuluttua, tammikuun 30. päivänä v. g e. Kr., 
tapahtui alttarin vihkiminen. Vuosisatoja tämä alttarirakennus 
välitti maailmanvallan asukkaille muiston Augustuksen, keisari- 
kunnan perustajan, kultaisesta aikakaudesta. Kansainvaellusten 
myllerryksissä se tuhottiin, mutta sen osat säilyivät osittain 
aivan ihmeellisen ehjinä maan povessa. Renessanssiajalta lähtien 
on rakennustöitä suoritettaessa löydetty alttarin jäännöksiä, nii- 
den joukossa muutamia melkein ehjinä säilyneitä korkokuvia. 
Valmistauduttaessa viettämään Augustuksen syntymän 2000- 
vuotismuistoa Italian hallitus suoritti alttarin muinaisella pai- 
kalla järjestelmällisiä kaivauksia, joiden tuloksena saatiin uusia, 
tosin osaksi pahoin rikkoutuneita korkokuvia ja muita alttari- 
rakennukseen kuuluneita osia. Vihdoin pystytettiin v. 1937 alt- 
tari uudelleen entisessä asussaan lähelle sitä paikkaa, jossa se 
alunperin sijaitsi. Sota ei ole sitä tuhonnut, vaan se on edelleen 
vahingoittumattomana. 

Rauhan alttari kuvastaa Augustuksen ajan Rooman taiteel- 
lisia pyrkimyksiä melkein yhtä edustavasti kuin Partenon 
Perikleen ajan Ateenaa. Absoluuttisessa taiteellisessa arvossa 
Augustuksen rauhan alttari tietenkään ei voi kilpailla Parte- 
nonin kanssa. Mutta sekin edustaa aikakautensa korkeinta 
taiteellista saavutusta, minkä me tunnemme. Se on rakennettu 
tyypillisesti muinaisroomalaiseen muotoon. Alttaria kiertää 
suorakaiteen muotoinen noin yksitoista metriä pitkä ja kym- 
menen metriä leveä ympärysmuuri, jonka päädyssä olevasta 
oviaukosta noustaan porrasaskelmia myöten alttaria kannatta- 
valle korokkeelle. Tämä ympärysmuuri, jota voisi sanoa varsi- 
naista alttaria ympäröiväksi temppelinseinäksi, on taiteelliselta 
kannalta koko alttarirakennelman pääosa. Se on sekä ulko- 
että sisäpuolelta koristettu korkokuvioin, joista varsinkin koko 
alttaria ulkopuolelta kiertävä korkokuvasarja on korkeatasoisen 
taiteellisen tahdon ja taidon ilmaus. Tämä kuvafriisi jakaantui 
kolmeen osaan. N 

Oviaukkojen molemmin puolin sijoitetut suhteellisen kapeat 

päätykuvat ovat aiheiltaan irrallisia, kun taas pitkillä sivuilla 
on kuvattuna alttarin vihkimistilaisuuteen matkaava juhla- 
kulkue, jossa näkyy Augustus omaisineen, Rooman korkeim- 
mat arvohenkilöt sekä uhritoimitukseen osallistuvia pappeja. 
Toisessa päädyssä on vasemmalla puolella maaäiti, Tellus, 
leikkivät lapset käsivarsillaan. Kukkia ja tähkäpäitä versoo 
hänen ympärillään. Hänen jalkojensa juuressa makaa lehmä, 
ja lammas syö ruohoa sen vieressä. Maaäidin molemmin puolin 
majailevat ilman tuulet, ja hänen edessään pulppuavat virkistä- 
vät vedet. Näyttää siltä, että taiteilijalla on ollut mielessään 
Horatiuksen Vuosisataislaulun säkeistö, jossa mainitaan Maa- 
äidin yhteydessä kaikki se, mitä tässä reliefissä kuvataan. 
Korkokuvan sommittelu on mestarillinen, ja kokonaisuus oli 
vielä vaikuttavampi, kun oikealla puolella nähtiin vastaavasti 
hahmoteltuna aseittensa varassa lepäävä jumalattareksi henki- 
löity Rooma, jonka sotaiset uroteot olivat tehneet mahdollisiksi 
rauhan runsaat antimet. Tästä korkokuvasta on säilynyt vain 
vähäisiä sirpaleita. Toisessa päädyssä on pääsisäänkäytävän 
oikealla puolella kuva, jossa nähdään roomalaisten tarunomai- 
nen esi-isä, Vergiliuksen eepoksen sankari Aeneas uhraamassa 
kotijumalille, jotka hän oli kuljettanut hävitetystä Troiasta 
mukanaan Latiumiin. Vasemmalla puolella taas oli kuvattuna 
Rooman kansallisjiumala Mars katselemassa, kuinka susi imetti 
kaksoisia Romulusta ja Remusta. Uhritoimitusta esittävä 
korkokuva, jota hallitsee Aeneaan vakava, kunnianarvoisa 
hahmo, on suureksi osaksi säilynyt, kun taas Romulusta ja 
Remusta kuvannut reliefi on melkein täydellisesti tuhoutunut. 

Myöskin pitkien sivujen korkokuvat kulkuehahmoineen ovat 
osittain erittäin hyvin säilyneet, osittain taas pahasti rikkoutu- 
neet niin että suuria kappaleita on kokonaan hävinnyt. Työn 
suorittaja ei ole tavoitellut historiallista tarkkuutta, vaan on 
taiteilijan oikeudella tyylitellyt henkilöhahmoja. Hän ei ole 
pyrkinyt mahdollisimman suureen näköisyyteen; enemmän on 
hänelle merkinnyt hetken juhlallisuutta kuvastavan arvokkaan 
ja vakavan kokonaistunnelman aikaansaaminen. Kulkueen etu- 

nenässä, liktorien ollessa kunniavartiona, käy Augustus, joka ei 
eroa seurueeseensa kuuluvista henkilöistä minkäänlaisin erikoi- 
sin arvonmerkein. Hän kulkee ensimmäisenä tasavertaisten jou- 
kossa, niinkuin hän halusi ollakin. Eräs kreikkalais-roomalaisen 
taiteen etevimpiä tuntijoita, saksalainen Gerhart Rodenwaldt, 
on Augustuksen ajan taidetta koskevassa erinomaisessa tutkiel- 
massaan huomauttanut, että taiteilijamestari on keinojen ihail- 
tavalla yksinkertaisuudella, pyrkimättä lopulliseen pintasiloi- 
tukseen, saanut Augustuksen kasvoissa vaikuttavasti havain- 
nollistetuksi keskittymisen pyhään toimitukseen ja historiallisen 
hetken merkityksen tajuamisen. Augustuksen jäljessä seuraa 
pappeja, joista yksi kantaa uhrikirvestä. Sitten tulee Augus- 
tuksen perhe, mukana naiset ja lapset. Toisella pitkällä sivulla 
olevassa saattuekuvassa astuvat korkeimmat virkamiehet, joita 
seuraa naisten ja lasten ryhmiä. Lähimainkaan kaikkia kul- 
kueiden henkilöitä ei voida varmasti identifioida. Suuri vahinko 
on, että juuri se osa korkokuvaa, jossa on Augustuksen hahmo, 
on pahoin rikkoutunut. Kokonaisuutena Augustuksen rauhan 
alttarin koristelulle antaa leiman aito roomalainen juhlallisuus 
ja arvokkuus. Alttarirakennusta kiertävät korkokuvat antoivat 
ilmaisun aitoroomalaiselle pietas-käsitteelle, sille, jonka Vergilius 
oli asettanut sankarinsa Aeneaan hallitsevaksi ominaisuudeksi. 
Siihen sisältyi ennen kaikkea jumalien kunnioittaminen ja hei- 
dän tahtonsa noudattaminen, mutta myös arvon antaminen 
esi-isien työlle samoin kuin velvollisuuden täyttäminen valtiota 
ja toisia ihmisiä kohtaan. Jotakin siitä tunnelmasta, jonka 
Augustus tahtoi valaa kansallisten juhlahetkien ylle, on Ara 
pacis Augustaen taiteilija saanut ikuistetuksi luomissaan. 


Augustus on varmasti niitä historian henkilöitä, joita syystä 
voidaan nimittää suuriksi. Hän ei oilut suuri siitä syystä, että 
hän nuorukaisena kykeni saamaan johtoonsa puolet suurta 
maailmanvaltaa ja miehen ikään ehdittyään tekemään itsensä 
koko maailmanvallan yksinvaltiaaksi, eikä siitäkään syystä, 

että hän osasi säilyttää valtansa horjumattomana, vieläpä sitä 
jatkuvasti lujittaa hälki kokonaisen ihmisiän. Päinvastoin 
voidaan sanoa, että hän on suuri nuoruutensa häikäilemät- 
tömästä valtapolitiikasta huolimatta. Suuri hän on sen vuoksi, 
että hän teki jälleen ehjäksi liitoksissaan natisevan valtio- 
rakennuksen, joka palveli valtavaa historiallista tehtävää: 
Lännen vuosituhantista kulttuurikehitystä. Augustus siten täy- 
densi niiden historiallisten voimien työn, jotka olivat kasvatta- 
neet Rooman kaupungin ympärille suunnattoman maailman- 
vallan. Hänen vakiinnuttamansa rauhan ja järjestyksen turvin 
kreikkalaisista virranneet sivistysvaikutukset pääsivät jatku- 
vasti hedelmöittämään länsimaiden maaperää puhjetakseen 
vuosituhannen kestäneen horrostilan jälkeen uuteen kukoistuk- 
seen renessanssin maailmassa. Augustus teki tietoisella toimin- 
nallaan uud stamansa Rooman länsimaisen ajatuksen keski- 
pisteeksi, jollaisena se ilman häntä tuskin olisi säilynyt. Hänen 
politiikkansa seurausta oli, että Rooma saattoi pysyä länsi- 
maiden henkisenä keskuksena vielä senkin jälkeen kun sen 
valtiollinen merkitys oli mennyttä. Augustuksen vakiinnutta- 
man valtiojärjestyksen puitteissa pääsi häiriintymättömästi edel- 
leen kehittymään se kulttuuri, jonka pohjalle Euroopan kansojen 
nykyinen sivistysmuoto on kasvanut. 

Syystä on sanottu, että Augustuksen persoonallisuudelle on 
vaikea lämmetä. Hänessä ei ollut alkuvoimaisesti luovaa hen- 
*keä, ei loistavan sankarin ominaisuuksia eikä yleensä mitään 
romanttisesti kiehtovaa. Siinä suhteessa Aleksanteri Suuri ja 
Gaius Julius Caesar ovat aivan toisenlaisia hahmoja. Augus- 
tuksessa on jotakin timantinkovaa, ja hänen olemuksestaan 
säteilee kylmää hohdetta, johon on vaikea tuntea vetovoimaa. 
Hänen joskus osoittamansa melkein epäinhimillinen tunteetto- 
muus on suorastaan poistyöntävä. Mutta sittenkin hän on koko 
ihmiskunnan historian merkillisimpiä persoonallisuuksia. Val- 
tiollisten realiteettien suurpiirteisenä, laajanäköisenä ja erehty- 
mättömänä vallitsijana hänellä ei ole ollut maailman historiassa 
vertaista. 

Rooman valtakunta keisarivallan aikana. 


T — Keisari Augustus. 


II 


VERGILIUS ROOMAN KANSALLIS- 
RUNOILIJANA 


Se käsitys on aivan yleinen, että klassillisen filologian alalla 
enää on jäljellä vain harvoja tehtäviä. Arvellaan, että vuosi- 
satojen kuluessa on kaikki mahdolliset asiat niin yksityiskohtai- 
sesti käsitelty, ettei voi löytyä paljonkaan sellaista, mikä ei jo 
olisi kyllin tarkasti tutkittu ja kirjoihin viety. Sanotaan, että 
vain periferiaan kuuluvat ilmiöt, niinkuin esim. myöhäislatina- 
lainen ja bysanttilainen kirjallisuus, ovat ainoat, jotka enää 
tarjoavat klassilliselle filologille uusia ja todella hedelmällisiä 
tutkimusaiheita. Ja tämä käsitys ei ole yleinen ainoastaan 
suuren yleisön keskuudessa, vaan sitä tapaa kaikkialla tiedemies- 
piireissäkin, myös kielentutkijain keskuudessa, onpa klassillisia 
filologejakin, jotka ovat vakuuttuneita siitä, että ainakin rooma- 
laisen filologian keskeiset alat ovat tieteellisessä suhteessa mel- 
kein tyhjiin ammennetut, ja jotka sen vuoksi suuntaavat tutki- 
muksensa yksinomaan periferisiin, tähän asti huomiotta jätet- 
tyihin ilmiöihin. 

Ei kuitenkaan voine, jos syvemmältä asiaa tarkastetaan, 
olla kuin yksi mieli siitä, että täliainen katsantokanta perustuu 
väärään käsitykseen henkitieteiden olemuksesta. Eiväthän 
henkitieteet ole mitään sellaista, joka seisoo ajan virrassa pai- 
kallaan, eiväthän ne ainakaan tähän asti ole saavuttaneet mitään 
yleispäteviä, kaikiksi ajoiksi luhistumiselta turvattuja totuuksia, 
vaan onhan asianlaita niin, että näiden tieteiden tulokset hyvin- 
kin suuressa määrässä ovat sidottuja määrättyyn aikaan. Se 
mikä eilispäivänä esiintyi varmana, saattaa huomispäivänä 

uusien näkökantojen valossa jo näyttää epävarmalta, ehkäpä 
osoittautua kokonaan vääräksi. Onhan kyllä jokaisessa tie- 
teessä, niin myös klassillisessa filologiassa, suuri määrä tosi- 
asioita, faktoja, joiden pätevyyttä ei mikään tutkimus näytä 
voivan järkyttää. Mutta näitä tosiasioita käyttävät eri aika- 
kaudet ja eri tutkijatkin eri tavalla, niihin perustuvat selitykset 
vaihtelevat muotoja, ja nämä selitykset, nehän oikeastaan vasta 
muodostavat tieteen korkeammassa mielessä. Niin ollen emme 
voi sanoa, että jokin aineisto koskaan tulisi lopullisesti käyte- 
tyksi. Se voi jonakin määrättynä ajankohtana näyttää tyhjiin 
puserretulta, mutta jäljestäpäin saattaa se uusien johtoajatus- 
ten valossa näyttäytyä sellaiselta puolelta, jolle aikaisemmin on 
oltu sokeita. Jokaisen sukupolven on siis uudestaan seulottava 
kunkin tieteen tosiasia-aineisto, jos tahdotaan, että tiede pysyy 
yhteydessä elämän kanssa; eikä klassillinen filologia tästä näkö- 
kulmasta katsoen enää esiinny missään erikoisasemassa olevana. 
Se on saman kohtalon alainen kuin muutkin henkitieteet. 

Eräs seikka, jota ei tarpeeksi usein varsinkaan roomalaisen 
filologian tehtävistä puhuttaessa oteta huomioon, on se, että 
tutkimusaineisto lisääntyy alinomaa. Papyruslöydöt ovat aivan 
viime aikoina tuoneet päivänvaloon etenkin kreikkalaisen kirjal- 
lisuuden tuotteita, jotka aikaisemmin olivat vain nimeltä tunnet- 
tuja tai tykkänään tuntemattomia. Ja jos suuntaamme kat- 
seemme laajemmalle, antiikin kulttuurin tuotteihin yleensä, 
havaitsemme, että aineisto lisääntyy löytöjen ja kaivausten 
johdosta joka päivä. Klassillisen filologian tutkimusesinehän 
on antiikin koko elämä, kaikki sen ilmenemismuodot, ja tätä 
elämää valaiseva piirtokirjoitus- ja esineaineisto on tänään 
monin verroin runsaampi kuin sata vuotta sitten. Ja jokainen 
aineiston lisäys, niin katkelmalliselta ja vähäpätöiseltä kuin se 
ensi silmäykseltä saattaakin näyttää, pakottaa aivan itsestään 
tarkistamaan uudelleen aikaisempia antiikin kulttuuri-ilmiöihin 
kohdistuvia käsityksiä. Mutta aivan tästä riippumatta on yhä 
uudestaan tarkastettava sellaisiakin ilmiöitä, jotka uusista löy- 
döistä eivät ole saaneet sanottavaa lisävalaisua. Sillä vain 

oman itsenäisen tutkimuksen perusteella voi jostakin ilmiöstä 
luoda itselleen käsityksen, joka todella on tieteellinen ja jolla 
on persoonallisen suhtautumisen leima. 

Etenkin taidekirjallisuuden tuotteet kuuluvat siihen lajiin 
tutkimusesineitä, joita varten tuskin on olemassa mitään täysin 
objektiivisia tutkimusmenetelmiä ja joita senvuoksi eri aikoina 
käsitetään ja arvioidaan mitä suurimmassa määrässä toisistaan 
poikkeavilla tavoilla. Filologi tahtoo mieluimmin jättää varsi- 
naisen esteettisen arvioinnin ammattikaunotieteilijälle, mutta 
hän ei kuitenkaan pääse siitä, että hänen on käytettävä arvioi- 
misperusteita, jotka lopulta eivät kuitenkaan ole muuta kuin 
esteettisiä. Kun esim. fi'ologi Schanz suuressa kirjallisuuden- 
historiassaan sanoo, että Lucretius ja Catullus epäilemättä ovat 
Rooman suurimmat runoilijat, ei tähän arviointiin ole voitu 
tulla muuten kuin nykyaikaisilla esteettisillä perusteilla, sillä 
roomalaiset itse eivät koskaan mainitse Catullusta ja Lucretiusta 
suurimpinaan. 

Viime vuosikymmeninä on antiikin kirjallisuuden tutkimus 
koettanut tällaisesta subjektiivisesta arvo-arvostelusta, joka 
sangen usein perustuu vain epävarmaan makuun, päästä objek- 
tiivisemmalle pohjalle. Kehitys on kulkenut samaan suun- 
taan kuin kaikkialla muuallakin henkitieteissä: historial- 
liseen ymmärtämiseen. Jos lukee jotakin viime 
vuosisadan alussa ilmestynyttä kirjallisuudentutkimusta, on 
historiallisen käsityksen puute se, joka eniten pistää silmään. 
Mutta ei yksistään se. Tuntuu myöskin siltä, että vasta vii- 
meksi kuluneen vuosisadan aikana on kehitytty ymmärtä- 
mään kirjallisuutta elämän ilmiönä, ei pelkkänä kuol- 
leena muotona. On päässyt oikeuksiinsa kirjallisuudenkin tut- 
kimuksessa biologinen katsantokanta, jos niin saa sanoa, 
joka kiinnittää huomiota kirjallisuuden psykologiaan ja sen 
elämänehtoihin. Sellainen kirjallisuustutkimus, joka ei ota 
huomioon kirjailijan psykologista kehitystä ja siihen vaikut- 
tavia ulkonaisia tekijöitä, ei enää nykyään voi käydä tieteelli- 
sestä. Tästä taas johtuu, että suurimmalla osalla antiikin kirjal- 


102 


lisuutta koskevia vanhempia tutkimuksia on nykyisin vain 
antikvaarista arvoa. Tehtäviin on käytävä käsiksi uudelleen, 
uusista näkökulmista, uusilla menetelmillä. Antiikin kirjalli- 
suudentutkimuksellekin on laskettava vankka, nykyaikaisen tie- 
teellisen kritiikin kestävä pohja. Että tämä pohja vielä toistai- 
seksi puuttuu, siitä on ilmeisimpänä todistuksena se, ettei ole 
olemassa yhtään korkeimpia tieteellisiä vaatimuksia vastaavaa 
yleistajuista kreikkalaisen tai roomalaisen kirjallisuuden his- 
toriaa. 

Myöskin Vergiliuksen ymmärtämiselle on vasta viimeisinä 
kuutena vuosikymmenenä laskettu varmempi perusta. Esteetti- 
nen arviointi voi käydä aivan eri suuntiin, yksin siihen emme 
voi perustaa mitään. Meidän täytyy ymmärtää Vergilius histo- 
riallisesti, historiallista taustaa vastaan asetettuna, jos tah- 
domme, että käsityksemme kestää nykyaikaisen filologisen kri- 
tiikin. Meidän täytyy asettaa hänet yhteyteen hänen oman 
aikansa elämän kanssa ja meidän täytyy selvittää ne historial- 
liset edellytykset, jotka hänen runoudelleen olivat olemassa. 
Filologian tehtävänä ei voi olla määrätä Vergiliuksen abso- 
luuttis-esteettistä merkitystä nykyajan ihmiselle, se ei saa tuo- 
mita tai ylistää häntä meidän aikamme käsitysten perusteella, 
vaan sen täytyy pyrkiä ymmärtämään häntä hänen omasta 
ajastaan. Vain siinä tapauksessa, että näin menetellään, voi- 
daan tehdä täyttä oikeutta runoilijalle ja vaatia tutkimukselle 
edes suhteellisen objektiivisuuden arvolausetta. 

Roomalaiset itse eivät koskaan epäilleet sitä, että Vergilius 
oli heidän suurin runoilijansa, ja Dantelle ja Machiavellille hän 
edelleen oli kaikkien aikojen suurin. Tämä käsitys pysyi vallalla 
aina 18. vuosisadan loppupuolelle asti, kunnes heräävä roman- 
tiikka ikäänkuin uudestaan löysi Homeroksen runot, joiden 
naiivi aamuntuoreus kokonaan asetti varjoon Vergiliuksen. 
Vergiliusta pidettiin tämän jälkeen varsinkin saksalaisissa maissa 
vain jäljittelijänä, jolta miltei kokonaan kiellettiin itsenäisen 
runoilijan arvo. Romaanisissa maissa hänen arvonsa säilyi, 
mutta sitä ei osattu tieteellisesti perustella. Saksalaiset taas 

pitivät sitä runoteosta, johon Vergiliuksen maine kautta aikojen 
oli perustunut, Aeneistä, alempiarvoisena tuotteena, kun taas 
Georgicalle annettiin suurempi runollinen merkitys. Askel aske- 
leelta on kuitenkin viime aikoina Aeneiskin saanut takaisin 
entistä arvoaan myöskin Saksassa, ja tähän on ennen kaikkea 
johtanut juuri historiallinen katsantokanta. Asetta- 
malla Vergilius paikalleen historiallisessa kehityssarjassa on 
havaittu hänen etevämmyytensä kaikkien aikaisempien tai myö- 
hempien kreikkalaisten ja roomalaisten eepillisten runoilijain 
rinnalla Homerosta lukuunottamatta ja analysoimalla hänen 
Aeneistään on päästy selville hänen suuresta teknillisestä taitu- 
ruudestaan. Ennen muita on objektiivista pohjaa Vergilius- 
tutkimukselle laskenut Richard Heinze etevällä teoksellaan 
»Virgils epische Technik», ja englantilainen Sellar on taas ihme- 
teltävän varmalla otteella näyttänyt Vergiliuksen paikan maail- 
mankirjallisuudessa. Lukuisat tällä vuosisadalla ilmestyneet 
Vergilius-tutkimukset, joista voi mainita amerikkalaisen Tenney 
Frankin Vergilius-biografian, osoittavat, että Vergilius on taas 
syntymässä uudestaan, että nykyajan tutkimus on paraikaa 
määräämässä omien katsantokantojensa mukaista suhtautu- 
mista siihen runoilijaan, jota roomalaiset pitivät suurimpanaan. 


Tarkoitukseni ei ole kuitenkaan vierittää esiin koko Vergilius- 
probleemia, vaan kosketella ainoastaan yhtä puolta, ehkä kui- 
tenkin kaikkein tärkeintä, Vergiliuksen runoilijanolemuksessa. 
Aion viitata niihin puoliin Vergiliuksen runoilijankehityksessä, 
jotka tekivät hänet roomalaisten kansallisrunoilijaksi. 

Tarkastaessamme Vergiliuksen runoilijankehitystä on mei- 
dän katsottava sitä, niinkuin jokaisen runoilijan kehitystä, 
orgaanisena kokonaisuutena. Ei ole lupa enää nykyisin, psyko- 
logian kukoistusaikana, entisajan filologien tapaan vain yksin- 
kertaisesti todeta, että Vergilius ensinnä kirjoitti paimenrunoja 
Teokritoksen malliin, senjälkeen maanviljelystä käsittelevän 
opetusrunoelman ja vihdoin Augustuksen aloitteesta sankari- 
eepoksen, vaan täytyy koettaa löytää näiden näennäisesti eri- 

laisten aiheiden välillä kannattava yhdysside, selittää tämä 
siirtyminen aiheesta toiseen runoilijan omasta persoonallisuu- 
desta. Sillä Vergilius ei mitenkään voinut olla käsityöläinen, 
joka tilauksesta valmisti uuden teoksen sen jälkeen kun vanha 
tilaus oli toimitettu — ei, hän oli runoilija, ja runoilija 
luo kestäviä teoksia vain oman inspiraationsa johtamana. Ja 
joskin ulkonaisia sysäyksiä jonkin runoelman syntymiseen saat- 
taa olla olemassa, täytyy niiden vastata runoilijan oman per- 
soonallisuuden laatua, jotta ne voisivat antaa aihetta jonkin 
merkitsevän tuotteen luomiseen. Nimenomaan Vergiliuksen 
kannalta näyttävät tällaiset suoranaiset ulkoapäin tulleet sysäyk- 
set olleen toisarvoisia, sillä syvemmälti hänen runouttaan tar- 
kastaessa huomaa, että se kasvaa aivan orgaanisesti omista 
edellytyksistään, että hän aivan kuin lainmukaisesti siirtyy 
toisesta toiseen yhä suurempaa voimaa kysyvään tehtävään ja 
että hän kaikkiin teoksiinsa painaa oman omalaatuisen persoo- 
nallisuutensa selvästi näkyvän leiman. Se yhdysside, joka yhdis- 
tää kaikkia Vergiliuksen runoelmia niiden aiheiden erilaisuudesta 
huolimatta, on intensiivinen harrastus Italian 
maata ja kansaa kohtaan. 

Jo Vergiliuksen paimenrunoissa voi tarkkaava silmä huo- 
mata tulevan kansallisrunoilijan alullaan, vaikkakin ne ovat 
vain haparoiva yritys löytää omaa laatua. Ajatukset on kyllä 
puettu kreikkalaisilta lainattuun muotoon, mutta se mikä niissä 
on Vergiliuksen omaa, on aitoroomalaista. Paimenrunoissa esiin- 
tyy jo, joskin hämäränä ja epäselvänä, sama italialaiseen talon- 
poikaan kohdistuva ihailu, sama Italian luonnon ihannoiminen 
ja sama usko Rooman suureen tehtävään, mikä sitten kirkastu- 
neen näkemyksen perusteella avautuu eteemme Vergiliuksen 
myöhemmissä tuotteissa. Kun sellainen etevä roomalaisen kir- 
jallisuuden tuntija kuin Eduard Norden sanoo kirjallisuuden- 
historiallisessa esityksessään, että Vergiliuksen johti paimen- 
runouteen halu rikastuttaa roomalaista runoutta uudella runo- 
lajilla, on hän kääntänyt todellisen asianlaidan nurin. Ilmeistä 
näet on, että nuori runoilija hakiessaan ilmaisumuotoja niille 


105 


tunteille, joita hänen kotiseutunsa maalaiselämä hänen herkässä 
rinnassaan synnytti, aivan tahtomattaan on joutunut käyttä- 
mään ainoaa olemassa ollutta maalaisrunouden muotoa, paimen- 
idylliä. On luonnollista, että hän pysytteli vanhoissa muodoissa, 
eihän hän ollut niitä tulisieluja, jotka rikkovat perinteet ja 
avaavat uusia uria. Näin ollen on torjuttava Nordenin esit- 
tämä vanha epäpsykologinen selitys ja sanottava, että Vergi- 
liuksen rinnasta lähtevät maalaissoinnut pakottivat 
hänet Teokritoksen alkamalle polulle. 

Eikä ensinkään ole ihme, että talonpojan poika, tunties- 
saan rinnassaan runoilijakutsumuksen, toi tunteensa ensim- 
mäiseksi esille vanhan kreikkalaisen paimenrunouden muodossa. 
Sillä ne alavat laidunmaat, jotka levenivät molemmin puolin 
hänen kotiseutunsa läpi kulkevaa Mincius-jokea, tarjosivat 
tilaisuutta runsaiden karjalaumojen pitoon, ja Vergilius sai 
varmaan usein kuulla paimenhuilun viihdyttävää ääntä ja 
tutustua paimenten elämään. Maaseudun rauhassa, pensai- 
kon siimeksessä, silmien edessä kirjavien lehmien vihreään 
ruohikkoon muodostamat täplät, korvissa paimenhuilun ja 
paimenlaulun äänet, Vergilius pani oman sydämensä pakosta 
alulle Bucolica-runonsa. Eikä ole mitään syytä rinnastaa 
hänen paimenidyllejään niiden pseudoklassillisten myöhem- 
män ajan idyllien kanssa, jotka ovat syntyneet keikaroivasta 
asenteesta maaseudun ihannoimisen rakentumatta sen vakavam- 
malle pohjalle. Kaikki mitä tiedämme Vergiliuksesta, viittaa 
päinvastoin siihen, että hän vietti suurimman osan elämäänsä 
maalla, ja hänen myöhemmät maalaisrunoelmansa osoittavat, 
että paimenrunojenkin takana täytyy olla jotakin enemmän 
kuin pelkkä omaksuttu asenne, että nekin ovat runoilijan per- 
soonallisten tunteiden ilmaisu, joskin muoto on lainattu. Äsken 
mainitsemani amerikkalainen tutkija onkin osannut seuloa niistä 
esiin useita henkilökohtaisia yksityispiirteitä, joilla on merki- 
tystä runoilijan elämäkerrassa, johon nähden täytyy olla kiitol- 
linen jokaisesta yksityispiirteestä, se kun perustuu vain muu- 
tamiin harvoihin täysin varmoihin tietoihin. 

Vergiliuksen paimenrunot lankesivat sangen otolliseen maa- 
perään. Hänelle itselleen oli maalaiselämä ikäänkuin osa hänen 
olemustaan, mutta hänen aikalaisistaan ne, jotka asuivat Roo- 
massa, ja hehän muodostivat hänen pääasiallisen lukijapiirinsä, 
nauttivat hänen runoistaan pelkkinä idylleinä. Suurkaupungin 
ilmapiiri oli synnyttänyt, niinkuin se aina synnyttää, ihmisissä 
ihannoivan kaipauksen maaseudun rauhaan ja viattomuuteen. 
Roomalaiset nauttivat kontrastista, jonka heidän ylellinen lois- 
tonsa muodosti maalaisten yksinkertaisia tapoja vastaan, ja 
Vergiliuksen runot saapuivat ravitsemaan tätä kaipausta, jota 
suurkaupungin asukas tunsi. Vergilius tuli siten yhdellä iskulla 
Rooman kuuluisimmaksi runoilijaksi. Tästä koitui hänen myö- 
hemmille suuremmille runoteoksilleen se etu, että yleisö oli 
valmiissa vireessä niitä vastaanottamaan, niiden ilmestymistä 
odotettiin, niinkuin aina odotetaan suositun kirjailijan uusia 
tuotteita. Vergilius oli tullut kansanomaiseksi, joskaan ei vielä 
kansallisrunoilijaksi. 

Jos kysytään, mitkä puolet paimenrunoissa viittaavat tule- 
vaan kansallisrunoilijaan, saattaa huomauttaa kuuluisasta nel- 
jännestä eklogasta, jossa runoilija mielikuvituksen leikkiä seu- 
raten aavistelee uuden rauhallisen ajan koittamista Rooman 
valtakunnalle kansalaissodan tärisyttävien melskeiden jälkeen. 
Ja ennen kaikkea ensimmäinen ekloga, joka hartaassa rik- 
koumattomassa tunnelmassaan kuuluu roomalaisen runouden 
kaikkein kauneimpiin tuotteihin, on kuin alkusoittoa Geor- 
gicalle ja Aeneikselle. Kaukana oleva, mutta silti ihmisten 
kohtalot ratkaiseva Rooma on mahtavana taustana kahden 
paimenen keskustelulle, jotka runossa uskovat toisilleen toi- 
nen surunsa, toinen ilonsa. Toinen on häädetty asuinsijoil- 
taan, toinen taas on käynyt Roomassa, jota hän aikaisemmin 
oli kuvitellut toisten kaupunkien kaltaiseksi samoin kuin vuohi 
on vuonan ja koiraemo pentujensa kaltainen, mutta joka nyt 
hänen mielessään kohoaa siinä määrin muiden kaupunkien ylä- 
puolelle kuin sypressi orapihlajan ylitse, ja Roomassa hän oli 
nähnyt nuoren Octavianuksen, joka oli antanut hänelle luvan 

edelleen paimentaa karjaansa isiltään perimällään maalla. Octa- 
vianus esiintyy paimenen silmissä jumalana. Hän sanoo: Jumala 
on antanut meille tämän rauhan. Sillä hän on aina oleva minulle 
jumala, ja hento karitsa minun lammaskartanostani on aina 
kostuttava verellään hänen alttariaan. Ja hän vakuuttaa, ettei 
Octavianuksen kuva ole koskaan häipyvä hänen mielestään. 
Toinen paimen taas ajaa murtuneena karjaansa kotoaan pois- 
päin, sillä julma sotamies on vallannut hänen maapals- 
tansa. 

Tällä runolla on Vergilius tahtonut lausua Octavianukselle 
kiitollisuuden siitä, että hän oli antanut Italialle rauhan, mutta 
sillä on myös persoonallisempi pohja sen johdosta, että Vergi- 
liuksen isä Octavianuksen hyväntahtoisuudesta oli saanut takai- 
sin sotilasveteraaneille pakkoluovutetun maatilansa. Samalla 
on runoilija tahtonut sulkea niiden onnettomien kohtalon, jotka 
maanjakelujen johdosta olivat menettäneet kotinsa, kaikki- 
valtiaan Octavianuksen sydämelle. Se luottamus Octavianuk- 
seen, joka tässä runossa ilmenee, tekee sen Aeneis-runoelmassa 
olevien samanlaisten ajatusten edeltäjäksi. 

Erityisesti teknillisessä suhteessa on paimenrunoilla mitä 
tärkein sija Vergiliuksen runoilijankehityksessä. Niissä hän muo- 
vasi heksametristä itselleen taipuisan aseen suurempia tehtäviä 
varten. Voi sanoa, että Vergiliuksen paimenrunot ovat ensim- 
mäinen roomalainen heksametrirunoelma, jossa runomitta juok- 
see vaivattomasti. Lucretius taisteli vielä muotoa vastaan, joka 
ei tahtonut sopeutua hänen tarkoituksiinsa, ja vielä Catulluksen- 
kin pitemmät heksametrirunot ovat runomitallisesti, vaillinaisia 
ja kankeita. Vasta Vergilius soinnutti heksametrin vastaamaan 
vaihtelevia mielialoja: hän käyttää jo paimenrunoissaan sitä 
sellaisella helppoudella, että toisista roomalaisista runoilijoista 
vain Ovidius on kyennyt sen saavuttamaan. Ainakaan Vergi- 
liuksen paimenrunoista ei pidä paikkaansa Wilamowitzin lau- 
suma kategorinen väite, että kreikkalaiseen heksametriin tot- 
tuneeseen korvaan latinalainen heksametri muka kuuluu yhtä- 
mittaiselta paukuttamiselta. 

Sille, joka käsittää paimenrunot pursuavan maalaistun- 
nelman ilmaukseksi, ei siirtyminen paimenidyllistä maan- 
viljelyksen ylistykseen, Bucolicasta Gcorgicaan, ole minkään- 
lainen arvoitus. Sillä kaikki se, mikä paimenrunoissa on Vergi- 
liuksen omaa persoonallista omaisuutta, on yhteistä niille ja 
maanviljelysrunoille. Muoto on vain vapautunut keinotekoi- 
suudesta ja ajatus kehittynyt vakavan aatteelliseen suuntaan, 
tunne on sama. Niin ollen on taas aivan nurinkurista se, mitä 
käytetyimmästä Rooman kirjallisuuden historian käsikirjasta 
(Teuffel-Krollin) luemme, että Vergiliuksella oli pääasiallisena 
tarkoituksena näyttää, että hänen runollinen tekniikkansa pys- 
tyi tällaiseenkin aiheeseen. Fi, asianlaita on niin, että hänen 
runoilijalaatunsa johti hänet tähän aiheeseen, hän 
astui vain askeleen eteenpäin kansallista päämäärää kohti. 

Antiikin kirjallisuudenhistorioitsijat mainitsevat, että Geor- 
gica sepitettiin Maecenaan kehoituksesta. Tätä ei tarvitse 
epäillä, mutta mitään olennaista emme sen johdosta ole saaneet 
tietää. Vergiliuksen temperamentti olisi varmaan luonut jota- 
kin samantapaista ilman Maecenaan antamaa sysäystäkin. Sillä 
että Vergilius oli luotu tällaisia kansallisia aiheita laulamaan, 
sitä ei saata epäillä syvennyttyään Georgica-runoelman kauneu- 
teen. On syntynyt Italian maan ylistysrunoelma, joka on voi- 
nut lähteä vain miehestä, jota innosti esi-isäin elämäntapa, joka 
palavasti rakasti omaa maataan ja joka myöskin kykeni näke- 
mään maansa runollisen innoituksen luomassa hohteessa. Ver- 
gilius on todella elävöittänyt aiheen, ja tämä on ollut mahdol- 
lista vain täydellisellä antaumuksella, 

Fi ole tässä syytä yksityiskohtaisesti kiinnittää huomiota 
Georgican runolliseen arvoon eikä siihen, että se on jotakin 
sellaista, ettei kreikkalaisilla ole mitään asettaa sen rinnalle. 
Meidän on pysyttävä tehtävässämme paljastaa esille runoel- 
man kansallinen puoli. Tällöin on ensinnä huomattava sen 
eetillinen vakavuus. Runoilija on talonpoikaisilta 
vanhemmiltaan perintönä säilyttänyt uskon esi-isiltä perittyjen 
tapojen ja uskonnon siunauksellisuudesta. Tätä uskoa ei ole 

voinut järkyttää perusteellinen filosofian opetuskaan, joka johti 
epikurolaisen maailmankatsomuksen, omaksumiseen. Tieteel- 
linen käsitys ja elämänusko olivat Vergiliukselle kaksi eri asiaa, 
niinkuin ne samalla tapaa ovat olleet niin monelle hänen jäl- 
keensä. Mc tunnemme, että on mukana runoilijan todellinen 
vakaumus, kun hän neuvoo maanviljelijöitä ensi sijassa kun- 
nioittamaan jumalia ja toimittamaan Cerekselle samat uhrit, 
joita heidän esi-isänsä talven vallan taittuessa, autereisen kevään 
alkaessa olivat uhranneet. Silloin tulevat karitsat olemaan 
lihavia, viinit makeita, uni suloinen ja vuorien varjot vilja- 
vainioita auringolta suojaavia. Horatius on Vergiliuksen rin- 
nalla älyllinen tarkastelija, ja ka harvoin joutuu naiivin innos- 
tuksen valtaan. Vergiliuksessa oli vakava eetillisyys synnyn- 
näistä, se kuului hänen olemukseensa. 

Se intensiivisen harras näkemys, jolla runoilija kirkastaa 
kansansa parhaan osan jokapäiväiset askareet, kuuluu jo kan- 
sallisrunoilijan ominaisuuksiin. Mutta Georgicassa on lisäksi 
kohtia, joilla on suoranainen sanoisinko kansallislaulun leima. 
Sellainen on toisessa laulussa oleva Italian maan ylistysvirsi, 
jonka tässä esitän lyhennettynä suorasanaisena käännöksenä: 

Eivät rikkaan Meedian puutarhat, eivät kauniin Gangeen 
eivätkä kultahiekkaa kuljettavan Hermus-joen seudut voi iha- 
nuudessa kilpailla Italian kanssa, ei myöskään Baktria eikä 
Arabia, jonka hiekkalakeuksia suitsutuskasvit peittävät. Täällä 
eivät tosin tarun hirviöt ja sankarit ole asuneet, mutta maan 
täyttävät raskaat hedelmät ja Bacchuksen jalo neste, rehevät 
öljypuut ja iloiset karjalaumat. Täältä lähtee sotaratsu kaula 
ylpeästi kohotettuna kentälle. Täältä ovat kotoisin valkeat 
karjalaumat ja uhrihärkä, joka juo vettä pyhästä virrasta kul- 
keakseen roomalaisessa triumfisaatossa jumalien temppelille. 
Täällä on kauan kestävä kevät, ja kesä valtaa syksyltä kuu- 
kausia. Kahdesti vuodessa saavat lampaat karitsoja ja kahdesti 
kypsyy hyödyllinen hedelmä puissa. Mutta raatelevat tiikerit 
ja julmat leijonat ovat poissa, eivätkä myrkylliset kasvit ole 
pettämässä poimijoitaan eivätkä käärmeet hirvittävinä kiek- 

koina kiidä eteenpäin tai asetu suunnattomiin kiemuroihin pit- 
kin maata. Sen sijaan on mainioita kaupunkeja ja ihmistyön 
tuotteita, jyrkkien kallioiden reunoille rakennettuja linnoja ja 
jokia, jotka virtaavat ohi ikivanhojen muurien. Sitien meri, 
joka lännestä ja idästä huuhtelee tätä maata. Entä verrattomat 
järvemme, sinä suuri Como-järvi ja sinä, Garda-järvi, jossa 
laine nousee meren vaahtoon ja pauhuun. Muistamme satamasi 
ja aallonmurtajasi, joita vastaan laineet kiukkuisesti iskevät, ja 
purosi, joissa vesi virtaa hopeana ja kultana. Tämä maa on 
synnyttänyt teräksisen miehenmielen, marsit ja volskien keihäs- 
miehet, Deciukset, Mariukset, suuret Camillukset, sodassa kes- 
tävät Scipiot, ja sinut Caesar Octavianus, joka nyt voittoisana 
torjut Aasian äärimmäisessä kolkassa asuvien kansojen hyök- 
käykset. Terve, Saturnuksen maa, sinä hyödyllisten kasvien ja 
miehekkäiden miesten suuri äiti! — 

On helppo kuvitella roomalaisen innostusta hänen lukiessaan 
tällaisia kohtia. Vielä nytkin ne saavat nykypäivien italialaisen 
sydämen sykkimään voimakkaammin; kuinka paljon suurem- 
massa määrässä siis silloin, kun ne olivat tuoreet ja kun niistä 
tunsi senaikaisen Italian piirteet, viljavuuden, karjarikkauden, 
ja sen asukkaat, maailman valloittajat. On luonnollista, että 
roomalaiset tällaisten säkeiden perusteella tunsivat hänessä sen 
runoilijan, joka oli syntynyt kirkastamaan heidän kansallisen 
olemuksensa jaloimmat piirteet. Vergilius oli Georgicallaan teb- 
nyt itsensä siksi runoilijaksi, jolta roomalaiset odottivat rooma- 
laishengen olemusta luonnehtivaa kansallisrunoelmaa. 

Nämä odotukset vastasivat myös epäilemättä Vergiliuksen 
omaa runoilijanlaatua. Siirtyminen Georgicasta Aeneikseen oli 
aivan luonnollinen askel eteenpäin lainmukaisen psykologisen 
kehityksen tiellä. Sillä taaskin on meidän torjuttava usein 
esitetty väite, että ulkoapäin tullut vaikutus olisi ollut mää- 
räävä ja ratkaiseva Vergiliuksen kansalliseepoksen, Aeneiksen, 
syntymisen kannalta. Mennäänpä niinkin pitkälle, että sano- 
taan, kuten Wilamowitz tekee, että Vergiliuksen ovat Maecenas 
ja Augustus pakottaneet kirjoittamaan Aeneiksen vastoin hänen 

parempaa tietoaan. Wilamowitzin mielestä olisi Vergiliuksella 
pitänyt olla veressään pisara samaa sappea kuin Horatiuksella, 
kieltäytyäkseen kirjoittamasta sankarirunoa, samoin kuin Hora- 
tius kieltäytyi. Tällainen väite perustetaan erääseen meille säi- 
lyneeseen otteeseen Vergiliuksen kirjeestä Augustukselle, jossa 
runoilija tekeillä olevasta Aeneiksestä sanoo, että hän on ryhty- 
nyt niin vaivalloiseen työhön melkein mielenhäiriössä, vitio 
mentis. Mutta tämähän osoittaa vain, että Aeneiksen kirjoitta- 
minen oli vaivalloista, ei sitä, että se oli hänelle pakotettu. 
Kirje tarkoittaa vaivalloisia esitöitä, jotka ensin oli suoritettava. 
Eikä juuri helposti voi ajatella, että runoilija olisi käyttänyt 
yksitoista vuotta työhön, johon hänellä ei olisi ollut mitään 
todellista intoa. 

Sitä paitsi on meillä käytettävänämme tosiasioita, jotka 
näyttävät, että Vergilius on itse valinnut aiheen Aeneikseensä. 
Antiikin lähteet mainitsevat yhtäpitävästi, että Augustus pyysi 
Vergiliusta laulamaan hänen sotaretkistään, mutta että Ver- 
gilius itse siirsi aiheen taruaikaan. Tästäkin todistuksesta 
on kuitenkin tahdottu päästä, kun on väkisin haluttu antaa 
Augustuksen toivomukselle ratkaiseva vaikutus Aeneiksen syn- 
tymiseen. Eduard Norden on näet pitkähkössä tutkimuk- 
sessä koettanut osoittaa, että aiheen muuttamiseenkaan eivät 
ole vaikuttaneet sisäiset syyt, vaan että senkin on täytynyt 
tapahtua Augustuksen tahdosta. Syy aikaisemman suunni- 
telman hylkäämiseen on Nordenin mukaan se, että Augus- 
tuksen sotaretkistä ei enää sopinut laulaa, sen jä'keen kun 
Augustus oli muuttunut rauhan ruhtinaaksi. Sen vuoksi tehtiin 
sankariksi Aeneas, Augustuksen tarunomainen esi-isä, jonka 
hahmossa sitten symbolisesti ylistettiin Augustusta Rooman 
uutena perustajana. Vain silloin tällöin heitettiin taruajasta 
silmäys omaan aikaan ja mainittiin Augustuksen sotaisista uro- 
teoista, joiden ylistämiseen keisari pani arvoa. Norden uskoo 
sen lisäksi eräästä Horatiuksen oodista löytäneensä todistuksen 
päätelmiensä oikeutuksesta. Tämä oodi, joka on kirjoitettu 
niin myöhään kuin v. 13, kuusi vuotta Vergiliuksen kuoleman 

jälkeen, puhuu kuitenkin vain rauhan siunauksesta yleensä eikä 
ole Vergiliuksen tarkoituksien kanssa missään yhteydessä. 

Kokonaisuudessaan on tällainen selitys liian mekaaninen 
tuntuakseen uskottavalta. Paljon luonnollisempaa on lähteä 
sisästäpäin, selittää suunnitelman muuttaminen esteetti- 
sistä syistä. Olihan Aristoteleen runousopinkin perusajatuk- 
sia se, että historiallinen runo on mahdoton: »On selvään, sanoo 
Aristoteles runousoppinsa 9 luvussa, nettei runoilijan asiana ole 
kertoa tapahtumia, vaan sitä, mikä olisi voinut tapahtua ja 
mikä saattaa tapahtua todennäköisyyden tai välttämättömyy- 
den mukaan. Sillä historioitsija ja runoilija eivät eroa toisistaan 
runomitan tai suorasanaisen esityksen käyttämisellä; saattaisi 
näet panna Herodotoksen teokset runomittoihin eivätkä ne näin 
runomuotoisessa puvussa olisi vähemmän historiaa kuin mitä 
ne ovat ilman runomittaa; vaan siinä ne eroavat toisistaan, että 
toinen kertoo mitä on tapahtunut, toinen taas mitä voisi 
tapahtua.» 

Tätä erittäin selvää ja järkevää periaatetta olivatkin kreikka- 
laiset runoilijat miltei poikkeuksetta noudattaneet. = Aisky- 
loksen historiallinen näytelmä »Persialaiset» on näennäinen poik- 
keus, sillä historialliset tapahtumat esitetään siinä vain airuen 
kertomuksena, ne eivät kuulu varsinaisen toiminnan piiriin. 
Roomalaiset sitä vastoin rikkoivat tätä sääntöä Enniuksesta 
lähtien sangen usein, mutta tämä rikkominen kostikin itsensä. 
Heidän historialliset eepoksensa olivat kuivan kronikan luon- 
toisia, niinkuin saatamme nähdä vielä Lucanuksen keisariajalla 
kirjoittamasta toisen kansalaissodan eepoksesta. Mutta Vergi- 
liuksen johti varma runollinen vaisto samaan tulokseen, johon 
kreikkalaiset runoilijat ja Aristoteles olivat päätyneet: johto- 
päätökseen historiallisen eepoksen mahdottomuudesta. Motiivi 
runoelman aiheen muuttamiseen tuli siis sisältäpäin. Vain sel- 
lainen kritiikki, joka tahtoo kieltää roomalaiselta runoilijalta 
kaiken itsenäisen harkinnan, on pakotettu hakemaan syitä 
ulkonaisista asianhaaroista. 

Siirtäessään runoelmansa aiheen tarupiiriin, sai Vergilius 

tarkoitusperiään vastaavan vapaan liikkumisalan. Hänen tar- 
koituksensa epäilemättä oli täydellistyttää kansallinen runo- 
taiteensa. Georgicassa hän oli runoillut Italian maan ja luonnon 
eepoksen, nyt oli kirkastettava runossa Italian kansa. Vergilius 
oli aluksi luullut — siihen viittaa historiallisen eepoksen aiko- 
mus —, että hän saattoi toteuttaa tämän tarkoituksensa omaa 
aikaansa kuvailevalla runoelmalla. Mutta pian hän havaitsi, 
että ihanneroomalaisen kuva, sellainen kuin hänen mielessään 
oli, oli vaikuttavasti piirrettävissä vain muinaisajan taustaa 
vastaan, joka antoi mielikuvitukselle vapaan liikkumisalan. 
Siten hän saattoi muovailla sankarinsa oman näkemyksensä 
mukaan. 

Vergiliuksen Aeneas sankari on tyyppi, ei yksilö. Aeneaaseen 
on runoilija sisällytt nyt sen, mikä hänen mielestään rooma- 
laisessa kansanluonteessa oli jaloa ja suurta. Eikä Vergiliuksen 
näkemys ole pettänyt, sillä me havaitsemme Aeneaassa juuri ne 
ominaisuudet, jotka olivat roomalaiset tehneet suuriksi. Jos 
näet kysymme, mikä on ollut syynä Rooman mahtavuuteen, 
niin täytyy vastauksen kuulua, sikäli kuin sellaista ollenkaan 
voimme antaa: Siitä syystä, että vanhoilla roomalaisilla oli järk- 
kymätön velvollisuudentunto, että he olivat uskollisia omalle 
tehtävälleen, syrjäyttivät oman yksityisen edun yleisen edun 
tieltä sekä luottivat lujasti suureen kutsumukseensa. Nämä omi- 
naisuudet löydämme kaikki Vergiliuksen luomasta Aeneaasta. 
Jumalienkaan asettuminen hänen tielleen ei tee häntä epä- 
toivoiseksi: Forsan et hoc olim meminisse iuvabit on hänen 
johtolauseensa vastoinkäymisissä. Taiteilijan käsi tässä kansal- 
lisessa tyypissä näkyy siinä, että hän antaa Aeneaan kasvaa 
kohtalonsa koulussa, niin että itseluottamus enenee sitä mukaa 
kuin hän pääsee päämääräänsä lähemmäksi. Mutta tästä yksi- 
löllis-inhimillisestä piirteestä huolimatta Aeneas pysyy ihanne- 
tyyppinä. Ja tässä kansallisen tyypin esittämisessä on toiselta 
puolen Vergiliuksen heikkous, toiselta puolen hänen voimansa. 
Se heikontaa runoelmaa puhtaasti taiteellisessa suhteessa, mutta 
lisää sen kansallista merkitystä. Aeneaassa nähtiin personoi- 

tuna roomalaisten kansallishyve, pretas, joka käsite sisälsi sen, 
mikä roomalaisille oli korkeinta: velvollisuuden täyttämisen ja 
uskollisuuden kutsumukselleen. Pius Aeneas, insignem pietate 
virum, jollaiset sanontatavat toistuvat runoelmassa tavantakaa, 
eivät ole mitään koriste-epiteettejä, vaan olennaisia Aeneiksen 
johtoajatuksen kannalta. Ja tämä johtoajatus laajenee käsittä- 
mään välähdyksittäin koko Rooman historian perspektiivit. 
Siinä suhteessa muodostavat huippukohdan usein siteeratut 
VI:n kirjan säkeet, joissa kreikkalainen ja roomalainen laatu 
asetetaan vastakkain: 

yToiset puhaltavat helpommin kuolleeseen vaskeen hengen, 
uskon sen, ja hakkaavat marmoriin elävät kasvot, toiset vievät 
kaunopuheisuudessa voiton, mittaavat säteillä taivaan radat ja 
tietävät sanoa, milloin tähdet nousevat. Sinä Rooman mies, 
muista tehtäväsi hallita kansoja, tämä on sinun taitosi, vakiin- 
nuttaa rauhan tavat, säästää voitettuja ja kukistaa kopeat 
voimalla.» 

Tässä on lyhyesti verrattomalla iskevyydellä luonnehdittu 
kreikkalaisten taiteelliset lahjat ja pyrkimys teoreettiseen tie- 
toon toiselta puolen, ja toiselta puolen sille vastakohtana rooma- 
laisten käytännöllinen järjestelykyky, joka oli antanut maail- 
malle rauhan. Nämä säkeet ovat tavallaan avain koko Aeneik- 
seen, ne osoittavat sen kansallisen leiman ja sen historialliset 
perspektiivit. Aeneis ei ole mikään hovirunoelma, vaan siinä 
esiintyy roomalaisuuden aate, joka ei ole millään tavalla sidottu 
Augustuksen henkilöön. Ne kohdat, joissa viitataan Augus- . 
tukseen ja ylistetään häntä, ovat sivuasia, ne kuuluivat kirjalli- 
seen muotiin. Olihan tavallista, että runoilijat omistivat runoel- 
mansa jollekin ylhäiselle ystävälle, ja mitään periaatteellista 
eroa yksityishenkilön ja keisarin välillä ei Augustuksen aikana 
vielä ollut. Se probleeminasettelu, jonka usein Aeneiksestä 
näkee kirjallisuushistoriallisissa esityksissä, onko se luettava 
hovirunoiluun vai eikö, on virheellinen. Hovia ei nykyaikai- 
sessä mielessä Augustuksen aikana ensinkään ollut. Augustus oli 
muodollisesti katsoen vain valtion ensimmäinen kansalainen. 

Hänelle saattoi Vergilius omistaa teoksensa, kuten kenelle 
tahansa yksityishenkilölle. On siis oikeinta olla puhumatta 
hovirunoilusta Vergiliuksen yhteydessä. Eikä Vergiliuksen tar- 
koituksena myöskään ollut saavuttaa niillä ylistyksillä, joita 
Aeneis sisälsi, itselleen mitään etua. 


Kansalliset perspektiivit ovat Aeneiksessä pitkin matkaa 
mahtavan näkemyksen kirkastamat. Runoelmassa on suuri 
määrä vikoja, jotka osaksi johtuvat juuri kansallisen, tyypilli- 
sen, korostamisesta yksilöllisen kustannuksella. Mutta joka kerta 
kun Vergilius viittaa Rooman suureen tehtävään, saavat hänen 
säkeensä aikaan väkevän tunnelman vielä nykyaikaisessa luki- 
jassa. Vielä enemmän ne tietysti vaikuttivat roomalaiseen 
lukijaan, eikä senvuoksi tarvitse ihmetellä sitä, että nämä 
kohta omistivat Vergiliuksen omakseen ja että hänen vaiku- 
tuksensa tuli olemaan tavaton. Vergilius esittää kuuluisissa 
VI:n kirjan säkeissä Rooman kansan tehtävän myös sivistävänä 
voimana, paci imponere morem. Näitä hänen sanojaan voi 
soveltaa häneen itseensä. Jos runoilijat yleensä vaikuttavat 
jotakin historiaan, on Vergilius sitä tehnyt. En tarkoita hänen 
kirjallishistoriallista, vaan käytännöllistä vaikutustaan rooma- 
laisen sivistyksen levittämisessä. Epäilemättömältä näet tun- 
tuu, että Vergiliuksen Aeneis, jota pian alettiin kaikkialla käyt- 
tää kouluopetuksessa, istutti kaukaisiinkin maihin roomalaista 
henkeä. Hänen runosäkeitään on löydetty kiveen hakattuina 
tai seinään piirrettyinä ympäri koko suurta Rooman valta- 
kuntaa, Espanjasta, Galliasta ja kaukaa Afrikan hiekan keskellä 
olevista erämaan rauniokaupungeistakin. Ei niin ollen liene 
rohkeata väittää, että Vergiliuksella on ollut osansa rooma- 
Tlaisuuden vakaannuttamisessa, länsimaiden roomalaistumisessa. 
Meidän suomalaisten varsinkin on helppo käsittää, että runoilija 
voi jotakin käytännöllistä vaikuttaa, koska me itse tunnemme, 
kuinka oman kansallisrunoilijamme innostavat säkeet ovat voi- 
neet lujittaa meidän kansallistuntoamme. 

Vergiliuksen roomalais-kansallinen runous on voimakkain, 
vaikkei suinkaan ainoa, vastalause sitä nykyaikaisten kirjalli- 
suushistorioitsijain esittämää käsitystä vastaan, ettei muka 
olisi olemassa mitään roomalaista kirjallisuutta, vaan 
ainoastaan kreikkalaista kirjallisuutta latinan kielellä. Tällainen 
nurinkurinen katsantokanta johtuu viime vuosina vallinneen 
historiallisen suunnan yksipuolisesta tehostamisesta. On kiin- 
nitetty huomiota lähdekritiikkiin, paljastettu roomalaisten 
kreikkalaisilta saamat vaikutteet ja lainat ja tämän nojalla 
päätelty, ettei roomalaisilla ole mitään itsenäistä, että kaikki 
on kreikkalaista. Vastapainoksi tällaiselle umpimähkäiselle 
detaljien tehostamiselle on syytä jälleen pyrkiä synteeseihin, 
ja sellainen virtaus onkin klassillisessa filologiassa taas huo- 
mattavissa. Tällä esityksellänikin olen tahtonut korostaa sitä, 
että Vergiliuksen runoutta on tarkasteltava orgaanisena koko- 
naisuutena, joka lähtee psykologisten lakien mukaan hänen 
roomalaisesta | persoonallisuudestaan eikä ole konglomeraatti 
ulkoa tulleista vaikutuksista. Vergiliuksen runous kasvaa eli- 
mellisesti Italian maaperästä. Niinpä tarkoittaa Vergiliuksen 
ja Italian yhteenkuuluvaisuutta myös hänen haudallaan ollut 
runo, jota useasti näkee lainattavan, mutta ei tulkittavan: 


Mantua me genuit, Calabri rapuere, tenet nunc 
Parthenope. Cecini pascua rura duces. 


Hautakirjoituksen tarkoituksena ei ole vain luetella Vergi- 
liuksen syntymäpaikka, kuolin- ja hautapaikka sekä teokset, 
vaan siinä tahdotaan epäilemättä sanoa, että Vergilius syntyi 
pohjois-Italiassa, kuoli etelä-Italiassa ja lepää keski-Italiassa ja 
että hän lauloi Italian nykyisyydestä, sen laidunmaista ja vai- 
nioista, ja sen menneisyydestä, sen suurista miehistä. Hauta- 
kirjoitus tahtoo juuri sanoa samaa kuin mitä me tarkoitamme 
nimityksellä kansallisrunoilija. 


J UMALAISEN LAPSEN SYNTYM 4» 


Vergilius kohdistaa neljännessä paimenlaulussaan säkeensä 
pojalle, joka syntyy samaan aikaan, jolloin uuden kultakauden 
aamunkoitto sarastaa ihmiskunnalle. Tämä poika on käyvä 
aikakauteen, jossa ihminen saa jumalaisen elämän, pääsee juma- 
lien pöytäkumppaniksi ja voi saada jumalattaren puolisokseen. 

Vergiliuksen runolla on ollut ihmeelliset vaiheet. Se kuuluu 
hänen paimenlauluihinsa, joiden luonteenomaisena piirteenä on 
vallaton mielikuvituksen lento. Sen vuoksi tuntuisi jo edeltä 
käsin otaksuttavimmalta, ettei tämäkään runo ole kirjoitettu 
siinä tarkoituksessa, että sen sisällys olisi käsitettävä vakavan 
kirjaimellisesti. Pikemminkin odottaisi sen taakse kätkeytyvän 
samanlaista vertauskuvallisuutta, joka antaa leimansa muille 
Vergiliuksen paimenrunoille. 

Mutta tämä ei ole estänyt jälkimaailmaa suhtautumasta 
runoon kuin pyhään kirjoitukseen. Kun kristinusko sai jalansijaa 
Rooman valtakunnassa, ei voitu olla kiinnittämättä huomiota 
siihen merkilliseen seikkaan, että Vergilius muutamia kymmeniä 
vuosia ennen Vapahtajan syntymää oli ennustanut uuden ajan- 
jakson ihmiskunnan kehityksessä alkavan ja että runoilija 
samalla puhui pojasta, joka samoihin aikoihin syntyi. Maailman 
uudistuminen, oikeuden jumalattaren palaaminen, rauhan ajan 
koittaminen, kaikki tämä, josta Vergiliuksen runossa puhutaan, 
yhtyneenä, niinkuin ymmärrettiin, pojan syntymiseen, oli kristi- 
tyille lukijoille liian houkuttelevaa, jotta he olisivat voineet 
olla liittämättä sitä Vanhan testamentin profeettain ennustusten 
ja evankeliumien sanoman yhteyteen. He käsittivät asian 

niin, että Jumala oli antanut pakanalliselle runoilijalle Sibyllan 
ennustuskirjojen kautta ilmoituksen siitä, mitä pian oli tapah- 
tuva. Poika, josta Vergilius puhuu, oli siis Kristus, joka perus- 
taa maan päälle tuhatvuotisen valtakunnan. Kun tällainen 
katsantokanta oli päässyt vallalle, oli Vergiliuksesta yleisessä 
käsityksessä muodostunut profeetta, joka oli ennustanut Kris- 
tuksen tulemisen. 

Vanhin todistus tällaisesta käsityksestä on puhe, jonka kei- 
sari Konstantinus Suuri on pitänyt kokoontuneille kirkon mie- 
hille ja jonka kirkkoisä Eusebius esittää. Siinä keisari tarkas- 
tettuaan runon sisällystä tulee siihen tulokseen, että Vergilius 
puhuessaan uudesta sukukunnasta ja syntyvästä lapsesta tiesi 
kirjoittavansa Kristuksesta, mutta että hän välttääkseen louk- 
kaamasta pakanoita ja joutumasta vainotuksi verhosi sanansa 
tahalliseen hämäryyteen. Konstantinus selittää runon niin, että 
Neito» (= oikeudenjumalatar), jonka runoilija sanoo palaavan 
maan pinnalle, on Neitsyt Maria. Poika, joka syntyy, on luon- 
nollisesti Kristus. Käärme, jota ei enää ole oleva olemassa, on 
kiusaaja. Suloinen yrtti, joka alkaa versota kaikkialla, on 
kristillinen seurakunta jne. 

On kuvaavaa, että tapaamme tällaisen selityksen kirjalli- 
suudessa ensi kertaa juuri Konstantinuksella, joka oli saanut 
verraten puutteellisen sivistyksen. Ilmeisesti on keisari ollut 
tyytyväinen voidessaan tällä tapaa, niinkuin hän luuli, yhdistää 
valtion uskonnoksi korottamansa kristinuskon pakanallisen kei- 
sarikunnan suuriin perinteisiin. 

Ne kirkkoisät, jotka omistivat perusteellisen humanistisen , 
sivistyksen, selittävät kyllä myöskin usein samansuuntaisesti 
Vergiliuksen runoa. Mutta vaikka hekin saattavat olla sitä 
mieltä, että runo sisältää ennustuksen Kristuksesta, pitävät he 
luonnollisena, että Vergilius on puhunut korkeamman voiman 
inspiroimana olematta itse siitä tietoinen. Niinpä Augustinus 
siteeratessaan parisen kertaa Vergiliuksen runoa otaksuu, että 
Sibylla, jonka ennustukseen runoilija paimenlaulussaan nimen- 
omaan viittaa, on hengessään saanut jotakin tietoa Vapahta- 

jasta. Kuitenkin Augustinus pitää luonnollisena, että Vergilius 
oli ollut vain Sibyllan ajatusten tulkkina. Mutta siitä huolimatta 
tuli ennen pitkää kansanomaiseksi sellainen käsitys, että Vergi- 
Huksen runo oli eräänlainen uskon todistus. Tämä oli ymmärret- 
tävästi mahdollista sitä suuremmassa määrässä, mitä sekavam- 
miksi ja hämärämmiksi käsitykset aikakaudesta ja olosuhteista, 
joissa Vergilius oli runonsa kirjoittanut, kävivät. Niinpä Vergi- 
lius ja Sibylla asetettiin pian Davidin, Jesajan ja muiden pro- 
feettojen rinnalle, ja he esiintyivät keskiajan pyhimyskuvael- 
missa ja mysteerionäytelmissä. Syntyi legendoja, joiden mukaan 
Vergiliuksen neljäs paimenlaulu olisi käännyttänyt pakanoita 
kristinuskoon. Kerrottiin mm. taru kolmesta pakanasta, Secun- 
dianuksesta, Marcellianuksesta ja Verianuksesta, jotka äkkiä, 
sen jälkeen kun heille valkeni, mitä Vergilius oli tarkoittanut 
säkeellään täyttynyt aika jo on, tulevan min tiesi Sibyllan, 
muuttuivat kristittyjen vainoojista marttyyreiksi. Tämä sama 
käsitys on pohjana kuuluisan »Dies irae» hymnin säkeelle, jossa 
Sibylla Davidin rinnalla esitetään viimeisen tuomion ennus- 
tajana. 

Kuuluisin tämän käsityksen ilmauksista on se Danten »Juma- 
laisen näytelmän» kohta, jossa Domitianuksen aikainen runoilija 
Statius tunnustaa Vergiliukselle, että tämä oli tehnyt hänet 
esikuvallaan runoilijaksi, mutta neljännellä paimenlaulullaan 
kristityksi (Kiirastuli 22, 64 ss.): 


Sa mun kutsuit ensin 
Pamasson luolain lähtehistä juomaan 
ja sitten valaisit mua Luojan luokse. 


Teit niinkuin se, mi kulkee öin ja kantaa 
takana lyhtyä eik' itseänsä 

valaisekaan, vaan jälkeentulevia, 

kun sanoit: »Vuosisata uudistuvi; 

taas palaa oikeus ja ens ihmiskausi 

ja taivaast' alas astuu heimo uusi» 


Sa teit mun laulajaks, sa kristityksi;! 


Voipa sanoa, että koko siihen keskeiseen asemaan, jonka 
Dante antaa Vergiliukselle »Jumalaisessa näytelmässään», jos- 
sakin määrin on vaikuttanut käsitys, joka keskiaikana yleisesti 
oli vallalla, joka piti Vergiliusta melkein kristillisenä runoilijana. 
Vaikkakin näkyy, että Dante on suuresti ihaillut Vergiliuksen 
runollista suuruutta yleensä, olisi hän tuskin luovuttanut paka- 
nalliselle runoilijalle tätä asemaa pelkästään hänen runoilija- 
maineensa perusteella, jollei lisäksi olisi tullut vielä se seikka, 
että Vergiliusta pidettiin niin lähellä kristinuskoa olevana, kuin 
vain joku ennen Kristuksen syntymää oli saattanut olla. 

Mutta tämä käsitys ei pysynyt vallalla ainoastaan keski- 
aikana. Vielä paljon myöhemmin sitä tavataan, ja voipa sanoa, 
että se vielä meidänkin aikanamme elää, joskin oleellisesti 
muunnetussa muodossa. Vielä 1700-luvun Englannissa se näyt- 
tää olleen aivan kirjaimellisesti vallitsevana. I'sim. englanti- 
lainen runoilija Pope julkaistessaan »Messiah»-nimisen runonsa 
sanoo, että Sibyllan ennustus Vergiliuksen huulilla muuttui 
sanomaksi Kristuksesta. Popeen on voinut vaikuttaa se seikka, 
että hän oli katolilainen, mutta ei myöskään hänen protestant- 
tinen arvostelijansa Samuel Johnson näytä hituistakaan epäil- 
leen, etteikö asianlaita olisi niin, kuin Pope sen oli esittänyt. 

Tällainen naiivi käsitys ei tietenkään ole voinut kestää 
tutkimuksen kritiikkiä, joka renessanssiajalta lähtien on koh- 
distunut Vergiliuksen kuuluisaan paimenlauluun. Mutta mää- 
rätyllä tavalla muuttuneena vaikuttaa keskiajan kristillinen 
katsantotapa yhä edelleen ratkaisevasti huomattavimpienkin 
tutkijain mielipiteisiin Vergiliuksen runosta. Niinpä se v. 1924 
ilmestynyt teos, jossa etevin tämän sukupolven aikana eläneistä 
roomalaisen kirjallisuuden tuntijoista ja tutkijoista, Eduard 


1 Esitetty Eino I.einon käännöksenä. Leino on kuitenkin kääntänyt 
viimeistä edellisen siteeratuista säkeistä väärin. Yllä olevassa otteessa 
on tämä virhe korjattu. 

Norden, niinkuin hän itse otaksuu, on lopullisesti selvittänyt 
Vergiliuksen runon perusajatuksen, noudattaa ratkaisevissa koh- 
dissa aivan samanlaisia selitysperusteita, kuin mitä keskiajan 
hurskaat oppineet siihen sovelsivat.? 

Norden ei luonnollisestikaan käsitä asiaa siten, että Vergilius 
olisi suorastaan ennustanut Kristuksen tulemista. Mutta hänkin 
on sitä mieltä, että runon pohjimmaisena tarkoituksena on 
olla vakava ennustus jumalan pojan syntymästä, joka on vapah- 
tava maailman. Siten on runo myöskin Nordenin mielestä 
yhteydessä profeettain ja evankeliumien julistaman sanoman 
kanssa, joskaan tämä yhteys tietenkään ei voi olla suora- 
nainen, vaan välillinen. Molempia yhdistävän siteen Norden 
uskoo löytäneensä Fgyptistä. Egyptiläiset uskomukset olisivat 
toiselta puolen kulkeutuneet Palestiinaan ja toiselta puolen 
vaikuttaneet Sibyllan ennustuskirjoihin, jotka taas kauttaal- 
taan olisivat olleet Vergiliuksen paimenlaulun pohjana. Tämän 
luulee Norden voivansa osoittaa vertaamalla toisiinsa erinäisissä 
egyptiläisten uskonnollisissa teksteissä esiintyviä käsityksiä, 
lauseparsia ja sanontatapoja Vergiliuksen paimenlaulun yleiseen 
sisällykseen ja yksityisiin sanontoihin. Uskoopa hän voivansa 
esittää jopa aivan sanallisia vastaavaisuuksia Vergiliuksen pai- 
menlaulussa, egyptiläisissä teksteissä ja evankeliumeissa. 

Nordenin lähtökohtana on paimenlaulun säe 49, jossa runoi- 
lija sanoo: vRiennä astumaan suureen ja kunniakkaaseen tehtä- 
vääsi — jo on aika —, oi sinä jumalien rakas jälkeläinen, Zeuksen 
suuri poika!) Nämä säkeet on aina vanhalta ajalta lähtien 
käsitetty niin, että Vergilius niissä kääntyy jumalaisen lapsen 
puoleen, jonka syntymästä hän runossa puhuu, ja kehoittaa 
tätä ryhtymään vapahtajantehtäväänsä. Nyt kiinnittää Norden 
huomiota siihen, että tässä säkeessä omistetaan jumalaiselle 
lapselle samat määresanat (rakas) ja nsuurin), jotka evanke- 
liumeissa esiintyvät Vapahtajalla. Matteuksen evankeliumissa 
luemme 3, 17: ntämä on minun rakas Poikani, johon minä olen. 


1 Die Geburt des Kindes. Berlin, Teubner, 1924. 

mielistynyt» ja Luukkaan 1, 32: »hän on oleva suuri ja hänet pitää 
kutsuttaman Korkeimman pojaksi». Norden uskoo voivansa 
osoittaa, että Vergiliuksen paimenlaulun ja evankeliumien toi- 
siaan vastaavat sanonnat ovat muodostuneet egyptiläisen vaiku- 
tuksen alaisina. Nuo määresanat, jotka samanlaisina esiintyvät 
egyptiläisissä teksteissä, ovat alkujaan kuuluneet Fgyptin jumal- 
kuninkaalle, faaraolle, joka käsitettiin ylijumalan Ammon-Raan 
pojaksi. Ammon-Raan tilalle on vain tullut Vergiliuksella Jup- 
piter ja juutalaisilla Jahve. 

Samoin luulee Norden havainneensa ratkaisevan yhtäläisyy- 
den paimenlaulun säkeiden 15—17 ja Egyptin faaraoiden kruu- 
nausmenoihin liittyvien kaavalauseiden välillä. Paimenlaulussa 
sanotaan pojasta: »Hän on saapa jumalien elämän, on näkevä 
yhdessä jumalat ja puolijumalat ja itse näyttäytyvä heidän 
seurassaan ja isänsä kunnoin hän on hallitseva rauhallista maan- 
piiriä.» Tässä lausejaksossa erottaa Norden kolme osaa: 1. Poika 
saa jumalien elämän. 2. Hänet otetaan jumalien seuraan. 
3. Hänestä tulee maailman valtias. Nämä kolme vaihetta vas- 
taavat Nordenin mukaan Egyptin faaraoiden kruunausnäytel- 
män kolmea astetta: 1. Faarao saa ylijumalalta elämänhengen, 
so. jumalien elämän. 2. Faarao otetaan ylijumalan poikana 
jumalien piiriin sen täysiarvoisena jäsenenä. Ylijumala sanoo: 
Katsokaa poikaani, yhtykää hänen kanssaan.» Ja jumalat 
vastaavat: »Koska tämä tässä on poikasi, niin yhdymme sinun 
lapsesi kanssa.» 3. Faarao asetetaan koko maailman valtiaaksi. 
Ylijumala lausuu: »Minä olen antanut sinulle kaikki maat, 
kaikki vuoret, kaikki minkä auringon rata taivaalla piiriinsä 
sulkee, kaikki tämä on sinun kasvojesi herruuden alla.» 

Nordenin mielestä on yhdenmukaisuus Vergiliuksen runon 
ja faaraoiden kruunausmenoissa käytettyjen kaavalauseiden 
välillä niin suuri, että sen voi selittää vain yhdellä tavalla: 
Vergiliuksen täytyy olla riippuvainen egyptiläisestä traditiosta. 
Meneepä Norden niin pitkälle, että kun roomalainen runoilija 
sanoo pojasta, että hän nuorukaiseksi vartuttuaan on lukeva 
isänsä mainetöistä, tämäkin muka liittyisi egyptiläisiin käsityk- 

siin, joiden mukaan jumalainen Horus-lapsi lukee isänsä Osi- 
riksen töistä. 

Nämä piirteet ja vielä lisäksi monia muita johtaa Norden 
egyptiläisestä traditiosta, joka olisi kulkeutunut Sibyllan kir- 
joihin ja jota Vergilius olisi orjallisesti noudattanut. Runoon 
jää Nordenin mukaan tuskin ainoatakaan huomattavaa piir- 
rettä, joka olisi syntynyt Vergiliuksen oman runoilijamielikuvi- 
tuksen ahjossa. Norden ei edes ota huomioon sitä mahdolli- 
suutta, että yhtäläisyydet voisivat johtua sattumasta tai että 
samansuuntaiset ajatukset eri tahoilla olisivat voineet saada 
toisistaan riippumatta samanlaisen ilmaisun. Hän on päinvas- 
toin siinä määrin varma asiastaan, että hän katsoo voivansa 
kohdistaa varoittavan moitteen niille selittäjille, jotka ovat 
luulleet, että Vergilius olisi runossaan tarkoittanut jotakin taval- 
lista kuolevaista. Siihen suuntaan menevät selitykset leimaa 
Norden valeselityksiksi ja toivoo, että sellaisista hänen teok- 
sensa ilmestyttyä olisi ainaiseksi päästy. 

Norden soveltaa siis Vergiliuksen runoluomaan kauttaaltaan 
eräänlaista uskonnonhistoriallista menetelmää. Hän etsii kaik- 
kialta runosta itämaisia uskomuksia. Siinä suhteessa juuri hän 
suhtautuu runoon samantapaisesti kuin vanhat kristilliset selit- 
täjät. Hän korostaakin tutkimuksessaan monesti, että teologit 
yleensä ovat parhaiten ymmärtäneet Vergiliuksen paimenlaulun. 
Samoin hän melkein haltioituneella innostuksella puhuu keski- 
ajan Vergilius-ihailusta, joka perustui sellaiseen käsitykseen 
tämän runon perusajatuksesta, kuin ylempänä on esitetty. 

Mutta juuri uskonnonhistoriallisen menetelmän soveltaminen 
luovan runoilijan tuotteeseen on jo ennakolta arveluttavaa. 
Tosin useat tutkijat, erittäinkin sellaiset, jotka ovat kosketuk- 
sessa uskonnonhistoriallisen tutkimuksen kanssa, ovat pääkoh- 
dissa yhtyneet Nordenin käsitykseen. Mutta kumminkin näyt- 
tää kaikki se, mitä Norden teoksessaan esittää, olevan verrat- 
tavissa kangastukseen, joka häipyy näkyvistä, kun palataan 
todellisuuspohjalle. Se saattaa ensi näkemältä häikäistä, mutta 
pian se osoittautuu olevan pelkkää harhaa. 

On kyllä totta, että jos Vergiliuksen paimenlaulussa todella- 
kin sanottaisiin sitä lasta, jonka syntymästä on kysymys, 
»Juppiterin suureksi pojaksi», niin olisi vaikea ajatella, että 
runossa olisi puhe tavallisesta kuolevaisesta. Tosin jo myöhäis- 
roomalaiset selittäjät ovat käsittäneet kysymyksessä olevan 
kohdan sillä tavoin, eikä myöhemmin kukaan tutkija ole tätä 
selitystä epäillyt. Siitä nimenomaan onkin johtunut, ettei kukaan 
ole tyydyttävällä tavalla voinut runoa ymmärtää. Mutta juuri 
tähän ratkaisevan kohdan perinnäiseen selitykseen on kritiikki 
kohdistettava, jotta runon ymmärtämisessä päästäisiin varmalle 
pohjalle. 

Runoilija lausuu: »Riennä astumaan suureen ja kunniak- 
kaaseen tehtävääsi — jo on aika —, oi sinä jumalien rakas 
jälkeläinen, Zeuksen suuri poika!» Jollei nyt olisi oltu siinä 
määrin perinnäisen kristillisesti väritetyn käsityksen lumoissa, 
olisi varmaan jo aikoja sitten huomattu, ettei Vergilius ensin- 
kään kohdista näitä sanoja pojalle, jonka syntymästä on kysy- 
mys. Sillä runoilija ilmaisee näillä sanoilla niin selvästi, kuin 
ylipäätään runokielessä on ollut mahdollista, että ne sisältävät 
kehoituksen tai rukouksen Apollolle, joka juuri oli Jup- 
piterin poika. Runon alussa, sen 10:nnessä säkeessä, on Vergilius 
jo maininnut Apollon nimen sanoessaan, että Apollon valta- 
kausi on alkamassa. Kun hän nyt pyytää Apolloa ryhtymään 
valtikkaansa kantamaan, on hänen ollut tarpeetonta uudelleen 
mainita jumalan nimeä, vaan hän on ilmaissut sen runokielellä 
sanoilla »Juppiterin suuri poika». Aivan samoin nimittää esim. 
Catullus hymnissään Dianalle, Apollon sisarelle, tätä »suurim- 
man Juppiterin suureksi tyttäreksi». Havaitsemme siis, että 
vieläpä attribuutti suuri», jolle Norden antaa niin ratkaisevan 
merkityksen, tavataan aivan samanlaisessa asemassa rooma- 
laisessa runokielessä sellaisessa tapauksessa, jossa ei egyptiläis- 
itämaista vaikutu ta saata ajatellakaan. 

Poikaa, joka Vergiliuksen paimenlaulun kirjoittamisaikoi- 
hin syntyy, siis runossa ei nimitetä jumalan pojaksi, ja koko 
runon sävystä käy ennakkoluulottomalle lukijalle selväksi, ettei 

hän sitä voi ollakaan. Hän on ilmeisesti tavallinen kuolevainen, 
jolla on vain onni syntyä samaan aikaan, jolloin uusi onnellinen 
aikakausi koittaa ihmiskunnalle. Runossa ei näet ainoassakaan 
kohdassa sanallakaan viitata siihen, että tämä poika aiheut- 
taisi tuon onnenajan, että hän siis olisi minkäänlainen 
vapahtaja, vaan runoilijan tarkoituksena on ilmeisesti vain 
ollut sanoa, että tuo poika sen vuoksi tulee niin onnelliseksi, 
että hän saa elää koittavan kultakauden oloissa. 

Ymmärtääksemme runon perusajatuksen on meidän palau- 
tettava mieleemme ne olosuhteet, joissa se on kirjoitettu. 
Tulemme sitten runoa analysoidessamme havaitsemaan, ettei 
siinä ole ainoatakaan piirrettä, jota ei voisi selittää roomalaisista 
oloista ja käsityksistä tarvitsematta turvautua kaukaisiin itä- 
maisiin katsantotapoihin. 

Ensiksikin me varsin hyvin tunnemme sen henkilön elämän- 
vaiheet, jolle runo on osoitettu. Niissä on meillä luonnollinen 
kiinnekohta, josta selityksen on lähdettävä. Neljäs paimenlaulu 
on osoitettu Asinius Polliolle, tunnetulle sotapäällikölle ja kir- 
jallisuudenharrastajalle. Pollio, joka oli ollut Caesarin alapäälli- 
köitä, oli v. 43 liittynyt Antoniukseen, ja toista triumviraattia 
solmittaessa oli hänelle varattu konsulinvirka vuodeksi 40. Ver- 
giliuksen runossa esiintyvistä futuurimuodoista ilmenee, että 
Pollio runoa kirjoitettaessa oli valittu konsuli, consul designatus. 
Nyt tiedämme, että Polliolle v. 41, hänen juuri ollessaan consul 
designatus, syntyi poika. Tämä poika oli sittemmin Tiberiuksen 
aikana tunnetuksi tullut Asinius Gallus, joka, niinkuin luotet- 
tavasta lähteestä tiedämme, myöhemmin nimenomaan mainitsi- 
kin, että Vergiliuksen neljännen paimenlaulun poika tarko tti 
häntä. Mikä onkaan luonnollisempaa, kuin että Vergilius kir- 
joittaessaan ruuon Asinius Polliolle ja puhuessaan siinä yli- 
malkaisesti pojasta tarkoittaa tällä pojalla sitä perillistä, joka 
Polliolle juuri oli syntynyt. Kuinka hän olisi voinut Polliolle 
osoitetussa runossa puhua jostakin muusta pojasta, ja kuinka 
Pollio olisi siinä tapauksessa voinut käsittää, kenestä oli kysymys? 

Me havaitsemme paimenlaulun alkusäkeistä, että Sibyllan 

ennustuskirjojen mukaan v. 40, siis juuri Asinius Pollion konsuli- 
vuonna, oli uusi onnellinen ajanjakso ihmiskunnan kehityksessä 
alkava. Tämä ennustus oli Vergiliuksella tiedossaan, ja runoa 
kirjoitettaessa sulautui ennustus hänen ajatuksissaan yhteen Pol- 
Holle äsken syntyneen pojan elämänvaiheiden kanssa. Ne raken- 
nusainueet, joista neljäs paimenlaulu on syntynyt, ovat siis: 
Asinius Pollion konsulivuosi, kultakauden palaaminen ja Asinius 
Polliolle syntynyt poika. Niistä kutoutuu utopistinen tulevai- 
suudenkuva. 

Nähdäksemme, mitä runoilija näistä aiheista on tehnyt, on 
meidän tätä taustaa vastaan eriteltävä runon sisällys: 

Sibylla on ennustanut muinaisen kultakauden jälleen palaa- 
van. Vuosisatojen sarja .on taas alkava alusta, ne olosuhteet, 
jotka muinoin ihmiskunnan onnellisena aamunaikana vallitsi- 
vat, palaavat jälleen. Jumalat, jotka aikoinaan ihmissuvun 
turmeltuneisuuden takia poistuivat maan päältä, tulevat takai- 
sin ihmisten keskuuteen. Koittavan uuden kultakauden val- 
tikka on Apollolla. Vergilius siis antaa runollisessa mielikuvi- 
tuksessaan uudelle onnen kaudelle aivan samat piirteet, jotka 
muinaisella kulta-ajalla tarun mukaan oli ollut ja jotka monien 
runoilijain kuvauksista ovat varsin tutut. 

Sen jälkeen runoilija pyytää Dianaa hoivaamaan juuri synty- 
nyttä poikaa, jolla on oleva onni saada nähdä rauta-ajan päät- 
tyvän ja kultakauden koittavan. Mikään ei viittaa siihen, että 
olisi kysymys muusta kuin runon osoitehenkilön pojasta. Mutta 
ei siinä kyllin, että Pollion poika saa osakseen tällaisen onnen. 
Tämä onnenaika on vielä lisäksi alkava juuri Pollion konsuli- 
vuonna, hänen konsulivuodestaan on ihmiskunta lukeva uuden 
onnenaikansa alun. Ja koska muinainen kulta-aika sellaisenaan 
jälleen palaa, niin tulevat myöskin jumalat taas ihmisten pariin. 
Tästä rohkeasta kuvittelusta seuraa luonnollisella välttämättö- 
myydellä, että Pollion pojalla on oleva tilaisuus seurustella 
jumalien kanssa. Hän on roomalaisen konsulin poikana tietysti 
myös kohoava samanlaiseen valta-asemaan kuin hänen isäl- 
Jään nyt oli. Hänestä saattoi siis ennustaa, tarvitsematta 

pelätä joutuvansa vääräksi profeetaksi, että hän oli saman- 
laisella kunnolla kuin isänsäkin hallitseva maanpiiriä, so. Roo- 
man valtakuntaa, jonka korkeimpaan viralliseen asemaan Pollio 
juuri oli astumassa. Olihan odotettavissa, että pojastakin kerran 
tulisi konsuli. 

Sitten seuraa kulta-ajan kuvaus, joka on suoritettu saman- 
laisin värein, kuin mitkä tapaamme muilla roomalaisilla runoi- 
lijoilla Lucretiuksesta lähtien. Runoilijan tarkoitus tällä kuvauk- 
sella on osoittaa isälle, miltä maailma tulee näyttämään pojan 
vähitellen varttuessa mieheksi. Siinä ohessa lausutaan samalla 
kohteliaisuus Polliolle, kun sanotaan, että poika nuorukaiseksi 
tultuaan on rinnan lukeva isänsä ja muinaisajan sankarien 
mainetöistä. 

Päätettyään kultakauden kuvauksensa sanoo runoilija: Täl- 
laisen ajan ovat kohtalottaret määränneet tulevaksi. Ja sen 
jälkeen hän pyytää Apolloa, jonka johdolla uusi aika on koit- 
tava, ryhtymään suureen tehtäväänsä. Jo notkuu taivaankansi 
valtiaansa, auringonjumalan, odotuksesta ja koko maailman- 
kaikkeus on ilon huumassa. Runoilija toivoo, että kun tämä 
aika on koittanut, hänellekin olisi suotu elonaikaa, jotta hän 
silloin voisi Pollion kunniaksi virittää laulun, jolla hän voittaisi 
Orpheuksenkin ja suuren Panin. 

Lopuksi runoilija kohdistaa sanansa vastasyntyneelle pojalle. 
Hän kehoittaa poikaa kiintymään äitiinsä, joka hänelle hymyilee. 
Vain onnellisten vanhempien lapsi saa elää sellaisissa olosuh- 
teissa, että hän, niinkuin muinaisen kulta-ajan ihmiset, pääsee 
jumalien pöytätoveriksi ja saa jumalattaren puolisokseen. 

Kirjoittaessaan nämä runon loppusäkeet Vergiliuksella on 
ilmeisesti ollut mielessään Peleuksen ja Thetiksen tarina. Runoi- 
lija kuvittelee, että samoin kuin muinoin kuolevainen saattoi 
saada puolisokseen jumalattaren, samoin saattaisi nyt koittavalla 
kultakaudella tapahtua Pollion pojalle. Tämä ajatus tuo mieleen 
Catulluksen runoelman Peleuksen ja Thetiksen häistä, jonka 
runon Vergilius hyvin tunsi. Siinä oli Catullus samanlaisella 
kaipauksella, kuin mille Vergilius tässä runossa antaa siivet, 

muistellut onnellisten sankarien aikaa, jolloin jumalat vielä oli- 
vat ihmisten tovereita. Sen ajan näki Vergilius nyt mieli- 
kuvituksessaan palaavan. 

Edellisestä selvenee samalla, miten ne kohdat, jotka Nor- 
denin todistelussa näyttelevät tärkeätä osaa, on ymmärrettävä. 
Nimenomaan säkeissä 15—17 lausuttu ajatus johtuu luonnolli- 
sella johdonmukaisuudella kultakauden palaamisesta: Koska 
jumalat kerran taas tulevat maan päälle, on Pollion pojalla 
oleva tilaisuus seurustella heidän kanssaan. Mistään vieraista 
esikuvista ei tässä yhteydessä saata puhua. Vergiliuksen käyt- 
tämät sanonnat kasvavat vaivattomasti runon perusajatuksesta. 
Yhtäläisyydet egyptiläisten tekstien ja evankeliumien kanssa 
johtuvat siis pelkästä sattumasta. Ainoa ulkoa tullut vaikutus, 
joka runossa voidaan todeta, on Sibyllan ennustus, että v. 40 
oli uusi ajanjakso koittava maailmalle. Se taas kyllä perustui 
joihinkin itämailta kotoisin oleviin astrologisiin laskelmiin, mutta 
Vergiliuksen runossa nämä eivät kumminkaan näyttele mitään 
osaa. Vergilius kiinnitti huomionsa ainoastaan ennustukseen 
sinänsä. Se antoi siivet hänen haaveelliselle onnenkaipuulleen 
ja johti hänen ajatuksensa silloin raivoavan kansalaissodan 
melskeistä mielikuvituksen maille. 

Näin osoittautuu Vergiliuksen neljäs paimenlaulu kudokseksi, 
jossa ovat sulautuneet yhteen todellisuus ja kuvittelu, aivan 
kuin hänen muissakin paimenlauluissaan. Sävy on kyllä ulko- 
naisesti juhlallinen, mutta paimenlaulun runotar antoi takeet 
siitä, että se henkilö, jolle runo osoitettiin, ja runoilijan aika- 
laiset eivät käsittäneet sitä vakavaksi ennustukseksi, vaan siksi, 
mitä se on, mielikuvituksen rohkeaksi lennoksi. 


HORATIUS, LÄNSIMAINEN RUNOILIJA 


Horatius on ensimmäisen lyyrillisen runokokoelmansa loppu- 
runossa ylpeästi lausunut, ettei hän ole kokonansa kuoleva. 
Suuri osa hänestä ei koskaan ole laskeutuva kuoleman valta- 
kuntaan. Yhäti viheriöivänä on hänen maineensa laakeri kas- 
vava jälkimaailman silmissä, niin kauan kun ylimmäinen pappi 
Vestan neitsyen keralla astuu juhlasaatossa Kapitoliumille. 
Runoilija tahtoo tällä lausua, että niin kauan kun Rooman 
valtakunta on oleva olemassa, niin kauan tulee hänkin saamaan 
osakseen yhäti kasvavaa runoilijakunniaa. 

Roomalaisen runoilijan itsetietoinen ennustus on toteutunut 
paljon suuremmassa määrässä, kuin hän itse kykeni aavista- 
maankaan. Neljäsataa vuotta hänen kuolemansa jälkeen oli 
Rooman valta niin heikentynyt, että via sacran laakakivi!tä, 
joita myöten juhlakulkueet, etunenässään ylimmäinen pappi ja 
Vestan neitsyet, kuin Rooman vallan ikuisuuden vertauskuvina 
olivat verkkaan ja arvokkaasti astuneet kaupungin pyhim- 
mälle paikalle, Kapitoliumille, kaikui germaanisen barbaarin 
sotaratsun kavioiden kapse hänen väkirynnäköllä valloitettuaan 
maailmanvaltakunnan pääkaupungin. Eikä tämän ensimmäisen 
kerran jälkeen, jolloin barbaarit vain lyhyen aikaa olivat Roo- 
man herroja, kulunut kovin kauan ennenkuin ikuinen Rooma 
oli pysyvästi barbaarien käsissä ja koko mahtava valtakunta 
hajonneena pirstaleiksi. Mutta vielä kahdentuhannen vuoden 
jälkeen täällä kaukana Hyperborean mailla elää Horatiuksen 
runous todistuksena siitä, että henki on voimakkaampi kuin 
aine ja että sitä, minkä henki on luonut, ei väkivaltainen voima 

voi saada häviämään. On käynyt niinkuin runoilija eräässä 
toisessa oodissaan ihmeellisellä tarkkavaistoisuudella rohkeni 
ennustaa: Hänen laulunsa on saanut joutsenen siivet, ja runon 
joutsenena on Horatius saapunut aina Pohjolan jääkentille asti. 
Tuskin koskaan on kenenkään runoilijan itsestänsä lausuma 
ennustus toteutunut niin kirjaimellisesti kuin tässä tapauksessa. 
Maa, joka pohjoisen napapiirin äärillä sijaiten saa jää- ja lumi- 
peitteen pitkien talvikuukausien ajaksi, on saanut pysyväisesti 
luoksensa etelän runojoutsenen, jonka lentoa kuluneet kaksi 
tuhatta vuotta eivät ole saaneet raukeamaan. 

Kuinka on Horatiuksen runouden jatkuva vaikutus sclitet- 
tävissä? Miksi hänen runoutensa yhä elää uusien kaukaisten 
sukupolvien keskuudessa? Missä piilee sen elinvoiman salaisuus? 
Nämä kysymykset tulevat lähinnä mieleen hänen vaikutuksensa 
pysyväisyyttä ajatellessa. Mutta ennen kuin niihin puutumme, 
on kuvattava hänen elämänsä ulkonaiset vaiheet ja luotava 
silmäys hänen runolliseen kehitykseensä. 

Quintus Horatius Flaccus syntyi joulukuun 8. pnä v. 65 e. Kr. 
Se, että yleensä tunnemme tarkalleen Horatiuksen syntymä- 
päivän, osoittaa jo hänen kuuluvan kaikkein huomattavimpiin 
roomalaisiin. Sillä lukuun ottamatta eräitä Rooman valtiollisen 
elämän suurmiehiä, sellaisia kuin Cicero, Caesar ja Augustus, 
on olemassa vain aniharvoja roomalaisia, joiden syntymäpäivät 
on katsottu sellaisiksi merkkipäiviksi, että niistä on ollut tieto 
säilytettävä jälkimaailmalle. Roomalaisista kirjailijoista on 
Horatiuksen ohella vain Vergilius saanut syntymäpäivänsä 
säilymään historiallisissa lähteissä, minkä lisäksi tiedämme Ovi- 
diuksen syntymäpäivän sen johdosta, että hän itse mainitsee 
sen eräässä runossaan. Se seikka, että Horatius on niitä rooma- 
laisia, joiden syntymäpäivän muistoa yleensä voimme viettää, 
on siis jo sinänsä osoituksena arvonannosta, jota hän rooma- 
laisessa maailmassa nautti. Useimpien muiden roomalaisten 
tunoilijain syntymävuottakaan emme tarkalleen tiedä. 

Horatius ei ollut kotoisin Rooman kaupungista, vaan hän 
oli, niinkuin roomalaisen kirjallisuuden huomattavimmat edus- 

tajat yleensäkin, kaukaisen maaseutuyhteiskunnan kasvatti. 
Hänen syntymäpaikkansa oli Apulian Venusia, ja hänen isänsä 
oli vapautettu orja, joka omisti pienen maatilan. Kun tietää, 
miten jyrkkiä olivat yhteiskuntarajat muinaisessa Roomassa, 
saattaa hyvin ymmärtää, että tietoisuus alhaisesta syntyperästä 
ei voinut myöhemminkään, Horatiuksen jo kohottua kuuluisaksi 
runoilijaksi ja keisarin ystäväksi, kokonansa olla vaikuttamatta 
hänen elämänasenteeseensa. Mutta vaikka Horatius astui elä- 
mään yhteiskunnan alimmilla portailla, hänen ei suinkaan tar- 
vinnut viettää kasvuvuosiansa sellaisessa alistuneessa uskossa, 
että hän ainiaaksi oli tuomittu pysymään isänsä yhteiskunnal- 
lisessa asemassa. Päinvastoin oli Rooman historiassa kylliksi 
esimerkkejä siitä, että mies kykynsä varassa pääsi alhaisesta 
asemasta kohoamaan yhteiskunnan korkeimmille huipuille. 
Rooma osasi antaa arvon kyvylle syntyperään katsomatta. 
Loistavin esimerkki siitä oli ollut Marius, joka seitsemän kertaa 
oli valittu konsuliksi, vaikka hän oli syntyisin aivan vaatimatto- 
mista oloista eikä edes ollut saanut sanottavaa sivistystä. 
Horatiuksen isä tahtoikin heti alunpitäen antaa pojalleen 
kasvatuksen, joka tekisi hänelle mahdolliseksi tien korkeam- 
malle, kuin hänen syntyperänsä viittasi. Kun pienen Venusian 
alkeiskoulu ei näyttänyt olevan tähän tarkoitukseen riittävä, 
teki runoilijan isä rohkean päätöksen. Hän muutti Roomaan 
voidakseen siellä tarjota pojalleen saman kasvatuksen kuin 
ylhäisö, roomalaiset senaattorit. Roomassa Horatiuksen isä 
elätti itseään ja poikaansa, jonka äiti jo varhain lienee kuollut, 
huutokaupparahastajana. Ilmeisesti isä jo varhain oli huoman- 
nut poikansa etevät luonnonlahjat ja tahtoi saada ne kehitetyksi 
mahdollisimman monipuolisella ja pätevällä opetuksella. Ei siis 
ole ihme, että Horatius myöhemmin runoissaan muistelee isäänsä 
suurella kunnioituksella ja rakkaudella. Hän sanoo kerran, että 
jos onnetar soisi hänen valita itselleen uudet vanhemmat, hän 
ei missään tapauksessa tahtoisi vanhempiansa vaihtaa. Horatius 
oli suorastaan ylpeä isästään. Isä olikin ollut hänelle paras 
elämänviisauden opettaja. Sillä vaikkei tämä ollut saanut opil- 

lista sivistystä, kykeni hän havainnollisilla esimerkeillä ja käy- 
tännölliseen kokemukseen perustuvilla viittauksilla vaikutta- 
maan poikaansa tavalla, jota tämä ci koskaan unohtanut. 
Liikuttavaa on lukea se tunnustus, jonka runoilija sen johdosta 
myöhemmin isälleen antaa eräässä runossaan. Roomalainen 
kouluopetus sitä vastoin näihin aikoihin ei antanut kasvateilleen 
paljon. Luettiin vielä yli kahdensadan vuoden vanhaa latina- 
laista Homeroksen Odysseian käännöstä, mutta opittiin kuiten- 
kin myös kreikkaa ja tutustuttiin etevimpiin kreikkalaisiin kir- 
jailijoihin, ennen kaikkea Homeroksen Iliakseen. Että patukkaa 
käytettiin ahkerasti, muistelee Horatius vielä myöhemmin, aset- 
taen tällöin oppivuotensa leikilliseen ja sovittavaan valais- 
tukseen. 

Nuoren roomalaisen kasvatusta ei katsottu päättyneeksi, 
ellei hän täydentänyt opintojaan sivistyksen kotimaassa, Krei- 
kassa. Niinpä Horatiuskin jo ennen kahdenkymmenen vuoden 
täyttymistä lähti opintomatkalle Ateenaan, joka edelleen oli 
säilyttänyt asemansa henkisen sivistyksen keskuksena. Sinne 
kokoontui kaikkialta Rooman valtakunnasta nuoria miehiä, 
jotka kreikkalaisten opettajien johdolla perehtyivät filosofian 
ja puhetaidon suuriin perinteihin. Mutta Horatiuksen opiskelu 
keskeytyi pian. Caesarin murha maaliskuussa 44 mullisti valta- 
kunnan poliittiset suhteet. Toinen Caesarin murhaajista, Bru- 
tus, saapui elokuussa 44 Ateenaan kerätäkseen siellä oleskelevia 
roomalaisia armeijaansa. Brutus oli hienosti sivistynyt kirjalli- 
suuden tuntija ja harrastaja. Lieneekö johtunut siitä, että hän 
sai Horatiuksenkin, joka ei vielä ollut täyttänyt kahtakymmentä- 
yhtä vuotta, innostumaan asiaansa. Joka tapauksessa Horatius 
jätti opintonsa ja liittyi hänen armeijaansa saaden, siinä pian 
sotatribuunin arvon ja legioonan johdettavakseen. Näyttää 
siltä, että Horatius on seurannut Brutusta Vähään-Aasiaan, 
missä tämä järjesti ja harjoitti Antoniusta ja Octavianusta 
vastaan kerätyt joukot. Hän tutustui siten omasta näkemästä 
Vähän-Aasian korkeaan kreikkalaiseen kulttuuriin ja sen kuu- 
luisiin kaupunkeihin. Horatiuksen sotilasura päättyi marras- 

kuussa 42 Filippin taistelussa, jossa Brutuksen joukot kärsivät 
täydellisen tappion. Horatius pakeni taistelutantereelta, niin- 
kuin hän leikillisesti sanoo, runoutta suojelevan jumalvoiman 
turvassa. Hänen sotilaskautensa oli kuitenkin kestänyt enem- 
män kuin kaksi vuotta, kypsyttäen hänet nuorukaisesta täydeksi 
mieheksi. 

Kun Horatius voittajan julistaman armahduksen turvaa- 
mana palasi Roomaan, ei hän mitenkään saattanut aavistaa, 
että hänestä pian tulisi miehen ystävä, jonka tuhoamiseksi hän 
Brutuksen joukoissa oli hionut ja käyttänyt asetta. Octavianus 
oli korkealla hänen yläpuolellaan hänen voimatta toivoa kos- 
kaan pääsevänsä tämän läheisyyteen. Horatiuksen siivet näytti 
Filippin taistelu lopullisesti leikanneen. Hänen isänsä maatila 
oli otettu valtion haltuun ja Horatius sai aloittaa elämänsä 
uudelleen alusta melkein tyhjin käsin. Hän pääsi kuitenkin 
jäseneksi kirjurien virkakuntaan, joka ei tarjonnut yhteiskun- 
nallista arvonantoa, mutta elämiseen riittävän toimeentulon. 
Tällöin, v. 41 e. Kr., kirjoitti Horatius ensimmäiset latinan- 
kieliset runonsa. Aikaisemmin hän jo oli yritellyt runoilemista 
kreikaksi, epäilemättä kumminkin vain keikaroivana harraste- 
lijana. Nyt sitä vastoin oli hänen runoilunsa vakavinta totta. 
Sitä näyttää tarkoittavan hänen eräässä runossaan myöhemmin 
lausumansa sanat, että rohkeaksi tekevä köyhyys pakotti hänet 
sepittämään säkeitä. Horatius ei voi tarkoittaa sitä, että tekijän- 
palkkiot houkuttelivat häntä runoilemaan, sillä varsinkaan aloit- 
telija ei tuotteistaan saanut taloudellista korvausta, hyvä, jos 
sai teoksensa monistetuksi. Horatius tahtoo näillä sanoillaan 
varmaankin lausua, että puute oli hänen runollisen luomis- 
voimansa kirvoittaja. Se patosi hänen sieluunsa sisällystä, jonka 
täytyi päästä purkautumaan. Ja koska syntymähaltija oli varus- 
tanut hänet runollisella luomiskyvyllä, hänestä näin tuli runoilija. 

Runoilijana Horatius saavutti takaisin sen yhteiskunnallisen 
aseman, jonka hän Filippin taistelussa oli menettänyt. Nuori 
runoilija tutustui 5 vuotta häntä vanhempaan Vergiliukseen, 
joka esitti hänet runouden suosijalle, Octavianuksen työtoverille 

ja läheiselle ystävälle Macccnaalle, Pian kuului Horatius Mae- 
cenaan lähimpään ystäväpiiriin ja joutui sen johdosta myöskin 
Octavianuksen tuttavuuteen. Horatiuksesta tuli entisen vastus- 
tajansa Augustuksen ja hänen poliittisten suunnitelmiensa 
vakaumuksellinen kannattaja. Mutta hän kykeni säilyttämään 
henkisen vapautensa ja riippumattomuutensa näissäkin olo- 
suhteissa. Maecenaaseen Horatius kiintyi vuosi vuodelta yhä 
lujenevin ystävyyssitein. Hän näki ilmeisesti Maecenaassa ei 
vain suosijan, vaan henkisen sukulaisen. Horatiusta yhdisti 
ystäväänsä varmaan sekin, että Maecenas korkeasta asemastaan 
huolimatta ei kuulunut roomalaiseen virka-aateliin, jota Horatius 
ei koskaan lakannut vieroksumasta. Kohtalokin tahtoi korostaa 
heidän yhteenkuuluvaisuuttaan tempaamalla heidät elämästä 
jokseenkin samanaikaisesti. Horatius kuoli 27. päivänä marras- 
kuuta v. 8 e. Kr. aivan pian Maecenaan jälkeen. 
Horatiuksen ensimmäiset tuotteet olivat luonteenomaisia 
sille katkeruudelle, joka kirpeiden kokemusten johdosta hänessä 
oli saanut valtaa. Hän kirjoitti komparunoja, jambeja, minkä 
runouden lajin kreikkalainen Arkhilokhos kuusisataa vuotta 
aikaisemmin oli muovaillut aseekseen. Mutta katkeruuden alta 
pilkistää moni leppoisa ja sovittava sointu jo näissä jambeissa, 
joita on totuttu nimittämään myös epoodien nimellä. Saman- 
aikaisesti kirjoittaa Horatius satiireja, viljellen täten runo- 
muotoa, joka oli puhtaasti roomalaista alkuperää. Horatiuksen 
satiirilla ei ole kauttaaltaan sitä kirpeän yhteiskuntaivan lei- 
maa, mikä satiirin nimeen sittemmin on liittynyt. Horatiuskin 
ruoskii aikalaistensa vikoja, mutta hän tekee sen usein sangen 
harmittomasti, vieläpä hyväntahtoisesti. Hänen satiirinsa ovat 
eräänlaisia pakinoita, joissa käsitellään, monesti moralisoivassa 
sävyssä, jokapäiväisen elämän ilmiöitä ja tapauksia, runoilijan 
omia kokemuksia sekä sivistyksellisiä ja elämänkatsomuksel- 
lisia kysymyksiä. Niitä voisi väliin pitää runomuotoisina esseinä, 
ellei niiden kevyen leikillinen sävy siirtäisi niitä toiseen suun- 
taan. Horatiuksen henkilö tulee näissä runoissa meitä lähem- 
mäksi kuin milloinkaan muulloin. Runoilijan ironinen asenne 

ympäristöönsä, hänen poroporvarillisiin elämänarvoihin epäile- 
västi suhtautuva luonteenlaatunsa ja hänen elämänviisautensa 
tekce satiirit nautittavaksi jokaiselle, joka tunkeutuu latina- 
laisen kuoren alle niiden mehukkaaseen sisällykseen. 

Myöhemmin Horatius palasi suunnilleen samaan runomuo- 
toon runokirjeissään, joista kumminkin puuttuu se kevyt ja 
vapaasti iloitteleva pakinatyyli, joka antaa satiireille niiden tuo- 
reuden ja muodostaa niiden pääviehätyksen. Runokirjeet ovat 
hienostuneen taiteen- ja elämäntuntijan mietelmiä samanlaatui- 
sista kysymyksistä, jotka satiireissakin olivat olleet sääntöihin 
vähemmän kahlehditun hengen huomion esineinä. Satiirit syn- 
tyivät n. 41—30, samaan aikaan kuin epoodit, runokirjeet 
n. 23—14€. Kr. Viimeksimainittuihin liittyy ns. runousoppi, Ars 
Poetica, joka systemaattista järjestystä ja täydellisyyttä tavoitte- 
lematta käsittelee runon tekemisen taitoa. Horatius on siinä esit- 
tänyt oman runoilijalaatunsa mukaiset taidesäännöt. Hän tehos- 
taa yhtenäisyyden merkitystä taideluomassa. Runoelman jokai- 
sen yksityisen osan täytyy palvella kokonaisuutta, niin että 
niistä muodostuu plastillinen taideteos. Horatius panee suuren 
painon taiteelliselle koulutukselle. Lahjat ilman koulutusta ja 
sitkeätä harjoitusta eivät voi tehdä todellista runoilijaa. Hora- 
tius tehostaa siis niitä ominaisuuksia, jotka hänet itsensä ovat 
kohottaneet Rooman kuuluisimmaksi lyyrilliseksi runoilijaksi. 
Tunteen merkitystä runouden välttämättömänä käyttövoimana 
Horatius ei osaa korostaa, mutta se ei olekaan kummeksit- 
tavaa, koska roomalaisilla ei edes ollut ilmaisua sille käsitteelle, 
jota me nimitämme tunteeksi. Tämä tietysti ei merkitse sitä, 
ettei heillä olisi ollut tunteita. 

Vaikka eräät kirjallisuudentutkijat ovat sitä mieltä, että 
Horatius on antanut parastaan satiireissaan, on asianlaita kum- 
minkin niin, että hänen lyyrilliset runonsa, hänen oodinsa, ovat 
luoneet hänen runoilijanmaineensa. Oodien runoilijana Horatius 
edelleenkin elää klassillisen sivistyksen saaneen ja kirjallisuutta 
harrastavan yleisön keskuudessa. Oodit kuuluvat antiikin käsi- 
tyksen mukaan ns. laulurunouteen, joka alkujaan sepitettiin 

laulettavaksi lyyran säestyksellä. Tämän lyyrillisen runouden 
muodot ja runomitat olivat vakiintuneet' kreikkalaisessa kirjal- 
lisuudessa satoja vuosia ennen Horatiusta. Mutta hän on ensim- 
mäinen roomalainen, joka koteuttaa tämän runoudenlajin Roo- 
maan. Catullus oli kyllä jo ennen Horatiusta kirjoittanut lyy- 
rillisiä runoja, mutta vasta Horatius julkaisi kokonaisia tällaisten 
runojen kokoelmia. Ensimmäinen laaja kolminiteinen kokoelma 
ilmestyi 23 e. Kr., toinen yksiniteinen vähän ennen runoilijan 
kuolemaa. 

1 Runomuodot ja osittain aiheetkin Horatius sai kreikka- 
laisilta. Hän lauloi lemmestä ja viinistä, runoilijan innoituk- 
sesta ja kuolemattomasta maineesta, kevään kukkeudesta ja 
kuoleman mahdista, niinkuin kreikkalaiset runoilijat ennen 
häntä. Mutta hän lainasi lyyransa myös eetillisiin tarkoituksiin 
ylistäen muinaisten roomalaisten esikuviksi kelpaavia hyveitä 
ja rehellisen elämänvaelluksen siunausta, tukien useissa runois- 
saan Augustuksen pyrkimyksiä muinaisroomalaisen kunnon 
palauttamiseksi. Horatiuksen oodeissa ei esiinny alkuvoimai- 
nen runoilija, mutta niissä tapaamme miehen, joka osaa ammat- 
tinsa paremmin kuin kukaan muu ja joka suvereenisesti hallitsee 
taiteellisen tekotavan säännöt. Suurempaa säetaituria lienee 
tuskin koskaan esiintynyt kuin Horatius. Hänen säkeensä soi- 
vat, eivät tosin aina helisten, vaan useasti niissä kaikuu rauta- 
malmin kova, mutta puhdas sointi. Hän on kyennyt oodeissaan 
yhdistämään kreikkalaisen sulon ja roomalaisen arvokkuuden 
muotopuhtaaksi kokonaisuudeksi. Siten on hänen runoissaan 
äänellinen tenhovoima, joka saa valtaansa vastustamattomasti 
sen, joka niiden alkuperäistä kieltä kykenee ymmärtämään. 
Käännöksissä on tätä Horatiuksen runojen ominaisuutta mah- 
doton ilmentää. 

Horatiuksen oodien vaikutusvoima perustuu ehkä eniten 
juuri siihen, että ne ovat niin roomalaisia. Ne eivät ole välit- 
tömän tunteen ilmaisuja, mutta sitähän roomalaisilta useim- 
miten puuttuikin. Sellainen runoilija kuin Catullus, jonka koko 
olemusta järkytti voimakas rakkauden elämys ja joka antoi sille 

ilmaisun välittömästi sydämestä pulppuavin, yksinkertaisin 
soinnuin, oli roomalaisessa ympäristössä harvinainen poikkeus. 
Scllainen poikkeus oli myöskin Propertius, jonka tulisena palava 
intohimo ei sallinut hänen mielikuviensa jäähtyä puhtaaksi ja 
kirkkaaksi jalometalliksi, vaan jonka runokuvat muodostavat 
kuin sulassa tilassa olevan massan. Nämä runoilijat eivät 
kuvasta roomalaista luonnetta, sellaisena kuin se meille ilmenee 
valtiollisesta historiasta. Todellinen roomalainen ei antanut val- 
taa sydämellensä, vaan säilytti aina päänsä kylmänä. Hänen 
voimansa ei ollut luovassa mielikuvituksessa, vaan muotoilussa. 

Horatiuksen lyyrikontyö oli olennaisesti samansuuntaista, 
kuin se toiminta, jota roomalaiset valtiomiehet ja sotapäälliköt 
suorittivat maailmanvaltakuntaa rakentaessaan ja järjestäes- 
sään. Viimeksimainittujen työn kohde vain oli toinen ja sillä oli 
laajemmat mittasuhteet. Mutta hekin antoivat muotoa sille, 
mikä oli järjestymätöntä, kun he liittivät aikaisemmin toisiansa 
vastaan kaaoksessa taistelleet heimot ja valtiot yhteen suureen 
valtiokokonaisuuteen palvelemaan yhtä suurta johtoaatetta. 
Koko roomalainen järjestelytaito, joka on historiassa tullut niin 
kuuluisaksi ja jonka vaikutus länsimaiden myöhempään kehi- 
tykseen on ollut niin valtava, perustui pohjimmaltaan heidän 
muotokykyynsä. Siitä ovat todistuksena myös heidän raken- 
nuksensa, heidän temppelinsä, amfiteatterinsa, tiensä ja siltansa 
sekä henkisellä alalla heidän lainopillinen järjestelmänsä. Kaik- 
kialla he osasivat kreikkalaisilta saamansa vaikutteet saattaa 
määrätyssä mielessä yleispätevään, mutta samalla selvästi 
roomalaista leimaa kantavaan muotoon. Ja siinä on myöskin 
Horatiuksen viehätysvoiman salaisuus. Muotoilun varmuus on 
se, jota hänen oodeissaan ennen kaikkea ihailemme. Vaistoamme, 
että runoilija on tuntenut luomisen iloa juuri saadessaan vale- 
tuksi ajatuksensa ja tunteensa taiteelliseen muotoon. Hänen 
pyrkimyksensä ei ole ollut etsiä omaperäisiä aiheita eikä luo- 
data syvälle ihmissielun syvyyksiin, vaan antaa vanhoille ja 
jokapäiväisillekin aiheille uusi, runollisesti vakuuttava ja vai- 
kuttava muoto. Juuri siten hän on luonut pysyvää, sellaista, 

joka on kulkeutunut uusille kansoille ja uusille sukupolville. 
Sanalla sanoen: Horatius on runouden alalla tehnyt samaa, 
mihin roomalaisten merkitys muillakin aloilla perustuu. Hän 
on oodeissaan roomalaisin Rooman runoilijoista. Scn tuntee 
vaistomaisesti latinaa lukeva nuorukainen, joka ei osaa itselleen 
selittää, miksi Horatiuksen oodit niin voimakkaasti häneen vai- 
kuttavat. Syy on siinä, että Horatiuksen oodit täydentävät 
kokonaiseksi sen kuvan, jonka hän historiaa lukiessaan on 
roomalaisista saanut. 

Horatiuksella on oodeissa oma pettämätön tyylinsä, josta 
hänet erehtymättömästi saattaa tuntea. Tarvitsee vain lukea 
sata vuotta hänen jälkeensä eläneen Statiuksen kirjoittamia 
lyyrillisiä runoja, jotka ovat syntyneet Horatiuksen vaiku- 
tuksen alaisina, havaitakseen, että Horatiusta ei voi jäljitellä. 
Hän on poeta lyricus sui generis, jolla on persoonallinen äänen- 
paino silloinkin, kun ne ajatukset, joita hän esittää, ovat kaik- 
kein tavallisimpia. Ei kenenkään roomalaisen runoilijan tuot- 
teissa ole sitä omalaatuista kalskahdusta, jonka me kuulemme 
Horatiuksen säkeiden tavuista, sanoista, lauseista, poljennosta, 
niin, runoista kokonaisuudessaan. Sen vuoksi me myöskään 
emme nouse vastahankaan, kun hän itsetietoisena korostaa 
oman runoutensa arvoa. Sekin on roomalaiselle runoilijalle sal- 
littua silloin, kun hän on osoittanut luoneensa jotakin sellaista, 
joka on pysyvää. Niinkuin jokainen Rooman kansalainen 
ylpeänä oli oikeutettu sanomaan: civis Romanus sum, niin oli 
myöskin Rooman ensimmäisellä lyyrillisellä runoilijalla oikeus 
ylpeästi viitata luomistyöhönsä, joka korotti hänet tavallisen 
roomalaisen yläpuolelle. 

Juuri roomalaisena Horatius on valloittanut maailman 
laajemmalti kuin hänen maanmiestensä kotkat. Hän runoili 
sillä kielellä, josta tuli länsimaisen sivistyksen äidinkieli ja 
joka vuosisatoja oli Euroopan yhteinen sivistyskieli. Kuu 
roomalainen sivistys tuli olemaan länsimaisen kulttuurin perus- 
tana, seurasi siitä, että Horatius tuli tunnetuksi kaikkialla, 
minne tämän sivistyksen voittokulku ulottui. Mutta ei yksis- 

tään siitä syystä Horatiuksen jälkimaine ole säilynyt halki 
vuosituhanten. On monia roomalaisia runoilijoita, joiden 
tuotteita luetaan ainoastaan ahtaassa ammattimiespiirissä. 
Horatiuksen runouden oma arvo on sittenkin lopulta se, johon 
hänen maineensa säilyminen perustuu. Sekään, että hän on 
Rooman kirjallisuuden suurin lyyrikko, ei vielä tietäisi hänen 
vaikutuksensa pysyväisyyttä. Ratkaisevaa on, että hänen 
oodinsa ovat muotopuhtaita taideteoksia, joilla tosin ei ole 
kreikkalaisen runouden läpikuultavaa marmorihohtoa, vaan 
pronssikuvan tummempi värisävy. Horatius on länsimaisen sie- 
lun ensimmäinen täyteläinen lyyrillinen tulkki, sielun, joka ei 
vajoa sokeaan hurmioon, vaan jonka hallitsevana piirteenä on 
ulkomaailmaan kohdistunut aktiivisuus. Niinkuin Horatius on 
roomalaisten maailmanvalloittajien lyyrillinen runoilija, niin hän 
myöskin on niiden länsimaisten kansojen lyyrikko, jotka läm- 
pimin sydämin, mutta pää kylmänä ovat levittäneet sivistyk- 
sensä yli maapallon. Sellaisena Horatius kahden vuosituhannen 
välimatkasta huolimatta on meitä erittäin lähellä. Eikä hän 
meistä loittone, niin kauan kun länsimaiset kansat säilyttävät 
perinnäiset taidekäsityksensä ja tähänastiset luonteensa perus- 
piirteet. 


T I T U S L I V I U $, 
ROOMAN KANSALLINEN HISTORIANKIRJOITTAJA 


1920-luvun keskivaiheilla herätti kautta maailman melkoista 
huomiota, kun Italiassa levitettiin sanomalehdistön välityksellä 
tietoa, että Napolissa muka oli löydetty se osa Liviuksen suurta 
historiateosta, jota oli totuttu pitämään ainiaaksi hukkaan jou- 
tuneena. Oppineet olivat valmiit pohtimaan, mitä tämä löytö 
merkitsi, jos se todella oli tapahtunut, kun taas toiset esittivät 
mielipiteen, että koko tiedon täytyi perustua erehdykseen, koska 
oli mahdotonta, että niin laaja käsikirjoitus olisi siihen asti 
pysynyt piilossa etsijöiltä. Jälkimmäinen käsitys, jota mm. näi- 
den rivien kirjoittaja edusti silloin julkaisemassaan kirjoituk- 
sessa, osoittautuikin pian oikeaksi. Tieto käsikirjoituksen löytä- 
misestä näyttäytyi harhaluuloon perustuvaksi, ja näin haudat- 
tiin todennäköisesti ainiaaksi toivo siitä, että Liviuksen koko 
historiateos kerran vielä voisi olla luettavanamme. 

Mutta tapaus, joka lopulta paljastui melkein huijaukseen 
vivahtavaksi, oli kuitenkin omiaan osoittamaan, että Titus 
Livius kykeni herättämään laajankin yleisön mielenkiintoa. 
Jokapäiväiset sanomalehdet julkaisivat kirjoituksia, joissa 
Liviuksen merkitystä ja oletetun löydön arvoa eri puolilta 
tarkasteltiin. Ilmeni täten jälleen, että roomalaisen kulttuurin 
tuotteille annetaan vaistomaisesti arvoa niissäkin sivistystä har- 
rastavissa piireissä, joilta välitön kosketus siihen puuttuu. 

Livius on yksi Augustuksen ajan Rooman huomattavimpia 
edustajia. Hänen historiateoksensa tulee meitä suomalaisia 
lähemmäksi siitä syystä, että eräs suurimmista runoilijoistamme 

on siitä saanut aiheen murhenäytelmään, joka tosin ei ole mes- 
tariteos eikä suomalaisen kirjallisuuden historiassakaan erityisen 
merkittävä, mutta joka kuitenkin todistaa Liviuksen suora- 
naisesta vaikutuksesta meidänkin kulttuuriimme. 

Livius syntyi v. 59 e. Kr. Pataviumin kaupungissa, nyk. 
Padovassa Pohjois-Italiassa. Hän ei siis ollut syntyjään Roo- 
masta, vaan oli kotoisin maakunnasta, samoilta seuduilta kuin 
runoilijat Catullus ja Vergilius. Rooman kansallisrunoilijassa 
Vergiliuksessa ja häntä yksitoista vuotta nuoremmassa kansal- 
lisessa historiankirjoittajassa Liviuksessa onkin havaittavina 
eräitä yhteisiä piirteitä, ennen kaikkea voimakas kansallistunne, 
joka ehkä juuri kansallisen alueen periferiassa kehittyykin kaik- 
kein väkevimmäksi. Liviuksen syntymäkaupunkia Pataviumia 
mainittiin erittäin rikkaaksi, mutta sen asukkaat olivat kuuluisia 
tapojensa puhtaudesta ja ankaruudesta. Vielä sata vuotta myö- 
hemmin nuorempi Plinius nimittää pataviumilaisia siinä suh- 
teessa esikuvallisiksi. Liviuskin oli kotikaupunkilaistensa kal- 
tainen siveellisenä ja isänmaallisena persoonallisuutena. Hänen 
elämänvaiheistaan emme tiedä paljon, eivätkä ne ulkonaisesti 
liene olleet tavallisuudesta poikkeavat. Opinnot ja kirjalliset 
harrastukset ovat luonnollisesti hänet johtaneet Roomaan, impe- 
riumin valtiolliseen ja sivistykselliseen keskukseen. Mutta luul- 
tavinta on, että hän sittenkin on viettänyt suurimman osan 
elämäänsä syrjäisessä kotikaupungissaan, käyden vain milloin 
välttämätöntä oli pääkaupungin kirjastoista ja arkistoista 
ammentamassa kirjallista työtään varten tarvitsemaansa ainesta. 
Pataviumissa hän myöskin kuoli v. 17 j. Kr., 75 vuoden 
ikäisenä. 

Paitsi historiateostaan Livius on kirjoittanut filosofisia tut- 
kielmia ja puhetaidollisen teoksen, jonka hän kirjeen muodossa 
omisti pojalleen Nämä teokset ovat kuitenkin hävinneet, 
emmekä voi muodostaa niiden luonteesta minkäänlaista käsi- 
tystä. Se, mikä säilyttää Liviuksen jälkimaailmalle, on hänen 
Rooman historiansa. Sitä hän ryhtyi kirjoittamaan jonkin ver- 
ran yli kolmenkymmenen vuotiaana. Työtä hän jatkoi yli 

neljänkymmenen vuoden, kunnes kuoleman tullessa kynä kir- 
posi hänen kädestään. Silloin hän oli ehtinyt käsitellä Rooman 
vaiheet sen perustamisesta alkaen vuoteen g e. Kr. Yhteensä 
teos käsitti 142 kirjakääröä, ns. kirjaa. Meille on säilynyt 
vain vajaa neljännes, nim. ensimmäiset kymmenen kirjaa, joihin 
sisältyy Rooman historia sen perustamisesta vuoteen 293 e. Kr., 
sekä kirjat 21—45, jotka käsittelevät aikaa toisen puunilaissodan 
syttymisestä vista 218 v:een 167 e.Kr., jolloin saavutettiin 
Makedonian kuninkaasta Pydnan ratkaiseva voitto. Kaikkiaan 
on meillä siis säilyneenä 35 kirjaa 142:sta. 

Ryhtyessään suurisuuntaiseen tehtäväänsä Liviuksen tar- 
koituksena ei ollut harjoittaa historiantutkimusta nykyaikai- 
sessä mielessä. Rooman historian vanhimmat lähteet olisivat 
kaivanneet tarkkaa seulontaa. Se, mitä vanhimpana historiana 
esitettiin, oli suurelta osalta legendanomaista ainesta. Myöskin 
myöhemmän ajan tapahtumien kuvausta oli puoluemielinen 
historiankirjoitus vääristellyt. Historiallisen totuuden selvittä- 
miseen olisi kaivattu perusteellisia lähdekriitillisiä tutkimuksia, 
jotka silloisenkin ajan apuneuvoilla olisivat olleet toimitetta- 
vissa. Mutta sellaisen työn suorittaminen ei ollut Liviuksen 
luonteen mukaista, tuskinpa hänellä olisi siihen ollut henkilö- 
kohtaisia edellytyksiäkään. Hänen teoksensa ei missään koh- 
dassa perustu itsenäisiin tutkimuksiin. Hän on historiallinen 
kertoja eikä tutkija. Mutta siitä huolimatta hänenkin tarkoi- 
tuksensa on esittää menneiden aikojen vaiheet kaikin puolin 
totuudenmukaisesti. Hän vain pitää historiallisena totuutena 
sitä, minkä hän lähteinään käyttämissään teoksissa löytää. Jos 
lähteet ovat keskenään ristiriitaisia, hän koettaa sisäisillä perus- 
teilla selvittää, mikä käsitys on oikea, tai milloin se ei hänelle 
onnistu, hän esittää eri mielipiteet rinnakkain ratkaisematta, 
mitä niistä on pidettävä historiallisena totuutena. Kumminkaan 
ei Livius koskaan sananmukaisesti lainaa lähteitään. Hän sulat- 
taa käyttämänsä aineiston oman kokonaiskäsityksensä mukai- 
seen kuvaukseen painaen historialliseen esitykseensä kauttaal- 
taan omaa luonnettaan vastaavan leiman; 

Mikä antoi Liviukselle suoranaisen sysäyksen suuren his- 
toriateoksen kirjoittamiseen, ei ole tiedossamme. Hän ei ollut 
ottanut osaa valtiolliseen elämään eikä hoitanut mitään Roo- 
man valtionvirkaa, joten häntä ci johtanut tähän tehtävään 
halu puolustaa omaa poliittista toimintaansa. Hän ei myöskään 
ollut sotilaallinen asiantuntija, jota ammattimiehen harrastus 
olisi viehättänyt kuvaamaan Rooman käymiä lukemattomia 
sotia. Päinvastoin hänen historiateoksessaan kuvastuu rooma- 
laiselle tuskin anteeksi annettava sotilaallisten tietojen puute. 
Hänen taistelukuvauksensa ovat senlaatuisia, että ne monesti 
saattavat sotahistorioitsijat melkein epätoivoon. Syytä, joka 
teki Liviuksesta Rooman kansan historian kirjoittajan, ei myös- 
kään ole etsittävä henkilökohtaisesta kunnianhimosta. Hänen 
suuren teoksensa esipuhe samoin kuin esitys kauttaaltaan osoit- 
taa, että hän oli vaatimaton luonne, joka tunsi rajoituksensa. 
Häntä johti työhön sama pyrkimys, joka vei Vergiliuksen luo- 
maan suuren roomalaiseepoksensa, nimittäin kunnioitus esi-isiä 
kohtaan, jotka olivat perustaneet Rooman suuruuden ja joiden 
saavutukset silloinen sukupolvi oli saattanut vaaraan. Liviuk- 
sen teoksesta näkyy, että sen tekijä oli hartaasti kiintynyt 
Rooman muinaisuuteen, eläytynyt sen historiallisten henkilöiden 
ajatuksiin ja tavoitteisiin. Hänellä oli historiallisen kertojan 
parhaat avut, harras kiintymys menneisyyteen ja vaimennetun 
paatoksen kannattama vuolas tyyli. Hän osasi eläytyä men- 
neiden aikojen henkeen ja siirtää ilmaisullista tietä vaikutel- 
mansa lukijoihin. Se, mikä antoi hänen kuvaukselleen sen 
varsinaisen kantovoiman, oli väkevä kansallisroomalainen henki. 

Livius oli elänyt kansalaissotien sekasortoisen ajan. Hän oli 
neljä vuotta Augustusta nuorempi, mutta oli varttunut mie- 
heksi juuri aikana, jolloin Caesarin murhan jälkeen ratkais- 
tiin, oliko Rooman valtakunta vihdoinkin saava rauhan, vai 
oliko esi-isien kieltäymyksillä ja ponnistuksilla luotu maailman- 
valta hajoava pirstaleiksi. On selvää, että kaikki ne mullistuk- 
set, jotka järkyttivät Rooman vallan perustuksia, olivat jättä- 
neet Liviuksenkin henkiseen rakenteeseen pysyviä jälkiä. Kun 

Augustus lopulta vakiinnutti rauhan, tunsi jokainen uuden aika- 
kauden alkaneen. Itsestään siirtyivät silloin ajatukset mennei- 
syyteen etsimään perustaa, jolle tulevaisuus voitaisiin rakentaa, 
ja ammentamaan uskoa Rooman vallan häviämättömyyteen. 
Augustuksen Roomalle tuottama rauha, pax Augusta, oli 
Liviuksen suuren teoksen luomisen edellytyksenä. Liviuksen 
historiateos muodostui itse asiassa yhdeksi niistä peruskivistä, 
joiden varaan Augustuksen henkinen uudestirakennustyö las- 
kettiin. Rooma sai siinä kansallisen historiansa, niinkuin se 
Vergiliuksen Aeneiksessä sai kansalliseepoksensa. 
Ymmärtääksemme, miten Liviuksen teos niistä puutteista 
huolimatta, jotka kriitillisen historiantutkimuksen vaatimusten 
kannalta sitä rasittivat, saattoi saada Augustuksen ajan Roo- 
massa sellaisen merkityksen, meidän täytyy muistaa, että rooma- 
lainen käsitys historiankirjoituksesta oli toinen kuin nykyajan. 
Ouintilianus on lausunut roomalaisen käsityksen historiankirjoi- 
tuksesta sanoessaan, että se on erittäin lähellä runoutta, vieläpä 
että historia on tietyssä mielessä suorasanaista runoa. Rooma- 
laiset panivat siis ennen kaikkea painoa sille seikalle, että his- 
torialla oli kohottava, mieltä ylentävä tehtävä, aivan niinkuin 
runoudella. Ero oli vain siinä, että runo liikkui mielikuvituksen 
mailla, historia taas menneen todellisuuden raja-aitojen sisässä. 
Mutta historialle asetettiin samat taiteelliset, samat esteettiset 
vaatimukset suorasanaisen kuvauksen alalla kuin runolle mit- 
tojen sitomassa tyylilajissa. Aivan vieras taiteellisen tyylin 
vaatimus ei ole nykyaikaisessakaan historiankirjoituksessa, sillä 
vaikka historiallisissa tutkimuksissa ei tyyliin kiinnitetäkään 
ratkaisevaa huomiota, suurille kokonaisesityksille kuitenkin 
asetetaan myös taiteellisluontoisia tyylillisiä vaatimuksia. Klas- 
sillista arvoa eivät historialliset teokset voi nytkään saada ilman 
kirjallisia ansioita. Roomalaisilla taas raja taidekirjallisuuden 
ja tieteellisen tutkimuksen välillä oli paljon häilyvämpi. Kan- 
sallinen historiateos asetettiin empimättä rinnan sellaisten teos- 
ten kanssa, jotka me luemme kaunokirjallisuuteen kuuluviksi. 
Liviuksen historiateoksen tarkoitus käy parhaiten ilmi hären 

teoksensa esipuheesta, joka on valaiseva todistuskappale sekä 
tekijänsä persoonallisuuden laadusta että Augustuksen aika- 
kaudella vallinneisa mielialoista. Esipuhe on näin kuuluva: 

Tuleeko vaivani palkituksi ryhtyessäni kirjoittamaan Roo- 
man kansan historiaa kaupungin perustamisesta lähtien, sitä 
en varmasti tiedä enkä rohkenisi sitä sanoakaan, vaikka tie- 
täisinkin. Enhän näet voi olla havaitsematta, että aihe on 
vanha ja monesti käsitelty. On esiintynyt yhä uusia historial- 
lisia kirjailijoita, jotka joko ovat uskoneet voivansa esittää 
joitakin varmempia tietoja tahi sitten kykenevänsä tyylillisillä 
ansioilla voittamaan edeltäjiensä kömpelön esitystavan. Miten 
lieneekin, minulle on tuottava tyydytystä, että voimieni mukaan 
olen pyrkinyt omasta puolestani säilyttämään jälkimaailmalle 
maailman ensimmäisen kansan vaiheet. Ja jos historiankirjoit- 
tajain suuressa joukossa maineeni jää hämärän peittoon, tuot- 
taa minulle lohdutusta niiden kuuluisuus ja suuruus, jotka 
saattavat varjoon minun nimeni. 

»Rooman vallan kehityksen kuvaaminen on sitä paitsi ääret- 
tömän vaivalloinen tehtävä. Sen alkuvaiheet ulottuvat yli seit- 
semänsadan vuoden takaiseen aikaan, ja vähäisestä alusta läh- 
tien se on kasvanut siihen määrin, että se jo potee suuruuttaan. 
En myöskään epäile, että useimmat lukijoista tuntevat vähem- 
män mielenkiintoa varhaishistoriaa ja sitä lähinnä olevia ajan- 
jaksoja kohtaan ja haluavat kiiruhtaa kohti uusinta aikaa, jol- 
loin jo kauan sitten kaikkien yläpuolelle kohonneen kansan 
voimat alkavat itse jäytää itseään. Minä päinvastoin pidän 
ponnistusteni palkkana myös sitä, että saan kääntää katseeni 
pois onnettomuuksista, joita oma aikamme on kokenut jo niin 
monien vuosien aikana, ainakin niin kauaksi, kuin mielikuvi- 
tuksessani eläydyn tuohon vanhaan aikaan ja saan olla poissa 
nykyhetken huolien ulottuvilta, jotka tosin eivät voi harhauttaa 
historiankirjoittajaa totuuden tieltä, mutta saattavat kummin- 
kin tehdä hänet epävarmaksi. 

»Kaikki se minkä sanotaan tapahtuneen ennen kaupungin 
perustamista, tai johtaneen tähän perustam seen, kuuluu pikem- 

minkin runollisten tarujen kuin väärentämättömien historial- 
listen lähteiden piiriin, enkä aio käydä sitä vahvistamaan enkä 
kieltämään. Muinaisuudelle myönnetään mielellään oikeus tehdä 
kaupunkien alkuvaiheet kunnianarvoisemmiksi sekoittamalla 
inhimilliseen jumalallista. Ja jos jonkin kansan tulee saada 
lupa pyhittää alkuperänsä ja johtaa se jumalista, on sen saava 
Rooma. Sillä Rooman kansan sotilasmaine on sellainen, että 
kun se pitää mieluimmin esi-isänään ja perustajansa isänä sodan 
jumalaa Marsia, niin maailman kansat taipuvat siihen yhtä 
mielellään kuin ne taipuvat sen valtaan. 

vMutta miten suhtaudutaankin näihin käsityksiin, en pane 
sille suurtakaan painoa. Sitävastoin toivon, että jokainen puo- 
lestaan kiinnittää huomiota siihen, millaiset elämänmuodot, mil- 
laiset tavat silloin vallitsivat, millaiset miehet ja millaiset menet- 
telytavat niin sodan kuin rauhan aikana loivat ja laajensivat 
Rooman vallan. Sitten on edelleen seurattava kehityksen kul- 
kua, kuinka kurin vähitellen höltyessä siveellinen tila ensinnä 
löyhtyi, kuinka se sen jälkeen yhä enemmän rappeutui ja lopulta 
alkoi äkkijyrkästi laskea, kunnes tultiin näihin aikoihin, oina 
emme voi kestää virheitämme emmekä myöskään niiden paran- 
nuskeinoja. Juuri se on historiallisessa tiedossa terveellistä ja 
hedelmällistä, että se tarjoaa havainnollisesti nähtäväksi kaiken- 
laisia esimerkkejä selkeässä muistiin vetoavassa muodossa. Sieltä 
ottakoon jokainen itselleen ja valtiolleen seurattavia esikuvia, 
sieltä myöskin varoittavia esimerkkejä siitä, mitenkä häpeällinen 
yritys johtaa häpeälliseen loppuun. 

»Muuten uskon, ettei minua vie harhaan rakkaus tehtävääni, 
vaan ettei todellakaan mikään valtio milloinkaan ole ollut suu- 
rempi eikä hyvistä esikuvista rikkaampi ja ettei mihinkään 
valtioon vasta niin myöhäisellä asteella ole tunkeutuneet oman- 
voitonpyynti ja nautinnonhimo sekä ettei missään köyhyys ja 
säästäväisyys ole niin kauan olleet kunniassa. Mitä vähemmän 
oli omaisuutta, sitä vähemmän sitä himoittiin. Vasta viime 
aikoina rikkaus on tuonut mukanaan omanvoitonpyynnin ja 
kaikenlaisten nautintojen ylenpalttisuus halun tuhoutua ja 

tuhota kaikki ylellisyyteen ja irstauteen. Mutta valitukset, 
jotka eivät silloinkaan ole mieluisia, kun ne kenties ovat vält- 
tämattömät, olkoot ainakin loitolla näin suureen tehtävään 
ryhdyttäessä. Jos historiankirjoittajien tapa olisi sama kuin 
runoilijain, alkaisin mieluumminkin hyväenteisin sanoin ja toi- 
votuksin sekä rukoil.en jumalia ja jumalattaria suomaan suu- 
relle yrityksellen: onnea ja menestystä.» 

Liviuksen historiateoksen luonne ilmenee erittäin hyvin 
eräistä tämän esipuheen kohdista. Hän tahtoo kirjoittaa Roo- 
man kansan historian kaupungin perustamisesta lähtien. Mutta 
Rooman kansa merkitsee hänelle pelkästään sitä valtiasheimoa, 
joka alunperin Rooman kaupungissa ja sen ympäristössä asuen 
on alistanut valtaansa koko maailman. Tämä heimo oli jumalien 
suosima eikä muka ole liian vaateliasta johtaa sen alkuperääkään 
itse jumalista, vaikkei Livius ratsionalistina uskokaan sellaiseen 
tarunomaiseen alkuperään. Livius siis tietoisesti pitää Rooman 
kaupunkia sinä keskuksena, jonka ympärille kaikki historialliset 
tapahtumat kietoutuvat. Vain se, mikä on ollut suhteessa Roo- 
maan ja millä Rooman kannalta on ollut jotakin merkitystä, 
vaatii hänen mielenkiintoaan. Laajan ja yhä kasvavan valta- 
kunnan monina set kansat saavat Liviukselta huomiota vain 
sikäli, kuin ne ovat Rooman, valtakunnan keskuksen kannalta, 
jollakin tapaa tärkeät. Livius siis katsoo tapahtumia yksin- 
omaan Roomasta käsin. Se, mikä ei ole vaikuttanut Roomaan, 
on hänelle täysin olematonta. Siinä suhteessa hän on rooma- 
laisen annalistisen historiankirjoituksen täysverinen edustaja. 

Roomalainen historiankirjoitushan oli saanut alkunsa pappien 
toimittamista vuosikirjoista, annaaleista, joihin merkittiin asian- 
omaisena vuonna toimineiden korkeimpien virkamiesten nimet 
ja pääkaupungissa sattuneet tärkeimmät tapahtumat, niin myös 
sinä vuonna käydyt sodat. Nämä vuosikirjat määräsivät mel- 
kein kauttaaltaan myöhemmänkin roomalaisen historiankirjoi- 
tuk en ulkonaisen muodon sikäli, että kunkin vuoden tapaukset 
aina käsiteltiin yhdenjaksoisena kokonaisuutena. Niin on laita 
Liviuksella, ja niin sommittelee vielä Tacituskin keisariajan 

historiansa. Uusien konsulien virkaan astuminen kalenterivuo- 
den alussa aloittaa myös uuden jakson historiallisessa kuvauk- 
sessa. Niin häiritsevältä kuin tämä jaoitus tuntuukin nyky- 
aikaisesta lukijasta ja niin pahasti kuin se välistä rikkookin 
tapahtumasarjojen yhtenäisyyden, se on kuitenkin helposti 
käsitettävä sen johdosta, että historiankirjoittajain tarkoituk- 
sena on kuvata Rooman kaupungin historiaa, josta suuren valta- 
kunnan historia on vain kaikua. Rooma on kaiken keskipiste, 
se on ratkaiseva lähtökohta, se on samalla arvonmitta, joka 
määrää muualla sattuneiden tapahtumien merkityksen. Aivan 
niinkuin Rooman kotkat olivat suorittaneet voittoretkensä 
kautta maailman Rooman tunnuksissa, oli myöskin historia 
kirjoitettava yksinomaan Rooman merkeissä. 

Mutta Liviuksen tarkoituksena ei ollut vain asettaa luki- 
joittensa eteen historiallinen menneisyys sellaisena, miksi hän 
sen esityksellään kykeni elävöittämään. Hänen pyrkimyk- 
senään oli, niinkuin hän itse viittaa, antaa nykypolvelle esi- 
kuvia. Hän huomauttaa, että historialla juuri senvuoksi on 
niin suuri merkitys, että se tarjoaa toiselta puolen seurattavia, 
toiselta puolen varoittavia esimerkkejä. Livius on tyypillinen 
laudator temporis acti, menneen ajan ihailija. 
Aikaisemmat sukupolvet, ne olivat kunnollaan ja kieltäymyk- 
sillään luoneet Rooman suuruuden, jota viimeiset sukupolvet 
ainoastaan kykenivät jäytämään ja tuhoamaan. Mutta Liviuk- 
sella tämä asenne ei johtunut ymmärtämyksen puutteesta uuden 
ajan virtauksia kohtaan. Hänen katsantokantansa on sama 
kuin Augustuksen ajan parhaimmiston, joka oli nähnyt kansa- 
laissotien vievän Roomaa tuhoon ja joka näki ainoan pelas- 
tuksen —palaamisessa muinaisten roomalaisten kuriin ja 
kuntoon. l 

Liviuksen suhtautuminen hänen oman aikansa ilmiöihin on 
sama kuin Vergiliuksen ja Horatiuksen ja sama kuin keisari 
Augustuksen, jonka käytännöllinen ohjelma juuri toteutti 
Liviuksen korostamia periaatteita. Aivan niinkuin Horatius 
Liviuskin korostaa aikakautensa virheitä, ja Livius löytää pako- 

paikan nykyajan herättämiltä huolilta menneisyydessä, kun taas 
Horatius eräässä runossaan ilmaisee tarkoituksekseen pakene- 
misen kauas merten taa onnellisten saarille. Mutta kumpikin 
asettuu siitä huolimatta aktiivisesti nykyisyyden palvelukseen: 
Horatius siveellistä ryhtiä tehostavilla oodeillaan, Livius kan- 
sallishengen elävöittämällä, suuria esikuvia silmien nähtäviksi 
loihtivalla historiallaan. Näin Livius suoritti historiassa saman, 
minkä Vergilius ja Horatius runoudessa: hän täydensi omalla 
alallaan Augustuksen rauhantyötä. 

Augustus tahtoi rakentaa henkisesti tasapainoisen Rooman 
vanhojen perinteiden pohjalle. Caesar, diktaattori, oli tehoste- 
tussa yksilöllisyydessään edustanut vallankumouksellista aja- 
tussuuntaa, joka ei antanut suurta arvoa traditioille. Augustus 
taas pyrki perustamaan kaiken vanhoihin koeteltuihin muo- 
toihin ja vanhaan roomalaisuuteen. Sen vuoksi hän mielellään 
tehostikin palauttaneensa Rooman vapaan valtiomuodon, jonka 
puitteissa hän ainoastaan suuremman vaikutus- ja arvovaltansa 
perusteella merkitsi enemmän kuin tavalliset kansalaiset. Niin 
suurella pieteetillä kuin Augustus suhtautuikin Caesarin muis- 
toon, on kuvaavaa, että hän pelkästään leikinlaskulla kuittasi 
Liviuksen historiateoksen kansalaissotia käsittelevässä osassa 
ilmenneen Pompeiusta ihannoivan tendenssin. Hän nimitti sen 
johdosta Liviusta Pompeiuksen puoluelaiseksi; mutta hänen 
läheistä suhdettaan historioitsijaan se ei häirinnyt. Koska meille 
ei ole säilynyt puheena olevaa Liviuksen teoksen osaa, emme 
voi muodostaa käsitystä siitä, kuinka Livius on käsitellyt Pom- 
peiuksen ja Caesarin välistä valtataistelua. Mutta ilmeisesti 
hän on pitänyt Pompeiusta roomalaisten perinteiden edusta- 
jana, joka siitä syystä on saanut osakseen hänen myötätuntonsa. 
Kun Livius tässä kannanotossa edusti roomalaista traditio- 
nalismia, johon Augustus perusti koko valtiollisen rakennel- 
mansa, ei Augustus voinut historioitsijan menettelyä paheksua, 
vaikka hän henkilökohtaisesti pitikin itseään Caesarin henkisenä 
perillisenä. 

Meille säilyneistä Liviuksen kuvauksista tehoaa nykyaikai- 

seen lukijaan kenties voimakkaimmin toisen puunilaissodan esi- 
tys. Siinä Livius on saanut kuvaukseensa padotuksi voimak- 
kaan historiallisen tunnelman. Rooman kansa joutuu sen aikana 
syvälle aallon pohjaan, josta ei näytä olevan pääsyä. Mutta 
sitkeydellään ja uskollaan, hetkeäkään horjumattomalla voiton- 
tahdollaan se tehdyistä suurista virheistä huolimatta viimein 
kykenee kääntämään musertavat tappiot voitoksi, joka on täy- 
dellinen. Myöskin Rooman vastustajan, pelätyn Hannibalin 
hahmo on kuvattu suurpiirteisesti, vaikkei Livius salaakaan 
kartagolaista kohtaan tuntemaansa vastenmielisyyttä. Hanni- 
bal on Liviuksen esityksessä kuitenkin vain roomalaisten vasta- 
näyttelijä. Hän näyttäytyy koko nerokkuudessaan ainoastaan 
antaakseen todistuksen siitä, että roomalaiset lopulta olivat 
häntä suuremmat. Draamallisesti on kuvattu Hannibalin meno 
Alppien yli — se ei mene niiden mielestä, jotka sen kerran 
ovat tarkkaavaisesti lukeneet. Tuho on lähestymässä Roomaa, 
mutta muinaisroomalaisten hyveiden avulla se torjutaan. Han- 
nibalin puheet kuvastavat niitä vaikutteita, joita Livius katsoo 
Rooman suurimmalla vihamiehellä olleen. Nämä puheet jäävät 
kaikumaan korvissa, vaikka ne ovatkin, niinkuin yleensä kaikki 
Liviuksen historiateokseen sirotellut puheet, kirjailijan omia 
vapaan käden tuotteita. Niiden tarkoituksena on elävöittää 
kulloinkin vallinnutta tilannetta, ja sen tarkoituksensa ne erin- 
omaisesti täyttävätkin. Liviuksen teoksen suurimpia ansioita 
on juuri toimivien henkilöiden sisäinen elävöittäminen, jossa 
hän parhaiten osoittaa historiankirjoittajan kykynsä. 
Liviuksen historiateoksessa on puutteita. Se ei suinkaan 
kauttaaltaan ole mestariteos. Liioiteltu on Danten käsitys, 
että on ollut olemassa Livius, joka ei erehdy: »Livio che non 
erra.» Livius erehtyy valitettavasti liiankin usein. Mutta tyy- 
lillisellä taidollaan, väkevällä isänmaallisuudellaan ja puolueet- 
tomalla totuudenrakkaudellaan hän on antanut kaikille kult- 
tuurikansoille jotakin, jonka merkitys on pysyvää. Suurin vai- 
kutus hänellä tietenkin on ollut omana aikanaan. Hänen teok- 
sestaan roomalaiset saivat laajan kansallisen historiansa, joka 

näytti heille Rooman tien sellaisena kuin se oli kulkenut vuosi- 
satojen halki, ja tätä tietä vaeltaneet sukupolvet, jotka olivat 
pystyttäneet maailmaa vallitsevan ennen näkemättömän valtiol- 
lisen rakennuksen. Aikalaisiin tarttui Liviuksen historiasta se 
usko Roomaan, joka oli kannustanut historioitsijaa hänen suo- 
rittaessaan kansallista työtään. Liviuskin vaikutti täten osal- 
taan olojen vakiintumiseen, joka Augustuksen aikana tapahtui. 
Niin sai Rooma vielä vuosisatoja tehdä länsimaisessa kulttuuri- 
piirissä henkistä viljelystyötä, jonka tuloksista nytkin elävät 
eurooppalaiset sivistyskansat edelleen nauttivat. 


PONTIUS PILATUS ROOMALAISENA 
MAAHERRANA 


Pontius Pilatuksen, Juudean roomalaisen maaherran, nimi 
on niiden tapausten yhteydessä, joiden muistoksi vietämme 
pääsiäisjuhlaa, tullut yhdeksi historian kaikkein tunnetuimmista. 
Hän on epäilemättä maailmanhistorian kuuluisin maaherra, ja 
siitä syystä on mielenkiintoista tietää, mitä vanhan ajan his- 
toriantutkimuksella on tästä miehestä kerrottavaa ja miten 
hänen esiintymistään siinä tapauksessa, josta hän on kuului- 
suutensa saavuttanut, Jeesuksen tuomitsemisessa, on arvos- 
teltava. Arvostelussa on, jotta se olisi oikeudenmukainen, pää- 
huomio kiinnitettävä siihen erikoisluontoiseen asemaan, joka 
Pilatuksella oli uskonnollisesti kiihkeiden juutalaisten korkeim- 
pana hallintoviranomaisena. Tällöin huomaamme, ettei Pilatus 
voinut Jeesuksen suhteen menetellä muulla tavoin, kuin hän 
evankeliumien kertomusten mukaan menetteli. 

Ensinnä on lyhyesti esitettävä, millaisiksi olosuhteet Pales- 
tiinassa olivat kehittyneet Pilatuksen tullessa Juudean maa- 
herraksi, mikä tapahtui vuonna 26 tai 27 Kristuksen syntymän 
jälkeen. 

Kun Rooman tasavallan ajan lopulla suuri sotapäällikkö 
Pompeius järjesti idän asiat ja v. 64 e. Kr. oli liittänyt Syyrian 
Rooman valtakuntaan, odotti Palestiinaakin pian sama kohtalo. 
Jo seuraavana vuonna, siis v. 63 e. Kr., sekin yhdistettiin 
Rooman suureen valtakuntaan ja asetettiin Syyrian maakunnan 
maaherran hallinnon alaiseksi, joskin Jerusalemin ylimmäiselle 
papille jäi osa vaatimattomampia hallitustoimia. Mutta tämä 

asiantila muuttui pian sikäli, että Palestiina tosin jäi edelleen 
Rooman valtakunnan osaksi, mutta sen sisäisiä asioita hoitivat 
paikalliset vasallikuninkaat. Sitten kun monet ruhtinaat olivat 
kiistelleet vallasta, pääsi Herodes, joka taitavasti oli osannut 
voittaa itselleen roomalaisten suosion, v. 37 juutalaisten kunin- 
kaaksi. Hän saavutti julmuudellaan ja häikäilemättömyydel- 
lään pelätyn nimen. Herodes hallitsi Palestiinaa kuolemaansa 
saakka, joka tapahtui v. 4 ennen meidän ajanlaskumme alkua. 
Jälkisäädöksessään hän määräsi, että hänen hallitsemansa alue 
oli jaettava hänen kolmen poikansa kesken, ja keisari Augustus 
vahvisti tämän järjestelyn. Mutta se Herodeksen pojista, 
Arkhelaos nimeltään, jonka osalle tuli Juudea ja Samaria, osoit- 
tautui pian kelvottomaksi hallitustoimiin, ja juutalaisten oman 
toivomuksen mukaisesti otettiin nämä maat Rooman välittö- 
mään hallintoon sekä asetettiin keisarin nimittämän rooma- 
laisen maaherran hallittaviksi. Tämä tapahtui v. 6 j. Kr. 
Ymmärtääksemme Juudean asemaa roomalaisena maakun- 
tana, on meidän muistettava, että roomalaisen valtiotaidon 
mukaista oli suoda voittomaille niin suuri sisäinen itsehallinto 
kuin vain suinkin oli mahdollista yleisvaltakunnallisia etuja 
loukkaamatta. Niinpä siis senkin jälkeen kun Juudea tehtiin 
maakunnaksi, Jerusalemin neuvostolla, jonka etunenässä oli 
ylimmäinen pappi, oli suuri toimintavalta ei ainoastaan hengel- 
lisissä, vaan myös puhtaasti maallisissa asioissa. Varsinkin 
oikeuden käyttöä sai neuvosto harjoittaa jotenkin vapaasti. 
Se ratkaisi kaikki yksityisoikeudelliset riidat, ja suurin osa 
rikosasioitakin oli sen käsiteltävinä. Ainoastaan kuolemantuo- 
mioita se ei saanut panna täytäntöön ilman maaherran suostu- 
musta. Voimme täydellä syyllä verrata roomalaisen maaherran 
valtuuksia siihen asemaan, joka englantilaisilla hallintoviran- 
omaisilla nykyään on Intiassa. Roomalaisten ja englantilaisten 
valtiollinen menettelytapa oli siinä suhteessa samanlaista, että 
paikallisten olojen erikoisluonne otettiin tarkoin huomioon ja 
että paikallisten viranomaisten toimiin ei puututtu, mikäli eivät 
Rooman valtakunnan yleisedut sitä näyttäneet vaativan. Millä 

varovaisuudella roomalaiset esiintyivät Juudeassa, käy ilmi 
esim. siitä, että siellä käytettyihin roomalaisiin rahoihin ei lyöty 
keisarin kuvaa, niinkuin muuten yleisesti oli tapana. Tahdottiin 
tehdä myönnytys juutalaisten kuvakauhulle. 

Tätä taustaa vastaan on meidän tarkasteltava roomalaisen 
maaherran toimia Juudeassa. Maaherran asema ei suinkaan 
ollut helppo, sillä juutalaiset olivat arkoja varsinkin uskonnolli- 
sesta loukkaamattomuudestaan. Roomalaiset olivat jo saaneet 
runsaita kokemuksia siitä, miten itsepintaisesti juutalaiset piti- 
vät kiinni perinnäisistä uskonnollisista käsityksistään ja miten 
niihin kajoamisesta saattoi syntyä vakavanlaatuisia häiriöitä. 
Epäilemättä saivatkin maaherrat Roomasta käsin ohjeet olla 
tässä suhteessa varovaisia. Maaherran asema oli vielä siinäkin 
suhteessa arkaluontoinen, että hän ei ollut tasa-arvoinen varsi- 
naisten provinssien maaherrain kanssa. Hän oli virka-arvoltaan 
vain ns. prokuraattori eikä hän koskaan kuulunut Rooman 
korkeimpaan säätyyn, senaattoreihin, joihin varsinaisten maa- 
kuntien käskynhaltijat aina kuuluivat. Juudean maakunnan 
vieressä oli tärkeä Syyrian maakunta, jota hallitsivat senaattori- 
säätyiset maaherrat, jotka olivat olleet Rooman valtakunnan 
korkeimmissa viroissa, preetoreina tai konsuleina. Niinpä täy- 
tyi Juudean maaherran tuntea mitättömyytensä tämän virka- 
veljensä rinnalla, varsinkin kun juutalaiset pian tottuivat suun- 
taamaan valituksensa häntä vastaan juuri tälle korkeampi- 
arvoiselle maaherralle. Tosin Syyrian maaherralla ei oikeudel- 
lisesti ollut mitään määräämisvaltaa Juudeassa, mutta tosi- 
asiallisesti täytyi Juudean maaherran epäilemättä kiinnittää 
suurta huomiota Syyrian maaherran mielipiteeseen. 

Kaikki tämä on otettava huomioon, kun arvostellaan Pontius 
Pilatuksen menettelyä Jeesuksen tuomitsemisessa. Saattaakin 
huomata, että evankeliumienkaan kirjoittajat eivät suoranai- 
sesti moiti hänen menettelyään, vaan ainoastaan juutalaisia. 
Syy siihen, mikä tapahtui, ei evankelistain mielestä ollut hänen, 
vaan juutalaisten. 

Pilatuksen nimitti keisari Tiberius Juudean maaherraksi 

v. 26 tai 27. Hänen aikaisemmista elämänvaiheistaan emme 
tiedä mitään. Hän tuli Juudeaan luultavasti suurestikaan 
tuntematta paikallisia oloja. Sillä kohta hänen ensimmäinen 
toimenpiteensä, josta juutalaisten historian kirjoittaja Josefus 
kertoo, oli omiaan saattamaan juutalaisten helposti kuohu- 
vat mielet suuttumuksen valtaan. Pilatus tiesi epäilemättä, 
että juutalaiset eivät voineet varsinkaan pyhässä kaupungis- 
saan Jerusalemissa sietää keisarin kuvia, koska ne loukkasi- 
vat heidän uskonnollisia tunteitaan. Senpä vuoksi aikaisem- 
mat maaherrat olivatkin määränneet, että sotilasosastot eivät 
saaneet ottaa Jerusalemiin mukanaan sotamerkkejään, joissa 
oli keisarin kuva. Pilatuksen mielestä taas varmaankaan täl- 
lainen myönnytys juutalaisille ei näyttänyt olevan Rooman 
valtakunnan arvon mukaista. Senvuoksi hän antoi joukkojen 
marssia kaupunkiin yön aikana mukanaan sotamerkit, jotka 
asetettiin asianmukaiseen paikkaansa kasarmissa. Kun kansa 
sai tämän tietää, se samosi suurissa parvissa Kesareaan, jossa 
maaherran istuin oli, ja ahdisti Pilatusta useita päiviä peräkkäin 
rukouksillaan, että kuvat poistettaisiin Jerusalemista. Pilatus 
oli aluksi taipumaton ja kun eivät kansanjoukot jättäneet häntä 
rauhaan, antoi hän lopulta kuudentena päivänä sotilailleen käs- 
kyn hyökätä paljastetuin miekoin juutalaisten kimppuun; mutta 
nämä eivät liikahtaneetkaan, vaan pysyivät lujina paikoillaan 
selittäen, että he ennemmin antoivat hakata itsensä kappaleiksi, 
kuin sallivat sellaisen rikoksen heidän lakiaan vastaan tapah- 
tuvan. Silloin Pilatus peräytyi huomatessaan, miten vakavana 
juutalaiset pitivät asiaa, ja antoi määräyksen tuoda kiistan- 
alaiset sotamerkit takaisin Kesareaan. Tästä tapauksesta Pila- 
tus ilmeisesti sai kokemuksen, että juutalaiset sellaisissa kysy- 
myksissä, jotka jollakin tapaa koskivat heidän uskonnollisiin 
tunteisiinsa, olivat aivan taipumattomia ja että tällaisissa 
tapauksissa oli paras rauhan säilyttämiseksi olla myöntyväinen. 

Samanlaisen kokemuksen hän sai toisesta tapauksesta, jonka 
tunnemme: Kun Pilatus ei voinut sijoittaa Jerusalemiin keisarin 
kuvalla varustettuja sotamerkkejä, jotka olisivat siellä olleet 

Rooman vallan näkyviä tunnusmerkkejä, tahtoi hän toimittaa 
toisella tavalla Jerusalemiin näkyvän merkin siitä, että kau- 
punki oli Rooman yliherruuden alainen. Niinpä hän kiinnitytti 
entisen Herodeksen palatsin julkisivuun kullattuja kilpiä, joissa 
ei ollut mitään kuvaa, mutta hallitsevan keisarin, Tiberiuksen, 
kunniaksi sepitetty kirjoitus. Tämä näytti hänestä sopivalta 
siksi, että palatsi oli maaherran asuntona, silloin kun tämä 
virkatoimiensa vuoksi oleskeli Jerusalemissa, ja siellä asui vaki- 
tuisesti Jerusalemissa olevan varusjoukon päällikkö. Olihan siis 
syytä kiinnittää sen seinään Rooman mahtia osoittava otsikko- 
kirjoitus. 

Toimenpide näytti varmaan Pilatuksesta juutalaisiin kat- 
soen vaarattomalta, koska sen ei mitenkään voinut katsoa 
koskevan heidän uskonnollisiin käsityksiinsä. Mutta tässäkin 
Pilatus taas erehtyi. Juutalaiset eivät voineet sietää tällaista- 
kaan toimenpidettä, vaan pitivät sitäkin epäjumalanpalveluk- 
sena, joka ei sopeutunut heille taattuun uskonnolliseen loukkaa- 
mattomuuteen. Neuvosto tarttui asiaan ja kääntyi ensiksi Pila- 
tuksen puoleen pyytäen, että kirjoitus poistettaisiin. Kun Pila- 
tus ei tähän suostunut, lähetettiin juutalaisten puolesta anomus- 
kirjelmä keisarille. Siinä anottiin vedoten uskonnollisiin näkö- 
kohtiin, että keisari armollisesti antaisi Pilatukselle käskyn 
poistaa tuon kirjoituksen. Keisari Tiberius, joka nähtävästi 
oli sitä mieltä, ettei ollut syytä nostattaa intohimoja tällaisen 
asian vuoksi, jolla roomalaiselta kannalta ei ollut merkitystä 
muuna kuin kunnianarkuuskysymyksenä, antoi käskyn ottaa 
pois nuo kullatut kilvet kirjoituksineen ja sijoittaa ne Augus- 
tuksen temppeliin Kesareaan. Samalla hän ilmaisi tyytymättö- 
myytensä sen johdosta, että maaherra oli ryhtynyt tällaiseen 
toimenpiteeseen, vaikka hänen piti tietää, että roomalaiset 
hallintoperiaatteet vaativat tämäntapaisissa asioissa harkitsevaa 
varovaisuutta. Pilatus ei siis vilpittömässä virkainnossaan ollut 
voittanut mitään, vaan oli sen sijaan saanut korkeimmalta 
taholta varoituksen. 

Pilatus oli näiden tapausten johdosta oppinut, että juuta- 

laisten kiivailu uskonnollisten käsitystensä puolesta oli varsin 
vakavaa laatua. Voi siis suurella todennäköisyydellä tehdä 
johtopäätöksen, että hän katsoi välttämättömäksi vastedes osoit- 
taa suurempaa myöntyväisyyttä, jotteivät juutalaiset taas saisi 
aihetta valituksiin, varsinkin kun bän havaitsi keisarinkin ole- 
van myöntyväisen menettelyn kannalla. 

Pääsiäisjuhlan aikana noin v:n 30 paikkeilla, maaherran 
oleskellessa Jerusalemissa, sattui sitten se tapaus, joka evanke- 
liumien kertomuksesta on kaikille tuttu. Pilatuksen luo hänen 
palatsiinsa tuodaan juutalainen vanki nimeltä Jeesus, jonka 
asiaa juutalaisten neuvosto ylimmäisen papin johdolla on käsi- 
tellyt. Neuvoston jäsenet ovat katsoneet hänen tehneen itsensä 
syypääksi uskonnollista laatua olevaan rikokseen, joka heidän 
mielestään on niin raskas, että se voidaan sovittaa vain kuole- 
malla. Ylimmäinen pappi ja neuvosto pyytävät Pilatukselta 
kuolemantuomion vahvistamista. He viittaavat samalla siihen, 
että Jeesus nimittäessään itseään juutalaisten kuninkaaksi on 
osoittautunut kapinoitsijaksi Rooman valtaa vastaan. 

Pilatus ei kuitenkaan ilman muuta ole valmis vahvistamaan 
kuolemantuomiota, vaan ryhtyy itse tutkimaan Jeesusta. Siinä 
voimme epäilemättä havaita ilmauksen roomalaisesta oikeuden- 
tunnosta, joka ei sallinut tuomita ketään tutkimatta. Tällöin 
Pilatus huomaa pian varsin hyvin, että syytös kapinasta on 
perustelematon, ja että ylipapit vain vkateudesta», niinkuin Mar- 
kuksen evankeliumin kirjoittaja sanoo, olivat antaneet Jeesuksen 
hänen käsiinsä. Epäilemättä Pilatus tunsi myötätuntoa vankia 
kohtaan, ja hän koetti saada Jeesusta vastaamaan jotakin, jonka 
perusteella hän voisi vapauttaa hänet. Pilatus sanoo: »Etkö 
vastaa mitään? Katso, kuinka paljon syytöksiä he tekevät 
sinua vastaan.» Mutta kun Jeesus ei vastannut mitään, täytyi 
Pilatuksen tyytyä vain ihmettelemään. Hänellä ei ollut mitään, 
mibin hän puolestaan olisi voinut perustaa vapauttavan tuo- 
mion. Hän tahtoi sen johdosta olla puuttumatta asiaan ja 
antaa neuvoston tehdä halunsa mukaan, mutta kun ylipapit 
huomauttivat, ettei heillä ollut valtaa panna täytäntöön kuo- 

lemantuomiota, täytyi Pilatuksen myöntää heidän olevan 
oikeassa ja hänen oli kumminkin otettava kantaakseen vastuu 
ratkaisusta. 

Hän oli tullut vakuuttuneeksi siitä, että Jeesus oli syy- 
tön valtiolliseen rikokseen, mutta juutalaisten esittämien uskon- 
nollisten syytösten perusteita hän tietenkään ei kyennyt arvos- 
telemaan. Koska kuolemantuomion vahvistaminen tällaisissa 
olosuhteissa tuntui hänestä vastenmieliseltä, koetti hän vielä 
pelastautua vastuusta vetoamalla kansaan. Oli näet tapana, 
että juhlan aikana päästettiin vapaaksi yksi vanki, kenenkä 
kansa anoi vapautettavaksi. Kun kansa nyt tätä tapaa nou- 
dattaen kerääntyi Pilatuksen palatsin ulkopuolelle pyytämään 
yhden vangin armahtamista, niin Pilatus kysyi, tahtoisivatko 
he, että hän päästäisi heille sen miehen, jota he kutsuivat 
yjuutalaisten kuninkaaksi» Mutta ylipapit yllyttivät kansaa 
pyytämään, että hän päästäisi vapaaksi toisen vangin, Barab- 
baan. Tämä oli vangittu kapinoitsijain mukana, jotka olivat 
tehneet murhan. Ja kun Pilatus sitten kysyi, kansaan vedoten, 
mitä oli tehtävä Jeesukselle, he huusivat: nristiinnaulitsel» Ja 
evankelista Markus kertoo varmaankin oikein arvaten Pila- 
tuksen vaikuttimet, että Pilatus tämän johdosta, nim. noudat- 
taakseen kansan mieltä, luovutti Jeesuksen ristiinnaulittavaksi. 

Pilatuksen silmien edessä oli täten tapahtunut ainutlaatuinen 
murhenäytelmä. Hänen oli ollut pakko vahvistaa kuoleman- 
tuomio miehelle, jonka syyllisyydestä hän ei ollut vakuuttunut. 
Mutta toiselta puolelta on helposti ymmärrettävää, että rooma- 
lainen maaherra ei olisi voinut tehdä toisin. Hän käsitti, että 
kuolemantuomion vaatimus perustui juutalaisten uskonnollisiin 
katsomuksiin, ja hän oli kokenut, ettei juutalaisten mielipidettä 
näissä asioissa saanut muuttumaan. Jos hän ei olisi myöntynyt 
neuvoston vaatimukseen, olisi taas ollut pelättävissä vakavia 
hankauksia. Kun siis neuvosto yleensä käsitteli tämäntapaisia 
asioita, saattoi Pilatus täydellä syyllä päätellä, ettei hänen ollut 
syytä asettua vastustamaan neuvoston mielipidettä. Pilatuksen 
kannalta katsoen Jeesus oli yksi juutalaisista, ja kun kerran 

hänen omat maanmiehensä vaativat hänen tuomitsemistaan 
kuolemaan, ei Pilatus vapauttamalla Jeesuksen katsonut voi- 
vansa panna rauhaa alttiiksi. Jeesuksen tuomitseminen oli siis 
johdonmukainen seuraus kaikesta siitä, mitä Pilatus maaherrana 
ollessaan jo oli kokenut. 

Pilatus luovutti Jeesuksen sotilaille ristiinnaulittavaksi. Tässä 
yhteydessä on huomautettava, että nämä sotilaat eivät olleet 
varsinaisia roomalaisia legioonasotilaita. Se raaka kohtelu, joka 
tuli Jeesuksen osaksi, ei siis joudu roomalaisten legioonasoti- 
laiden tilille. Juudeassa näet ei ollut ainoatakaan osastoa vaki- 
naista roomalaista sotaväkeä, vaan ainoastaan eräänlaisia poliisi- 
joukkoja. Ne pestattiin paikailisen väestön keskuudesta seka- 
rotuisesta ei-juutalaisesta asujaimistosta. Tätä varusväkeä oli 
Juudeassa kaikkiaan 3 000 miestä, ja siihen kuuluivat ne soti- 
laat, jotka panivat täytäntöön Jeesuksen kuolemantuomion. 
Varsinaiset roomalaiset legioonasotilaat tuskin olisivat tehneet 
itsensä syypäiksi sellaiseen raakuuteen, että olisivat lyöneet, 
sylkeneet ja pilkanneet avutonta kuolemaan tuomittua vankia. 
On keventävää voida vapauttaa varsinaiset roomalaiset sotilaat 
tällaisesta syytöksestä. 

Edelläolevassa selostuksessa Jeesuksen tuomitsemisesta on 
pääasiallisesti noudatettu Markuksen evankeliumiin sisältyvää 
kertomusta. Toisissa evankeliumeissa on tähän kertomukseen 
liittynyt lisäpiirteitä, joista osa, esim. Pilatuksen va.mon puut- 
tuminen asiaan ja Jeesuksen lähettäminen Herodes Antipaan 
luokse, todennäköisesti ovat legendanomaisia. Historiallinen on 
sitä vastoin epäilemättä tieto, joka esiintyy jo Markuksella, 
että Pilatus kiinnitytti Jeesuksen ristiin kirjoituksen: »Juuta- 
laisten kuningas.» Tällä Pilatus ilmeisesti tahtoi osoittaa hal- 
veksumisensa juutalaisia kohtaan. 

Kun Pilatus oli kymmenen vuotta ollut Juudean maaher- 
rana, sattui tapaus, joka aiheutti hänen virkamääräyksensä 
peruuttamisen ja hänen kutsumisensa takaisin Roomaan. Sama- 
rialaisten keskuudessa oli jo kauan ollut huomattavissa kuo- 
huntaa. V. 36 j. Kr. esiintyi heidän keskuudessaan eräs pro- 

feetta, jonka yllyttämänä kansaa kerääntyi eräälle vuorelle. 
Pilatus arveli, että tämä kokoontuminen saattoi johtaa aseelli- 
seen kapinaan. Hän tahtoi tukahduttaa sen alkuunsa ja lähetti 
sotaväkeä hajoittamaan joukot. Tällöin osa juutalaisia sai sur- 
mansa, ja johtajat teloitettiin. Maaherran osoittamasta ankaruu- 
desta joutuivat juutalaiset raivoihinsa. He valittivat tapahtu- 
masta keisarille. Tämä muisti silloin, että maaherra jo aikaisem- 
min oli saanut ankaruudestaan varoituksen. Niinpä hän peruutti 
Pilatukselle annetun määräyksen olla Juudean maaherrana ja 
antoi Syyrian maaherralle tehtäväksi toimittaa hänet Roo- 
maan vastaamaan toimenpiteistään. Ennen kuin Pilatus ehti 
Roomaan, kuoli keisari Tiberius, mutta syyte Pilatusta vastaan 
ei kuitenkaan näytä rauenneen. Sillä historioitsijat ovat säilyttä- 
neet meille tiedon, että hän seuraavan keisarin, Caligulan, aikana 
teki itsemurhan. Otaksuttavaa on, että häntä odotti langettava 
tuomio ja että hän sen johdosta katsoi parhaaksi itse päättää 
päivänsä. On tosin pidetty hänen itsemurhaansa kristillisten 
kirjailijain sepittämänä tarinana, mutta sellaiseen käsitykseen 
ei näytä olevan perusteita. Päinvastoin voitaneen pitää histo- 
riallisena tosiasiana, että Jeesuksen kuolemantuomion vahvis- 
taja päätti päivänsä tekemällä itsemurhan. 

Pilatus ei varmaankaan ollut mikään ihannemaaherra. Juuta- 
laiset lähteet syyttävät häntä lahjusten otosta, väkivallasta, ros- 
vouksesta ja julmuudesta. Minkä verran näissä syytöksissä on 
perää, on vaikea päätellä. Mutta sen tiedämme varmasti, että 
hänen asemansa oli vaikea. Jokainen toimenpide, johon maa- 
herra ryhtyi, saattoi herättää kiihkeätä vastarintaa ja silmitöntä 
arvostelua. Ei sen vuoksi ole ihmeteltävää, että maaherrakin 
joskus menetti malttinsa. Siinä tapauksessa taas, jota tässä 
kirjoituksessa on käsitelty, on Pilatus itse varmaan katsonut 
menetelleensä sen valtiomahdin etujen mukaisesti, jonka edus- 
tajana hän virkansa puolesta oli. 


ITALIAN LUONTO ROOMALAISESSA 
RUNOUDESSA 


Käydessämme tarkastelemaan, minkälaisena Italian luonto 
ilmenee roomalaisessa runoudessa, mitä taiteellisia herätteitä 
roomalaisille runoilijoille heidän kotimaansa luonto on antanut 
ja mitä runollisia kauneusarvoja runoilijat siitä ovat paljasta- 
neet, on meidän heti korostettava ja jatkuvasti pidettävä mie- 
lessämme, että roomalaisten suhtautuminen luontoon oli toisen- 
lainen kuin meidän nykyajan ihmisten. Pyyteetön, puhtaasti 
esteettinen luonnon kauneuden taju ei ollut roomalaisilla vielä 
kehittynyt samanlaiseksi kuin meillä. Maiseman kauneus sel- 
laisenaan, asettamatta sitä mihinkään yhteyteen omien pyy- 
teitten ja pyrkimysten kanssa, ei ollut roomalaisille samalla 
tavalla paljastunut kuin meille. Ainakaan emme siitä rooma- 
laisessa kirjallisuudessa tapaa todistuksia. Emme siis voi sanoa, 
että roomalainen runoilija olisi antanut ilmaisua aivan puhtaalle 
luonnontunteelle, sellaiselle, joka nykyaikaisen, luontoon her- 
kästi suhtautuvan yksilön valtaa, kun hän esim. näkee jylhän 
vuorimaiseman, jonka karuus, harmaus, kolkkous, ylevyys, vai- 
kuttavat meihin esteettisesti sellaisenaan, kuin välittömästi, 
ilman mitään apumielikuvia. Roomalainen varmaan tunsi sel- 
laisen maiseman keskellä jonkinlaista turvattomuuden tunnetta, 
tuo vuorien suunnaton massa jollakin tapaa painosti häntä, hän 
tunsi sen kuin ilmennykseksi jostakin yliluonnollisesta voimasta, 
jota hän ei ymmärtänyt, mutta jota hän vaistomaisesti kammosi. 
Ainoastaan silloin, kun ihminen oli ottanut haltuunsa tällaisen 
seudun, kun se ei enää ollut autio ja peloittava, kun vuorten 

rinteille oli rakennettu teitä ja pystytetty kaupunkeja, kun 
luonnonmetsien tilalle oli tullut sinne tänne öljypuuviljelyksiä 
ja pelto- tai niittyaukeita, saattoi roomalainen nauttia tällaisesta 
maisemasta ja viihtyä sen keskellä. 

Roomalaisen suhtautuminen maisemaan oli täten eräänlaista 
kulttuurin levittäjän asennetta. Vasta se antoi tyydytystä tun- 
teelle, että rajut alkuvoimat ja koskematon luonto olivat saaneet 
ihmisen voittajakseen. Tämän tunnepohjan ymmärtämiseksi 
on myös viitattava roomalaisten uskonnollisiin käsityksiin. 
Kaikkialla oli roomalaisten uskonnon mukaisesti luonnonhalti- 
joita, jotka usein olivat ihmiselle vihamielisiä eivätkä halun- 
neet, että ihminen tuli heidän vallitsemalleen alueelle. Nämä 
luonnonhaltijat oli voitettava ihmisen puolelle uhreilla ja muulla 
palvonnalla. Tämä selittää, minkä vuoksi roomalainen vaisto- 
maisesti ei voinut vapautua eräänlaisesta luonnonkammosta, 
jota tunnettiin koskematonta, ainoastaan luonnonhaltijain val- 
litsemaa luontoa ja maisemaa kohtaan. Vasta sitten, kun mai- 
sema oli saanut jonkinlaisen yhteyden ihmisen askareihin, sitä 
katsellessa saattoi vapautua tuntemaan puhtaasti esteettistä 
nautintoa. Asianlaita on sama kuin sen, joka tuntee pimeän 
pelkoa. Ei hänkään voi herätä näkemään yöllisen metsän kau- 
neutta, ellei hän voi vapautua kammostaan, jota hän tuntee 
jokaista näköilmiötä ja jokaista korvaan sattunutta risahdusta 
kohtaan. 

Tosin on vaarallista sillä perusteella, ettei roomalaisilla runoi- 
lijoilla tapaa sanottavassa määrässä ilmaisuja luonnontunteesta, 
joka olisi kohdistunut ihmiskäden koskemattomaan, jylhään 
luontoon, mennä päättelemään, ettei sellaista tunnetta ole ollut 
olemassa. Roomalaisilla on varmasti ollut paljon sellaisiakin 
tunteita, jotka eivät kehittyneet niin selviksi, että ne olisivat 
saaneet kirjalliseen muotoon laaditun ilmaisun. Mutta suurin 
piirtein tässä hahmottelemani kuva varmaan on todellisuuden- 
mukainen. Yksinäinen ihminen suuren luonnon keskellä — se 
on roomalaisilla runoilijoilla aina ja poikkeuksetta tilanne, jossa 
on jotakin ahdistavaa, ei vapauttavaa eikä kohottavaa. Ja 

tämä tosiasia pohjautuu varmaan epämääräisesti vaistottuun, 
uskonnollisperäiseen kammoon valtavan luonnon edessä. 

Roomalaisilla runoilijoilla kehittyi kyllä vähitellen rakkaus 
yksinäiseenkin luontoon. Mutta se oli sittenkin jotain muuta 
kuin puhdasta esteettistä tunnetta. Suurkaupungin elämä, sen 
hyörinä ja ihmisvilinä, synnytti kaipauksen, joka vei sinne, 
missä sai olla rauhassa kenenkään häiritsemättä, yksinäiseen 
metsään, missä lintujen liverrys oli viihdyttämässä rasittunutta 
mieltä. Varsinkin rakkausrunoilijat, jotka olivat kokeneet todel- 
lisia tai kuviteltuja vastoinkäymisiä lemmenasioissa, siirtyvät 
vastahakoisen tai petollisen rakastettunsa luota mielikuvituksen 
siivin yksinäiseen lehtoon, jossa he saavat taivaan linnuille ja 
metsän puille esittää valituksensa ja piirtää rakastettunsa nimen 
runkojen kaarnaan. Mutta muutkin runoilijat pyrkivät maa- 
seudun rauhaan, joskaan ei juuri yksinäisyyteen, niin ainakin 
pois kaiken turmeluksen piiristä luonnontilan viattomuuteen. 
Tältä tunnepohjalta nousevat roomalaisten lyyrikkojen luonnon- 
kuvaukset useimmiten. Maaseutu, sen maisema, ensi sijassa 
kumminkin aina sen viljelys- ja kulttuurimaisema, muodosti 
puitteet idyllille. Roomalaiset nauttivat vastakohdasta, jonka 
heidän pääkaupunkinsa ylellinen loisto muodosti maaseudun 
yksinkertaisille tavoille. 

Lisäksi on huomattava, että roomalaisten luonnontunne ei 
koskaan voinut aivan kokonaan vapautua eräänlaisesta hyöty- 
näkökohdasta. Roomalaisethan olivat luonteeltaan käytännöl- 
lisiä; ja heidän pysyvimmät saavutuksensa ovat olleet käytän- 
nöllisen järjestelytaidon alalla. Siten roomalaisten runoilijoiden- 
kin suhtautumisessa luontoon on usein jäännöstä järkevästä 
poroporvarillisuudesta, joka oli ominaista roomalaiselle maan- 
viljelijälle. Tämä tunsi mielihyvää luonnosta, sikäli kuin se 
tuotti hedelmää ja tuloja. Kaunis oli viljava pelto, hedelmää 
kantava puu, raikasta vettä pulppuava lähde ja lehtipuu, joka 
tarjosi varjoa kesän helteellä. Esim. Horatiuksella on säily- 
neenä tämäntapainen suhtautuminen luontoon. Ehkä se oli 
perintöä maalaisilta vanhemmilta, mutta joka tapauksessa siinä 

oli jotakin perin juurin roomalaista. Sillä samanlaisesta luonnon- 
tunteesta lähtee myöskin roomalaisten kansallisrunoilijan Ver- 
giliuksen Georgica runoelmaan sisältyvä ylistyshymni Italian 
maalle ja kansalle. Sellainen puhtaasti kauneusnäkökohtien 
sanelema suhtautuminen isänmaan luontoon kuin esim. Rune- 
bergin runossa »Heinäkuun viides päivän olisi ollut roomalaisten 
runoilijoiden tunnepohjalle vieras. 


Ensimmäinen meille kokonaisena säilynyt roomalainen runo- 
teos, Plautuksen ja Terentiuksen huvinäytelmiä lukuunotta- 
matta, on Lucretiuksen filosofinen runoelma maailmankaikkeu- 
desta. Se ei ole syntynyt roomalaisille ominaisen ajatusmaailman 
eikä kotoisten kokemusten pohjalla, vaan sisältää runollisesti 
voimakkaan ja syvän totuudentunteen värittämän esityksen 
epikurolaisesta luonnonfilosofiasta. Lucretius on tehnyt kuin 
jumalakseen suuren, sokean luonnon, jossa vallitsevat mekaani- 
set lait, jossa toisen kuolema tuottaa toisen elämän ja jossa ei 
mikään koskaan häviä, vaan ainoastaan muuttaa muotoa. 
Lucretius ei saa tilaisuutta kuvata erityisesti Italian luontoa, 
mutta hänen monilla luonnonilmiöiden kuvauksillaan on niin 
havainnollinen muoto, että niiden täytyy pohjautua hänen 
omaan luonnontunteeseensa. Meillä on siis ensimmäisenä tajut- 
tavana runoilijapersoonallisuutena näytelmänkirjoittajia lukuun- 
ottamatta Roomassa henkilö, jolla on ollut persoonallinen ja 
väkevä suhde häntä ympäröivään luontoon. Siinä suhteessa 
Lucretius on melkein ainoalaatuinen ilmiö roomalaisessa runou- 
dessa. Mutta hänkin näkee luonnon hedelmöittävänä, kasvat- 
tavana, ja hänenkin mielenkiintonsa: kohteena on ensi sijassa 
se, mikä luonnossa elää ja on välittömässä suhteessa ihmiseen. 
Puhtaan luonnonkauneuden ihailemista ei hänelläkään paljon 
tapaa. Mutta mahtava luonnon ilmiöiden kuvaus on heti hänen 
runoteoksensa alussa, kun hän kääntyy Venuksen, rakkauden 
jumalattaren; puoleen pyytäen tältä apua runoelmansa sepittä- 
miseen. Rakkauden jumalatar on Lucretiukselle suuri luonto- 
äiti, joka edustaa luonnon luomisvoimaa: 

Äiti sa Aeneaan, Venus lempeä, tuottaja hurman 
ihmisien, jumalain, joka kaiken tähtien alla — 
laivoja kantelevat meriaavat, viljavat kentät — 
kansoitat; näät kauttasi sun alun saa sekä astuu 
päivän valkeuteen suku ilmaa henkivä kaikki! 
Väistävät tuulet sua, oi taivahatar, sekä pilvet, 
milloin saapunet vain, myös kukkaset nostavi sulle 
armas taidokas maa, hymyvälkkein hohtavat seljät, 
loistaa leppoisaan sinitaivas, suo valon heljän. 

Sillä kun selkeytyy kevätpäivän loistava hahmo, 
kahleetonna jo henkäilee hedelmöittävä länsi, 
ilmoittaa sinun saapumises, oi sun, jumalansa 
ilman lintuiset, sinun valtaas vaipuen syömet; 
karjat villiytyin jopa halkoo laitumet uhkeet, 

uiden katkaisee kymet uljaat, hurmiomielin 
seuraten sua, mihin vievä on vain sinun tahtosi kunkin. 


Ja esittäessään, ettei pieninkään ainehiukkanen joudu hukkaan, 
vaan että materia on häviämätön ja että aineosaset vain muut- 
tavat olomuotoa, Lucretius kirjoittaa: 


Siis ei tyhjyyteen tie minkään, vaan joka laatu 
purkautuu ikiaineeseen osahiukkojen muotoon. 
Vielä ma mainitsen sadehelmet: haihtuvat oitis, 
milloin lennättää isä taivo ne maaemon helmaan: 
Vehmahat laihot taas nyt nousee, versovi lehvät 
puissa, ne tuuheutuu, alas taipuvi heelmien painoon. 
Tästäpä taas elon saa suku ihmisien, elikoidet; 
tästäpä kaupunkein ilakoivat lapsien laumat, 
Tinnunpoikasten helohkelkytys täyttävi lehdot, 
naudat laitumien silokarvat tästäpä myöskin 
painuu mättääseen, utareet kun paisuvat nesteen 
valkean vuodattaa, taas tästäpä kasvava karja 
raajoin hentoisin ketonurmea tallaten kirmaa 
mielin riehakkain, kun huuman tuottavi maito. 


(Paavo Nummisen suomennos) 


Näissä luonnonkuvauksissa ei ole mitään tyypillisesti italia- 
laista, mutta äänenpainon aitoudesta tuntee, että runoilijalla 
on ollut mielessään oman aikansa Italia, sen aurinkoinen taivas, 

sen lintujen lauluja helkkyvät lehdot, sen väkirikkaat kau- 
pungit ja ennen kaikkea sen vihreät laitumet lihavine karjoineen. 

Lucretiuksen aikalainen oli Catullus, joka kuitenkin on 
aivan toisenlaatuinen runoilijapersoonallisuus. Catullus on väli- 
tön runoilija, joka voimakkaimmin tehoavissa runoissaan on 
laulanut hetken tunnelman suoraan lukijan sydämeen, niinkuin 
vain jumalten armosta syntynyt laulurunous ja musiikki kyke- 
nevät. Catulluksen runot ovat lemmenrunoja eikä niissä ole 
luonnonkuvauksille sijaa. Poikkeuksen tekee runo, jonka runoi- 
lija on kirjoittanut palattuaan pitkältä Vähään-Aasiaan teke- 
mältään matkalta huvilaansa Garda-järven rannalle Sirmion 
niemelle lähelle kotikaupunkiansa Veronaa. Siinä ilmenee tietoi- 
seksi tullut luonnontunne, joskaan ei runossa kauttaaltaan, niin 
sen yksityisissä säkeissä ja sen kokonaistunnelmassa: 


Oi Sirmio sa helmi nienten, saarien, 

sa ihanaisin, minkä nostaa Neptunus 
päin taivaan kantta helmast' aaltojen, 
kuin riemuisena sua ma jälleen tervehdin! 
Ma tuskin uskon Thynian, Bithynian 

jo jättäneeni ja sun näkeväni taas. 

Mik’ autuaampaa on kuin huolet heittäen 
näin keventynein mielin tulla kotihin 

ja väsyttävän kaukomatkan jälkehen 

taas päästä kaivattuhun omaan vuoteeseen. 
Se palkinto on pitkän matkan vaivoista. 
Oi terve, armas Sirmio, sa iloitse! 

Te kaikki Carda-järven aallot iloitkaa, 

te raikukaatte, kaikki naurut kotoiset! 


(V. A. Koskenniemen suomennos) 


Tämän runon perusteella on Mörike voinut sanoa, että 
Garda-järven laineiden leikin yllä yhä edelleen liitelee Catul- 
luksen henki. 

Ajallisesti seuraa Lucretiusta ja Catullusta lähinnä Vergilius, 
josta tuli roomalaisten kansallisrunoilija. Vergiliuksella runoi- 
lijakehitys elimellisesti tapahtuu yhä kansallisempaan suuntaan, 

Sen vuoksi on myös helposti ymmärrettävissä, että häneltä on 
tavattavissa välittömin ja tietoisin suhtautuminen Italian luon- 
toon. Tätä piirrettä hänen tuotannossaan olen tehostanut esit- 
täessäni hänen asemaansa Rooman kansallisrunoilijana. Mutta 
siitä näkökulmasta, josta tämän esitykseni johdannossa läh- 
dimme, on kuitenkin syytä todeta, että Vergiliuksenkin suhde 
Italian luontoon on edelleen eräällä tapaa hyötynäkökohtien 
värittämä. Vergilius ei korosta Italian luonnonkauneutta sel- 
laisenaan, vaan toteaa ihanaksi kaiken sen, mikä on yhteydessä 
ihmiseen ja edistää hänen elämäänsä. Tosin on hänellä esiin- 
tyvässä Italian luonnonkuvauksessa eräitä piirteitä, joissa on 
puhtaasti esteettisen suhtautumisen leima, mutta pääasiassa 
Vergilius ihailee siinä vain sellaista, mikä palvelee ihmisen tar- 
koituksia. Tässä on karakteristisesti roomalainen piirre, jota ei 
ole syytä koettaa sclittelyillä parempaan suuntaan tehdä olemat- 
tomaksi. Tosin voidaan sanoa, että kuvaus esiintyy maanvil- 
jelysrunoissa ja että se on ainakin ideaalisessa mielessä tarkoi- 
tettu maanviljelijöiden luettavaksi. Fi siis ollut syytä mennä 
maanviljelijäin näköpiirin yläpuolelle. Mutta tällaiset selittelyt 
eivät ole tarpeellisia. Päinvastoin Vergilius tässä kuvauksessa 
edustaa tyypillisesti roomalaista luonnonnäkemystä. Rooma- 
lainen asetti luonnon yleensä viljelyksen ja inhimillisen 
kulttuurin yhteyteen. Siinä Vergilius ei muodostanut poik- 
keusta. 

Vergiliuksen suuressa sankarirunoelmassa Aeneiksessä on 
erittäin niukalti maisemakuvauksia. Luonnonkuvauksia siinä 
kyllä on, niinkuin esim. ensimmäisen runoelman kuuluisa 
myrskykuvaus. Maisemapiirroksista on tarkin ja havainnollisin 
se, jossa kuvataan Afrikan rantaa siinä, missä Aeneas toverei- 
neen myrskyn jälkeen nousee maihin. Mutta sekään ei ole italia- 
laisen maiseman, vaan tyypillisen merenpoukaman kuvaus, joka 
voisi tarkoittaa meren lahtea missä maanääressä tahansa Väli- 
meren rantamilla. Hyvin ylimalkainen on kuvaus, jonka Ver- 
gilius tarjoaa Tiberin suulla olevasta lehdosta Aeneiksen 7. kir- 
jassa. Mahtava Italian luonnonkuvaus sitä vastoin sisältyy 

3. kirjaan esitettäessä vaikutusta, jonka Etnan tulivuori tekee 
katsojaan. Tulivuori purkaa mustaa savua, jossa kipinät välk- 
kyvät, ja nostaa aukostaan tulenkielekkeitä, jotka nuolevat 
taivaan kirjokantta. Välistä vuori sylkee sisuksistaan koko- 
naisia kallionlohkareita, jotka pauhaten kohoavat ilmoille. 

Horatius, Vergiliuksen aikalainen ja ystävä, oli voittopuoli- 
sesti älyllinen runoilijatyyppi. Hänellä ei ollut myöskään väli- 
töntä suhdetta luontoon siinä mielessä, että hän olisi tuotan- 
nossaan antanut ilmaisun väkevälle luonnontunteelle. Hänen 
runoissaan on useinkin viittauksia ympäröivään luontoon, mutta 
nämä piirteet ovat jollakin tapaa stereotyyppisiä. Iuonnossa, 
joka hänen runoissaan esiintyy, on tyypillisinä ne piirteet, joi- 
hin roomalaisen maanviljelijän huomio kiintyi: lehtevät puut, 
jotka antavat varjoa — vihreä nurmi, jolle on mukava heit- 
täytyä — lähde, josta saa kirkasta ja raikasta vettä — linnut, 
joita varjossa istuen tai nurmella lekotellen on hauska kuun- 
nella, siinä ovat ne maisemanosat, jotka yhä uudelleen esiinty- 
vät Horatiuksen runoissa. Luonteenomaista Horatiukselle on, 
että kun hän eräässä nuoruudenrunossaan, ensimmäisen satiiri- 
kirjansa viidennessä runossa, kuvailee Roomasta Brundisiumiin 
tekemäänsä matkaa, siinä ei ole ainoatakaan viittausta matka- 
miehiä ympäröineeseen luontoon, jollei sellaiseksi katso lyhyttä 
mainintaa, että Anxurin (nyk. Terracinan) kaupunki on raken- 
nettu kauas loistaville kallioille. Luonto ei ole tässä runossa 
ensinkään läsnäolevana, kun runoilija taas kyllä omistaa suurta 
huomiota eri kaupunkien ihmistyypeille ja niissä tarjotulle 
ruoalle. 

Mutta Horatius osaa toisissa runoissaan kyllä esim. sattuvilla 
adjektiiveilla luonnehtia maisemia, kuten sanoessaan, että hän 
on syntynyt kauas kaikuvan Aufidus-virran partaalla tai että 
Tibur, nyk. Tivoli, on kostea, siellä kun suihkuna putoava vesi 
kosteushiukkasina täyttää ilman. Praeneste on viileä, ja Baiaen 
kylpyläseudulle antaa leiman se, että siellä ilma on selkeä. 
Mutta tavallisesti Horatius verraten vähän ja yleensä aivan 


ylimalkaisesti kuvaa maisemia, Sellainen runon alku kuin; 

Vides ut alta stet nive candidum Soracte, vsinä näet kuinka 
Soracte vuori on valkeana korkeista nietoksista», lupaa luonnon- 
kuvausta, mutta runo siirtyy heti toiselle alalle, ihmisen viihdyt- 
täytymiseen lämpöisessä kodissa kylmyyden vallitessa ulkona. 
Samanlainen tunnepohja on eräässä toisessa oodissa, jossa Hora- 
tius kehoittaa ystäväänsä syrjäisessä laaksossa huvilansa lähellä 
nauttimaan varjosta ja viinin ääressä vapautumaan rakkauden- 
huolista. Että Horatiuksen luonnontunne pohjautui saman- 
laisiin hyötynäkökohdiksi nimittämiini perusteihin kuin Vergi- 
liuksenkin, näkyy myös siitä oodista, jossa hän sanoo ystävälle, 
joka on valmis lähtemään hänen mukanaan matkalle Espanjaan 
ja Afrikkaan, että hän tyytyy Tiburin maatilaansa, mutta että. 
jos hänen ei siellä sallita viettää vanhuuttaan, hän haluaa 
Tarentumin lahden rannalle lähelle kotiseutuaan. Sikäläistä 
maisemaa hän karakterisoi mainitsemalla, että siellä jokea reu- 
nustaa kaunisvillainen lammaskarja, että ilma on siellä talvella- 
kin lauhkea ja että siellä kypsyy yhtä hyvä viini kuin paras 
falernolainen. Sellainenkin kaunis luonnonruno kuin kuuluisa 
Bandusian lähteelle kirjoitettu oodi kasvaa samanlaiselta tunne- 
pohjalta; siinäkin lähteelle, joka on kirkkaampi lasia, luetaan 
ensiarvoiseksi ansioksi, että sen vesi pysyy raikkaana ja että 
se keskikesälläkin tarjoaa virkistävää juotavaa kynnöstä väsy- 
neille härille. 

Horatius on kuitenkin eräässä runokirjeessään antanut 
roomalaisen runouden tarkimman konkreettisen paikalliskuvauk- 
sen esittäessään ystävälleen Ouintius Hirpinukselle maatilansa 
sijainnin. Runoilija sanoo, että siellä vuori liittyy vuoreen ja 
niiden välissä on vain varjokas laakso, kuitenkin niin, että 
nouseva aurinko näkee sen oikealla puolellaan ja laskeva aurinko 
taas vasemmalla. Ilma on siellä lauhkea. Rinteet ovat täynnä 
ruusunmarjoja ja luumuja. Tammet suovat terhojaan karjalle 
ja varjoaan isännälle. Luulisi Tarentumin lehtevien seutujen 
tulleen tänne Rooman lähelle. Täällä on myös lähde, joka on 
melkein puron veroinen, jota raikkaampaa ja puhtaampaa ei 
ole. Horatiuksen kuvauksesta saa hyvän käsityksen hänen maa- 

tilansa ympäristön maisemapiirteistä, mutta omaperäistä luon- 
nontunnetta ja siihen perustuvia yksilöllisiä havaintoja ei tässä- 
kään runossa ole. Siinä esiintyvät ne tyypilliset piirteet, joihin 
Horatius muulloinkin luonnossa kiinnittää huomionsa. 

Rakkauselegikoista Tibullus tuskin ensinkään tarjoaa esi- 
merkkejä luonnonkuvauksesta. Propertiuksella sitä vastoin on 
eräitä herkullisiakin paloja, esim. runossa, jossa hän esittää 
Tiberin rannalla veden partaalla viiniä nauttivan ystävänsä 
ihailemassa kevyiden pursien lentävää kiitoa ja vetoalusten 
verkkaista tahtia, rannan puiston tuuheana nostaessa latvojaan 
kirkkaaseen ilmaan. Propertius ei kuitenkaan pidä tätä tunnel- 
maa minkään arvoisena omaan rakkauteensa verrattuna. Rak- 
kautensa voimaa korostaessaan hän käyttää loistavinta kuvaa, 
minkä roomalaisessa runoudessa olen tavannut. Hän sanoo, 
että kun hänen rakastettunsa on hänen luonaan, silloin hän 
poimii kallisarvoisen helmen meren pohjalta ja hänen taloonsa 
ohjautuu kultaa kuljettavan Pactolus-virran uoma. Tämä ei 
ole Italian maiseman kuvausta, mutta se on luonnosta otettu 
verraton symboli, joka todistaa väkevää luonnontunnetta. Se 
antaa aihetta aavistaa, että roomalaisilla kenties on ollut voi- 
makkaampiakin luonnonnäkemyksiä kuin mitkä runoissa yleensä 
saavat ilmaisunsa. Tosin nämäkään ilmaisut eivät pohjaudu 
puhtaaseen luonnontunteeseen, vaan ne on otettu ihmisen tar- 
koitusperiä palvelevien luonnonilmiöiden piiristä. On merkille 
pantavaa, että roomalaiset runoilijat yleensäkin hyvin harvoin 
ottavat omia tunteitaan kuvastavat runolliset symbolinsa luon- 
nosta, joka nykyaikaiselle runoilijalle tarjoaa ehtymättömän 
määrän taiteellisia ilmaisuvälineitä. 

Ovidiuksella on kokonainen luonnonrunoelma, Muodonmuu- 
toksia, jonka aiheena ovat muodonvaihdostarut. Niissä luonto 
elää, ihmisen muotoinen olento paljastuu luonnon esineiden 
sisästä ja ihminen muuttuu taas vuorostaan luonnonesineeksi. 
Mutta havainnolliseen maisemakuvaukseen nimenomaan Italian 
maaperällä niissä ei ole paljonkaan tilaisuutta, 

Olemme näin tarkastelleet Italian luontoa roomalaisen runou- 
den kuvastimessa kiinnittäen erikseen huomiota tunnetuimpiin 
klassillisen kauden roomalaisiin runoilijoihin. Piirteet eivät ole 
sanottavan värikkäät eikä italialaisen maiseman kauneusarvoja 
ole missään roomalaisen runouden tuotteessa herkästi ja niin 
sanoakseni tyhjentävästi kuvattu. Mutta roomalaisilla oli oma 
suhtautuminen isänmaansa luontoon, ja sen mukaisesti he kiin- 
nittivät huomiota kotoisten maisemiensa vivahduksiin. Ihmi- 
nen on vasta vähitellen oppinut niin sanoakseni orientoitumaan 
häntä ympäröivässä luonnossa. Täytyy mielestäni todeta, että 
tässä suhteessa on roomalaiskaudesta meidän aikaamme tapah- 
tunut edistystä. Psykologiset vivahdukset ovat kirjallisuudessa 
yleensäkin tulleet rikkaammiksi. Voisi väittää, että tälläkin 
alalla roomalaisten, samoin kuin kreikkalaisten, ajatuksellisena 
keskipisteenä oli heidän oma kaupunkivaltionsa, joka vallitsi 
heidän käsityksiään. Ääret ovat sittemmin laajentuneet, niin 
myöskin suhtautumisessa luontoon. Mutta se ei estä meitä näke- 
mästä, että luonnonkuvauksessakin roomalaiset saavuttivat sel- 
laista, joka tekee heidät meille läheisiksi ja suo meidän välittö- 
mästi tuntea heidän tavallaan. Länsimaisella ihmisellä on alusta 
alkaen samat luonteenpiirteet, ja roomalainen sivistys eri muo- 
doissaan on meidän kulttuurimme perustus. Syventyminen 
roomalaisiin luonnonkuvauksiinkin osoittaa, että he, nuo mui- 
naisajan käytännölliset maailmanvalloittajat, olivat nykyisten 
länsimaisten kansojen edeltäjiä. Mekin olemme heidän henkisiä 
sukulaisiaan. 


LÄNSIMAIDEN ENSIMMÄINEN 
SANOMALEHTI 


Nykyaikaisen kulttuuriyhteiskunnan jäsenelle sanomalehti 
on osa hänen jokapäiväistä leipäänsä. Hän ei voisi ensinkään 
ajatella elämää ilman kaikkea sitä, mitä sanomalehti hänelle 
välittää. Tällaisena nykyaikaisen sivistyksen valtatekijänä 
sanomalehti on suhteellisen nuori. Omassa maassamme meidän 
ei tarvitse mennä montakaan vuosikymmentä taaksepäin tul- 
laksemme aikaan, jolloin sanomalehti vielä oli jotenkin merki- 
tyksetön tekijä kulttuurielämässä. Vanhemmissa ja suurem- 
missa sivistysmaissa lehdistö saavutti huomattavan merkityksen 
jo jonkin verran aikaisemmin. Mutta itse teossa on vasta 
tekniikan voimakas edistyminen viime vuosisadan viimeisinä 
vuosikymmeninä ja tämän vuosisadan alussa nostanut sanoma- 
lehdistön siihen asemaan, joka sillä meidän aikanamme on. 
Tähän on ensi sijassa vaikuttanut kaksi tekijää: sanomalehti- 
paperin suurtuotanto, joka on alentanut sen hinnan ennen aavis- 
tamattoman alhaiseksi, sekä latoma- ja painokoneiden kehitys, 
joka on tehnyt mahdolliseksi sanomalehtien nopean ja huokean 
monistamisen. Tämä teknillisten menetelmien täydellistyminen 
rinnan meidän ajallemme ominaisen, ekstensiivisyyteen pyrki- 
vän hengen kanssa on ollut sanomalehdistön viimeaikaisen kehi- 
tyksen edellytys. 

Meistä sanomalehdistö on niin olennainen osa aikamme sivis- 
tystä, ettemme helposti voi kuvitella kulttuuriyhteiskuntaa, 
josta sellainen kokonaan puuttuisi. Kumminkin on ollut ole- 
massa erittäin korkealle kehittyneitä kulttuureja, joilla ei ole 


173 


ollut käytettävissään mitään sanomalehdistöön verrattavaa 
elintä. Muinaiskreikkalainen kulttuuri, jonka piirissä luotiin 
monia voittamattomia henkisiä tuotteita, oli aina vailla sellaista 
tietovälinettä, jota voitaisiin verrata nykyaikaiseen sanoma- 
lehteen. Papyruslehtien joukossa, joita Egyptin kreikkalaisten 
kaupunkien rikkakasoissa meille on säilynyt kymmenintuhansin, 
ei ole ainoatakaan uutiskirjettä, joka viittaisi ammattimaisesti 
harjoitettuun tietojen välittämiseen. Emme myöskään muista 
lähteistä löydä pienintäkään viittausta siihen, että kreikka- 
laisessa maailmassa olisi tällaista toimintaa harjoitettu. Siihen 
olisi epäilemättä tarvittu suurempia oloja kuin ne, jotka kreikka- 
laisissa yhteiskunnissa vallitsivat. Kreikan valtiot olivat niin 
pieniä, että kansalaiset helposti muutenkin saivat tietoonsa 
yhteiset asiat ja ne yksityisen elämän piirissä sattuneet tapah- 
tumat, mitkä oli tarpeen tuntea. Aleksanteri Suuren luoma 
kreikkalainen maailmanvalta taas oli niin lyhytikäinen, ettei 
sen piirissä ennättänyt kehittyä sellaista kulttuurituotetta, joka 
olisi vastannut sanomalehteä. Sanomalehden syntyminen näyt- 
tää edellyttävän pysyvää valtiollista ja sivistyksellistä keskusta, 
jossa sattuneet tapaukset ovat niin tärkeitä, että niiden tunte- 
minen tulee välttämättömäksi myöskin sen ulkopuolella. Täl- 
laista keskusta ei kreikkalaiseen maailmaan koskaan muodos- 
tunut. 

Vasta Rooman valtakunnassa kehittyivät olosuhteet sellai- 
siksi, että luotiin edellytykset sanomalehteä vastaavaan elimen 
muodostumiselle. Rooman maailmanvaltakunnan hallinto 
rakentui jo tasavallan aikana kaiken vallan keskittymiselle 
pääkaupunkiin. Syrjäisimmissäkin valtakunnan osissa oli vält- 
tämätöntä mahdollisimman nopeasti saada tietää, mitä Rooman 
senaatti ja kansa oli mistäkin asiasta päättänyt. Erityisen 
tärkeätä tämä oli niille Roomasta lähetetyille virkamiehille, 
jotka toimivat hajaantuneina laajan valtakunnan kaikkiin osiin. 
Heidän oli myös virkauralla edetäkseen välttämätöntä saada 
säännöllisesti tiedot pääkaupungissa vallitsevista mielialoista, 
valtion johtomiesten pitämistä poliittisista puheista sekä ylhäi- 

sön piireissä sattuneista perhetapahtumista ja muista puheen- 
aihetta antaneista asioista. Niinpä tiedämmekin, että ainakin 
tasavallan ajan viimeisellä vuosisadalla Roomassa toimi tiedon- 
antajia, jotka ammatikseen palkkiosta toimittivat tilaajille uuti- 
sia pääkaupungista. Otaksuttavasti jo aikaisin kehittyi sellai- 
nen menetelmä, että tiedonantaja laati yhtenäisen uutislehden, 
joka sitten kirjoittamalla monistettiin ja lähetettiin samansisäl- 
töisenä ja -muotoisena kaikille tilaajille. Tällaista säännöllisesti 
lähetettyä kirjettä voi jo pitää eräänlaisena sanomalehtenä. 
Varsinainen sanomalehti nykyaikaisessa mielessä se luonnolli- 
sesti ei ollut, mutta varmasti siitä olisi sellainen hyvinkin 
nopeasti kehittynyt, jos vain tarvittavat teknilliset edellytykset 
olisivat olleet olemassa. 

Meidän on mahdollista muodostaa verraten selvä kuva täl- 
laisten roomalaisten uutiskirjeiden sisällyksestä Ciceron meille 
säilyneen kirjeenvaihdon välityksellä. Ciceron kirjeet ovat 
monessakin suhteessa erittäin arvokkaat tasavallan viimeisten 
vuosikymmenien sivistyksellisten ja valtiollisten olojen kuvas- 
timena. Niiden perusteella voimme saada havainnollisen ja elä- 
vän kuvan myös sellaisista roomalaisen arkielämän piirteistä, 
jotka varsinaisessa kirjallisuudessa eivät ensinkään esiinny. Fi 
siis ole kummeksittavaa, että ensimmäiset tiedot ammattimai- 
sesti toimitetuista uutiskirjeistä sisältyvät Ciceron laajaan kir- 
jeenvaihtoon. 

Kun Cicero vuosina 51 ja 50 e. Kr. oli Vähässä-Aasiassa 
Kilikian maakunnan maaherrana, hän oli pyytänyt ystäväänsä 
Caeliusta toimittamaan hänelle maakuntaan lähetettäviksi tie- 
dot päivän tapahtumista. Caeliuksen Cicerolle kesäkuun alussa 
51 lähettämästä kirjeestä ilmenee, että Caelius oli palkannut 
ammattimiehen keräämään tarvittavat tiedot ja laatimaan ne 
uutiskirjeiden muotoon. Itse hän lupaa antaa tiedot sellaisista 
tärkeämmistä tapahtumista, joista tuollaiset palkatut työn- 
tekijät» eivät helposti saa selkoa, sekä valtiollisissa piireissä 
vallitsevista mielialoista ja politiikan odotettavissa olevasta 
suunnasta. Ensimmäisen uutiskirjeen sisällyksestä Caelius mai- 

nitsee, että siinä on kaikki »senaatin päätökset, julistukset, 
juorut ja huhut». Mutta heinäkuussa samana vuonna Cicero 
ilmoittaa Caeliukselle suuren tyytymättömyytensä koko uutis- 
kirjeeseen. Siinä oli hänen mielestään liian paljon tyhjänpäi- 
väisiä tietoja. Cicero on melkein loukkaantunut, kun on luultu 
hänen kaipaavan tietoja kaikenlaisista turhista asioista, sel- 
laisista kuin gladiaattorijoukkueiden kokoonpanosta ja riita- 
juttujen lykkäämisestä. Kirjeessä oli ollut vieläpä sellaisiakin 
uutisia, joista Cicero sanoo, ettei hänen Roomassa ollessaan 
kukaan olisi uskaltanut niitä hänelle kertoa. Ja hän ihmettelee, 
että Caelius on lähettänyt hänelle Chrestuksen koko reportterin- 
saaliin! Saamme siis tietää uutistenhankkijan nimenkin. Chres- 
tus on tavallinen orjan nimi. Otaksuttavasti kysymyksessä oli 
vapautettu orja, joka ammatikseen toimi uutisten hankkijana 
ja levittäjänä. Siinä on meillä ensimmäinen tunnettu sanoma- 
lehdentoimittaja tai reportteri, miksi miestä nyt haluaakin 
nimittää. 

Caelius toimittaa samanlaisia uutiskirjeitä Cicerolle edelleen. 
Niitä lähetettiin suhteellisen taajaan, sillä kesäkuun ensimmäi- 
sellä neljänneksellä mainitsee Caelius niitä toimitetun kaksi. 
Vielä huhti-toukokuun vaihteessa 50 Caelius kirjeessään mai- 
nitsee pääkaupungin uutisselostuksens», josta hän kehoittaa 
Ciceroa valikoimaan sen mikä ansaitsee huomiota: »Paljon voit 
jättää lukematta, varsinkin juhlanäytäntöjä, hautajaisia ja 
muita joutavia asioita koskevat jutut. Mutta siinä on paljon 
hyödyllistäkin. Sitä paitsi teen mieluummin sellaisen virheen, 
että saat kuulla yhtä ja toista, mitä et kaipaa, kuin että jäisi 
mainitsematta mitään, mitä tarvitset.» Caeliuksen kirjeestä käy 
lisäksi selville, että virallisten asiain uutisselostuksissa mainit- 
tiin, minkä mielipiteen kukin senaatin jäsen istunnossa oli lau- 
sunut. Saamme siis jotenkin monipuolisen kuvan uutisaineis- 
tosta, joka tällaisiin kirjeihin sisältyi. Virallisten uutisten lisäksi 
niihin kerättiin samantapaista ainesta kuin nykyajan sanoma- 
lehtiin alkaen skandaalijutuista aina hautajaisiin saakka. 

Eräät Ciceron kirjekokoelmaan sisältyvät muut kirjeet 

täydentävät käsitystämme näiden uutisselostusten luonteesta. 
Monesta kirjeestä ilmenee, että niitä toimitettiin säännöllisesti, 
vieläpä tekee mieli eräistä sanankäänteistä päätellä, että oli ole- 
massa määräpäivinä silmestyneitä» pääkaupungin uutisten nume- 
troita. Niinpä Cicero ystävälleen Atticukselle Vähästä-Aasiasta 
huhtikuussa 50 lähettämässään kirjeessä sanoo, että hän on 
saanut pääkaupungin uutiset aina maaliskuun 7. päivään asti. 
Ilmeisesti siis juuri maaliskuun 7. päivänä, joka oli roomalaisen 
kalenterin nonae-päivä, oli toimitettu uutisselostus. Toisaalta 
Cicero ollessaan Kreikassa maanpaossa kirjoittaa elokuussa 58 
Atticukselle odottavansa elokuun 1. päivän uutislehteä. Kun 
tämäkin päivä on roomalaisen kalenterin merkkipäivä, ei ehkä 
ole liian rohkeata päätellä, että uutisselostus toimitettiin sään- 
nöllisesti kuukauden kahdeksi ensimmäiseksi merkkipäiväksi, 
kalendae- ja nonae-päiviksi. Samaan suuntaan viittaavat myös 
Caeliuksen ylempänä mainitut kirjeet vuoden 51 kesäkuulta. 
Jos näin on asian laita, on sitäkin suurempi aihe verrata puheena- 
olevia uutiskirjeitä nykyaikaiseen sanomalehteen. Kuukauden 
jälkimmäisellä puoliskolla tietysti selostukset toimitettiin saman- 
+ mittaisia väliajoin. Olisi siis kysymys säännöllisesti suunnilleen 
viikoittain ilmestyneestä uutislehdestä. Uutiskirjeistä on Cicerou 
kirjekokoelmassa edelleen maininta vuodelta 44, jolloin Cicero 
ystävälleen, Afrikassa oleskelevalle Cornificiukselle kirjoittamas- 
saan kirjeessä huomauttaa, ettei hän ryhdy tarkemmin selosta- 
maan pääkaupungissa sattuneita tapauksia, koska tietää Corni- 
ficiuksen saavan niistä tiedon uutiskirjeiden välityksellä. 

Jos ylempänä tekemämme johtopäätös uutiskirjeiden määrä- 
aikaisesta toimittamisesta on oikea, voisimme siis jo tasavallan 
ajan Roomassa todeta olleen olemassa säännöllisesti vilmesty- 
neitä» uutislehtiä. Ilmestyminen ei tällöin ole käsitettävä aivan 
samassa merkityksessä kuin nykyisin. Roomalainen uutislehti 
ilmestyi siten, että määräpäivään mennessä kerätty uutisaineisto 
järjestettiin ja senjälkeen teksti jäljennettiin käsin kirjoittamalla 
papyruskäärölle ainakin niin monena kappaleena kuin oli tilaajia. 
Mikään ei estä otaksumasta, että uutislehden numeroita oli 

myös Rooman kirjakaupoista saatavana, vaikka meillä ei siitä 
olekaan tietoa. 

Tällaisen lehden toimittaja oli yksityinen yrittäjä, joka joko 
itse tai palkkaamiensa avustajien välityksellä huolehti uutis- 
aineiston kokoamisesta ja joka sitten toimitutti tekstin monis- 
tamisen puhtaaksikirjoittajilla. Namä olivat ymmärrettävästi 
orjia, jotka sanelun mukaan suorittivat jäljentämisen. Näin 
voitiin yhtäaikaa saada monistetuiksi niin monta kappaletta 
kuin oli orjia käytettävissä. Kun ei ollut kysymys uutisten 
julkisuuteen saattamisesta määrätunnilla, saatettiin vähäisellä- 
kin orjajoukolla monistaa runsas määrä kappaleita päivässä. 
Varsin suuri tilaajamäärä luonnollisesti ei voinut olla. Mutta 
kun yrittäjiä tällä alalla kaikesta päättäen oli useita ja kun 
senvuoksi varmastikin syntyi kilpailua, niin täytyi uskottavasti 
pitää huolta siitä, että monistustyö sujui nopeasti, jotta uutiset 
mahdollisimman pian saapuisivat tilaajille. Kilpailu vaikutti 
epäilemättä myös siihen, että uutisten luotettavuuteen ja moni- 
puolisuuteen oli pakko kiinnittää huomiota. Niinpä tasavallan 
ajan yksityiset uutislehdet varmasti olivat journalistisesti kor- 
keammalla tasolla kuin keisariajan virallinen tiedonantaja, jolla 
ei saanut olla kilpailijaa. Olisi erittäin mielenkiintoista, jos 
meille olisi säilynyt edes lyhytkään sanasanainen ote tällaisesta 
uutislähteestä. Mutta sellaista meillä ei ole, ei myöskään keisari- 
ajan tiedonantajasta. 

Jo tasavallan aikana vakiintui uutiskirjeille yleisimmin käy- 
täntöön nimitys acta, jota tavallisesti käytettiin asia- ja pöytä- 
kirjoista. Uutisselostuksille annettiin sama nimi arvattavasti 
senvuoksi, että niihinkin tapaukset merkittiin muistiin niin- 
kuin pöytäkirjoihin. Sen rinnalla käytettiin myös nimitystä 
commentarii, joka merkitsee muistiinpanoja tai tiedonantoja. 
Molempiin nimityksiin liitettiin usein määresana, joka osoitti, 
että oli kysymys pääkaupungin uutisista. Keisariajalla taas oli 
yleisimmin käytetty nimitys acta diurna, mikä suunnilleen olisi 
käännettävä »päiväntiedotv Tämä nimi, jota ei tasavallan 
aikana vielä esiinny, on selitettävissä ainoastaan siten, että 

keisariaikana vvtiset annettiin tiedoksi päivittäin. Keisarillisella 
Roomalla siis oli päivälehtensä, jonka julkaiseminen tosin ei 
voinut tapahtua meidän päivälehtiemme tavoin, mutta jolla 
siitä huolimatta oli kaikki niissä oloissa mahdolliset sanoma- 
lehden tunnusmerkit. 

Mitenkä yksityisten toimittamat uutislehdet sulautuivat kei- 
sariajan yhdeksi ainoaksi viralliselta taholta julkaistuksi sanoma- 
lehdeksi, sitä emme yksityiskohtaisesti tiedä. Tosiasia vain on, 
että jo keisariajan alkupuolella on olemassa vain yksi kirjallinen 
uutislähde, Rooman virallinen päivälehti. Voimme kumminkin 
joltisellakin varmuudella päätellä, mitä tietä kehitys on kulke- 
nut. Jo Caesarin valtiomieskatse havaitsi, että uutisten julkai- 
semisella voidaan vaikuttaa yleiseen mielipiteeseen poliittisissa 
kysymyksissä. Sen vuoksi hän määräsi, että senaatin pöytäkirjat 
oli säännöllisesti saatettava julkisuuteen. On lausuttu arvelu, 
että Caesar samalla kertaa olisi pannut alulle virallisen uutis- 
lehden julkaisemisen, mutta tämä arvelu on tuskin oikea. Kum- 
minkin Caesar oli viitannut tuleville vallanpitäjille suunnan, 
jota yleisen mielipiteen muokkaamisessa oli kuljettava. Otak- 
suttavasti jo Augustus astui täyden askeleen ja määräsi, ettei 
uutisia pääkaupungista saanut välittää muulla tavoin kuin balli- 
tuksen hyväksymässä muodossa. Kokemus oli varmaan osoit- 
tanut, että tarkistamattomien uutisten ja kulkupuheiden levit- 
täminen pääkaupungin väestön ja maakuntien asukkaiden luet- 
tavaksi oli ollut omiaan melskeisinä aikoina aiheuttamaan levot- 
tomuutta. Oli siis tarpeen valtiovallan lujittamiseksi ja rauhal- 
listen olojen säilyttämiseksi ryhtyä nykyaikaista sensuuria 
vastaavaan toimenpiteeseen. Mutta tämä taas ei silloisissa 
oloissa käynyt päinsä muuten, kuin perustamalla virallinen 
uutistoimisto, joka toimitti uutistenvälittäjille heidän tarvitse- 
mansa aineiston. Tosiasiallisesti tästä virastosta muodostui 
sanomalehden toimitus, koska muiden kuin sen antamien uutis- 
ten ammattimainen levittäminen kiellettiin. Yksityisille uutis- 
tenvälittäjille ei tämän jälkeen jäänyt muuta tehtävää kuin 
monistaminen ja tilaajille toimittaminen. Enintään saattoi 

uutisaineistoa seuloa jättämällä osan siitä käyttämättä. Asia 
ymmärrettiinkin Roomassa siten, että tästä lähtien oli olemassa 
ainoastaan yksi lehti ja että se toimitettiin mainitussa virastossa. 
Välittäjien levittämät lehdet käsitettiin virallisen päivälehden 
kappaleiksi, jotka saattoivat olla joko täydellisiä tai supistettuja. 

Tavallinen käsitys keisariajan Rooman virallisen sanoma- 
lehden julkaisemisesta on ollut, että se asetettiin valkaistulle 
puutaululle kirjoitettuna nähtäväksi Rooman torille, missä se 
oli halukkaiden jäljennettävissä. Tämä käsitys tuskin kummin- 
kaan on oikea. Se mitä tiedämme lehden sisällyksestä, 
osoittaa lehden yksityisten numeroiden olleen siinä määrin run- 
saita ja monipuolisia, ettei sitä kokonaisuudessaan voitu tällä 
tavoin saattaa luettavaksi. Lyhyt supistelma luultavasti ase- 
tettiin täten torille Rooman yleisön nähtäväksi. Mutta täydel- 
lisenä se varmaan oli jäljentäjien käytettävissä lehden toimis- 
tossa. Mikään ei myöskään estä otaksumasta, että monistus- 
toimistot maksusta saivat siitä kappaleen, jota ne sitten saattoi- 
vat jäljennöksiä valmistaessaan käyttää. On osoittanut puut- 
teellista käsitystä roomalaisten käytännöllisyydestä, että on 
voitu otaksua heidän tyytyneen vain siihen yhteen kappaleeseen, 
joka olisi asetettu torille luettavaksi. Sen ympärillehän olisi 
syntynyt sellainen tungos, että jäljentäjät tuskin edes olisivat 
voineet suorittaa työtänsä! Lehden numeroita oli pakko monis- 
taa toimistossa siitäkin syystä, että niitä lähetettiin virallista 
tietä julkisiin kirjastoihin ja lukusaleihin, missä niihin oli kaikilla 
tilaisuus tutustua. 

Keisariajan acta diurnalla oli kaikki hallituksen äänenkan- 
nattajan viat. Yleinen mielipide luonnollisesti ei voinut ensin- 
kään saada siinä ilmaisuaan, vaan lehden koko sisällys, mikäli 
sillä oli poliittista väriä, joutui palvelemaan keisarien valtiollisia 
päämääriä. Sen vuoksi havaitaankin historiallisissa teoksissa 
sangen halveksivia lausuntoja Rooman sanomalehdestä. Siihen 
viitataan arvottomien ja merkityksettömien tietojen kokoel- 
mana. Kumminkin on varmaa, että sellainenkin historioitsija 
kuin Tacitus, joka puhuu acta diurnasta väheksyvässä ääni- 

lajissa, on saanut historiateoksiinsa monta yksityiskohtaa tästä 
lähteestä. Pääosan uutisista muodostivat keisarin kansliasta 
annetut tiedot, jotka koskivat tapahtumia keisarillisessa. per- 
heessä ja hovissa, keisarin suomia armonosoituksia, keisarillisia 
määräyksiä ja säädöksiä sekä senaatin päätöksiä siinä laajuu- 
dessa kuin niiden julkaisemista pidettiin tarpeellisena. Lehti 
oli siis suureksi osaksi hallituksen ja hovin tiedonantaja. Mutta 
sen lisäksi se sisälsi monenlaista muuta uutisaineistoa: perhe- 
uutisia Rooman ylhäisön piiristä, tietoja huomattavista kuole- 
mantapauksista, avioeroista, juhlanäytännöistä, uudisrakennuk- 
sista, uskonnollisista toimituksista ja luonnonihmeistä, tuli- 
paloista jne. Julkiset tilaisuudet, joissa keisari esiintyi, oli leh- 
dessä yksityiskohtaisesti selostettu, vieläpä keisarien pitämät 
puheet saatettiin siinä kokonaisuudessaan julkaista. Miten yksi- 
tyiskohtainen uutisaineisto oli, saattaa havaita siitä, että Seneca 
kerran mainitsee ilmestyvän tuskin ainoatakaan päivälehden 
numeroa, jossa ei olisi uutista jostakin avioerosta. Lehden pää- 
tarkoitus epäilemättä oli palvella keisarillista propagandaa ja 
tehdä keisari ja hänen perheensä kansan keskuudessa. suosituksi. 
Mutta sen ohessa lehti tyydytti myös uutistarvetta niin pitkälle 
kuin se vallitsevaa valtiollista järjestelmää vaarantamatta näytti 
mahdolliselta. Koko olemassaolonsa ajan acta diurna säilytti 
piirteen, joka oli siihen jäänyt tasavallan aikaisista uutiskirjeistä: 
Siihen otettiin yksinomaan pääkaupungin uutisia. Rooman ulko- 
puolella sattuneita tapauksia siinä ei koskaan selostettu. 

Niinkuin mainitsin, meille ei ole säilynyt suoranaisia otteita 
Rooman sanomalehdestä, vaikka tiedämmekin monen histo- 
rioitsijoilla esiintyvän tiedonannon palautuvan siihen. Mutta 
Neron aikalaisen Petroniuksen kuuluisassa romaanissa, josta 
meiile on yhdenjaksoisena säilynyt herkullinen »Trimalkion 
pidoiksi» nimitetty välikertomus, on hupaisa ivamukailu Roo- 
man lehden supistelmasta. Trimalkio antaa orjansa lukea vie 
railleen päivän uutiset: ` 

26 päivänä heinäkuuta: Cumaen lähellä olevalla maatilalla, 
jonka omistaa Trimalkio, syntyi 30 poika- ja 40 tyttölasta. 

Aittaan korjattiin puimatanterelta yhdeksänsataa tuhatta kap- 
paa vehnää. Härkiä totutettiin ajoon viisisataa. Samana päi- 
vänä: Orja Mitridates naulittiin ristiin, koska hän oli kironnut 
isäntämme Gaiuksen syntymähengen. Samana päivänä: Tuli- 
palo syttyi Pompejin lähellä olevissa puutarhoissa. Se sai 
alkunsa tilanhoitaja Nastan talosta.» Trimalkio suurentelee reip- 
paasti uutisiansa, eikä myöskään keisarillinen uutislehti aina- 
kaan vähentänyt keisarin ja hänen hallituksensa ansioita. 
Rooman sanomalehteä toimitettiin useiden vuosisatojen 
aikana samassa hengessä. Ainakin kolmannella vuosisadalla 
se yhä edelleen oli olemassa, ja todennäköistä on, että sitä on 
julkaistu aina siihen asti, kunnes keisari ja hovi neljännellä 
vuosisadalla siirtyivät Konstantinopoliin. Mitään kehitysmah- 
dollisuuksia lehdellä ei ollut, kun se oli kahlehdittu viralliseen 
pakkopaitaan. Mutta joka tapauksessa se on täyttänyt Rooman 
valtakunnassa samanlaista tarvetta, jota myöhemmän ajan 
varsinainen sanomalehdistö tyydyttää. Rooman sanomalehti on 
yhtenä esimerkkinä monen muun rinnalla osoittamassa, että 
roomalaiset kykenivät panemaan alulle sellaista, mikä sittemmin 
on tullut länsimaisten kansojen yhteiseksi omaisuudeksi. Tosin 
uuden ajan sanomalehdistö ei välittömästi jatka roomalaista 
traditiota, joka aikoinansa katkesi. Mutta sittenkin on syytä 
pitää roomalaista actaa länsimaisen lehdistön edeltäjänä. On 
kyllä pitkä matka siitä meidän sanomalehtiimme. Mutta väli- 
matka ei ole ehkä niin suuri, kuin ensin saatamme olla taipu- 
vaisia arvioimaan. Jos ajattelemme kaikkea sitä ainesta, minkä 
Rooman uutislehti sisälsi, ja unohdamme hetkeksi suuret teknil- 
liset keksinnöt, tulee acta diurna meitä sangen lähelle. Emme 
voi olla toteamatta, että kulttuuri-ihmisen uutistarve 2000 
vuotta sitten oli suunnilleen samanlainen kuin nykyisin. Tällöin 
johdumme pikemminkin ihmettelemään tätä yhtäläisyyttä kuin 
tehostamaan tekniikan kehityksestä aiheutuvia eroavaisuuksia. 


III 

















MITÄ ROOMALAISET TIESIVÄT 
POHJOISMAISISTA KANSOISTA? 


Roomalaisen historioitsijan Tacituksen Germania-teos on 
pohjoismaistenkin kansojen muinaisuuden kannalta erittäin mie- 
lenkiintoinen. Tacitus näet mainitsee ensimmäisen kerran sekä 
ruotsalaisten että suomalaisten nimen siinä muodossa, jossa 
nämä nimet sittemmin paljon myöhäisempänä aikana ovat tul- 
leet tunnetuiksi ja jossa niitä yhä vieläkin käytetään. On siis 
aivan luonnollista, että suomalainenkin muinaistutkimus yhä 
uudelleen palaa Tacituksen teokseen ja koettaa selvittää, mitä 
roomalaisen kirjailijan kuvauksen nojalla on pääteltävissä poh- 
joismaisten kansojen varhaisimmista oloista ja mitenkä Taci- 
tuksen antamat tiedot sopeutuvat esihistoriallisen arkeologian 
ja kielitieteen saavuttamiin tuloksiin. 

Tiedämme tarkalleen vuoden, jona Tacituksen Germania 
ilmestyi. Tämä tapahtui v. 98 j. Kr. Sitä vastoin meillä ei ole 
täsmällistä tietoa lähteistä, joihin Tacitus perustaa kuvauksensa 
muinaisista germaaneista ja näiden lähimpinä naapureina asu- 
vista kansoista. Se on joka tapauksessa varmaa, ettei Tacitus 
ole käynyt varsinaisessa Germaniassa ja ettei hän siis ole voinut 
saada tietoa muinaisista ruotsalaisista ja suomalaisista muuten 
kuin suullisten kertomusten perusteella. Myöskään ei ole toden- 
näköistä, että hän olisi tavannut ketään, joka henkilökohtaisesti 
olisi käynyt suomalaisten tai ruotsalaisten silloisilla asuma- 
alueilla, vaan hänen kuvauksensa nojautuu toisen ja kolmannen 
käden tietoihin, joita Germaniassa käyneet roomalaiset kaup- 
piaat tahi Rooman palvelukseen antautuneet germaanit olivat 

välittäneet. Tämä tosiasia on aina pidettävä mielessä, kun 
punnitaan Tacituksen kuvauksien historiallista todistusarvoa. 
Ennen kuin käyn erittelemään Tacituksen pohjoismaisista 
kansoista esittämiä tietoja, on syytä palauttaa mieleen, kuinka 
maantieteellinen näköpiiri länsimaisen sivistyksen silloisesta kes- 
kuksesta käsin vähitellen laajeni aina Pohjan perille saakka. 
Roomalaiset saivat ensimmäiset maantieteelliset käsityk- 

sensä, samoin kuin koko korkeimman sivistyksensä, kreikka- 
laisilta. Roomalaisethan itse olivat alunperin maanviljelijä- ja 
karjanhoitajakansaa, jonka näköpiiri ei ulottunut kauaksi koti- 
kaupungin ulkopuolelle. Kreikkalaisilta roomalaiset ovat oppi- 
neet merenkulun alkeet, niinkuin näkyy siitä, että latinalaisessa 
merisanastossa on paljon kreikkalaisia lainasanoja. Itämeren 
seudut taas eivät vielä olleet ennättäneet liittyä kreikkalaisten 
maailmankuvaan. Yleensäkin kreikkalaisten käsitys pohjoisista 
maista oli erinomaisen hämärä ja tarunomaisten piirteiden häm- 
mentämä. Tosin jo Homeroksen runojen syntymäaikoina, so. 
viimeistään 6:nnella vuosisadalla e. Kr., tiedettiin, että poh- 
joisessa päivät olivat paljon pitemmät kuin Välimeren maissa. 
Tämä ilmenee siitä Odysseian kohdasta, jossa kerrotaan Odys- 
seuksen käynnistä Laistrygonien maassa (O. Mannisen suomen- 
uos): 

Päiviä, öitäkin kuus’ merell' oltiin; seitsemäs ehti, 

eess' oli Telepylos, Lamos-sankarin kalliolinna, 

maa laistrygonien, miss' illoin saapuva paimen 

aamuin-lähtevän tiellä jo kohtaa tervehytellen. 

Mies unetonpa se siell' äkin kahden paimenen palkan 

ottais, karjat kaita ja valkeat ehtisi lampaat: 

tuskin on tummunut yö, kun jälleen päivä jo päätyy. 

(Od. 10: 80—86) 


Odysseian säkeet perustuvat merimiesten kertomuksiin, joita 
Homeroksen runojen laulajat ovat paljon käyttäneet hyväkseen. 
On todennäköistä, että mikäli tällainen kuvaus ylipäätänsä on 
sijoitettu johonkin määrättyyn maantieteelliseen paikallisuu- 
teen, on ajateltu Mustanmeren pohjoisrannikkoa, jonne kreikka- 

laiset merimiehet jo sangen varhain purjehtivat. Siellä päivän 
piteneminen kesällä tosin ei vielä sanottavasti tunnu, eivätkä 
merimiehet siis voineet omasta kokemuksesta kertoa pitkistä 
päivistä ja lyhyistä öistä. Fi myöskään ole uskottavaa, että 
kukaan kreikkalainen olisi Mustanmeren pohjoispuolisien seu- 
tujen halki matkustanut niin kauas pohjoiseen, että olisi joutu- 
nut näkemään Pohjolan valkeat kesäiset yöt ja pidentyneet 
päivät. Kuvaus on epäilemättä pohjautunut kertomuksiin, joita 
kreikkalaiset merenkulkijat olivat kuulleet nykyisen etelä- 
Venäjän kansoilta ja joita näille taas olivat välittäneet pohjoi- 
sempana asuneet heimot. 

Että pohjoiset maat eivät jääneet kreikkalaisille pelkästään 
tarunomaiseen hämäryyteen, vaan muodostuivat varmasti ole- 
massa olevaksi todellisuudeksi, johtui siitä, että pohjoisesta tuli 
koruihin käytettyä raaka-ainetta, meripihkaa. Meripihka oli 
kaikkein suosituinta koruainetta jo erittäin varhaisina aikoina. 
Niinpä yksistään Mykenen kalliohaudoista on löydetty enemmän 
kuin 400 meripihkasta valmistettua koruesinettä. Tämä osoit- 
taa, että kauppatiet kulkivat meripihka-alueelta kreikkalaiseen 
maailmaan jo ennen vuotta 1000 e. Kr. Meripihkaa saatiin 
sekä Pohjanmeren että Itämeren itärannikolta, tarkemmin 
sanoen Jyllannin niemimaalta ja nykyisestä Itä-Preussista. On 
otaksuttavaa, että myöhempinä aikoina, sen jälkeen kun kreikka- 
laiset olivat perustaneet siirtokuntia nykyiseen Ranskaan ja 
Espanjaan, meripihka tuli näiden siirtokuntien välityksellä 
Pohjanmereltä käsin, mutta varhaisempana kautena se ilmei- 
sesti on tullut maitse Itämeren kaakkoiskulmasta. Eikä ole 
mahdotonta, että samaan aikaan kun meripihkaa tuotiin Poh- 
janmeren rannikolta, myöskin Itä-Preussin alueelta tapahtuva 
tuonti oli edelleen käynnissä. Niistä maista, joista meripihka, 
tuli kreikkalaiseen maailmaan, ja niistä teistä, joita pitkin sitä 
kuljetettiin, ei kreikkalaisilla itselläänkään vielä kreikkalaisen 
sivistyksen kukoistusaikana 400-luvulla e. Kr. ollut mitään tie- 
toa. Koko meripihkan tuonti oli eräänlaisen sadunomaisen 
harson peitossa, niinkuin myöskin silkintuonti Kiinasta, Silkki- 

hän tuli karavaaniteitä pitkien matkojen takaa — se tiedet- 
tiin —, mutta siinä maassa, josta sitä tuotiin, ei kukaan kreikka- 
lainen ollut käynyt. Samoin oli meripihkan laita. Sen tuotanto- 
paikasta ja tuottajakansasta eivät kreikkalaiset, joiden käsiin 
tuote lopulta joutui, tietäneet yhtään mitään. Että näin oli 
asianlaita, ilmenee historian isän Herodotoksen historiateoksen 
näin kuuluvasta tiedonannosta: 


Mutta mitä tulee niihin Euroopan äärimmäisiin seutuihin, jotka ovat 
lännessä päin, en voi varmuudella sanoa niistä mitään. Sillä minä puo- 
lestani en voi uskoa, että on olemassa joki, jota barbaarit kutsuvat 
Eridanokseksi, joka laskee pohjoisessa olevaan mereen ja jonka varsilta 
kertomuksen mukaan meripihka tulee. Enkä tiedä, onko olemassa 
Tinasaaria, joista tina meille tuodaan. Sillä itse Eridanos nimi todistaa, 
että se on helleeniläinen eikä vieraskielinen ja että sc on jonkun runoi- 
lijan sepittämä. Toiseksi en ole, vaikka olen nähnyt vaivaa saadakseni 
asiasta selvän, keltään silminnäkijältä voinut kuulla, onko todella merta 
sillä kulmalla Eurooppaa. Joka tapauksessa tina ja meripihka tulevat 
meille Euroopan äärimmäisistä seuduista. 


(Herodotoksen Historiateos 3, 115) 


Herodotos on siis meripihkan alkuperäalueesta puhuessaan 
äärimmäisen varovainen. Hän ei ollut koskaan kuullut kenestä- 
kään kreikkalaisesta, joka siellä olisi käynyt. Eikä olekaan 
luultavaa, että kukaan kreikkalainen vielä hänen aikanaan olisi 
tullut edes Jyllannin niemimaalle, saati sitten Itämeren ranta- 
mille. Vasta noin sata vuotta myöhemmältä ajalta, so. suun- 
nilleen 350 paikkeilta e. Kr., meillä on tieto ensimmäisestä 
kreikkalaisesta, joka näki Itämeren. Se oli massilialainen 
Pytheas, joka kotikaupungistaan, nykyisestä Marseillesta, joka 
silloin oli kreikkalainen siirtokunta, teki meriretken Gibraltarin 
salmen kautta Euroopan länsirantaa myöten Brittein saarille ja 
jatkoi sieltä kulkuansa jonkin matkaa Jyllannin niemimaan 
pohjoiskärjen ympäri. Idässä hän näki aukeavan pitkäksi meren 
lahdeksi luulemansa ulapan. Se oli Itämeri, jonka länsimaista 
sivistystä kannattavan kansan jäsen tällöin näki ensimmäisen 

kerran. Tosin kului vielä pitkä aika, ennen kuin Itämeren todel- 
linen luonne tuli selväksi. Oikeastaan se ei selvinnyt rooma- 
laisillekaan. Sillä vaikka nämä sittemmin saivatkin verraten 
tarkkoja tietoja Itämeren etelänpuolisesta rannikosta ja vaikka 
he nimittivätkin Itämerta erityisellä nimellä mare Suebicumiksi, 
niin he kuitenkin pitivät sitä ainoastaan suuren valtameren 
osana, jolla heidän luulonsa mukaan ei ollut sen enempää ääriä 
kuin valtamerelläkään. Siinä, missä Itämeri pohjoisessa päättyi, 
siinä loppui heidän käsityksensä mukaan myös maailma. Skan- 
dinavian niemimaata luultiin saareksi valtameressä. 

Pytheaan retken tuloksiin rajoittui kreikkalaisten maan- 
tieteellisen näköpiirin laajeneminen, mikäli Itämeren rantaseu- 
duista on kysymys. Vasta Rooman maailmanvaltakunnan leve- 
neminen pohjoiseen päin lisäsi maailmantuntemusta siinä mää- 
rin, että Itämeren ympärillä asuvista kansoista voitiin saada 
tarkempia tietoja. Tosin roomalaiset itse tuskin lienevät pur- 
jehtineet Itämerelle Tanskan saaria, sanokaamme Sjellandia, 
kauemmaksi. Mutta kaupankäynnin välityksellä he saivat Itä- 
meren äärillä olevista maista paljon selkeämmän ja yksityis- 
kohtaisemman kuvan kuin aikaisemmin oli ollut mahdollista 
saavuttaa. Itämeren lounaisnurkassa olevat maat olivat joutu- 
massa Rooman valtiolliseenkin vaikutuspiiriin, kun Augustuksen 
aikana yritettiin pysyvästi vallata Reinin itäpuolella sijaitsevia 
alueita. Kenties olisi siitä voinut olla seurauksena Itämeren 
koko eteläisen rannikon liittäminen Rooman valtakuntaan. 
Mutta kuuluisa Teutoburgin tappio v. 9 j. Kr. lopetti kerta 
kaikkiaan roomalaisten pyrkimykset laajentaa valtaansa Reiniltä 
itään päin. Ainoastaan pieni osa Reinin ja Tonavan kulmauk- 
sessa olevaa Germaniaa jäi Rooman vallan alaisuuteen. Rooman 
poliittinen vaikutus ei sen vuoksi joutunut ulottumaan Itämeren 
rannoille asti.: Mutta sitä vilkkaammaksi tuli kaupallinen kos- 
ketus. Roomalaisethan levittivät jo sangen varhain germaaneille 
sivistyssanojansa, onpa sellainen sana kuin latinalaisesta pondo 
muodosta kehittynyt punta kulkeutunut mordvan kieleen 
saakka. Roomalaisen kaupan merkitys oli Itämeren rantaseu- 

duilla huomattavan suuri, niinkuin arkeologiset löydötkin moni- 
naisella tavalla todistavat. 

Taasen oli meripihkalla huomattava osuus maantieteellisen 
näköpiirin laajenemiseen. Meripihka oli roomalaisilla yhtä halut- 
tua korutavaraa kuin kreikkalaisillakin. Sen vuoksi tahdottiin 
kaupan yleensä laajentuessa päästä yhteyteen suoraan meri- 
pihkan tuottajien kanssa. Pyrittiin pääsemään välikäsistä, niin- 
kuin nykyajankin kaupassa on pyrkimys. Tätä taustaa vas- 
taan on käsitettävissä, että eräs roomalaisten kaupallinen edus- 
taja keisari Neron aikana teki matkan Itä-Preussin meripihka- 
rannikolle. Matka kävi Tonavan varrella sijaitsevasta Carnun- 
tumin rajalinnoituksesta, joka on nykyisen Itävallan alueella, 
Veikselille ja sitä tietä Itämeren rannalle. Plinius vanhempi 
mainitsee Luonnonhistoriassaan tästä retkestä: 


Äskettäin on saatu selville, että Pannonian Carnuntumista on noin 
600 roomalaisen peninkulman (n. 900 km) matka sille Germanian ranni- 
kolle, josta meripihka tuodaan. Vieläkin on elossa roomalainen ritari, 
jonka keisari Neron gladiaattorinäytäntöjen järjestäjä Julianus lähetti 
sitä hankkimaan, Hän tutki perinpohjin nuo kauppapaikat ja rannikot. 


(Plinius, Naturalis historia 37, 45) 


Varmasti sellaisia roomalaisia, jotka kävivät Itämeren meri- 
pihkarannikolla, oli muitakin. Mutta tämä kävijä on jättänyt 
tiedon retkestään sen vuoksi, että hän suoritti samalla maan- 
tieteellistä tehtävää. Hän mittasi kulkemansa päivämatkat ja 
sai siten lähtöpaikkansa Carnuntumin ja Itä-Preussin rannikon 
välimatkaksi n. g00 km. Emme yksityiskohtaisesti kykene päät- 
telemään, mitä teitä hän kulki. Mutta matkan ilmoitettu pituus 
ei kovin paljon poikkea siitä, mitä se nykyaikaisten välineiden 
avulla suoritettujen mittausten mukaan on. 

Tällaisten kauppa- ja tutkimusmatkojen tuloksena oli, että 
Tacitus Germania-teoksessaan saattoi antaa Itämeren rannikon 
kaakkoiskolkassa asuvasta meripihkan tuottajakansasta niin 
tarkkoja tietoja kuin sinä aikana suinkin voi odottaa. Tacitus 
nimittää tätä kansaa nimellä Aestii, mutta epäilystä ei ole, 

että on kysymys nykyisten lättiläisten ja liettualaisten sekä 
muinaisten balttilaisten preussien yhteisistä esi-isistä. Mitenkä 
sama nimi sittemmin on joutunut tarkoittamaan virolaisia, ei 
kuulu tässä käsiteltäväksi. Tacituksen kuvaus tästä kansasta 
on seuraavanlainen: 


Itämeren oikealla rannalla asuvat aestien heimot, joiden elämäntapa 
ja ulkomuoto muistuttaa svecbejä, mutta kieli britannian kieltä. He 
palvovat jumaläitiä. Taikakaluna he pitävät villikarjun kuvia. Se 
vastaa asetta ja on suojana kaikkea vastaan. Jumalattaren palvojalle 
se tuottaa turvaa vihollistenkin keskellä. 

Rautaa käytetään vähän, mutta ryhmysauva on yleisessä käytän- 
nössä. Viljaa ja muita maantuotteita he viljelevät kestävämmin kuin 
tavallisesti laiskoilta germaaneilta odottaisi. Mutta he etsivät myös 
meren viljaa ja keräävät ainoana heimona matalikoilta sekä rannaltakin 
meripihkaa, jota he kutsuvat nimellä glaesum. 


(Tacitus, Germania 45) 


Tämä Tacituksen kuvaus vastannee suurin piirtein katsoen 
puheena olevien heimojen silloisia oloja. Saamme kuvan rauhaa 
rakastavasta, uutterasta maanviljelijäkansasta, joka sen ohessa 
harjoittaa kalastusta ja meripihkan keräämistä. Tacitus uskoo 
niiden olevan germaaneja, mutta hän on kuitenkin selvillä siitä, 
ettei kieli ole samanlainen kuin germaaneilla, vaan sanoo sen 
muka muistuttavan kelttiläistä britannian kieltä. Tällainen 
väärinkäsitys saattoi silloisissa oloissa helposti syntyä, mutta 
joka tapauksessa osoittaa Tacituksen tietojen tosipohjaisuutta, 
että oli pantu merkille kielen eroavaisuus germaanien murteista. 
Sellaiseenkin seikkaan kuin sauvan käyttöön, jonka Tacitus 
mainitsee, saattaa kiinnittää huomiota ja viitata siihen, että 
sauva edelleenkin on Baltian maissa, Latviassa ja Liettuassa, 
kansan keskuudessa suosittu kapine. Yleensäkin Tacitus lienee 
oikeassa luonnehtiessaan lähteittensä mukaan meripihkaranni- 
kolla asuvan kansan piirteitä. 

Nykyinen Itä-Preussi oli kaukaisin Itämeren rannikolla oleva 
paikka, jossa nimenomaisesti tiedämme roomalaisten käyneen. 

On luonnollista, että kansoista, joitten asuinsijoille kukaan 
roomalainen ei koskaan joutunut, saatiin paljon vaillinaisempi 
ja vääristellympi käsitys. Niille seuduille, joissa suomalaisten 
esi-isät noihin aikoihin asuivat, eivät roomalaiset kauppamiehet- 
kään varmasti milloinkaan tulleet. Myöskään ei ole uskottavaa, 
että ainoakaan roomalainen olisi joutunut käymään Skandi- 
navian Itämeren puoleisella rannikolla. Tietoja muinaisista 
suomalaisista ja ruotsalaisista oli siis saatavissa ainoastaan ger- 
maanisten välikäsien kertomusten perusteella. Fi ole muuta 
kuin varsin ymmärrettävää, että tällöin saattoi syntyä karkeita- 
kin väärinkäsityksiä. 

Tacitus mainitsee Skandinaviassa asuvat ruotsalaiset nimellä 
Suiones. Tässä nimessä esiintyvä sanavartalo on sama, joka 
esiintyy ruotsalaisten itsensä yhä vielä käyttämässä nimityk- 
sessä svensk, nruotsalainenn, ja Sver(i)ge, Ruotsin. Tacituksen 
käyttämä kansannimi Swiones vastaa, sitten kun siitä latina- 
lainen johtopääte poistetaan, muinaisskandinaavista nimitystä 
sviar. Sen merkitys on suuunilleen »langokset», sukulaiset. 
Tämän sanan monikon genetiivimuoto myöhemmässä muinais- 
ruotsalaisessa asussa on svea, joka on säilynyt nimityksessä 
svea rike, josta sitten on kehittynyt Ruotsin ruotsalainen nimitys 
Sverige. 

Kansannimi Suiones (sviar, svear) tarkoitti varsinaisesti 
ainoastaan keski-Ruotsissa Mälarin ja Hjälmarin ympärillä asu- 
vaa kansaa. Sen johdosta on helposti ymmärrettävissä, että 
tämä nimi esiintyy kirjallisuudessa Tacituksen jälkeen vasta 
pitkän ajan kuluttua, nimittäin niin myöhään kuin kuudennella 
vuosisadalla j. Kr., so. melkein viisisataa vuotta Tacituksen 
ajasta lukien. Silloin goottilaissyntyinen latinaksi kirjoittava 
historioitsija Jordanis käyttää Getica-teoksessaan samasta var- 
talosta johdettuja nimityksiä Suehans ja Suetidi. Jälkimmäisessä 
nimityksessä esiintyy sama dentaalinen johdinaines kuin Ruotsin 
nykysaksalaisessa nimessä Schweden. 

Jo se tosiasia, että Tacitus voi mainita kaukaisen Svean 
kansan sen omalla nimellä, jonka hän tietenkin saattaa latina- 

laistettuun asuun, tekee uskottavaksi, että hänellä on ollut 
arvokkaita tietoja muinaisesta Svean maasta. Ovatko nämä 
tiedot olleet suullisia kertomuksia vai onko niitä sisältynyt joi- 
hinkin Tacituksen käyttämiin kirjallisiin lähteihin, sitä emme 
kykene ratkaisemaan. Erityistä huomiota on kiinnitettävä sii- 
hen, että Tacitus ei mainitse ainoatakaan muuta Skandinavian 
kansanheimoa kuin svealaiset. Tämä seikka saa helpoimmin 
selityksensä siitä, että tiedot svealaisista ovat tulleet Itämeren 
kaakkoiskolkassa asuneen kansan välityksellä. Sellaisen johto- 
päätöksen tekee todennäköiseksi se tosiasia, että keski-Ruotsin 
ja Itämeren rannikon kaakkoisosan välinen liikeyhteys esihisto- 
riallisena aikana on ollut varsin vilkas. Todistuksena siitä ovat 
arkeologiset löydöt sekä kielitieteellisen tutkimuksen tulokset. 
Samaa seikkaa todistaa se, että vanhat maantieteilijät sijoitta- 
vat Skandinavian saaren vastapäätä Veikselin suuta. 

Tacitus on todellakin saanut svealaisista eräitä erittäin 
arvokkaita tietoja. Tosin hän vanhalla ajalla yleensä vallinnee- 
seen tapaan pitää Skandinaviaa saarena, mikä ei lainkaan ole 
omiaan oudoksuttamaan, kun ottaa huomioon, että Skandi- 
navian koko pohjoisosa niihin aikoihin oli asumatonta erä- 
maata, jossa tuskin minään vuodenaikana liikkui ihmisiä. Itä- 
meren etelärannikolla asuvat kansat, mikäli niillä oli tietoa 
Skandinaviasta, pitivät varmaan sitä aivan yleisesti saarena, 
olipa Skandinavian asukkailla itselläänkin kenties sama käsitys. 
Mutta vaikka Tacituksella ei voinut olla oikeampaa käsitystä 
Skandinavian maantieteellisestä luonteesta, kykenee hän esit- 
tämään svealaisista useita piirteitä, jotka historiallisen tutki- 
muksen valossa ovat osoittautuneet täysin luotettaviksi. Fi 
siis lainkaan voida hyväksyä muuten ansioituneen Tacituksen- 
tutkijan Eduard Wolffin mielipidettä, jonka hän esittää tun- 
netussa Germanian selitysteoksessaan, että Tacituksen kuvaus 
svioneista osaksi olisi luonteeltaan tarunomainen. Sillä pää- 
piirteissään tiedot ovat täysin uskottavat ja mitä parhaiten 
== muuta tietä saatujen historiallisten tosiseikkojen 

anssa. 


3 — Kolsari Augustus. 

Svealaisia käsittelevä Germanian luku on suomalaisena kään- 
nöksenä seuraava: 


Sitten seuraavat svionien yhdyskunnat keskellä valtainerta. Niillä 
on paitsi jalkaväkeä myöskin vahvat laivastot. Alusten muoto eroaa 
tavallisesta siinä, että niissä on kokka kummassakin päässä ja että niillä 
sen vuoksi aina voidaan helposti laskea maihin. Purjeita ci käytetä 
eikä airoja kiinnitetä rivittäin alusten kylkiin. Airot ovat irrallisia, 
niinkuin joskus jokialuksissa, ja ne voidaan tarpeen vaatiessa muuttaa 
toisesta paikasta toiseen. 

Heidän keskuudessaan annetaan arvoa myös rikkaudelle, ja siitä 
syystä heitä hallitsee yksinvaltias, jolla on rajaton valta ja ehdoton 
oikeus vaatia kuuliaisuutta. Aseetkaan eivät ole niinkuin muilla ger- 
maancilla vapaasti käytettävissä, vaan niitä pidetään lukittuina, vieläpä 
orjan vartioimina. Valtameri näet tekee mahdottomiksi vihollisten äkil- 
liset hyökkäykset. Aseet joutilaissa käsissä taas vievät helposti vallatto- 
muuteen. Niinpä ei ole kuninkaan edun mukaista asettaa aseiden 
vartijaksi ketään jalosukuista tai vapaasyntyistä, eipä edes vapautettua 


orjaakaan. (Tacitus, Germania 44) 


Tässä kuvauksessa huomio kiintyy heti siihen, että Tacitus 
puhuu monikollisesti svealaisten yhdyskunnista, civitates. Sillä 
hän; epäilemättä on tahtonut ilmaista, että svealaiset siihen 
aikaan vielä eivät muodostaneet yhtenäistä valtiota, vaan oli- 
vat jakaantuneet useihin pikkuyhdyskuntiin, joiden päälliköt 
tosin tunnustivat Upsalan kuninkaan yliherruuden. Tämä lienee 
ollut täysin todellisen asianlaidan mukaista. Samaten on epäile- 
mättä paikkansa pitävää, mitä Tacitus kertoo svealaisten sota- 
voimasta. Sillä vaikka meillä vasta paljon myöhemmältä ajalta 
on tietoja Ruotsin ns. ledung-järjestelmästä, on varsin toden- 
näköistä, että tämä laitos oli kehittynyt jo sangen varhaisina 
aikoina. Ledung-laitos merkitsi sitä, että kansa oli velvollinen 
vuosittain asettamaan merisotaa varten kuninkaan käytettä- 
väksi tietyn määrän laivoja ja sotilaita. Näillä kuningas sitten 
pani toimeen ns. ledung-retkiä. Lähdettiin meritse ryöstöretkille 
naapurimaihin ja asetuttiin joskus pysyväisestikin asumaan vie- 
raisiin maihin. Sellaisia ledung-retkiä ruotsalaiset ovat tehneet 

Suomeen ikivanhoista ajoista lähtien. Epäilemättä niitä oli 
tehty jo Tacituksen aikoina, sillä muulla tavoin on hänen mai- 
nintaansa vaikea selittää. Tacituksen tiedonanto on käsitettävä 
vanhimmaksi ledung-laitosta koskevaksi maininnaksi. 

Tällöin on erityisesti merkille pantavaa, että Tacitus puhuu 
svealaisten laivastoista. Kun ajattelee Ruotsin myöhempää 
ledung-järjestelmää ja myöhäisemmän ajan viikinkiretkiä, tulee 
ilman muuta vakuuttuneeksi Tacituksen kertomuksen sisäisestä 
totuudenmukaisuudesta. Että Tacitus osoittaa svealaisten todel- 
listen olojen tuntemusta eikä kerro pelkkiä satuja, ilmenee 
eittämättömän selvästi svealaisten käyttämien alusten kuvauk- 
sesta. Siinä suhteessa näet arkeologiset löydöt tekevät mahdol- 
liseksi Tacituksen antamien tietojen tarkistamisen. Roomalai- 
nen historioitsija mainitsee svealaisten alusten luonteenomai- 
simmaksi piirteeksi, että kumpaakin päätä saatettiin käyttää 
keulapuolena maihin laskettaessa, ettei aluksissa käytetty pur- 
jeita ja etteivät airot olleet kiinteitä, vaan että ne tarpeen 
mukaan voitiin siirtää sille kohdalle alusta, josta kulloinkin oli 
mukavin soutaa. Tämä kuvaus sopii hyvin niihin pohjoismais- 
ten alusten jäännöksiin, jotka nykyaikainen arkeologinen tutki- 
mus on saattanut päivänvaloon. Esim. vanhin säilynyt pohjois- 
mainen alus, joka löydettiin Nydamin suosta Slesvigistä ja joka 
on ollut käytännössä 300-luvun lopulla j. Kr., vastaa kaikin 
puolin Tacituksen kuvausta. Samoin viikinkiajan alukset, joita 
on tavattu Oslon vuonon rannalta Norjasta, joskin viikinki- 
retkien aikana jo yleisesti käytettiin myös purjeita. 

Nämä Tacituksella säilyneet epäilemättä tosioloihin pohjau- 
tuvat kuvaukset osoittavat, että hän oli saanut svealaisten 
oloista yksityiskohtaisia tietoja joko suullisesti tahi jostakin 
kirjallisesta lähteestä. Tuulesta temmattu ei myöskään ole 
tieto, että Svean kuninkaalla on rajaton valta. Tacitus näet 
tarkoittaa Upsalan kuningasta, jota suhteessaan paikallispääl- 
likköihin kutsuttiin nimellä einvaldr tahi einvaldshöf ringe. Nimel- 
lisesti hän siis oli yksinvaltias, vaikkakin hänen valtaansa rajoit- 
tivat paikallisruhtinaat ja kansankäräjät. Upsalan kuninkaalle 

suoritti koko kansa veroa suurien uhrien toimeenpanemiseksi. 
Joskaan hän enempää kuin muidenkaan germaaniheimojen 
kuninkaat ei ollut todellinen yksinvaltias, on Tacitus kaikissa 
tapauksissa hänen asemaansa kuvatessaan ammentanut hyvästä 
lähteestä. Viime kädessä on tiedonanto perustunut svealaisten 
olojen perusteelliseen tuntemukseen. Välikäsien kautta kul- 
kiessaan on tieto, joka alunperin on ollut oikea, saanut liioit- 
televan muodon. 

Vähemmän uskottava on maininta, että svealaisten aseet 
olivat lukittuina kuninkaan luottamusmiehen hallussa, vaikka 
tämäkään tieto ei liene täydellisesti mielikuvituksen tuotetta. 
Tosin on mahdoton uskoa, että Svean maassa olisi ollut säädet- 
tynä yleinen aseenkantokielto. Sitä vastoin on varsin hyvin 
ajateltavissa, että kertoja, jonka tiedonantoon maininta viime 
kädessä perustuu, on ollut saapuvilla svealaisten suuressa uhri- 
juhlassa, jonka aikana vallitsi jumalanrauha eikä aseiden pitä- 
minen ollut sallittu. Tällainen poikkeustila on sitten yleistetty, 
ja sellaisessa muodossa Tacitus on saanut siitä tiedon. Se tieto 
taas, että aseita muka vartioitsi orja, näyttää olevan Taci- 
tuksen itsensä tekemä päätelmä. Sillä epäilemättä ainakin se, 
mitä Tacitus esittää syyksi aseidenkantokieltoon, on hänen omaa 
mietelmän luontoista lisäystään. Tacituksella on näet useasti 
tapana liittää tämäntapaisia mietelmiä kuvaustensa loppuun. 
Asia on käsitettävä niin, että kun Tacitus sai tietää otaksutusta 
yleisestä aseenkantokiellosta. joko suullisesta kertomuksesta tahi 
kirjallisesta lähteestä, hän asetti itselleen kysymyksen, kuka- 
han sitten oli asevaraston vartijana. Tällöin antautui kuin 
itsestään se päätelmä, jonka luemme svealaiskuvauksen lopussa: 
Vartijana ei voinut olla kukaan vapaa mies eikä edes vapau- 
tettu orja, koska aseet vapaan miehen hallussa olisivat jolloinkin 
voineet käydä yksinvaltiaalle vaarallisiksi. Siis täytyi vartijana 
olla orja, joka oli isännästään riippuvainen ja johon tämä kai- 
kissa tilanteissa saattoi luottaa. Tämä päätelmä oli Tacituksen 
kannalta todellisen tiedon veroinen, ja kokoonpanossa noudat- 
tamiensa periaatteiden mukaisesti hän liitti sen lähteistä kerää- 

määnsä tosiasia-aineistoon millään tavoin ilmaisematta, ettei 
ollut kysymys tosiasiallisesta tiedosta, vaan tekijän omasta pää- 
telmästä. Samantapaiseen tekotapaan tutustumme vielä laa- 
jemmassa mitassa fennejä käsittelevän luvun yhteydessä. 

Lopussa olevaa mietelmää lukuun ottamatta sisältää siis 
Tacituksen svealaiskuvaus monia kaikin puolin luotettavia ja 
arvokkaita tietoja. Sitä vastoin on varsin arvoituksellista, mitä 
hän kertoo toisesta pohjoisesta kansasta, jota hän nimittää 
sitoneiksi, Sitones. Hän sanoo lyhyesti: 


Svionien naapureita ovat sitonien heimot. Muissa suhteissa he muis- 
tuttavat svioneja, paitsi yksistään siinä, että heitä hallitsee nainen. 
Siinä määrin he ovat loitonneet ei vain vapaudesta, vaan vieläpä orjuu- 
destakin. (Germania 45) 


Tällä kohdalla on Tacituksella taas lyhyen kuvauksensa 
lopussa hänelle luonteenomainen mietelmä, joka muistuttaa 
svealaiskuvauksen lopussa olevaa päätelmää. Mielellään siirtäisi 
koko kertomuksen naisvallasta Pohjolan perukoilla tarujen pii- 
riin. Mutta missään tapauksessa ei voi olla kysymys Tacituksen 
keksimästä tarusta, sillä 8:nnella vuosisadalla elänyt langobardi- 
lainen historiankirjoittaja Paulus Diaconus oli niinikään saanut 
hämärän tiedon Itämeren rannalla sijaitsevasta amatsonivalta- 
kunnasta »Germanian äärimmäisillä rajoilla». Hyvin värikkäästi 
kuvaa »naisten maata» sittemmin 11:nnellä vuosisadalla Adam 
Bremeniläinen, joka nimenomaisesti sijoittaa tämän maan Suo- 
meen. Eri tutkijat ovat otaksuneet näiden kertomusten joh- 
tuvan siitä, että kainulaisten eli kveenien nimi on väärin yhdis- 
tetty germaaniseen naista merkitsevään sanaan. Tämän seli- 
tyksen mukaan koko kertomus naisten maasta perustuisi kansan- 
etymologiseen väärinkäsitykseen. Tällainen selitys on kuiten- 
kin mahdoton siitä syystä, että vanhoissa suomalaisissa kansan- 
runoissa esiintyy naisvaltias, Pohjolan emäntä. Kertomus, joka 
ensimmäisen kerran esiintyy Tacituksella, ei ole suomalaisella 
kielialueella voinut syntyä kainulaisnimen väärinkäsityksestä. 
Sellainen otaksuma taas, että kertomus ensin olisi syntynyt 

germaanisella kielialueella ja sitten vasta kulkeutunut suoma- 
laisille, on perin löyhällä pohjalla, kun kerran on kysymys 
Suomessa asuneesta kansanheimosta. 

Onko kertomus naisvaltiaasta alkujaan perustunut todelli- 
suudessa esiintyneihin olosuhteisiin, jääköön ratkaisematta. 
Ainakaan Tacituksella ei ole ollut puheena olevasta kansasta 
selvää käsitystä. Sillä hänen kertomuksestaan ei edes ilmene, 
missä hän kuvittelee sitonien asuinpaikkojen olevan. Kuvat- 
tuaan Skandinaviassa asuvien svionien (= svealaisten) oloja 
hän on siirtynyt Itämeren oikeanpuoliselle rannalle ja kertonut 
Itä-Preussissa asuneista balttilaisista aestii-heimoista. Sitten 
hän jatkaa välittömästi mainitsemalla sitonit ja aivan epämää- 
räisesti ilmoittamalla, että nämä ovat svionien naapureita. 
Ilmeisestikään hänellä ci ole ollut selvää käsitystä sitonien asuin- 
paikoista. Hänhän pitää Skandinaviaa saarena, minkä vuoksi 
jää aivan epäselväksi, mihin suuntaan hän haluaa sijoittaa 
mainitsemansa svionien naapurit. Kuitenkin näyttää olevan 
varmaa, että koska hän ei ole liittänyt sitonien mainintaa välit- 
tömästi svealaiskuvauksensa yhteyteen, vaan puhuu sitoneista 
vasta sen jälkeen, kun hän ensin on kertonut Itämeren oikean- 
puolisella rannalla asuvasta aestii-kansasta, hän ei ole käsittänyt 
sitonien asuvan Skandinavian saarella, vaan samalla Itämeren 
oikeanpuolisella rannikolla kuin aestien. Toiselta puolen ilme- 
nee asiayhteydestä, että hän sijoittaa sitonien asuinpaikan lähelle 
svioneja. Tacituksella ei voinut olla selvää käsitystä näiden 
kaukaisten seutujen maantieteellisestä asemasta. 

Sitoneja koskevasta maininnasta voidaan havaita, että Taci- 
tus kuvatessaan kaukaisimpina asuvia kansoja joutui lähelle 
tarujen piiriä. Tätä tosiasiaa ei saa unohtaa, kun käydään 
tulkitsemaan hänen teoksensa kuuluisaa fennejä käsittelevää 
lukua. On näet tarkoin huomattava, että fennit mainitaan 
sitonien jälkeen Germanian viimeisessä luvussa. Sen vuoksi ei 
ennakolta ole omiaan herättämään ihmetystä, jos fennien 
kuvausta yksityiskohtaisesti tarkasteltaessa päädytäänkin tulok- 
seen, että tämä kuvaus päinvastoin kuin svealaisia koskeva 

luku sisältää sangen vähän asiallisia tietoja eikä lainkaan tar- 
koita suomalaisten esi-isiä. 

Aivan esityksensä lopussa, päätettyään niiden kansojen 
kuvauksen, joita hän pitää varsinaisina germaaneina, Tacitus 
ottaa vielä puheeksi muutamia kansoja, joista hän ei tiedä, 
lukeako heidät germaaneihin vaiko ei. Näiden joukossa Tacitus 
mainitsee kansan, jota hän kutsuu nimellä Fenni: 


Olen kahden vaiheilla, lukeako peucinien, venedien ja fennien kansat 
germaaneihin vaiko sarmateihin, joskin peukinit, joita jotkut nimittävät 
bastarneiksi, kieleensä ja tapoihinsa sekä kiinteään asutukseensa katsoen 
ovat germaanien kaltaisia. Mutta kaikki he ovat likaisia ja päämiehet 
velttoja. Seka-avioliittojen johdosta he ovat rumentumassa melkoisesti 
sarmatien näköisiksi. Venedit ovat suuressa määrin omaksuneet 
sarmatien tapoja. He näet kuljeskelevat ryöstöretkillä niillä metsäisillä 
vuoriseuduilla, jotka kohoavat peukinien ja fennien välillä. Heidät 
voidaan kuitenkin mieluummin lukea germaaneihin, koska he rakenta- 
vat kiinteitä asumuksia, pitävät kilpiä ja käyttävät ketterästi jalkojaan. 
Kaikessa tässä he eroavat sarmateista, jotka elävät vaunuissaan ja 
hevosiensa selässä. 

Fenneille on ominaista ihmeellinen alkukantaisuus ja surkea köyhyys. 
Heillä ei ole aseita, ei hevosia, ei asuntoja. Ravintona ovat kasvit, 
vaatteina nahat, makuusijana maa, Ainoa toivo on nuolissa, joita he 
raudan puutteessa terästävät luilla. Metsästys elättää samalla tapaa 
sekä michiä että naisia, Nämä näet seuraavat kaikkialle miehiään ja 
pyytävät osan saaliista. Eikä lapsilla ole muuta suojaa petoja ja sateita 
vastaan kuin jonkinlainen oksista punottu katos. Sinne palaavat työ- 
kykyiset, se on vanhusten turvapaikka. Mutta tällaista elämää he 
pitävät onnellisempana kuin huokailla pelloilla, nähdä vaivaa talojen 
rakentamisessa sekä toivon ja pelon vaiheilla huolehtia omasta ja vie- 
raasta omaisuudesta. Turvassa ihmisiltä ja turvassa jumalilta he ovat 
saavuttaneet vaikeimman päämäärän, nim. sen, ettei heidän ole tarvis 
edes mitään toivoa. 

Muu on jo tarunomaista. Helluseilla ja etioneilla sanotaan olevan 
ihmisen kasvot, mutta eläimen ruumis ja jäsenet. Koska tämä menee 
kokemuksen ulkopuolelle, en tahdo siitä puhua enempää. 

(Germania 46) 


Tacituksen mukaan siis fennit, osuomalaisets», ovat paljon 
alhaisemmalla asteella kuin germaanit. Heidän kulttuurinsa ou 

niin alkukantaista, että heitä täytyy pitää eräänlaisina villi- 
ihmisinä. Mutta kielitieteen ja arkeologian tulosten mukaisesti 
nykyisten suomalaisten esi-isien on siihen aikaan, jolloin Tacitus 
kirjoitti Germaniansa, sekä jo paljon varhaisemmin, täytynyt 
olla huomattavasti korkeammalla kulttuuritasolla. Siitä ovat 
suoranaisena todistuksena mm. ne monet sivistyssanat, joita 
suomalaiset jo ennen Tacituksen aikaa ovat lainanneet germaa- 
nisista ja balttilaisista kielistä. Siksi onkin suomalaiselta taholta 
jo aikoja sitten korostettu, että Tacitus on sekoittanut suoma- 
laiset lappalaisiin, joista useasti on käytetty samaa nimeä kuin 
suomalaisista. Tähän mielipiteeseen on yhtynyt mm. etevä 
ruotsalainen lapin kielen tutkija K. B. Wiklund, joka Ebertin 
tunnettuun »Reallexikon der Vorgeschichteen» suomalais-ugrilai- 
sista kansoista kirjoittamassaan artikkelissa nojaten minun 
aikakauslehti »Ajassa» v. 1921 julkaisemaani kirjoitukseen edus- 
taa käsitystä, että Tacituksen puheena olevaa kuvausta on 
pidettävä ensimmäisenä lappalaisia koskevana tietona. 
Keskieurooppalaiset Tacituksen tulkitsijat pitävät kuitenkin 
vielä nykyisinkin useasti Tacituksen fennejä nykyisten suoma- 
laisten esi-isinä. Tämä käsitys on lähtöisin Saksan esihistorialli- 
sen tutkimuksen perustajasta Mällenhoffista, joka aikoinaan 
huomautti, että Tacituksen esitys erittäin hyvin soveltuu niihin 
kuvauksiin, joita M. A. Castrén antaa suomensukuisista kan- 
soista. Tällöin Müllenhoff kuitenkin unohti, että Castrenin 
kuvaukset eivät kohdistu itämerensuomalaisiin kansoihin, joiden 
esi-isinä hän pitää Tacituksen fennejä, vaan koskevat kansoja, 
jotka pääasiallisesti asuvat Siperiassa ja yhä edelleen elävät 
varsin alkukantaisissa oloissa. Miillenhoffin jälkeen ovat useim- 
mat Tacituksen tulkitsijat pitäneet itsestään selvänä, että hänen 
mainitsemansa fennit tarkoittavat suomalaisia. Niinpä Eduard 
Nordenkin kuuluisassa v. 1920 ilmestyneessä teoksessaan »Die 
germanische Urgeschichte in Tacitus Germania» esittää fennit 
suomalaisten esi-isiksi ja lisäksi vielä korostaa, että Tacitus 
antaa heistä sangen yksityiskohtaisia tietoja. Suomalaisessa 
tutkimuksessa omaksuttu käsitys ei vieläkään ole päässyt val- 
litsevaksi klassillis-filologisen tutkimuksen keskuksessa, 

Tässä on Tacituksen kuvaukseen liittyviä kysymyksiä tar- 
kasteltava päinvastaisesta suunnasta kuin suomalais-ugrilainen 
tutkimus niitä käsittelee. Tacituksen kertomusta tarkasti erit- 
telemällä ja sen saumoja yksityiskohtaisesti tutkimalla on selvi- 
tettävä, kuinka hänen kuvaustaan on arvosteltava siinä yhtey- 
dessä, johon se liittyy, osana germaaneja käsittelevää kansa- 
tieteellistä teosta. Vain siinä tapauksessa, että täten, niin 
sanoakseni sisäisillä perusteilla, voidaan osoittaa todennäköi- 
seksi tahi varmaksi, ettei Tacitus ole voinut tarkoittaa suoma- 
laisia, voidaan suomalais-ugrilaisen tutkimuksen omaksumaa 
kantaa pitää lopullisesti todistettuna. Toivonkin saavani luki- 
jan vakuuttuneeksi siitä, ettei Tacituksen kuvausta suinkaan 
voi pitää yksityiskohtaisena, vaan että se suurimmalta osalta 
on aivan yleisluontoinen ja sisältää piirteitä, jotka soveltuvat 
mihinkä tahansa luonnontilassa elävään kansaan. 

Väärinkäsityksen välttämiseksi on syytä heti korostaa, etten 
voi hyväksyä eräiden tutkijain esittämää käsitystä, jonka 
mukaan Tacituksella yleensäkin esiintyisi suuressa määrin sel- 
laisia ns. etnografisia kulkuaiheita, joita hän olisi käyttänyt 
milloin mistäkin kansasta puhuessaan lainkaan välittämättä 
siitä, olivatko ne kulloinkin puheena olevan kansan todellisten 
olosuhteiden mukaisia. Käsitykseni mukaan siis ns. etnografi- 
nen typologia ei ole sanottavasti vaikuttanut Tacituksen kuvaus- 
ten sisällykseen. Sillä vaikka Tacitus sanookin germaaneista, 
että he jumalista eniten palvovat Merkuriusta, ja vaikka sama 
tieto aivan samassa muodossa esiintyy jo Caesarilla gallialaisista 
puhuttaessa sekä varhimmin Herodotoksella traakialaisten ku- 
vauksessa, ei tällöin kuitenkaan ole kysymys kulkuaiheesta varsi- 
naisessa mielessä. Sillä epäilemättä tämä tieto soveltui jokai- 
seen puheena olevista kansoista. Kaikki ne palvoivat jumalaa, 
-joka muistutti roomalaisten Merkuriusta ja kreikkalaisten Her- 
mestä. Fi siis ole kysymys jonkin tiedon epäasiallisesta, mekaa- 
nisesta siirtämisestä toisen kansan kuvauksesta toiseen, vaan 
siirtäminen koskee pelkästään ilmaisun muotoa. Fi voida osoit- 
taa, että Tacitus yleensä olisi kuvaamilleen germaanisille hei- 

moille omistanut piirteitä, jotka oikeastaan kuuluivat aivan 
toisille kansoille. 

Mutta fennejä koskevaa kuvausta tarkasteltaessa on eri- 
tyisesti huomattava, että sillä on Tacituksen esityksessä aivan 
erikoinen asema. Se on koko teoksen lopussa, ja fennien jälkeen 
mainitaan enää ainoastaan kaksi kansaa, jotka Tacituksen omien 
sanojen mukaan jo kuuluvat tarujen piiriin, hellusit ja etionit, 
joilla on ihmisen pää, mutta eläimen ruumis. Kun tämän 
muistaa, ei fennien kuvaukselta odotakaan samanlaista tosi- 
asiallisuutta kuin germaaneista kerrottaessa. 

Fennien kuvauksessa on helppo erottaa kaksi osaa: Edelli- 
nen, jossa Tacitus kuvaa fennien elintapoja, ja jälkimmäinen, 
jossa hän ilmaisee oman käsityksensä tällaisen luonnontilan 
onnellisuudesta. Fennien elämästä esitettyä johtopäätöstä ei 
näet saata pitää muuna kuin Tacitukselle ominaisena mietel- 
mänä, jollaisiin jo tutustuimme svealais- ja sitonikuvauksen 
yhteydessä. Tietenkään ei voi ajatella, että fennit itse olisivat 
harkinneet tilaansa ja pitäneet itseään onnellisina verratessaan 
omaa elämäänsä korkeammalla asteella olevien kansojen oloihin. 
Kun siis tätä Tacituksen loppumietelmää tarkastellaan erikseen, 
ei voi olla havaitsematta, miten läheisesti se liittyy luonnon- 
kansojen ihannoimiseen, josta tapaamme merkkejä kaikilta 
kreikkalaisen ja roomalaisen kirjallisuuden aikakausilta. Jo 
varhain esiintyy kertomuksia kaukaisista kansoista, jotka eivät 
himoitse vierasta omaisuutta ja siten saavat itsekin olla muilta 
rauhassa. Useimmiten tällaiset kansat ovat pelkästään mieli- 
kuvituksen tuotetta. Niinpä Homeros puhuu heimosta nimeltä 
abioi, joka on oikeamielisin kaikista kansoista. Herodotos taas 
kertoo argempaieista, jotka eivät puolustautuneet asein, mutta 
joita ei sittenkään kukaan ahdistanut. Ktesias (n. 400 e. Kr.) 
mainitsee intialaisten naapurina dyrbaioi nimisen kansan, joka 
on onnellinen, rikas ja oikeamielinen ja joka ei tee kenellekään 
vääryyttä. Eforos (4:nnellä vuosisadalla e. Kr.) kertoo eräistä 
skyyttalais- ja sauromatiheimoista, että ne elävät hyvin yksin- 
kertaisesti eivätkä himoitse omaisuuden lisäystä, Ne ovat myös- 

kin voittamattomia, koska ne eivät omista mitään, jonka vuoksi 
kukaan tahtoisi alistaa ne valtaansa. Tällaiset kertomukset 
jatkuvat sitten kirjallisuudessa yhä edelleen. Strabon (Kris- 
tuksen syntymän aikoihin) mainitsee, että puoli vuosisataa 
aikaisemmin elänyt Poseidonios oli kuvannut eräitä Traakian 
kansoja rauhallista elämää viettäviksi ja täydellisessä turvalli- 
suudessa eläviksi. Vergilius haaveilee Georgica-runoelmassaan 
pohjoisesta hyperborealaisten kansasta, joka eli alkeellista, mutta 
turvallista elämää. Vihdoin keisari Neron aikainen maantietei- 
lijä Pomponius Mela sanoo samaisista hyperborealaisista, jotka 
tietenkään eivät olleet mitään tosiasiallista kansaa, että he ovat 
erittäin oikeamielisiä ja onnellisia, sillä he eivät tunne sotia 
eivätkä riitoja. Sama kirjailija esittää autuaitten saarilla alku- 
kantaisessa luonnontilassa asuvan heimon, joka kuitenkin elää 
onnellisempana kuin korkeammalla sivistysasteella olevat kan- 
sat, koska sen ei tarvitse olla mistään huolissaan. 

Olemme nähneet, miten yleisesti etnografisluontoisessa kir- 
jallisuudessa toistettiin käsitystä, että kaukaiset barbaarikansat 
elivät onnellisuuden ja turvallisuuden tilassa. Tällainen käsitys 
olisi tuskin kuitenkaan voinut juurtua niin syvälle yleiseen 
tietoisuuteen, että se samantapaisena kulkeutui toiselta kirjai- 
lijalta toiselle, jollei sillä olisi ollut laajempaa pohjaa kuin etno- 
grafinen kirjallisuus. Itse asiassa ruokkivatkin sekä runous että 
filosofia samanlaista käsitystä. Kreikkalainen ja roomalainen 
runous on 7:nnellä vuosisadalla e. Kr. eläneestä Hesiodoksesta 
lähtien yhä uudestaan toistanut tarua ihmiskunnan kultaisesta 
aikakaudesta, jona ei käyty sotia eikä voitonhimot ohjannut 
ihmisten toimia. Roomalaisista runoilijoista'ovat"'melkein kaikki 
käyttäneet tätä aihetta. [Se esiintyy Lucretiuksella ja Catul- 
luksella, Vergiliuksella ja Horatiuksella, Tibulluksella ja Ovi- 
diuksella, Maniliuksen runoelmassa ja Senecan tragedioissa. 
Kyynillinen ja stoalainen filosofia panivat sitten yhtäläisyys- 
merkin tämän kultaisen aikakauden ja alkukantaisen luonnon- 
tilan välille. Siten saattoi käsitys, että luonnontilassa elävät 
kansat olivat onnellisimmat, tulla kaikkialla yleiseksi. 

Eniten vertauskohtia Tacituksen kuvaukselle tarjoaa kirjai- 
lija, joka muutenkin on ainakin tyylillisessä suhteessa vaikut- 
tanut Tacitukseen, nim. Seneca. Tämä kuvaa eraässä filo- 
sofisessa kirjeessään Luciliukselle (90 kirje) aivan sanallisesti 
samanlaisin kääntein alkuajan ihmisten primitiivistä, mutta 
turvallista elämää. Mainittu Senecan kirje sisältää monia koh- 
tia, jotka suuresti muistuttavat Tacituksen esitystä. Mainitsen 
tässä eräitä, joissa yhtäläisyys on eniten silmäänpistävä: 


Kasaamalla oksia ja lehviä sekä asettamalla niitä tukipuiden varaan 
heillä oli suoja suuriakin sateita vastaan. Tällaisten katosten alla he 
asuivat, mutta turvassa. 


Näistä kahdesta lauseesta edellinen melkein kuin selittää 
Tacituksen kuvausta fennien alkukantaisista majoista ja jäl- 
kimmäinen tuo mieleen Tacituksen loppumietelmän. Mutta 
Senecan kirjeessä on toisiakin samantapaisia lauseita: 


Eivätkö petojen ja muiden eläinten nahat voi riittävästi ja yltä- 
kyllinkin suojella kylmyydeltä? 

Aseita ei käytetty ja kädet, joita ihmisveri ei tahrannut, käänsivät 
kaiken vihansa petoja vastaan, Ne, joita jokin tiheä lehto varjeli aurin- 
golta ja joilla talven ja sateen raivoa vastaan oli mitättömänä suojana 
lehväkatos, viettivät yönsä levollisina huokailematta ... Mutta kuinka 
pehmeän unen heille antoikaan kova maa! 


Saatamme siis panna merkille, että Seneca kuvatessaan alku- 
ajan ihmisten oloja on käyttänyt aivan samanlaisia ilmaisujakin 
kuin ne, joita sittemmin esiintyy Tacituksen kertomuksessa 
fenneistä. Sencca tekee tässä yhteydessä päätelmänkin, joka 
muistuttaa Tacituksen mietelmän sävyä. Hän huudahtaa näet 
lopuksi: »Mitä onnellisempaa on ollut olemassa kuin silloinen 
ihmissuku?» Esiintyypä jo Senecalla sama retoorinen vastakohta 
oman ja vieraan omaisuuden välillä, jonka tapaamme Taci- 
tuksella. 

Näin ollen voidaan todeta, että Tacituksen fennien-kuvauk- 
sensa loppuun liittämä mietelmä on kirjallista vaikutusta, joka 

johtuu osaksi etnografisessa kirjallisuudessa kulkevasta aiheesta, 
osaksi taas hänen aikansa muotifilosofiasta, stoalaisuudesta. 
Eikä ole aihetta epäillä, että juuri Seneca, jonka teosten Ouinti- 
lianus sanoo kuluvan sen ajan nuorison käsissä, on antanut 
Tacitukselle vaikutteita sellaisen käsityksen syntymiseen, että 
fennit alkukantaisessa luonnontilassaan olivat onnellisempia kuin 
sivistyskansat, joita ei mikään toiveiden täyttyminen tehnyt 
onnellisiksi, vaan jotka aina elättivät uusia toiveita. 

Jo ylempänä esittämäni Senecan kirjeestä poimitut lainauk- 
set osoittivat, että Seneca luonnontilaa kuvatessaan myös käyt- 
tää samanlaisia yksityisiä piirteitä kuin Tacitus fenneistä ker- 
toessaan. Tällaisia yhteisiä piirteitä ovat mm., että aseita käy- 
tetään vain metsän petoja vastaan, että asumuksena on pelkkä 
lehväkatos, että vaatteina on nahka ja makuusijana pelkkä 
maa. Mutta sen nojalla ei vielä ole oikeus päätellä, että Taci- 
tuksen kuvaus kokonaisuudessaan tarkoittaa vain alkukantaista 
kansaa yleensä kohdistumatta mihinkään määrättyyn todelli- 
seen kansaan. Sillä se, että luonnonkansoja kuvataan saman- 
laisin piirtein, saattaa tietenkin johtua siitä, että alkukantai- 
sella asteella olevien kansojen elämäntavat ja olot tosiasiallisesti 
olivat samanlaisia. Ennen kuin siitä on mahdollista tehdä johto- 
päätöksiä, on Tacituksen kuvaukseen kohdistettava yksityis- 
kohtainen ja kaikinpuolinen tarkastelu. 

Tällöin voidaan tehdä havainto, joka oli jäänyt kaikilta 
Tacituksen teoksen tutkijoilta huomaamatta, nim. että kuvauk- 
sessa on ilmeinen ristiriita. Ensinnä näet Tacitus mainitsee, 
että fennien ruokana ovat kasvit, mutta sitten hän sanookin, 
että he elävät metsästyksellä. Ristiriita ei ensi katsannolta 
näytä sen suuremmalta, kuin että sen voisi otaksua johtuvan 
epätarkasta sanonnasta. Saattaisihan olla niin, että fennit 
käyttivät ravintonaan sekä kasveja että lihaa, jos kohta siinä- 
kin tapauksessa tuntuisi omituiselta, että Tacitus erityisesti 
korostaa kasvien syöntiä. Mutta suhtautumisemme Tacituksen 
esitykseen muuttuu melkoisesti kriitillisemmäksi, jos tiedämme, 
että juuri kasvisravinnon syöminen tai lihansyömättömyys on 

etnografisten kirjailijain ja runoilijoiden kertomusten mukaan 
tunnusmerkillistä onnellisuuden tilassa eläville luonnonkansoille. 
Niinpä kerrotaan ylempänä mainituissa kuvauksissa sekä abioi- 
kansasta että argempaieista, hyperborealaisista ja skyyttalai- 
sista, etteivät he syö lihaa, vaan ainoastaan maantuotteita ja 
hedelmiä. Tällainen käsitys näyttää olevan peräisin pytagora 

laisesta filosofiasta, jonka opinkappaleet kielsivät lihan syönnin. 
Kun siis jotakin kansaa kuviteltiin oikeamieliseksi ja onnelli- 
seksi, pidettiin sitä kasvissyöjänä. Niinpä Tacituksen tieto, 
että fennien ravintona ovat kasvit, merkitsee vain lihansyömät- 
tömyyden siirtämistä uudelle kansalle eikä sillä ole sen enempää 
todellisuuspohjaa. Tämän johtopäätöksen tekeminen on luval- 
linen sen johdosta, että Tacitus nimenomaisesti itse osoittaa 
ensiksi esittämänsä tiedon vääräksi mainitsemalla, että fennit 
elättivät itsensä metsästyksellä. 

Tacitus on siis liittänyt kuvaukseensa ainakin yhden piir- 
teen, joka ei vastannut todellisuutta. Tämä oli sitä helpompaa, 
kun roomalaiset runoilijat useasti olivat esittäneet kulta-ajan 
onnelliset ihmiset kasvissyöjiksi. Kuvatessaan kulta-aikaa Ovi- 
dius vieläpä käyttää aivan samanlaista sanontaa kuin Tacitus. 
Ovidius sanoo, että silloin oli asuntona metsä, ravintona kasvit 
ja makuusijana Jehvät. Toisen kerran hän mainitsee, että kulta- 
aika tyytyi kasveihin eikä tahrannut suutaan verellä, ja eräässä 
kolmannessa kohdassa hän toteaa, että ensimmäisten ihmisten 
leipänä olivat kasvit, joita maa antoi kenenkään sitä muokkaa- 
matta. 

Ei siis mitenkään voi epäillä sitä, että Tacitus mainitessaan 
fennit kasvissyöjiksi on käyttänyt kirjallista kulkuaihetta. Tämä 
päätelmä voidaan tehdä silläkin perusteella, ettei Tacitus 
ole havainnut kuvaukseensa siten pujahtanutta; ristiriitaa. 
Sillä niinkuin alempana esitetystä ilmenee, on fennien harjoit- 
tamaan metsästykseen kohdistuva maininta tosioloihin pohjau- 
tuva tieto, jonka luotettavuus voidaan toisen lähteen nojalla 
todentaa. 

Fennien kuvaukseen sisältyvän mielikuvituksellisen piirteen 

toteaminen on erittäin tärkeä arvosteltaessa Tacituksen tätä 
teoksensa lukua kirjoittaessaan käyttämää työtapaa. Tämä 
toteamus antaa perustetta johtopäätökselle, että Tacituksella 
oli hyvin vähän tosiasiallisia tietoja fenneistä ja että hän täy- 
densi sen, mitä tiedoissa puuttui, häiriintymättömässä luonnon- 
tilassa eläviä kansoja kuvattaessa yleisesti käytetyillä piirteillä. 
Että Tacitus itsekin on ollut tietoinen fennejä koskevan tosiasia- 
aineiston puutteellisuudesta, ilmenee siitäkin, että hän ilmeisesti 
on pyrkinyt pidentämään muuten liian lyhyttä kuvausta ylem- 
pänä erittelemällämme loppumietelmällä. ` 
Kun olemme tulleet näin pitkälle, on jo syytä käydä yksityis- 
kohtaisesti lause lauseelta tarkastelemaan fennien kuvausta. 
Ensimmäisessä lauseessa vain tehostetaan fennien alkukan- 
taisuutta ja köyhyyttä. Se on aivan yleisluontoinen, ja sellai- 
sena sitä on pikemminkin pidettävä muuhun kuvaukseen poh- 
jautuvana päätelmänä kuin tosiasiallisten olojen tuntemukseen 
perustuvana tietona. Korostaessaan fennien alkukantaisuutta 
Tacitus käyttää latinalaista sanaa feritas, joka alkujaan mer- 
kitsee jotenkin samaa kuin veläimentapaisuuss». Tällöin on huo- 
mattava, että etnografisessa kirjallisuudessa oli tapana verrata 
luonnontilassa eläneitä ihmisiä villeihin eläimiin. Niinpä Vitru- 
vius sanoo kulttuurihistoriallisessa kuvauksessa, jossa hän on 
käyttänyt lähteenään Poseidoniosta: »Vanhaan aikaan ihmiset 
syntyivät niinkuin villit eläimet metsissä, luolissa ja lehdoissa 
sekä elättivät itseään kasvisravinnolla.» Tämä lause muistuttaa 
'acituksen kuvausta paitsi siinä, että alkuihmisiä verrataan 
eläimiin, myöskin sikäli, että siinäkin esitetään luonnonvaraiset 
ihmiset kasvissyöjiksi. Tacituksen kuvauksen ensimmäisessä 
lauseessa siis ei ole mitään varsinaisesti fenneihin liittyvää yksi- 
löllistä piirrettä, jollei sellaisena pidetä määrettä surkea», jonka 
tarkoituksena on valaista fennien alkukantaisuuden astetta. Se 
taas on sisäisesti ristiriidassa loppupäätelmän kanssa. Tässähän 
päinvastoin tehostetaan fennien köyhyyden tuottamaa onrelli- 
suutta. Selityksensä tuo laatusana saa Tacituksen pyrkimyk- 
sestä retooriseen tehostukseen. Hän on tahtonut käyttää voi- 


208 


makkaampaa sanaa kuin mitä hän edellä on käyttänyt germaa- 
neina pitämistään heimoista, ja vain siistä syystä hän on tullut 
valinneeksi sanan, joka ei sopeudu jäljempänä esiintyvään köy- 
hyyden ihannoimiseen. 

Toinen lause, jossa sanotaan, ettei fenneillä ole aseita, ei 
hevosia eikä asuntoja, on sävyltään hyvin retoorinen, siinä kun 
esiintyy retoorisessa tyylissä useasti tavattava kolmijakoisuus, 
vieläpä yhtyneenä anaforaan. Ensi silmäyksellä se näyttää 
sisältävän kolme eri asiatietoa. Mutta tarkemmin katsoen 
havaitsee, ettei se sisällä mitään varsinaisesti fennien oloja 
valaisevaa. Kun sanotaan, ettei fenncillä ole aseita, on se vain 
suoranainen seuraus siitä käsityksestä, että he ovat rauhallisia 
eivätkä käy sotaa. Se siis ainoastaan viittaa onnelliseen luonnon- 
tilaan. Sanotaanhan loppupäätelmässä nimenomaan, etteivät 
fennit välitä vieraasta omaisuudesta. Että fennien aseettoinuus 
on käsitettävä täten, ilmenee siitäkin, ettei se täysin sopeudu 
siihen jäljempänä seuraavaan lauseeseen, jossa fennien aseina 
kaikesta huolimatta mainitaan jousi ja nuolet. Myöskään mai- 
nintaa, ettei fenneillä ole hevosia, ei tässä yhteydessä ole käsi- 
tettävä kirjaimellisesti. Sillä Tacitukselle on muodostunut todel- 
liseksi tyylilliseksi maneeriksi mainita aseitten rinnalla myös 
hevoset, so. sotaratsut. Aseita ja hevosia merkitsevät sanat 
esiintyvät rinnan hänen teoksissaan yhteensä 17 kertaa, ja 
useimmissa tapauksissa tämä on tapahtunut tyylillisistä eikä 
asiallisista syistä. Niinpä tässäkin kohdassa Tacitus mainites- 
saan rinnan aseet ja hevoset on ainoastaan tahtonut sanoa, että 
fennit eivät ole sotaisia; hän siis on vain halunnut lausua saman 
seikan, joka sisältyy loppumietelmään ja joka yleisesti kerrottiin 
luonnonkansoista. Kaksijakoisen ilmaisun valitsemiseen taas 
vaikutti sekin seikka, että Tacitus halusi pukea lauseen kolmi- 
jäsenisen anaforan muotoon. 

Tässä retoorisesti kolmijakoisessa lauseessa viimeisenä mai- 
nittu seikka, että fenneillä ei ole asuntoja, valaisee jäljempänä 
esitettyä kuvausta, jonka mukaan fennit eivät rakentaneet 
varsinaisia taloja, vaan asuivat oksista punotuissa majoissa. 

Ylempänä olemme tutustuneet Senecan kirjeeseen, jossa mel- 
kein samoin sanoin kuvataan luonnontilassa eläneiden alku- 
ihmisten asumuksia. Keskieurooppalaiset tutkijat, jotka ovat 
pitäneet Tacituksen esitystä tosioloihin perustuvana kuvauk- 
sena, ovat kiinnittäneet huomiotansa siihen, että Tacitus muka 
puhuu vain lehtimajoista, ja tehneet siitä johtopäätöksen, että 
Tacituksella on ollut tietoa vain fennien kesäelämästä, mutta ei 
lainkaan talvioloista. Niin esim. Mällenhoff. Tacitus ei kuiten- 
kaan puhu nimenomaan lehtipuun oksista, vaan saattaisi yhtä 
hyvin tarkoittaa havumajoja. Mutta jos vertaa Tacituksen 
esitystä erityisesti juuri Senecan ihanteelliseen kuvaukseen, joka 
kohdistuu alkuihmisten yksinkertaisiin asumuksiin, ei saata 
epäillä, että Tacitus on tässä vain käyttänyt kirjallista kulku- 
aihetta. Hänellä ei ole ollut tietoa fennien asumuksista, vaan 
hän on ainoastaan ex analogia päätellyt, että heidän on täyty- 
nyt asua samanlaisissa majoissa, joita luonnontilassa olevilla 
kansoilla yleensä uskottiin olevan. Piirteet, joita Tacitus tällä 
kohdalla käyttää, eivät siis sisällä mitään, mitä ei jo aikai- 
semmin olisi luonnonkansoista sanottu, niin yksityiskohtaisilta 
kuin ne ensi silmäyksellä näyttävätkin. 

Myöskin seuraava lause, vravintona ovat kasvit, vaatteina 
nahat, makuusijana maan, on retoorisesti kolmijakoinen. Sen 
ensimmäisen osan olemme jo osoittaneet kuuluvan yleisiin kir- 
jallisiin kulkuaiheisiin. Toisessakin osassa on sanottu vain sama 
seikka, joka etnografisessa kirjallisuudessa useasti liittyy luon- 
nonkansoihin. Sanoohan Senecakin monesti mainitsemassamme 
kirjeessä, että alkuihmisten vaatteina olivat eläinten nahat. 
Tacitus itse sanoo samaa germaaneista. Vihdoin kuvastaa sekin 
tiedonanto, että fennien makuusijana on maa, alkukantaisista 
heimoista yleisesti vallitsevaa käsitystä. Niinpä Seneca eräässä 
filosofisessa tutkielmassaan mainitsee, että vmeidän esi-isiemme 
makuusijana oli maa». Niin ikään Ovidius ylempänä mainitse- 
massamme kohdassa sanoo, että alkuajan ihmisillä oli ravintona 
kasvit, asuntona metsä ja makuusijana lehvät. Samaten kir- 
joittaa Lucretius alkuihmisistä, että maa antoi heille ravinnon, 


14 — Kolsari Augustus. 

lämpö vaatteen, nurmi makuusijan. Tarkoittamamme Lucre- 
tiuksen säe on siinäkin suhteessa Tacituksen lauseen kaltainen, 
että ensiksi mainitussakin ajatus on ilmaistu kolmijakoisesti ja 
että ilmaisun jäsenet ovat sisällyksellisesti toisiaan vastaavat: 
ravinto — vaatteet — makuusija. Sitä suuremmalla syyllä voi- 
daan päätellä, että Tacituksen sanat ovat pelkkää retoorista 
luonnontilan kuvausta ilman tarkasti määriteltyä todellisuus- 
pohjaa. 

Tulemme lopuksi viimeiseen Tacituksen antamaan asiatie- 
toon, joka koskee fennien harjoittamaa metsästystä. Siinä on 
koko kuvauksen ainoa yksityiskohtainen tieto. Sillä vaikka 
metsästys sinänsä useasti mainitaan luonnonkansojen elintapoi- 
hin kuuluvana yleisenä piirteenä, ei tässä kohdassa kuitenkaan 
voi olla kysymys etnografisesta kulkuaiheesta. Sellaisen otak- 
suman tekee näet mahdottomaksi se seikka, että Tacitus tässä 
määrittelee fennien harjoittaman metsästyksen luonnetta sellai- 
sella erikoispiirteellä, että miehet ja naiset yhdessä 
käyvät pyyntiretkillä. On erittäin mielenkiintoista todeta, että 
tämä tiedonanto on aivan yhtäpitävä sen kertomuksen kanssa, 
jonka bysantiilainen historioitsija Prokopios 450 vuotta myö- 
hemmin antaa skrithijinoi nimisestä kansasta. Tällä nimellä 
tarkoitetaan aivan varmasti Skandinavian lappalaisia. Pro- 
kopioksen kreikankielinen kuvaus on suomennettuna tällainen: 


Barbaareista, jotka asuvat Thulessa (= Skandinaviassa), elää vain 
yksi kansa, joka on nimeltään Skrithifinoi, jotenkin eläimentapaista 
elämää. Sillä he eivät pukeudu kankaisiin vaatteisiin, eivät käytä 
kenkiä, eivät juo viiniä eivätkä hanki syödäkseen maantuotteita. He 
eivät näet harjoita maanviljelystä, eivätkä heidän naisensa työskentele 
kotiaskareissa, vaan miehet yhdessä naisten kanssa harrastavat aina 
yksistään metsästystä. Sillä metsät, jotka ovat tavattoman suuria, ja 
vuoret, joita siellä kohoaa, tarjoavat heille erittäin runsaasti petoja ja 
muita eläimiä. Ja pyytämiensä petoeläinten lihalla he elättävät, nahoilla 
taas vaatettavat itsensä. Koska heillä ei ole liinaa eikä välinettä, millä 
ompelisivat, he liittävät nahat toisiinsa eläinten jänteillä ja verhoavat 
siten ruumiinsa. Eikä heillä edes vastasyntyneitä lapsia hoideta samalla 
tapaa kuin muiden ihmisten keskuudessa. Skrithifinien lapsia näet ei 

ruokita naisen maidolla eivätkä ne tartu kiinni äidin rintaan, vaan niitä 
syötetään ainoastaan pyydettyjen eläinten ydinmehulla. Niin pian kun 
siis vaimo on synnyttänyt, han oitis käärii sikiönsä nahkaan ja ripustaa 
sen johonkin puuhun sekä pantuaan sen suuhun ydinmehua lähtee 
tavanmukaisesti metsästämään. Sillä he tekevät yhdessä kaiken muun, 
ja tämäkin harrastus on heillä yhteinen. Näiden barbaarien elämäntapa 
on siis tällainen. 


On helppo havaita, että Prokopioksen kuvaus sisältää tar- 
kempia ja yksityiskohtaisempia asiatietoja kuin Tacituksen yli- 
malkaisen retoorinen esitys. Kaksi kertaa Prokopios korostaa 
samaa seikkaa, jonka Tacitus mainitsee fenneistä, että miehet 
ja naiset yhdessä harjoittavat metsästystä. Se on siksi omi- 
tuinen seikka, että sitä koskevan tiedon Tacituksellakin täytyy 
kohdistua määrättyyn todelliseen kansaan. Sama tiedonanto 
esiintyy 7:nnen vuosisadan lopulla eläneellä ravennalaisella 
maantieteilijällä. Tämä käyttää tarkoittamastaan kansasta nimi- 
tystä rerefeni ja sirdifeni, jotka ovat väännöksiä Prokopioksella 
esiintyvästä nimimuodosta. Skrithifinoi nimen alkuosa johtuu 
epäilemättä samasta germaanisesta kannasta kuin nykyisruotsin 
vartalo skrid-, vliukua, luistaa» (vrt. skridsko, yluistimet»). Lappa- 
laisten nimeen tämä vartalo on liittynyt sen johdosta, että he 
hiihtivät ja ajoivat pulkalla. N 

Ainoa erityistieto, joka sisältyy Tacituksen fennien kuvauk- 
seen, tarkoittaa siis kiistämättömästi lappalaisia. Tacitus on 
täten sekoittanut toisiinsa suomalaiset ja lappalaiset. Tämä ei 
olekaan omiaan herättämään kummastusta. Sillä jo sangen 
varhain on suomalaisia ja lappalaisia usein nimitetty samalla 
fennien eli finnien nimityksellä. Niinpä Jordanis puhuttuaan 
lappalaisista ensiksi käyttämällä nimeä Screrefennae, alkaa sen 
jälkeen käyttää heistä nimitystä Finni. Ja vielä nykyään tar- 
koitetaan norjan kielessä finneillä lappalaisia. Viekoittelevalta 
tuntuisi tämän perusteella johtopäätös, että Tacitus fenneillään 
olisi tarkoittanut vain lappalaisia ja ettei suomalaisilla olisi 
minkäänlaista tekemistä tässä yhteydessä. Mutta niin yksin- 
kertainen ei asia sittenkään ole. Tacituksella on täytynyt olla 

jokin hämärä tieto myöskin voikeista» fenneistä, suomalaisista, 
koska hän asettaa fennit maanticteellisesti sille kohdalle, jossa 
suomalaiset näihin aikoihin ovat kielitieteen tulosten mukaisesti 
olleet. Peukinit asuivat eri kirjailijoilla esiintyvien tietojen 
mukaan Mustanmeren rannalta Karpaateille päin. Heistä poh- 
joiseen Tacitus sijoittaa venedit sekä heidän pohjoisiksi naapu- 
reikseen fennit. Tämä ilmenee siitä, että hän sanoo venedien 
harhailevan peukinien ja fennien välisissä metsissä. Koska siis 
venedit asuivat suunnilleen nykyisen Puolan alueella, voi siitä 
päätellä, että Tacituksen fennien on ajateltava asuneen jok- 
seenkin nykyisen Latvian kohdalla, so. osapuilleen sillä koh- 
dalla, missä suomalaiset siihen aikaan tosiasiallisesti asuivat. 
Lopputuloksena on siis, että Tacituksen tiedot, mikäli ne eivät 
ole ylimalkaista kulkutavaraa, ovat tarkoittaneet lappalaisia, 
skritifennejä, mutta että hänellä oli myös jonkinlainen hämärä 
tieto varsinaisten suomalaisten, fennien, asuma-aloista. Tietonsa 
hän on erinäisillä kirjallisilla lainoilla lisättynä yhdistänyt 
kuvaukseensa fenneistä, joka siten osittain sai mielikuvituk- 
sellisen leiman. 

Miksi Tacitus juuri tähän kuvaukseensa yhdisti erilaisia 
aineksia, vieläpä kirjallisia kulkuaiheita? Vastauksen antami- 
nen tähän kysymykseen ei ole vaikea. Kreikkalaisten ja rooma- 
laisten etnografisessa kirjallisuudessa on vallalla käsitys, että 
kauimpana maailman laidassa elää viimeisin, alkukantainen, 
mutta rauhallinen ja onnellinen kansa. Sellaisen aseman joutui- 
vat Tacituksen esityksessä saamaan fennit. Fennit oli viimeinen 
todellinen kansannimi, jonka Tacitus oli kuullut. Sen jälkeen 
tulivat tarunomaiset kansat, jotka kuviteltiin puoleksi eläi- 
miksi. Fennit muodostivat tavallaan ylimenon näihin puoli- 
ihmisiin. Tämä sopi erinomaisesti vallalla olleisiin etnografisiin 
käsityksiin. 

Myöskään ei ole unohdettava, että varsinkin Germania- 
teoksen loppuluvussa on selvästi havaittavana pyrkimys retoori- 
seen tehostukseen. Tästä retoorisesta piirteestä fennien kuvaa- 
misessa on eräs nuorena kuollut sveitsiläinen tutkija, Trädinger, 

sattuvasti huomauttanut. Tosiasia onkin, että tämä kuvaus 
voidaan täysin käsittää vain osana retoorisessa nousukuviossa. 
Peukinit ovat vielä germaaneja. Venedit ovat jo suuresti omak- 
suneet sarmaattien tapoja. Suomalaisten puutteenalainen elä- 
mäntapa muodostaa alkukantaisuuden huipun, jonka ainoastaan 
tarunomaiset puoli-ihmiset ylittävät. Tyylillisestikin fennien 
kuvaus on koko Germanian retoorisin osa. Se on täynnä tyylillisiä 
kuvioita. Tyyli on siis omiaan vahvistamaan käsitystä, johon 
jo toista tietä olemme päätyneet. 


KLASSILLINEN MUINAISUUS JA 
NYKYAIKA 


Mitä merkitsee antiikki nykyajan ihmiselle? Useimmille epä- 
määräistä sanaa ilman sisällystä, toisille jotakin kaukaista ja 
ammoin ollutta, jonka jäännöksiä on nähtävinä museoissa ja 
rakennusten raunioissa. Verraten pienelle osalle nykyaikaisen 
kulttuuriyhteiskunnan jäseniä se merkitsee henkilökohtaista elä- 
mystä, jotakin vielä olemassa olevaa ja nykyajassakin vaikut- 
tavaa. Mutta hairahtumatta liioitteluun saattaa esittää väit- 
teen, että ne, joilla on myönteinen henkilökohtainen suhtautu- 
minen antiikkiin, ovat nykyaikaisen sivistyksen kannattavia 
voimia, sitä parhaimmistoa, joka on nähnyt syvimmälle kult- 
tuurin olemukseen ja sen kehitystä säätäviin edellytyksiin. 
Sivistykseen kuuluu olennaisena piirteenä tradition kunnioitta- 
minen. Vallankumoukset luovat kulttuuria vasta sitten, kun 
ne ovat saaneet palautetuksi yhteyden siihen, minkä ne ensin 
väkivaltaisesti katkaisivat. Mutta vaikka traditioiden vaalimi- 
sella on jo sellaisenaan kulttuuriarvoa, ei antiikin harrastus 
suinkaan ole pelkkää vanhojen perinteiden jatkamista. Se poh- 
jautuu vakaumukseen, että antiikki nykyaikaisen länsimaisen 
sivistyksen perustana yhä edelleen on kulttuurissamme vaikut- 
tava voima, tekijä, jonka huomiotta jättäminen merkitsisi kult- 
tuurimme tahallista, ymmärtämättömyydestä johtuvaa heiken- 
tämistä. Tämä vakaumus on tosiasioilla perusteltavissa. 

Antiikki on ollut monelle uuden ajan ihmiselle romanttisen 
kaipauksen kohteena. Se on esiintynyt kadonneena maailmana, 
joka on ollut onnellisempi ja täydellisempi kuin nykyinen, jossa 
nykyaikaa kuohuttavat ristiriidat vaimenevat ja jossa etsivä 

henki saa levon. Tällainen mieliala on johtanut käsitykseen, 
että kaikki se, mikä antiikin aikana luotiin, on ollut laadussaan 
voittamatonta, klassillisuudessaan arvostelun koskettamatonta. 
Klassillisen muinaisuuden sokeat ihailijat ovat unelmoineet 
antiikin raunioiden juurella ja nähneet kauneusunia mennei- 
syydestä, jonka sopusuhtaista ylevyyttä ei mikään häirinnyt. 
Resignoidun ikävän vallassa todetaan, että tuo kauneusmaailma 
on iäksi hävinnyt barbaarien tuhoamana. Sellainen asenne ei 
sovellu nykyaikaisen historiallisen käsityksen puitteisiin. Histo- ' 
riallinen käsityskanta ei voi tyytyä siihen, että uusi sivistys on 
kohonnut vanhan, murskautuneen kulttuurin raunioille. Päin- 
vastoin on vanhan kulttuurin aineksista muodostunut uusi, joka 
kokoomukseltaan on osittain sama kuin vanha, mutta johon 
samalla on tullut toisia ainesosia. Niinkuin aineen maailmassa 
syntyä ei mitäkään voi ilman kuoloa toisen», niin myöskin 
hengen maailmassa. Ainekset ovat vain henkisellä alalla paljon 
vaikeammat analyysin avulla selvittää, kuin milloin on kysy- 
myksessä materian piiriin kuuluva aine. Mutta historiallisen 
tutkimuksen tehtävä on juuri osoittaa, miten vanhan aines- 
osista ja lisäksi tulleista toisista aineksista on syntynyt uusi, 
aivan niinkuin kemia selvittää aineiden kokoomuksen ja keski- 
näisen suhteen. Henkiseen kohdistuva tutkimus on tosin aivan 
toisenlaatuista, ja vaatii paljon monimutkaisempia menetelmiä. 
Mutta periaatteessa on kaikella tutkimuksella jotakin yhteistä, 
eikä luonnontieteitä ja henkitieteitä ole tarvis erottaa toisistaan 
niin korkeilla muureilla kuin tavallisesti tehdään. 
Historiallista menetelmää käyttävä tutkijakin voi olla ja, 
jos hän on todellinen historioitsija, hän onkin eräänlaisen pyhän 
väristyksen vallassa seisoessaan antiikin henkeä ilmentävien 
muistomerkkien juurella. Mutta hän ei katso siihen maailmaan, 
johon nuo muistomerkit ovat porttina, kuin se olisi jotakin 
eksoottista, vierasta, johon ainoastaan kaipauksen siivet johta- 
vat. Hän näkee tuon antiikkisen maailman orgaanisen kehityk- 
sen yhtenä vaiheena, lähtökohtana, perustuksena, johon myö- 
hempi kehitys elimellisesti liittyy. Hän näkee noiden pylväiden 

ja holvikaarien vieressä niiden rakentajan, saman länsimaisen 
ihmisen, joka yhä vielä määräävästi vaikuttaa sivistysmaailman 
muodostumiseen, joka noina vuosisatoina, joita me nimitämme 
antiikiksi, ajatteli ensimmäiset suuret ajatuksensa ja toteutti 
ensimmäiset suuret suunnitelmansa. Mc näemme antiikin ihmi- 
sen työssä sen perustuksen, johon myöhemmän ajan saavutukset 
pohjautuvat. Mutta ennen kaikkea me näemme siinä idun, 
aiheen, joka kätkee sisäänsä myöhemmin näkyviksi tulevat 
länsimaisen kulttuurin ominaisuudet. Siitä seuraa, että antiikin 
ymmärtäminen auttaa meitä ymmärtämään paremmin myös 
itseämme. Antiikin maailma saattaa näyttää meistä eräissä 
kohdissa varsin vieraalta, mutta taas toisissa suhteissa se on 
erinomaisen läheinen. Germaanisten tai suomalaisten kansojen 
muinaisuus on kulttuurin kannalta paljon kauempana meistä 
kuin kreikkalais-roomalainen antiikki. Se taas johtuu siitä, että 
antiikin henki on olennaisena ainesosana meidän omassa kult- 
tuurissamme. Syventyessämme antiikin maailmaan kirkastamme 
täten itsellemme omaa olemustamme. 

Antiikin ihminen opetti kaikille länsimaisille kansoille, mitä 
voidaan saavuttaa ihmishengen vapaalla, pyyteettömällä etsin- 
nällä. Ihmishengen timanttiporalla tutkittiin maailman syvintä 
olemusta, ihmisajatuksen siivet kantoivat näkyväisen maailman 
toiselle puolelle tuomaan tietoa siitä, mikä ei ollut kokemuksen 
aseilla valloitettavissa. Epäilys, tuo henkisen toiminnan varmin 
virike, oli liikkeelle panevana voimana. Me emme voi olla 
ihailematta niitä, jotka sen ajan puutteellisilla ajatusvälineillä 
pääsivät tuloksiin, joiden pätevyyttä eivät myöhemmät vuosi- 
sadat ole voineet horjuttaa. Kielen sanat, jotka olivat ajatuksen 
välineinä, olivat konkreettiseen ilmiömaailmaan sidotut, mutta 
siitä huolimatta kirkas äly suoritti voittoretkiä abstraktisimman 
ajattelun maailmassa. Platon ja Aristoteles ovat esimerkkejä 
siitä, mihin länsimainen ihminen suotuisissa olosuhteissa jo san- 
gen lyhyen kehityskauden jälkeen kykeni. Heidän etsintänsä 
loi edellytykset ei ainoastaan myöhemmän ajan ajattelulle, vaan 
myös teoreettisen tutkimuksen tuloksena saavutetulle tekniikan 

kehitykselle. Ei ole epäilystä siitä, että sama hengenlaatu, joka 
johti noiden varhaisten vuosisatojen henkisiin saavutuksiin, on 
ollut edellytyksenä nykyisen ajan luonnon hallitsemiselle. Me 
olemme antiikin ihmisen sukua siinäkin, mikä ensi näkemältä 
tuntuu meidät heistä erottavan. 

Hengen löytöretkiin olivat ajattelijoita kannustaneet ja kii- 
hoittaneet ne aineellisen maailman löytöretkeilijät, jotka puut- 
teellisilla kulkuneuvoillaan olivat etsineet uusia tuntemattomia 
seutuja Välimeren rantamilta ja kauempaa Atlantin rannikoilta. 
Mutta ajattelijat ja teoreetikot taas puolestaan antoivat herät- 
teitä käytännön miehille. Niin oli jo tällöin olemassa se teorian 
ja käytännön hedelmällinen vuorovaikutus, joka on länsimai- 
selle kulttuurille ominainen ja joka on vienyt sen yhä kor- 
keampiin tieteellisiin ja teknillisiin saavutuksiin. Uuden maail- 
man etsiminen ja löytäminen, jolla oli käänteentekevä merkitys 
inhimillisen kulttuurin historiassa, olisi tuskin ollut mahdollinen 
ilman antiikin teoreettista ajattelua. 

Nykyaikana esiintyy virtauksia, jotka tahtovat väheksyä 
intellektualismia, järjen terävää toimintaa, ja jotka opettavat 
puhumaan halveksivasti intellektualisteista muka joinakin hedel- 
mättöminä järjen itsetehostajina. Tämä taipumus on leimattava 
kulttuurille erittäin vaaralliseksi ja yleistyneenä se merkitsisi 
koko kulttuurin itsemurhaa. Juuri syventyminen antiikin kult- 
tuurihistoriaan osoittaa, että ainoastaan intellektuaalinen vireys 
kykenee valloittamaan uusia aloja, kykenee viemään kulttuuria 
eteenpäin. Jos intellektuaalinen harrastus lakkaa, seuraa sivis- 
tyksen taantuminen, jota ei voi torjua hehkuvinkaan innostus. 
Sillä ainoastaan älyllinen toiminta kykenee antamaan kulttuu- 
rille ravinnon, jota se välttämättömästi tarvitsee. Taiteenkaan 
kukoistusta ei voi olla ilman sitä henkistä vireyttä, jonka älylli- 
nen liikkuvaisuus jonkin aikakauden ihmisille antaa. Tämän 
tajuaa varmimmin se, joka on perehtynyt siihen intohimojemme 
ulottumattomissa olevaan kehitykseen, joka antiikissa aukeaa 
eteemme. Syventyminen antiikkiin on senvuoksi korvaamatto- 
mana vastapainona sille katsantokannalle, joka väheksyy 

vapaan, pyyteettömän älyllisen toiminnan merkitystä. Tässä 
mielessä antiikki on nykyajalle ehkä kaikkein hedelmöittävin 
ja merkityksellisin oppimestari. Humanistisen maailmankatso- 
muksen perustan kestävyys tehdään nykyaikana useilta tahoilta 
epäilyksen alaiseksi. Asiallisesti voidaan tähän kysymykseen 
suhtautua ainoastaan siitä pitkästä perspektiivistä, jonka väli- 
matka antiikin ja nykyisyyden välillä tarjoaa. Antiikin maail- 
massa oli jo sama probleeminasettelu ja samat maailmankatso- 
mukselliset vastakohdat. Kun suuntaa katseen sinne, ei voi 
jäädä epätietoiseksi siitä, mikä merkitsee edistystä ja mikä 
taantumusta kulttuurin alalla. Näemme oman aikamme prob- 
leemit kirkkaampina ja selvempinä, ja voimme varmemmin 
suuntautua myöskin nykyisen ajan ristiaallokossa. 

Olen tässä kiinnittänyt huomion antiikkisen kulttuurihengen 
välittömään, niin sanoakseni immanenttiin merkitykseen meille 
nykyajan ihmisille. Mitä se merkitsee meille koko länsimaisen 
sivistyksen perustana, se on toinen ja vielä paljon ilmeisempi 
puoli sen vaikutuksessa nykyaikaan. Mehän voimme todeta, 
että jo länsimaisen sivistyksen olemassaolo sellaisenaan on osoi- 
tuksena antiikin ratkaisevasta merkityksestä. Sillä mitä muuta 
on koko länsimainen kulttuuri kuin se sivistys, joka pohjautuu 
kreikkalais-roomalaiseen antiikkiin? Täsmällisempää määritel- 
mää länsimaisesta kulttuurista voi tuskin antaa. Jos katsoo 
länsimaisen sivistyksen ilmenemismuotoja arkkitehtuurissa tai 
kuvaamataiteessa, on antiikin läsnäolo kaikkein ilmeisin. Sieltä 
ovat kotoisin useimmat arkkitehtuurin käyttämät muodot, sieltä 
taiteen, nimenomaisesti kuvaamataiteen symbolien ja ihanteiden 
enemmistö. Kun on koetettu näillä aloilla ammentaa herätteitä 
muista kulttuureista tai antautua aivan uusille urille, on loppu- 
tuloksena kumminkin aina ollut palautuminen siihen, mikä 
antiikin aikana sai yleispätevyyden. 

Myös runous ja kirjallisuus yleensäkin on kehittänyt muo- 
tonsa ja lajinsa suurelta osalta valmiiksi jo antiikin aikoina. 
Me unohdamme tämän usein sen moninaisuuden keskellä, joka 
vuosisatojen luomistyön varrella on kerääntynyt meidän ympä- 

rillemme. Mutta draama, eepos, lyriikka, romaani, kaikki ne 
saivat alkunsa Kreikassa ja periytyivät roomalaisten kautta 
länsimaiden uusille kansoille. Kirjallisuuden alalla ei ole muuta 
omaperäistä luojaa kuin muinaiskreikkalainen. Ja kreikkalaisen 
kirjallisuuden alkupäässä on maailmankirjallisuuden mahtavin 
eepospari, Ilias ja Odysseia, joiden ikuisen tuoreuden saamme 
alati uudelleen todeta. Se vaikuttaa yhä meihin aivan välittö- 
mästi aamunkasteisella kirkkaudellaan ja koskemattomalla väke- 
vyydellään, mutta ei niinkuin oudon ja kaukaisen, hävinneen 
aikakauden tuote, vaan niinkuin meidän oman länsimaisen nyky- 
hetkisen kulttuurimme mahtava ilmennys. On niitä historian 
ihmeitä, joita joskus sattuu, että sellainen tuote on voinut 
syntyä länsimaiden historian aamunkoitossa lähes kolme vuosi- 
tuhatta sitten. Mutta samalla Homeros on voimakkain todistus 
siitä, että länsimainen kulttuuri alkuhämärästään kirkkaimpaan 
nykyhetkeen asti on yhtenäinen ja elimellisesti jatkuva. 
Arkkitehtuurissa näkyy sama tosiasia yhtä selvänä. Niin 
pian kun kreikkalainen henki oli löytänyt itsensä rakennus- 
taiteen muodoissa, se puhuu arkkitehtuurissaan meille yhtä 
tajuttavaa kieltä, ehkä tajuttavampaakin kuin kaikkein nyky- 
aikaisin rakennustaide. Ateenan Partenon, Paestumin Posei- 
donin temppeli, Rooman Panteon, ne ovat kaikki yhä vielä 
ilmentämässä sitä, mitä me pidämme ominaisimpana länsi- 
maiselle arkkitehtuurille. Kiinan pagodit tai Intian valtavat 
temppelirakennukset voivat vaikuttaa meihin eksoottisella eri- 
koisuudellaan, mutta omiksemme, meitä lähellä olevan kult- 
tuurin tuotteiksi emme voi niitä tunnustaa. Kreikkalaisen 
temppeliarkkitehtuurin me taas olemme siirtäneet tänne Poh- 
jolaan kylmemmän auringon alle. Se on tullut meille kotoiseksi 
rakennustaiteemme klassillisissa luomissa, ennen kaikkea yli- 
opistorakennuksessamme, joka yhdessä Engelin muiden luo- 
mien kanssa antaa leiman kaupunkimme keskeisimmälle pai- 
kalle. Ja se korkokuva, joka yliopiston 300-vuotisjuhlaksi sijoi- 
tettiin sen juhlasalin keskiseinälle, mutta jonka sota sittemmin 
tuhosi, oli sekin todistuksena antiikkisten symbolien kotoisuu- 

desta täällä Pohjolassa yhtä hyvin kuin siellä, missä antiikkiset 
kulttuuriperinteet ovat suoranaisemmat ja runsaammat. 

Antiikista olemme saaneet länsimaisen kirjaimistomme, luke- 
mattomat sivistyssanamme, oikeutemme peruskäsitteet, kalen- 
terimme, valtiojärjestyksen perusteet. Antiikissa vallinneet olo- 
suhteet ovat myös tehneet mahdolliseksi sen kalliin perinnön 
säilyttämisen, jota kristinusko länsimaisille kansoille merkitsee. 
Mutta kaiken tämän ohella on merkityksellisintä tehostaa sitä 
humanismin aatetta, joka valtavirtauksena käy läpi antiikin 
kulttuurikehityksen ja joka on antiikin arvokkainta perintöä. 
Ihmishengen ikuinen voima, ihmisen tehtävä henkensä kehit- 
täjänä, ne ovat ajatuksia, joita antiikin parhaimmisto tehosti 
ja jotka ikuisesti säilyttävät merkityksensä. vIhmisen erottaa 
muusta eläinkunnasta juuri se, että hänellä on henki, joka 
viittaa korkeuteen. Eläinten katse on suunnattu alaspäin, ja 
niillä ei ole muuta päämäärää kuin löytää ruokansa. Ihmisen 
taas on annettava henkensä vallita ja ruumiinsa totella. Sillä 
henki on hänellä yhteinen kuolemattomien jumalien kanssa, 
ruumis taas on järjettömillä luontokappaleillakin. Senvuoksi 
merkitsee hengen voima enemmän kuin aineellinen väkevyys.» 
Nostra omnis vis in animo et corpore sita est: animi imperio, 
corporis servitio magis utimur; alterum nobis cum dis, alterum 
cum beluis commune est. quo mihi rectius videtur ingeni quam 
virium opibus gloriam quaerere. Nämä Sallustiuksen sanat 
ilmentävät antiikin ihmisyyskäsitystä, ja ovat siitä syystä eri- 
koisesti merkittävät, että ne lausuu entinen Caesarin upseeri 
ja hallintovirkamies, joka ei ollut aikakautensa moraalisen tason 
yläpuolella, vaan edusti sen ajan yleistä kulttuurikäsitystä. 
Parempaa ihmisyyden ihannetta emme vielä nytkään voi esit- 
tää kuin sen, mikä sisältyy näihin kreikkalaisen hengen läpi- 
tunkemiin sanoihin, jotka roomalainen on lausunut ja säilyttänyt. 

Antiikin kulttuuri ei ole kuollut, se ei ole pelkkää mennei- 
syyttä, vaan se elää yhä meidän keskellämme ja meissä. Nimen- 
omaisesti merkitsee yhteyden säilyttäminen antiikin sivistyk- 
seen meidän asemassamme olevalle kansalle arvokasta omai- 
suutta, jota on varjeltava ja kartutettava. 


ROOMALAINEN SIVISTYS LÄNSI- 
MAISEN KULTTUURIN PERUSTANA 


Mistä johtuu, että on olemassa erityinen länsimainen sivistys- 
piiri, joka muodostaa kaikessa moninaisuudessaan suhteellisesti 
yhtenäisen, toisista kulttuureista selvästi erotettavan kokonai- 
suuden? Syvimmässä mielessä tämä kysymys on vaikea his- 
torianfilosofinen probleemi, joka ei ole käden käänteessä ratkais- 
tavissa. Niihin historianfilosofisiin ongelmiin, joita kysymys 
tarjoaa, ei tässä kuitenkaan ole tarkoitus ryhtyä. Aikomukseni 
on vain valaista länsimaisen sivistyksen historiallisesti katsoen 
olennaisinta piirrettä, jonka nykyajan epähistoriallinen katsanto- 
tapa helposti pyrkii unohtamaan, nimittäin sitä, että ne kansat, 
jotka kuuluvat länsimaiseen sivistysyhteyteen, ovat joko välit- 
tömästi tahi välillisesti olleet roomalaisen sivistyk- 
sen vaikutuksen alaisia. 

Kouriintuntuvimpana todistuksena siitä yhteisyydestä, jonka 
länsieurooppalaiset kansat muodostavat, on yhteinen kirjaimisto. 
Mutta se on samalla juuri selvin todistus latinan kielen ja rooma- 
laisen kulttuurin vaikutuksesta länsimaiseen kulttuurimuotoon. 
Kirjaimistomme on näet melkein sellaisenaan latinan kielen 
kirjaimisto, Miten tärkeä kirjaimisto on jollekin kulttuurille, 
sen havaitsee, kun ajattelee tosiasiaa, että se on koko sivistyksen 
avain. Mehän näimme siitä mielenkiintoisen todistuksen: turkki- 
laiset, jotka tahtoivat päästä länsimaisten kulttuurikansain tasa- 
vertaisiksi kilpailijoiksi, hylkäsivät vanhat arabialaiset kirjai- 
mensa ja omaksuivat meidän latinaisen kirjaimistomme. 

Roomalaista alkuperää ei ole ainoastaan ns. antikva-kirjain, 

jonka suuret aakkoset sellaisinaan on otettu roomalaisesta kir- 
jaimistosta, vaan myöskin kirjoituskirjaimet sekä ns. fraktuura 
eli goottilainen painokirjain, joka ennen vanhaan oli meillä 
yksin vallitsevana, mutta nyt on melkein kaikkialta syrjäyty- 
nyt. —Viimeksimainitut kirjaintyypit edustavat vain aikojen 
kuluessa latinalaisista kirjaimista kehittyneitä muotoja. Kir- 
jaimistossa on meillä siis selvästi huomattava ulkonainen piirre, 
joka samalla kuin se antaa leimaa koko länsieurooppalaiselle 
sivistyspiirille, mahdollisimman selvästi viittaa länsieurooppa- 
laisen kulttuurin yhteiseen alkuperään. Myöskin kirjainten 
nimet ovat roomalaisilta saatuja. Kun sanomme aa, bee, cee 
ja taas el, em, en jne., perustuu sekin taas traditioon, joka 
lähtee Roomasta ja osoittaa roomalaisen sivistyksen pysyvää 
vaikutusta. Tätä asianlaitaa ei muuta toiseksi se, että rooma- 
laiset todennäköisesti olivat lainanneet kirjaimistonsa ja kir- 
jaintensa nimet etruskeilta. 

Yhtä leimaa-antavia länsimaiselle kulttuurille, kuin ovat 
latinalaiset kirjaimet, ovat ne lukemattomat sivistyssanat, jotka 
ovat länsieurooppalaisille kielille yhteisiä ja jotka palautuvat 
latinan kieleen. Ne ovat, samoin kuin kirjaimisto, todistuksena 
roomalaisen sivistyksen ja sen leviämisvälineen, latinan kielen, 
tavattomasta vaikutuksesta länsieurooppalaiseen kulttuuriin. 
Osoituksena näiden latinasta lainattujen sanojen elinvoimai- 
suudesta on, että niitä on suuri määrä muiden kielten välityk- 
sellä kulkeutunut suomen kieleenkin. Tällöin ei tarvitse ensin- 
kään ottaa huomioon ammattisanoja, tieteellisiä ja teknillisiä, 
joita erittäinkin uutismuodostuksina latinalaisista sanavarta- 
loista on kaikissa länsieurooppalaisissa kielissä, myös suomen 
kielessä, sellainen määrä, että niiden luettelot täyttävät koko- 
naisia niteitä. Tässä on syytä mainita ainoastaan sellaisia 
kansankieleen kotiutuneita sanoja, joiden latinalaista alku- 
perää ei ensi näkemältä aina ole helppo huomatakaan. Aivan 
umpimähkään voi sellaisia luetella esim. rakennussanastosta: 
tiili, kalkki, muuri, portti, pilari, kamari, kellari; tarve-esineiden 
nimiä: peili, pulpetti, sinetti, kistu, säkki, ketju, pikari, paperi, 

kortti, aulu; puutarhatuotteita ja ruokatarpeita: kirsikka, per- 
sikka, kurpitsa, päärynä, kaali, retikka, minttu, persilja, luumu, 
viikuna, manteli, sinappi, ruusu, lilja, etikka, öljy, sämpylä; 
kirkollisesta nimistöstä: luostari, rovasti, sakasti, alttari, urut, 
messu, kolehti, enkeli, almu, uhri, värssy: käsityöläisten nimi- 
tyksiä: suulari, mylläri. Syvällisestä sivistyksellisestä vaiku- 
tuksesta kahdella eri alalla ovat todistuksena sellaiset suomeen- 
kin kulkeutuneet sanat kuin kauppa ja koulu, jotka nekin ovat 
latinasta alkuisin. Varsinkin viimeksimainittu sana, joka on 
kaikille länsieurooppalaisille kielille yhteinen, osoittaa kouriin- 
tuntuvasti, mistä sivistyksemme ja sivistyslaitoksemme viime 
kädessä ovat saaneet alkuunsa. Väärinkäsityksen välttämiseksi 
on vielä korostettava, että nämä sanat eivät ole tulleet suomen 
kieleen suoraan latinasta, vaan germaanisten kielten välityk- 
sellä, jotka vuorostaan ovat saaneet ne joko välittömästi tai 
välillisesti latinasta. Joka tapauksessa ne osoittavat, mikä suuri 
oppimestari länsimaisille kansoille roomalainen kulttuuri on 
ollut. 

Paljon suppeammassa piirissä, mutta sitä yksinomaisemmin 
vaikutti latina halki vuosisatojen oppineiden kielenä. Juuri 
tältä latinan valtakaudelta ovat peräisin ne tieteellisessä kielen- 
käytössä esiintyvät latinankieliset sanat ja lausetavat, jotka 
tekevät latinan kielen taidon välttämättömäksi sille, joka tahtoo 
todella hallita tieteen kielellistä välinevarastoa. Meidän oman 
maamme sivistyshistoriassa on latinan kielellä aina viime vuosi- 
sadan puoliväliin asti ollut määräävä asema. Latinaksi on 
Porthan kirjoittanut suomalaisen kansanrunoudentutkimuksen 
perustavan teoksen »De poesi fennica», ja latinaksi ovat. kirjoi- 
tetut melkein kaikki yliopistolliset väitöskirjamme 1850-luvulle 
asti. Latina on siten meikäläisenkin tieteen äidinkieli. . 

Romaanisissa kielissä, jotka ovat latinan kielen ns. tytär- 
kieliä, elää rahvaanlatina yhä edelleen. Nämä kielet edustavat 
kukin tahollaan ikäänkuin latinan kielen myöhäisempää kehitys- 
astetta. Erilaisista edellytyksistä eri tahoilla on johtunut, että 
latinan kieli eri maissa on kehittynyt eri suuntiin ja että siis 

on syntynyt useita toisistaan eroavia kieliä, joiden palautuminen 
yhteiseen kantakieleen, latinaan, kumminkin on aivan pinta- 
puolisellakin silmäyksellä heti todettavissa. Yhdessä romaaniset 
kielet muodostavat kieliryhmän, johon kuuluvat kansat edus- 
tavat sangen huomattavaa osaa Euroopan väestöstä. Kun tie- 
tää, miten voimakkaaksi yhdyssiteeksi tunne kielisukulaisuu- 
desta saattaa muodostua, voi liioittelematta väittää, että latinan 
kieli edelleen aivan aktuaalisella tavalla vaikuttaa länsieurooppa- 
laiseen sivistyselämään. 

Kielelliseen vaikutukseen liittyy läheisesti se vaikutus, mikä 
latinan kieliopillisella järjestelmällä on ollut ja edelleen on länsi- 
maisten kielten kielioppiin. Kieliopillinen nimistömme on kaut- 
taaltaan latinankielinen. Kun puhumme substantiiveista ja 
adjektiiveista, verbeistä, prepositioista. ja konjunktioista, nomi- 
natiivista ja genetiivistä, käytämme nimityksiä, jotka rooma- 
laiset grammaatikot kreikkalaisten esikuvien mukaan loivat. 
Fikä suinkaan päästä roomalaisesta vaikutuksesta vapaaksi, 
vaikkapa latinalaisten nimien sijaan asetetaan suomalainen 
nimisana ja laatusana, teonsana, etusana ja sidesana, nimentö 
ja omanto. Sillä käsitteet ovat joka tapauksessa samat kuin 
ne, jotka roomalaiset grammaatikot määrittelivät. Länsi-Euroo- 
pan koulutraditio on kautta vuosisatojen syövyttänyt tämän 
antiikkisen järjestelmän niin syvälle kieliopilliseen ajatteluumme, 
että sen lumoista on vaikea päästä senkin, joka tahtoisi asettaa 
tilalle toisenlaisia kieliopillisia käsitteitä. Eikä vielä ole keksitty 
järjestelmää, joka yksinkertaisuudessa ja käyttökelpoisuudessa 
kykenisi voittamaan antiikkisen, joka on meille periytynyt 
roomalaisten kieliopintekijäin välityksellä. Tämä tosiasia osoit- 
taa jälleen, mitenkä sellaiset henkiset tuotteet, joita rooma- 
laiset omaksuivat ja jättivät jälkimaailmalle, muuttuvat yleis- 
päteviksi koko länsimaiselle kulttuuripiirille. Roomalaisten jär- 
jestelmä on samalla länsimaisen sivistyspiirin järjestelmä. Toi- 
silla kulttuureilla on taas omat kieliopilliset järjestelmänsä, 
jotka rakentuvat toisenlaiselle kielelliselle ajattelulle, esim. 
intialaisilla ja kiinalaisilla. 

Yhtä välittömästi kuin kielellisellä alalla hallitsee rooma- 
lainen ajatustapa ihmismieliä roomalaiskatolisissa maissa uskon- 
non piirissä. Eikä roomalaiskatolinen uskonto näytä täydellisesti 
kadottaneen valtaansa ihmismieliin protestanttisissakaan maissa, 
koskapa kääntymisiä katolilaisuuteen on alkanut tapahtua silloin 
tällöin meilläkin. Joskin nämä ovat ainakin toistaiseksi merki- 
tyksettömiä poikkeusilmiöitä, ei voi kieltää, että katolisella 
kirkolla, joka vallitsee puolta Länsi-Euroopan asujaimistosta, 
on yhä edelleen suuri merkitys länsieurooppalaiselle kulttuurille. 
Syyttä ei ole sanottu, että Rooma edelleen hallitsee kansoja, 
Rooman paavit aivan samoin kuin Trajanus tai Marcus Aurelius. 
Romuluksen ja Remuksen sijalle ovat astuneet Pietari ja Paa- 
vali, prokonsulien sijaan arkkipiispat ja piispat, legioonia vas- 
taavat pappien ja munkkien laumat, keisarin henkivartijoita 
jesuiitat. 

Mutta jättämällä syrjään roomalaiskatolisuuden, jolla luteri- 
laisissa maissa on ollut vain ohimenevä merkitys, on tähden- 
nettävä, että kristinuskon nopea voittokulku aikoinaan oli 
mahdollinen ainoastaan sellaisissa olosuhteissa, jotka olivat muo- 
dostuneet yhtenäisessä suuressa Rooman valtakunnassa.. Roo- 
man maailmanvaltakunta muodosti yhtenäisen suuren liikenne- 
alueen, jonka sisäpuolella ei ollut rajoja estämässä vapaata 
siirtymistä paikasta toiseen, jossa vallitsi yhtenäinen sivistys 
ja jossa kaikki ymmärsivät jompaakumpaa kahdesta suuresta 
maailmankielestä, kreikkaa tai latinaa. Mitenkä vaikea kristin- 
uskon leviäminen olisi ollut, jos Välimerenmaat olisivat olleet 
pirstoutuneita moniin pieniin sivistyksellisesti erillisiin valtioi- 
hin, käy selväksi nykyajan lähetystyössä saavutetuista koke- 
muksista. Näemmehän, miten vaikea on käännyttää kristin- 
uskoon vieraisiin sivistyspiireihin kuuluvia yksilöitä, puhumatta- 
kaan kokonaisista kansoista. Kristinuskoa voidaan siis tässä 
mielessä pitää Rooman perintönä Euroopalle — taaskin esi- 
- merkki roomalaisen hengen joustavuudesta omaksumaan sel- 
laista, joka sittemmin muodostuu olennaiseksi osaksi länsimaista 
sivistystä. 


15 — Keisari Augustus. 

Saattaisipa joku väittää, etta Rooman vaikutus näkyy vielä 
tänä päivänä kartalla Euroopan uskontokuntien rajoissa. Tai 
olisiko pelkkä sattuma, että protestanttisuuden ja katolilai- 
suuden rajat Keski-Euroopassa kulkevat suurin piirtein pitkin 
muinaisen Rooman keisarikunnan rajoja? Selvimmin tämä 
näkyy Saksassa, jossa länsi- ja eteläosa, ne maat, jotka kuului- 
vat Rooman valtakuntaan, ovat pysyneet katolilaisina, kun 
taas muu osa Saksaa omaksui luterilaisen opin. Saattaisihan 
ajatella, että niissä kansoissa, jotka asettuivat asumaan mah- 
tavan maailmanvallan raunioille ja joihin sekaantui muinainen 
roomalainen väestö, säilyi tiedottomana kunnioitus Roomaa, 
maailman pääkaupunkia, kohtaan ja että tämä kunnioitus 
pakotti ne pysymään uskollisina Rooman hengelliselle vallalle. 
Mutta rationaalisesti on asiaa sangen vaikea tällä tavoin selittää. 
On tuskin olemassa vertauskohtia, joiden avulla tämänlaatuinen 
vuosisatojen takainen vaikutus voisi tulla todennäköiseksi. Myös- 
kin puhuu tällaista olettamusta vastaan se, että ulkopuolella 
muinaisen Rooman valtakunnan aluetta Puola ja Liettua ovat 
säilyneet katolisina, kun taas Englanti, joka sekin kuului Roo- 
maan, on kääntynyt protestanttisuuteen, samoin osa Sveitsiä. 
Ajatuskokeella, johon tässä on viitattu, on siten tuskin muuta 
kuin kuriositeettiarvo. 

Euroopan nykyiseltä valtiolliselta kartalta ei kuitenkaan 
missään tapauksessa saada roomalaisen valtiotaidon ja sotaisen 
mahdin vaikutusta olemattomiin. Se, että meillä on nyt vas- 
takkain romaaninen Ranska ja germaaninen Saksa, on viime 
kädessä suuren Gaius Julius Caesarin ansiota, siinä määrin kuin 
yleensä yksilö voi omistaa itselleen ansion suorittamastaan his- 
toriallisesta teosta. Jollei Caesar kaukonäköisellä toiminnallaan 
olisi alistanut Galliaa Rooman vallan alaiseksi, olisivat germaanit 
jo 500 vuotta ennen kansainvaellusten aikaa kansoittaneet tämän 
maan, Gallia ei olisi romaanilaistunut, vaan germaanilaistunut, 
eikä meillä nyt olisi romaanista Ranskaa, vaan germaaninen. 
Mitä muutosta historiallisissa olosuhteissa tämä merkitsisi, käsi- 
tämme maailmansotien kokemusten perusteella. Roomalaisuus 

ja sen mahtava edustaja vaikuttavat siten yhä vielä länsi- 
maiden historian kulkuun. 

Yhä jatkuva on myöskin roomalaisen oikeuden vaikutus 
länsimaiseen lainopilliseen ajatteluun. Useissa Länsi-Euroopan 
maissa on roomalainen oikeus kautta vuosisatojen ollut voimassa 
olevaa oikeutta, joka on säätänyt kansalaisten väliset oikeudel- 
liset suhteet. Mutta siitä riippumatta on roomalaisella oikeudella 
ollut ja on edelleen vallitseva asema lainopillisessa teoriassa. 
Kaikki uuden ajan suuret oikeusoppineet ovat käyneet rooma- 
laisen oikeuden ankaran loogillista koulua. Lainopin perus- 
käsitteet on röomalaisessa oikeudessa määritelty, niinkuin näyt- 
tää, kaikiksi ajoiksi yleispätevällä tavalla. Roomalaisen oikeu- 
den järjestelmä on kiinteydessään esimerkillinen ja voittamaton. 

On tuskin ainoatakaan sivistyselämän alaa, jonne ei rooma- 
lainen vaikutus ulottuisi. Pienin se ei ole kirjallisuudessa ja 
taiteessa, joskin kreikkalaisten mestarien tuotteet asettavat 
näillä aloilla roomalaisten saavutukset varjoon. Roomalaisten 
osuus supistuu tällöin enimmäkseen vain välittäjän tehtävään. 
Mutta sellaisenakin on roomalaisen kirjallisuuden ja taiteen 
merkitys ollut historiallisesti sangen suuri. Esim. Ovidius ei 
ole kreikkalaisten runoilijain rinnalle asetettuna mikään alku- 
voimainen nero, mutta hänen »Metamorfoosinsa» ovat halki 
— vuosisatojen ruokkineet länsi-Euroopan kansojen mielikuvitusta 
enemmän kuin ehkä kenenkään muun runoilijan tuotteet. 
Kreikkalaisen taruston rikkaat aihevarastot ovat Ovidiuksen 
välityksellä tulleet länsieurooppalaisen sivistyksen yhteisomai- 
suudeksi ja hänen ansiostaan päässeet innoittamaan kuvaama- 
taiteen mestareita moniin ihaniin luomiin. Myöskään Lucretius 
ei ollut omaperäinen siinä mielessä, että hän olisi itse luonut sen 
materialistis-mekaanisen uskontunnustuksen, jota hän profeetal- 
lisella innolla julistaa. Kuitenkin hän on voimakkaammin kuin 
kukaan muu levittänyt atomioppia ja voittanut opetuslapsia 
kaikkialta, missä häneen on tutustuttu. Roomalaiset kirjailijat 
ovat siten kreikkalaisten rinnalla ja jo ennen näitä olleet teke- 
mässä antiikin mielikuvamaailmaa länsimaisen kuvaamataiteen 


228 
ja kirjallisuuden yhteiseksi aihepiiriksi. He ovat siten osaltaan 
vaikuttaneet, että antiikin tarusto raamatun rinnalla muodostaa 
länsieurooppalaisen kirjallisuuden tärkeimmän aihevaraston. 
Mutta roomalainen kirjallisuus ci ole tarjonnut yksistään 
aiheita, se on myöskin juurruttanut linsieurooppalaiseen sivis- 
tyspiiriin ne runouden muodot, jotka sittemmin ovat tulleet 
yhteisiksi kaikille sivistyskansoille: tragedian, komedian, lyrii- 
kan, eepoksen, novellin, romaanin. Se kirjallisuudenlaji, johon 
roomalaisilla on eräänlainen erikoisoikeus, on juuri romaani, 
jonka ensimmäinen säilynyt tuote on Petroniuksen verraton 
tapainkuvaus Neron ajalta. Mutta muutkin runouden muodot 
ovat ensinnä tulleet länsi-Euroopassa tunnetuiksi juuri rooma- 
laisten kirjailijain tuotteista aikana, jolloin kreikkaa vielä ver- 
raten vähän osattiin. Siten on Senecan retoorisilla murhenäytel- 
millä renessanssikaudella ja sen jälkeen aina 1700-luvulle saakka 
ollut varsin huomattava vaikutus länsieurooppalaisen klassillisen 
draaman syntyyn. Vielä suurempi on ollut Plautuksen ja Teren- 
tiuksen huvinäytelmäin osuus muutamien Molieren, Holbergin 
ja itse Shakespearenkin komediain aiheisiin ja sommitteluun. 
Ansio tästä kuuluisi varmaankin niille kreikkalaisille huvinäy- 
telmänkirjoittajille, joiden tuotteet ovat olleet Plautuksen ja 
Terentiuksen esikuvina. Mutta kun kreikkalaiset näytelmät 
ovat joutuneet kadoksiin, ei meillä ole muuta keinoa kuin 
antaa, tosin tällä varaumalla, kunnia roomalaisille. Aivan ansiot- 
tomia näytelmiensä menestyksestä eivät he varmaan olekaan, 
sillä he ovat poistaneet kreikkalaisissa esikuvissa ollutta pai- 
kallisväritystä ja tehneet näytelmänsä kosmopoliittisemmiksi 
ja yleisinhimillisemmiksi, varsinkin Terentius. Siten ovatkin 
heidän näyttämölle tuomansa henkilöhahmot jääneet huvinäy- 
telmäin pysyviksi tyypeiksi: kevytmielinen poika, hento, herkkä- 
uskoinen tyttö, ahdasmielinen, vanha ja itara isä, palvelustaan 
tarjoava perheenystävä, avulias, mutta epärehellinen palvelija, 
joka on kevytmielisen pojan puolella. Nämä henkilöt, jotka 
tunnemme monista huvinäytelmistä, ovat lähtöisin roomalaisten 
komediankirjoittajain henkilökokoelmasta. 

Välittäjän asema on roomalaisilla ollut myös kuvaama- ja 
rakennustaiteessa. Heidän suuri merkityksensä tällä alalla on, 
että he ovat omaksuneet kreikkalaisen taidekäsityksen ja levit- 
täneet sen valtaa kaikkialle voittoisien legioonakotkiensa siipien 
suojassa. Roomalaiset halusivat samoin kuin kreikkalaiset ympä- 
röidä itsensä taideteoksilla jokapäiväisissäkin oloissa. Jokai- 
sesta esiinkaivetusta roomalaisesta asunnosta löydetään taide- 
teoksia, joskaan ei suinkaan aina arvokkaita alkuperäisiä tuot- 
teita, niin kumminkin taideteollisuuden valmisteita. Fpäile- 
mättä roomalaisissa oli kehittynyt samanlainen kauneuden- 
kaipuu kuin kreikkalaisissa. Siten he kreikkalaisten mestarien 
jälkiä seuraten osaltaan ovat olleet luomassa länsimaista kau- 
neuskäsitystä. Meidän kauneuskäsityksemme taas on aivan toi- 
nen kuin muiden kulttuuripiirien. Emme ilman muuta ole 
valmiita antamaan hyväksymistämme intialaiselle tai kiina- 
laiselle taideteokselle, vaan havaitsemme heti, että se lähtee 
toiselta pohjalta, toisesta taidekäsityksestä kuin omat taide- 
teoksemme. Meidän taiteemme olennaisimpana piirteenä on, 
että se viime kädessä pohjautuu kreikkalais-roomalaiseen taide- 
käsitykseen. Tätä taustaa vastaan saa selityksensä eräs länsi- 
maisen taiteen olennainen piirre, nim. että se varsinkin kuvan- 
veistoksissa suosii alastomuutta. Taiteen suosima alastomuus 
ei näytä olevan sopusoinnussa vallitsevan juutalais-kristillisen 
katsantokannan kanssa, joka pitää alastomana esiintymistä 
sopimattomana. Miksi ei sitä pidetä sopimattomana taiteessa? 
Vastaus ei voi olla muu, kuin että alastomuus taiteessa on 
sallittu, koska taidekäsityksemme pohjautuu kreikkalais-rooma- 
laiseen taiteeseen. Siitä olivat renessanssiajan mestarit saaneet 
taidekäsityksensä, joka sitten tuli länsimaisen sivistyspiirin 
omaksi. Tässäkin yksityispiirre, joka osoittaa roomalaisten 
omaksuman käsityksen vaikutusta länsimaiseen kulttuuriin! 

Eräs jossakin määrin irrallinen sivistysilmiö, joka yhä vielä 
on muistuttamassa roomalaisten käytännöllisen järjestelykyvyn 
saavutuksista, on kalenterimme. Sitä nimitetään gregoriaani- 
seksi, mutta pääpiirteiltään se on sama, minkä Caesar diktaat- 

torikautenaan sääsi Roomassa noudatettavaksi. Siinä ikivanhat 
tavat laskea aika aurinkovuoden ja kuun vaiheiden mukaan 
on yhdistetty sellaisella aistilla, että jälkimaailman on tarvin- 
nut vain vähäisessä määrässä Caesarin kalenteria korjata. 
Kreikkalaiset eivät olleet koskaan käytännöllisessä kalenterin 
järjestelyssä päässeet näin pitkälle. Heidän käyttämänsä ajan- 
lasku tuottaakin sen vuoksi tutkijoille kronologisia ajanmää- 
räyksiä tehtäessä suurta hankaluutta. Roomalaiset taas osasi- 
vat kalenterissakin soveltaa kreikkalaisten keksinnöt jälkimaail- 
malle kelpaavaan asuun. 

Tekemämme viittaukset riittävät osoittamaan, että länsi- 
maisen sivistyksen olennaisimpia piirteitä on sen pohjautumi- 
nen roomalaiseen sivistykseen. Roomalainen menneisyys ei ole 
pelkkää menneisyyttä, se elää yhä meidän keskellämme ja 
meissä. Tutkiessamme tuota menneisyyttä tutkimme samalla 
omaa sisintä olemustamme. Sillä roomalainen sivistys on läsnä 
kaikkialla meidän nykyisessä länsieurooppalaisessa kulttuuris- 
samme. Me emme voi päästä siitä eroon, sillä se on tuhat- 
vuotisin juurin kietoutunut meidän omaan sivistykseemme. 


KREIKKALAIS-ROOMALAISIA AIHEITA 
SUOMALAISESSA KIRJALLISUUDESSA 


On olemassa kaksi kirjallisuuden aihepiiriä, joita voi sanoa 
yleismaailmallisiksi siinä mielessä, että mitä moninaisimpien 
kansojen kirjailijat ovat niistä ammentaneet aiheita tuottei- 
siinsa. Nämä aihepiirit ovat toiselta puolen raamattu, toiselta 
puolen kreikkalais-roomalainen muinaisuus, ns. antiikki. Meidän 
tarvitsee vain palauttaa mieliimme suurten kirjailijain teoksia 
huomataksemme, että niin on asianlaita. Raamatulliseen aihe- 
piiriin kuuluu jo meidän omasta kirjallisuudestamme siksi 
monta teosta, että ilman muuta heti olemme selvillä, että raa- 
mattu on ollut kirjailijoiden suosima aihepiiri. Esimerkkeinä 
voi mainita Kiven vLean» ja Linnankosken vIkuisen taistelun», 
»Simsonin ja Delilan» sekä »Jeftan tyttären». Mutta yhtä pal- 
jon kuin raamatusta ovat kirjailijat ottaneet aiheitaan kreikka- 
lais-roomalaisesta muinaistarustosta. Maailmankirjallisuudesta 
voimme mainita Goethen, jonka näytelmistä yksi huomattavin, 
»Iphigeneia Tauriissa», on antiikkisaiheinen, Grillparzerin, jonka 
teoksista ovat antiikkisaiheisia meilläkin Kansallisteatterissa esi- 
tetyt »Sappho» ja »Meren ja lemmen aallot», tai itsensä Shake- 
spearen, jonka draamoista tässä yhteydessä on mainittava 
»Julius Caesar», nAntonius ja Kleopatran, »Coriolanus» ja »Timon 
Ateenalainen». Ja jos suuntaisimme katseemme ulkopuolelle 
näytelmäkirjallisuuden, esim. lyyrilliseen runouteen, saisimme 
maailmankirjallisuudesta loppumattoman luettelon runotuot- 
teita, joiden aiheet ovat antiikkisia, saatuja kreikkalais-rooma- 
laisen muinaisuuden mielikuvamaailmasta, 


Miksi aiheitu antiikista? 


Se, että kirjailijat, ensi sijassa varsinaiset runoilijat, niin 
suuressa määrin ovat käyttäneet aihepiirinään antiikkia, vaatii 
oman selityksensä. Että raamattu on ollut suosittuna aihe- 
piirinä, sen ymmärtää helpommin. Raamattuhan on maailman 
eniten luettu kirja, sen henkilöt ovat kaikille tunnettuja ja ovat 
jokaista, niin hyvin kirjailijaa itseään kuin hänen lukijakun- 
taansa, lähellä. Ei siis ole ihme, että raamatun mielikuvapiiri 
saa valtaansa kirjailijat, että sen henkilöt alkavat heidän mie- 
lessään elää ja he kuvatessaan ihmiselämän ongelmia käyttävät 
välineinään raamatun ehtymätöntä varastoa. Mutta kreikkalais- 
roomalainen muinaisuus, sehän ei ole meitä yhtä lähellä, sehän 
ei ole mennyt meille veriin, niinkuin raamatun kertomukset. 
Miksi siis se on niin suosittu aihepiiri? — Tähän on ensi sijassa 
historiallinen syy. Kreikkalais-roomalainen kirjallisuus muo- 
dostaa eurooppalaisen kirjallisuuden perustan. Kaikki runouden 
muodot, joihin kirjallisuus nykyisin pukeutuu, ovat saaneet 
alkunsa kreikkalaisen ja roomalaisen kirjallisuuden piirissä. 
Muinaisessa Kreikassa ja Roomassa syntyi kertomarunous, siellä 
laulurunous, siellä myöskin draama, murhenäytelmä ja huvi- 
näytelmä, siellä syntyi niin ikään novelli ja romaani. Näin 
kreikkalais-roomalaisella kirjallisuudella on ollut tavaton vai- 
kutus koko myöhempään kirjallisuuteen. Tästä vaikutuksesta 
osittain johtuu, että kreikkalais-roomalaiset aiheet ovat raama- 
tullisten aiheiden ohella pysyneet yhä edelleen kirjallisuuden 
yleismaailmallisina valta-aiheina. Mutta tämä ei ehkä yksinään 
riitä selittämään kreikkalais-roomalaisen aihepiirin säilymistä 
kirjallisuudessa vielä meidän päivinämme. Siihen on toinenkin 
syy, nim. antiikkisten ihmistyyppien syvä inhimillisyys, joka 
tekee ne erinomaisen soveliaiksi olemaan runoilijoiden pohjim- 
maisten ajatusten tulkkina. Antiikin ihmisistä, sellaisina kuin 
he meille näin kaukaa esiintyvät, ovat karisseet pois kaikki 
häiritsevät, epäolennaiset piirteet, he ovat määrätynlaisen ihmis- 
tyypin selviä edustajia ja sellaisina he muodostavat henkilö- 

gallerian, josta kirjailija voi valita ne, jotka kulloinkin hänen 
tarkoituksiinsa soveltuvat. Asianlaita on näet niin, että kirjai- 
lija tarvitsee määrätyn ihmistyypin, jota hän tarkoituksiinsa 
käyttää. Henkilö, jonka hän ottaa tulkikseen, ei saa olla rikki- 
näinen, hänellä täytyy olla luonteessaan määrätty peruslaatu 
— ja antiikin henkilöistä on aika karistanut pois sen, mikä ei 
ole ollut heidän peruslaatunsa kanssa sopusoinnussa. Antiikki 
tarjoaa siten kirjailijalle selviä tyyppejä, joihin kirjailijan vain 
tarvitsee puhaltaa elämä, jotta ne elävinä persoonallisuuk- 
sina astuisivat meidän eteemme. On näet niin, että sellaisesta 
henkilöstä, jota kirjailija kuvaa, ei saa olla olemassa liian pal- 
jon ja liian yksityiskohtaisia elämäkerrallisia tietoja. Jos niitä 
on paljon, sitovat ne runoilijan mielikuvitusta, hän ei pääse 
niistä vapautumaan, eikä hänen mielikuvituksensa saa tarpeel- 
lista liikkuma-alaa. Sen vuoksi uudemman historian henkilöt 
eivät sovi samassa määrässä runoilijan käsiteltäviksi. Runoi- 
lijalla tulee olla vain tyyppi, joka alkaa hänen mielessään elää 
ja jonka yksityispiirteet hän voi luoda ja muovata oman näke- 
myksensä mukaisiksi. Tällaisia tyyppejä, voimakkaita, selviä, 
mielenkiintoisia tyyppejä tarjoaa antiikki runsain määrin. Fi 
siis ole kumma, että ne ovat saaneet uusia ja uusia kirjailija- 
polvia valtaansa. 

Mutta antiikki ei tarjoa kirjailijalle ainoastaan tyyppejä. 
Se saattaa antaa runoilijalle koko mielikuvamaailmansa. Runoi- 
lijahan esittää aina sanottavansa kuvin. Siinä on ero runoilijan 
ja tiedemiehen välillä, että tiedemies esittää sanottavansa loogil- 
lisilla käsitteillä, runoilija taas havainnollisilla kuvilla. Runoissa 
ja runoelmissa on aina jotakin vertauskuvallista, ne esittävät 
runoilijan sielun sisällystä kuvaannollisin keinoin. Runoilija saat- 
taa kyllä usein lausua yhtä syvämietteisiä ajatuksia kuin filo- 
sofikin. Mutta jotta ne olisivat runoutta, tulee niiden esiintyä 
runokuvien muodossa, ne eivät saa olla käsitteellisessä muo- 
dossa lausuttuja. Sillä siinä tapauksessa ne eivät enää ole 
runoutta, vaan filosofiaa. Runoilija tarvitsee siis aina kuva- 
varaston, jolla hän tulkitsee sanottavansa. Tässäkin tarjoutuu 

antiikki runoilijan käytettäväksi. Antiikin mielikuvamaailma 
saattaa tulla runoilijalle siksi välineeksi, jolla hän tulkitsee 
tunteensa, se tarjoaa hänelle runokuvat, jotka hän tarvitsee 
siirtääkseen näkemyksensä kuvaannollisin keinoin lukijaansa ja 
kuulijaansa. Kreikkalais-roomalainen miclikuvapiiri sopii täl- 
laiseksi tulkiksi nykyaikaisellekin runoilijalle taas siitä syystä, 
että se on jollakin tapaa puolueeton, häiritsevistä sivuseikoista 
vapaa, se tarjoaa vapaan liikkuma-alan puhtaalle runoudelle. 

Voimme omasta kirjallisuudestamine otetuilla esimerkeillä 
valaista asiaa. Tällöin havaitsemme, että toiset kirjailijat ovat 
antiikin historiasta ottaneet henkilötyyppejä ja esittäneet niitä 
näkemyksensä kirkastamina, toiselta puolen taas on runoudes- 
samme edustaja, joka on täydellisesti eläytynyt roomalais- 
kreikkalaiseen mielikuvamaailmaan käyttäen sitä tavan takaa 
omien elämystensä tulkkina. Antiikkisia ihmistyyppejä ovat 
kuvanneet esim. Paavo Cajander »Scipio Africanus» runossaan, 
Arvid Jämefelt »Titus» näytelmässään ja Eino Leino näytel- 
missään vAlkibiades», vCarinus» ja »Targuinius Superbus», antii- 
kin mielikuvapiirin läpitunkema taas on kokonaisuudessaan 
V.A. Koskenniemi, 


Paavo. Cajanderin Scipio Africanus. 


Aikajärjestyksessä ensimmäinen on Paavo Cajanderin runo 
»Scipio Africanus», joka on kirjoitettu jo v. 1869. Se on vain 
yksinäinen runo, mutta se on merkittävä sen vuoksi, että se 
on ensimmäinen suomenkielinen teos, jossa roomalainen vai- 
kutus on kantanut sekä muodollisesti että sisällyksellisesti kyp- 
sän hedelmän. Se on samalla hyvä esimerkki siitä, miten val- 
tavan yleisinhimillinen antiikkinen ihmistyyppi runoilijan kir- 
kastamana saattaa olla. Scipio Africanus on juuri valloittanut 
Kartagon. Mutta riemu ei täytä hänen mieltään, vaan nähdes- 
sään tuhoutuvan kaupungin hänet valtaa aavistus oman mah- 
tavan kotikaupunkinsa kukistumisesta. Kohtalo vallitsee kaik- 

kea, kohtalon määräämää loppua ei kukaan, ei edes Roomakaan 
voi välttää: 

Vaan täytymyst' ei minun kieltää sovi, 

Ja se, se Karthagonkin hautaan vei, 

Niin säätää jumalat ja tuonen ovi 

Se vielä kerran aukee Roomallei. 

Niin, Rooma, kerran vahvat muuris murtuu, 

Maan tasalle sun kuulu kansas sortuu, 

Sep' Iliaan on kohtaloa vaan! 


Mutta samalla kun Scipio aavistaa tämän, täyttää hänen mie- 
lensä voiman tunne, tunne siitä, että Rooman kansa on väkevä, 
se ei ole kukistuva vapaaehtoisesti, sen alentamiseen on tarvis 
voimaa: 


Mut käyköön niinkin, tulkoon kuolo vainen, 
Kun kansassa vaan henk' on roomalainen, 
Meit' alentamaan voimaa tarvitaan. 


Se, mikä tämän runon sisällyksessä on antiikista, on juuri 
kohtalotunne, jota runoilija antaa Scipion ilmentää Kar- 
tagon hävityksen hetkenä. Tähän on Cajander saanut aiheen 
suoranaisesti historiasta, koska kerrotaan, että Scipio Kartagon 
hävityksen hetkenä on lausunut ne Homeroksen Iliaan sanat, 
joissa ennustetaan Troian kukistuminen ja hävitys. Mutta 
samalla on Cajander Scipion miehekkään olemuksen mukaisesti 
liittänyt tähän aavistukseen ne itsetietoisen voiman ilmaisut, 
jotka edellä on siteerattu. Täten piirtyy Scipio eteemme syvästi 
inhimillisenä, samalla herkkänä aavistelijana ja mahtavana 
voimaihmisenä. Runoilija on siten saanut hänestä oivallisen 
tulkin omalle mielialalleen. Voimme siirtää Scipion jokaisen 
yksityisen ihmisen vertauskuvaksi. Meitä kaikkia odottaa koh- 
talomme, se on meidän onnen hetkellä muistettava. Mutta 
mikä tahansa se olkoonkin, meidän on käytävä sitä vastaan 
pää pystyssä. Toiselta puolen on Cajander varmaan tarkoitta- 
nut Scipion ja Rooman kansan hahmossa lausua ajatuksensa 
kansojen kohtalosta. Cajanderhan oli isänmaallisuuden läpi- 

tunkema, ja epäilemättä hän on Scipio Africanuksessaan aja- 
tellut oman kansansa, Suomen kansan kohtaloa. Mikä tahansa 
se tulevaisuudessa olkoonkin, kun meillä vain on tuntoa omasta 
voimastamme, niin meitä ei lyödä maahan käden käänteessä, 
siihen tarvitaan voimaa. Näin laajenevat perspektiivit tästä 
runosta eri suuntiin. Antiikin sankarihahmo on ihmiskohtalon 
ja ibmisvoiman havainnollinen tunnuskuva. 


Arvid Järnefeltin »Titus». 


Aivan toisenlaisen tyypin on Rooman historiasta valinnut 
Arvid Järnefelt vTitus» näytelmänsä päähenkilöksi. On lisäksi 
sanottava, että kun Cajander pysyttelee tarkasti historiallisella 
pohjalla, lisäämättä Scipio Africanukseensa mitään, mikä ei 
historiallisen Scipion kannalta olisi todennäköistä, Järnefelt 
taas enemmän tai vähemmän muodostelee historiaa omien tar- 
koitusperiensä mukaisesti. — Järnefeltin näytelmä painettiin 
ensin nimellä vOrjan oppi» v. 1902. Sittemmin tekijä muodosteli 
näytelmän, ja nimellä vTitus» se esitettiin Kansallisteatterissa 
v. 1910. Tämän näytelmän perusaihe on täysin tolstoilainen. 
Järnefelt tahtoo siinä ajaa aatettaan vallan turmiollisuudesta. 
Titus, Jerusalemin valloittaja, josta sittemmin tulee Rooman 
keisari, on nuoruudestaan asti himoinnut valtaa, uneksinut ker- 
ran pääsevänsä Rooman valtaistuimelle. Hänen unelmansa 
toteutuukin, kun hänen isänsä Vespasianus huudetaan keisa- 
riksi. Mutta isän hallituskausi on Titukselle liian pitkä odotus- 
aika. Titus toivoo vanhan isänsä kuolemaa, ja kerran isän 
ollessa sairaana hän toimittaa niin, että tälle annetaan liian 
voimakasta lääkettä, jota vanhus ei kestä, vaan kuolee. Nyt 
on Titus päässyt toiveidensa perille. Mutta samalla hetkellä, 
kun hän on päässyt keisariksi, hän joutuu näkemään vallan 
onttouden ja tyhjyyden. Hänen korvissaan soivat hänen sur- 
mauttamansa kristityn lääkäriorjan Lysimakhoksen sanat: 
Luovu vallasta. Se on suurin teko, jonka sinä tahdoit tietää: 
— Sinä tahdot koko maailman omistaa. Kuitenkin: omistaak- 

seen koko maailman pitää koko maailmata rakastaa. Mutta 
ketä rakastat sinä Titus? Ennenkuin valtasi olet vahvistumaan 
saanut, on sinun sielusi käynyt autioksi.» — Tässä on se »orjan 
oppi», joka antoi nimen Järnefeltin näytelmän ensimmäiselle 
laitokselle. Sen johdosta tulee Titus, joka aikaisemmin on 
ollut julma, lempeäksi ja hyväksi, niin että kansa antaa hänelle 
nimen vihmiskunnan rakkaus ja ilo». Mutta kaikki tämä ei 
merkitse Titukselle mitään. Häntä vaivaa valta, jota hänen 
täytyy käyttää, ja pian, vain kaksi vuotta hallittuaan, hän 
poistuu vapaaehtoisesti elämästä. 

Sellainen on lyhyesti esitettynä Järnefeltin näytelmän sisäl- 
lys. Kaikki keskittyy siinä, niinkuin näkyy, tolstoilaisen peri- 
aatteen ympärille. Mutta sikäli on näytelmän sisällys myös 
epähistoriallinen. Ei ole historiallisissa tiedoissa viittaustakaan 
siihen suuntaan, että kristinuskolla olisi ollut pienintäkään vai- 
kutusta keisari Titukseen tai että hän olisi vapaaehtoisesti 
mennyt kuolemaan. Mutta siinä Järnefelt on ollut oikeassa, 
että keisari Tituksen luonne muodostaa erittäin mielenkiintoi- 
sen sielullisen probleemin. Historia kertoo näet, että hän ennen 
valtaistuimelle nousuaan oli vihattu irstaan elämänsä ja jul- 
muutensa vuoksi, mutta että hän keisariksi tultuaan täydelli- 
sesti muuttui. Tätä muuttumista on Järnefelt käyttänyt näy- 
telmässään rakentaen sen varaan teoksensa. Eikä hänen Titus- 
kuvaltaan suinkaan voi kieltää eräänlaista vaikuttavuutta. 

Kuka voisikaan sopia paremmin valtaprobleemin kanssa pai- 
niskelemaan kuin Rooman keisari, joka edustaa suurinta mah- 
tia, mitä ihmiskunnan historia tuntee! Olihan Rooman keisari 
kokonaisen kulttuurimaailman valtias, hän jos kukaan tiesi, 
mitä merkitsee omistaa valta. Meillä on tässä esimerkki siitä, 
kuinka erilaisten aatteiden tulkkeja kreikkalais-roomalaisesta 
maailmasta voi saada. Eikä Järnefeltin Titusta voi katsoa 
historiallisesti mahdottomaksi. Historia ei tiedä sanoa, mikä 
vaikutti Tituksen muuttumiseen julmasta lempeäksi. Järne- 
feltillä on ollut runoilijan oikeus täydentää omalla tavallaan 
se, mitä historia ei tiedä. Että kristinusko jo näihin aikoihin 

oli levinnyt Roomaan, siitä on varmoja todistuksia. Myöskin 
tiedämme, että jonkin aikaa Tituksen kuoleman jälkeen itse 
keisariperheessä esiintyy tapaus, että eräs sen naisjäsen kääntyy 
kristinuskoon. Mutta niinkuin jo sanoin, Tituksesta kristin- 
uskon vaikutuksen alaisena ei historia tiedä mitään kertoa. 
Pikemminkin voisi katsoa, että häneen oli vaikuttanut stoa- 
lainen filosofinen oppi, joka näihin aikoihin sai suurta jalansijaa 
Roomassa ja jonka ajatuksilla on monia yhteisiä piirteitä kristin- 
uskon kanssa. Olkoon miten tahansa, Järnefelt on joka tapauk- 
sessa saanut omille aatteilleen Tituksesta voimakkaan tulkin, 
joka ei jätä kylmäksi ketään, joka näytelmän on näyttämöllä 
nähnyt. Ja epäilemättä saa Järnefeltin näytelmä vaikutukses- 
taan suureksi osaksi kiittää juuri antiikkista taustaa, joka antaa 
sille kantavat perspektiivit. 


Eino Leinon antiikkisaiheiset näytelmät. 


Täysin vastakohtainen Järnefeltin »Titukselle» on Fino Lei- 
non Alkibiades». Alkibiades on suvereenisesti amoraalinen 
yksilö. Hän ei tunnusta minkäänlaisen yksilöä sitovan moraalin 
oikeutusta. Alkibiadeshan oli aluksi vienyt Ateenan aseet voit- 
toon taisteltaessa spartalaisia vastaan. Mutta henkilökohtaisista 
syistä hän oli valmis menemään isänmaansa vihollisen puolelle 
siirtyäkseen sitten taas Ateenaan. Kun siellä hänellä jälleen ei 
ollut hänen haluamaansa toimintavapautta, hän jätti toistami- 
seen isänmaansa lähtien Vähään-Aasiaan saadakseen suojaa 
Ateenan periviholliselta, Persian suurkuninkaalta. Alkibiades 
oli kuitenkin luottanut liikaa persialaisiin, hän sai heidän toi- 
mestaan surmansa. 

Alkibiadeen maanpakolaisuus Vähässä-Aasiassa on Leinon 
näytelmän ulkonaisena aiheena. Hänen luoksensa saapuu sinne 
hänen ystävänsä Thrasybulos, joka kehoittaa häntä palaamaan 
Ateenaan, missä koko nuoriso odottaa häntä asettuakseen hänen 
johtoonsa pelastamaan isänmaataan. Ystävysten välisessä kes- 
kustelussa Alkibiades tuo ilmi olennaiset luonteenpiirteensä. 

Hän on täydellinen yli-ihminen, joka elää vain itselleen. Hän 
halveksii kansaa ja isanmaata muka liian pieninä itselleen ja 
sanoo: »Ihmiskunta voisi olla minun kansallisuuteni.» Thrasy- 
bulos ei saa häntä taivutetuksi lähtemään, vaan Alkibiades 
sortuu persialaisten ampumaan myrkytettyyn nuoleen. 

Leinon näytelmä on mitä suurimmassa määrin persoonalli- 
nen. Alkibiadeessa hän ilmeisesti on tahtonut kuvata itseään ja 
omaa, kaikesta poroporvarillisuudesta piittaamatonta asennet- 
taan. Alkibiades sanoo Thrasybulokselle suoraan, että hän ajat- 
telee vain itseään ja kun Thrasybulos kysyy: tuoko on mieles- 
täsi miehen arvoista?» Alkibiades vastaa: »En ole keksinyt 
mitään arvokkaampaa ihmiselle.» Leino on tahtonut Alkibiadeen 
suun kautta saada sanotuksi oman elämänfilosofiansa, sellaisena 
kuin se hänelle näytelmän kirjoittamisaikana 1907 paikkeilla 
ilmeni. Parempaa tulkkia olisi Leino tuskin voinutkaan saada. 
Tässä Leinon näytelmässä ilmenevät taas ne taiteellis-teknilliseltä 
kannalta suuret edut, joita antiikkinen aihe tarjoaa. Jokaiselle, 
joka on historiasta tutustunut Alkibiadeeseen, hän esiintyy juuri 
sentapaisten aatteiden ruumiillistumana, joiden tulkiksi Leino 
hänet asettaa. Alkibiadeessa saa ilmaisunsa vastakohta, jonka 
muodostavat häikäilemättömästi tehostettu yksilöllisyys ja isän- 
maan, yhteiskunnan, kansalaiselleen asettamat vaatimukset. 
Että Leinon näytelmä ei saavuttanut menestystä, vaan Kan- 
sallisteatterissa esitettynä teki verraten heikon vaikutuksen, ei 
suinkaan johtunut aiheesta, joka on mitä suurimmassa mää- 
rässä kiitollinen, vaan siitä, että toiminta Leinon Alkibiadeessa 
häipyy toisarvoiseksi tekijäksi, kun taas valta-aseman saa lyy- 
rillisesti väritetty filosofia. Leino ei ollut dramaatikko, ja siksi 
hän ei kyennyt täydellisesti onnistumaan. Mutta joka tapauk- 
sessa Leino on näytelmällään osoittanut, mikä erinomainen 
aihe murhenäytelmälle Alkibiadeen tarina on. 

vAlkibiadeen» lisäksi on Leinolla kaksi antiikkiaiheista näy- 
telmää: »Carinus» ja vTarguinius Superbus». Carinus-näytelmän 
aiheena on Rooman keisarikauden häpeällisin aika, 200-luku, 
jolloin toinen toistaan huonommat keisarit seurasivat nopeassa 

tahdissa toisiaan. Carinus oli yksi näitä keisareita, Hän on 
Alkibiadeen tapainen aistillisuudessaan, mutta hänellä ei ole 
vähintäkään Alkibiadeen suurpiirteisyydestä. Sen vuoksi tämä 
Leinon näytelmä ei jaksa pitää yllä lukijan mielenkiintoa. Siinä 
on vain värikäs kuvasarja, joka kulkee ohitsemme. Iluomatta- 
vaa onkin, että Leino on saanut aiheen näytelmäänsä eräästä 
Mauri Jökain novellista. Ja kun lukee Jökain novellin ja sen 
jälkeen Leinon näytelmän, havaitsee heti, että aihe sopii hyvin 
novelliin, muttä sitä vähemmän näytelmään. Näytelmässä ei 
tule aiheeseen vähääkään traagillisuutta, kaikki häipyy retoori- 
seen sanavuolauteen. — yTarguinius Superbus» näytelmää on 
käsitelty toisessa tähän kokoelmaan sisältyvässä kirjoituksessa. 

Lyyrillisissä runoissaan Leino on vain ani harvoin käyttänyt 
antiikkisia aiheita. On ehkä kaksi tai kolme runoa, joiden aihe 
on kreikkalais-roomalaisesta muinaisuudesta. Nimeltään on 
tosin antiikkinen hänen v. 1919 ilmestynyt runosikermänsä 
Bellerophon, mutta siinä antiikkisuus pysähtyy pelkkään lähtö- 
kohtaan. Antiikkinen mielikuvamaailma ei saanut Leinoa val- 
taansa. Tämä ei olekaan ihme, sillä Leinohan laulaa yleensä 
runoissaan hetken mielialoja. Syvintään hän on antanut suoma- 
laisesta muinaisuudesta ammentavissa »Helkavirsissääns. Mil- 
loin Leino tunsi tarvetta mennä nykyhetkestä taaksepäin, olikin 
oman heimon entisyys aina häntä lähinnä. 


Koskenniemen elegiset runot. 


Kirjallisuudessamme on, niinkuin mainitsin, yksi edustaja, 
jolle antiikki on merkinnyt kokonaista elämänsisällystä, joka 
on omaksunut antiikkisen mielikuvamaailman persoonalliseksi 
omaisuudekseen, joka eräänä kautenaan on antiikista saanut 
elävöittävän voimansa. Tämä kirjailija on V. A. Koskenniemi. 
Hänen runouteensa kuuluu antiikkinen mielikuvapiiri niin olen- 
naisena osana, ettei sitä ole ensinkään mahdollista täydellisesti 
ymmärtää, ellei ole ainakin jossakin määrin eläytynyt antiikin 
mielikuvamaailmaan. 

Koskenniemen hänen runoilijakehityksensä vähitellen vei 
antiikkia lähelle, runokokoelma runokokoelmalta yhä lähem- 
mäksi, kunnes »llegioja» ja vSydän ja kuolema» kokoelmat tässä 
suhteessa merkitsevät huippukohtaa. Ttnsimmäisessä runoteok- 
sessa, kokoelmassa »Runoja», joka ilmestyi 1906, on antiikkisilla 
mielikuvilla vielä toisarvoinen asema. Niitä edustaa vain viiti- 
sen runoa: sonetit »Pam», » Vanha Faun», »Nuori Psykho», yTroian- 
retkeläiset Auliissa» ja satiirinen »Nero laulaa». Mutta jo nämä 
runot ovat suuntaa antavia Koskenniemen myöhemmälle kehi- 
tykselle. Hanen hienostunut aistinsa ei näe metsässä suoma- 
laista Tapiota, vaan kreikkalaisen Panin ja roomalaisen Faunin. 
Nyyrikki, suomalainen metsien neito, on hänelle olematon, 
mutta sitä lähempänä häntä on kreikkalaisen taruston Psykhe, 
ihmishengen aamuntuores, heiveröinen henkilöitymä. Joku voisi 
olla taipuvainen sanomaan, että tämä johtuu Koskenniemen 
runouden kirjallisesta laadusta. Mutta tätä vastaan puhuu 
Koskenniemen runous vääjäämätöntä kieltään. Koko hänen 
runoutensa on laadultaan ja tunnelmapitoisuudeltaan, koko 
sisäiseltä vireeltään, niin persoonallista, että sen täytyy johtua 
väkevistä sisäisistä näkemyksistä ja omista omakohtaisista elä- 
myksistä. Asianlaita on vain se, että ne kuvat, jotka tämän 
runoilijan sielussa liikkuvat, eivät aina ole olleet siirrettävissä 
niin läheiseen ympäristöön kuin Suomen kunnaille ja metsiköille. 
Ne tarvitsevat autereisemman ilmapiirin, voidakseen siellä elää 
sellaisina hahmoina, jollaisina ne runoilijan mielessä väikkyvät. 
Tämän ilmapiirin runoilija löysi antiikista, jonka tarumaailma 
siten muuttui hänen runoutensa maailmaksi. 

Toinen syy, joka johti Koskenniemen antiikkiin, oli, että 
hän siellä on nähnyt ihmiskohtalon puhtaimmin ilmenneenä. 
Koskenniemen ensimmäisen runokokoelman perussävy oli pessi- 
mistinen. Ihmisen kohtalo on, niin hän lausuu, elää vain hetken, 
sitten vaipua unohduksiin. Tämän kohtalon hän näki havain- 
nollisessa muodossa toteutuneena kreikkalais-roomalaisessa maa- 
ilmassa. Koko tuo vanha kulttuurimaailma oli kuollut, vain 
kiviset muistomerkit olivat siitä säilyneet. Samoin on käyvä 

meidänkin, niinkuin hän sanoo runossa »Yli vaikenevain kat- 
toin»: 

Kerran Linnunradan tähdet yössä katsoo kammoin 

takaa aavain kuolonkylmäin, autioin 

kiveen hakattua unta inehmoin: 

kaupunkeja, jotk’ on kuollehet jo ammoin. 


Kerran jokahinen sielu syvään yöhön hukkuu 
cik’ oo enää ketään kuoloon kaipaavaa, 

unet kiveen hakatut vain todistaa 

kaipuusta sen suvun, joka yössä nukkuu. 


Sille kohtalotunteelle, joka mm. tässä runossa saa niin 
voimakkaan ja iskevän ilmaisun, löysi Koskenniemi vastineen 
antiikista. Eräässä antiikkisaiheisessa runossa hän myöhemmin 
palaakin tähän samaan ajatukseen. Tarkoitan runoa »Etruski- 
lainen vaasi», joka on v. 1917 ilmestyneessä kokoelmassa »Ele- 
gioja»: 

Mies teki minut kerran armaalleen 
ja piirsi kolme sanaa kylkeheni. 

Pois menivät, ja uneen ikuiseen 
myös koko heidän kansansakin meni. 


Ken arvoitukseni nyt lukeekaan? 

Uus, outo kieli ympärilläin helää. 
Käy sydämet ja suvut kuolemaan 
ja yksin mykkä kauneus saa elää. 


Tässä ilmenee sama pessimistinen sävy, joskin jo hiukan 
vaimennettuna, kuin runojen säkeissä toistakymmentä vuotta 
aikaisemmin. Ihmisen kohtalo on mennä kuolemaan, vain 
mykkä esine, jonka povessa ei sydän syki, saa elää. Mutta 
vaikka Koskenniemi oli lähestynyt antiikkia kohtalontunteen 
paino hartioillaan, niin voisi ehkä kumminkin väittää, että 
juuri antiikki on ollut johdattamassa häntä pois pessimismin 
rautakourien syleilystä. Kun hän syventyi antiikin maailmaan, 
hän huomasi, että se yhä vielä eli, Panit ja Faunit karkeloivat 
yhä autereisilla nurmilla ja antiikin runotar katsoi häneen 

vakavana, mutta elinvoimaisena. Antiikin kirjallisuus antoi yhä 
vielä tuntea vaikutusvoimaansa ja antiikin henkilöt elivät his- 
torian ja runouden lehdillä. Siispä ei kaikki vaipunutkaan 
unohduksiin, oli jäänyt ainakin jotain, nim. maine, maine siitä, 
mitä ihmiset kerran olivat suorittaneet. Niinpä runoilija myö- 
hempänä kautenaan kerran aito antiikkiseen tapaan lausuukin, 
että maine on ainoa, minkä vuoksi ihmisen kannattaa taistella. 
Tämä ajatus on ilmaistu »Teebalaisten taistolaulussa», joka 
on »Sydän ja kuolema» kokoelmassa vuodelta 1919: 


Emme me taistele vaimojen vuoksi — 
vaimomme kulkevat vierailla teillä. 
Emme me taistele lastemime vuoksi — 
oudot on uskot ja aattehet heillä. 
Emme me kodin vuoks vuodata verta — 
sammale peittää sen rauniot kerta. 
Emme me kultaa ja saalista halaa — 
aika sen ruosteen kuonalla valaa. 
Mainchen tähden, laakerin vuoksi 
kuumana veremme hiekkahan juoksi. 
Eespäin miehet kuoleman teitä: 
kateiset vuossadat katsovat meitä. 


Mutta olemme loitonneet aikajärjestyksestä, jossa meidän 
on syytä tarkastella, miten antiikin mielikuvapiiri yhä hallitse- 
vampana esiintyy Koskenniemen runoissa. Esikoiskokoelmaa 
seuranneissa runokirjoissaan »Valkeissa kaupungeissa» ja »Hiili- 
valkeassa) Koskenniemi näennäisesti käyttää vähemmän antiik- 
kisia aiheita kuin ensimmäisessä kokoelmassaan. Mutta itse 
asiassa hänen aihepiirinsä vain loittonee ajassa taaksepäin. 
Nykyisyydestä, joka esikoiskokoelmassa oli vallalla, hän »Hiili- 
valkean kirjassaan on siirtynyt keskiaikais-kristilliseen aihe- 
piiriin. Hän siis lähestyy lähestymistään antiikkia, vaikka tämä 
lähestyminen näyttää olevan tiedotonta. Sitä sen täytyykin 
olla, sillä vain vaistomainen tunne hengenheimolaisuudesta voi 
tehdä runoilijalle antiikin elävöittäväksi voimaksi. Tahballinen 
siirtyminen antiikin aihemaailmaan olisi oman persoonallisuu- 

den pakottamista eikä voisi tuottaa taiteellisesti arvokasta 
hedelmää. Että runoilija on tullut lähelle antiikkia, näkyy 
»Hiilivalkea» kokoelmassa paitsi runoista »Dionysos» ja »Ikarus», 
jotka ovat antiikkis-aiheisia, ennen kaikkea runosta, jonka nimi 
on »Elegia yölle». Siinä runoilija käyttää antiikkista runomit- 
taakin, joka sitten seuraavassa kokoelmassa tulee hallitsevaksi. 
Tästä runosta puhuu yhä vielä syvä pessimismi: 


Tuskan kalkiks muuttunut on joka riemujen malja, 
jonka ma huulillein nostanut oon janoten, 
riuluvaks lauluks muuttunut on uni kukkivan rinnan: 
kuin kiron vallassa käyn, Äitini, ah Iki-Vö, 
tähtien viileäks leikiks ei elo ihmisen luotu, 
Oi sinun luonasi on onni ja unhotus vain. 


vElegiojan kokoelmassa, joka ilmestyi 1917, Koskenniemi on 
lopullisesti löytänyt antiikin. Hän on samalla löytänyt täyte- 
läisemmän soinnun, hänen mielikuvamaailmansa on tullut entistä 
rikkaammaksi ja värikkäämmäksi. Kun hän kokoelman ensim- 
mäisessä runossa suorittaa runoilijanrippinsä, ripittää hän 
itsensä antiikin runottarelle: 


Oi sinun luokses, sun rinnoilles minun henkeni kaipaal 
Uskoton ollut oon, eksynyt luotasi pois. 

Juoda sun huulies mettä ja kuulla sun ääntäsi kaihoon, 
tuntea laulujen vuon täyttävän rintani taas. 


Niinkuin näistä säkeistä huomaa, ei tunnelma ole enää yhtä 
pessimistinen kuin äsken siteeraamassamme edellisen kokoelman 
elegiassa. On kuin näissä säkeissä ilmenisi riemu siitä, että 
runoilija on löytänyt uuden maailman, sen, jota hän on etsinyt; 
se on alkanut hänen mielessään elää, ja uudet laulut täyttävät 
hänen rintansa. Antiikki ei siis ole mikään keinotekoisesti 
omaksuttu verho, vaan elävä voima, jonka vaikutuksen runoi- 
lija mielessään tuntee. Se on ollut hänelle se runon satakieli, 
joka on hänelle laulanut laulunsa, niinkuin runoilija antiikkista 
kuvaa käyttäen huudahtaa: i 

Laulujas kuunnellen öitä ma valvonut oon, 
kehrännyt onnen kultaista rihmaa aamuhun asti. 
Tuntcja laskenut en, päiviä laskenut en. 
Ah, omain unteni vankina, onnen vankina kulkein, 
kutsunut veljiksein oon Jumalat Olympon, 
antanut pilville kättä ja suudellut kukkia nurmen! 
Päässä jok'ainoan tien temppelin nähnyt ma oon. 
Ollut ci arkea mulle ja ollut ei päivää ja yötä, 
vain oli laulusi sun. 


Antiikin aihepiiristä on Koskenniemi tässä kokoelmassa, paitsi 
runokuvia ja vallitsevaa runomittaa, saanut Prometheus hah- 
monsa, joka julistaa ylijumalalle Zeukselle: »Raudoissas ovat 
ranteeni, Zeus, mut ei henkeni koskaan.» Prometheus tulkitsee 
tässä runossa ihmiskohtalon katkeruutta paljon väkevämmin, 
paljon vähemmän uneksien, kuin runoilija oli sitä tulkinnut 
aikaisemmissa runoissaan. Tämä Prometheus, ihmissuvun tun- 
nuskuva, lupaa kap noivassa uhmassaan luoda uuden maailman, 
sitten kun kohtalottaret ovat särkeneet Zeuksen rakentaman 
maailman. Hän sinkauttaa Zeulle viimeisinä sanoinaan: 


Tyhjyys jää sekä yö, joka kerran jälkehes ilkkuu. 
Silloin mun aikani on, silloin ma maailman luon. 


Tämä voima, joka on Koskenniemen runoudessa suhteellisen 
uutta, on ainakin osaltaan antiikista ammennettua. Antiikin 
mielikuvamaailma on myös hedelmöittänyt sellaiset runot kuin 
»Ekho» sekä »Pan ja vuohipaimenet», joissa runoilija kutoo hänen 
runoudessaan ennen tuntemattomia, värikkäitä, mielikuvitus- 
kylläisiä kuvia. Tuottaa suurta tyydytystä todeta, että juuri 
YElegioja» kokoelman runot ovat Koskenniemen runoista saa- 
vuttaneet suurimman yleisönsuosion. Epäilemättä lukijakunta 
on aivan oikein vaistonnut, että Koskenniemi näissä antiikkis- 
aiheisissa runoissaan on antanut elämäntäytteistä taidetta. 
Tämän kokoelman yleisömenestys osoittaa samalla, että antiikki 
ei suinkaan ole meikäläisellekään lukijakunnalle vieras, vaan 
että se tarjoamillaan yleisinhimillisillä arvoilla kykenee yhä 

edelleen ruokkimaan meidänkin kansamme kauneudenkai- 
puuta. 

Samanlainen leima, kuin »Elegioja» kokoelmalla, on kaksi 
vuotta myöhemmin ilmestyneellä kokoelmalla »Sydän ja kuo- 
lema». Siinäkin antiikkiset mielikuvat ovat vallitsevina. Runoi- 
lijan kaipauksen tulkitsee »Pan», kreikkalaisten suuri luonnon- 
haltija, runoilijan tuskan tulkkina on »Kronos», maaemon poika, 
ihmiskunnan ja jumalien esikoinen kreikkalaisessa tarustossa, 
runoilijan yksinäisyys saa ilmaisijakseen kreikkalaisten kansallis- 
sankarin Akilleen, tunnustuksensa osoittaa runoilija kreikka- 
laisten Muusalle, Melpomenelle. Roomalaiseen aihepiiriin taas 
johdattavat »Runokirje rakastuneelle Gallukselle» ja »Oodi 
Albiukselle» sekä runo »Ystävät», jossa runoilija virkaveljeään 
roomalaista Horatiusta tulkkinaan käyttäen osoittaa sanansa 
Maecenaalle, Augustuksen uskotulle. Syvälle kreikkalais- 
roomalaiseen ajatusmaailmaan pohjautuvat myös epitafit, 
hautakirjoitukset, joita sisältyy tähän kokoelmaan laajahko 
sikermä. Esimerkkinä niistä esitettäköön tässä epitafeihin 
kuuluva runo »Pienen lapsen hauta». Siinä puhuu lapsi hauta- 
kiven välityksellä niille, jotka kulkevat ohi haudan: 


Yöstä ma saavuin, yöhön ma lähdin, näin valon tuskin, 
päivästä en elämän nähnyt oo aamuakaan. 
Toivottu ei mua maailmaan, en toivonut itse, 
sattuma alkuni on, sattuma synnytti mun. 
Käy kumu outo ja lakkaamaton minun hautani yllä, 
askelet kiiruhtaa, nousten ja langeten taas. 
Kulkija, ken elon päivässä käyt, oi kerro sa mulle: 
kunneka kiiruhtavat askelet ylläni mun? 


Tässä runossa ei ensi näkemältä ole mitään antiikkista paitsi 
runomittaa. Mutta sille, joka antiikin runouden tuntijana lukee 
sen, se heti paljastaa antiikkisen luonteensa. Sen muoto on 
antiikkinen. Antiikin hautakivissä oli aivan tavallista, että 
vainaja puhui omassa hautakivessään. Toiseksi on meidän huo- 
mattava, että tuo yhtämittainen jalkojen töminä, jonka lapsi 

kuulee hautansa yllä, pohjautuu siihen, että kreikkalaisilla ja 
roomalaisilla oli tapana haudata vainajansa yleisten teiden var- 
sille. Niinpä kääntyvätkin antiikin hautakirjoitukset usein, 
aivan niinkuin tämä Koskenniemen runollinen hautakirjoitus, 
kulkijan puoleen. Koskenniemi on siis pukenut tässä sanotta- 
vansa täysin antiikkiseen asuun. Ja tässä pikku runossa hän 
samalla tunkeutuu syvälle ihmiskohtalon probleemiin. 

Käsittelyn ulkopuolelle on tässä paitsi uusimman kirjalli- 
suutemme roomalaisaiheisia romaaneja jäänyt ruotsinkielinen 
kirjallisuutemme, josta olisi erikoisesti mainittava Runebergin 
antiikkisaiheinen mestariteos, murhenäytelmä Salamiin kunin- 
kaat». Niinkuin olemme havainneet, ei suomalaisessa kirjalli- 
suudessa ole kovin monta kirjailijaa, jotka mainittavassa mää- 
tässä ovat valinneet aiheitaan kreikkalais-roomalaisesta kult- 
tuurimaailmasta. Mutta ne tapaukset, jotka olen esittänyt, 
riittävät osoittamaan, että antiikilla on ollut meidänkin kirjalli- 
suuteemme vaikutus, jota ei ole syytä väheksyä. Antiikkiset 
aiheet yhdistävät meidät länsieurooppalaiseen sivistyspiiriin, 
joka katkeamattomin sitein on liittynyt alkuperustaansa, 
kreikkalais-roomalaisey? `ulttuuriin. 


EINO LEINON TARQUINIUS SUPERBUS» 


Roomalaisten kansallinen historiankirjoittaja Titus Livius 
on antanut Fino Leinolle aiheen yhteen hänen persoonallisim- 
mista näytelmistään, jossa annetaan ilmaisu runoilijan silloiselle 
elämänkatsomukselle. Leinoa on persoonallisista syistä viehät- 
tänyt kertomus miehestä, joka sovinnaisen moraalin lakeja rik- 
koen nousee valtaan ja sortuu sitten traagilliseen kohtaloonsa. 
Leinon »Targuinius Superbus», joka ilmestyi ensi kerran v. 1909 
ja jota jonkin kerran on myös näyttämöllä esitetty, ei ole eri- 
tyisen huomattava draamana, mutta osoituksena roomalaisen 
kirjallisuuden vaikutuksesta suomalaiseen kulttuuriin tämä 
tapaus ansaitsee yksityiskohtaisen käsittelyn. 

Liviuksen kertomus Targuinius Superbuksen valtaan pää- 
systä ja sortumisesta on seuraavan tapainen: 

Targuinius Priscus, joka oli Rooman kuningas ennen 
Servius Tulliusta, oli jättänyt jälkeensä kaksi poikaa: 
Lucius ja Arruns Targuiniuksen. Jotteivät edellisen kunin- 
kaan pojat olisi hänelle vihamielisiä, naitti Servius Tullius 
heille molemmat tyttärensä, Tulliat. Targuinius-veljekset 
olivat luonteeltaan aivan erilaiset, toinen ylpeä ja toi- 
minnanhaluinen — hän saikin lisänimen Superbus —, toinen 
taas lempeä ja toimeton. Samat luonteen eroavaisuudet olivat 
huomattavina Tullia-sisaruksissa. Mutta kohtalo oli järjestänyt 
siten, etteivät molemmat kiivaat luonteet olleet liittyneet avio- 
liiton sitein toisiinsa, vaan tarmokas Tullia oli saanut miehek- 
seen lempeän Targuiniuksen ja taas ylpeä Targuinius vaimok- 
seen passiivisen sisaren. Tulisieluinen Tullia kärsi siitä, ettei 

hän voinut kannustaa miestään mihinkään tekoon. Senvuoksi 
hän käänsi katseensa lankoonsa, ylpeään Targuiniukseen, jota 
hän ihaili. Hän halveksi sisartaan, joka oli saanut itselleen 
miehen, mutta jolla itsellään ei ollut vähääkään toiminnan- 
halua. Pian liitti samanlainen mielenlaatu toiminnanhaluisen 
parin yhteen, miinkuin huono aina mielellään yhtyy huonoon». 
Aloite siihen, mitä sitten seurasi, lähti naisesta. Kahdenkeskisessä 
keskustelussa lankonsa kanssa hän puhui halveksivasti miehes- 
tään tämän veljelle ja sisarestaan tämän miehelle. »Jos jumalat 
olisivat antaneet hänelle sen miehen, joka oli hänen arvoisensa, 
niin hän pian näkisi kotonaan kuninkaankruunun niinkuin hän 
sen nyt näki isällään.» Ei kestänyt kauan, ennenkuin hän täl- 
laisilla. puheilla sai lankonsa yllytetyksi rikokseen. Veli ja sisar 
raivataan pois tieltä, he kuolevat melkein samanaikaisesti, ja 
salamurhan toimittajat solmivat sen jälkeen avioliiton. 

Näin on tie raivattu kuninkuutta kohti. Yhä yllyttää Tullia 
Tarquinius Superbusta uuteen tekoon. Eihän asiaa saanut jät- 
tää sille asteelle, että veljen- ja sisarenmurha olisi tehty turhaan. 
»Jos sinä olet se, jonka kanssa uskon solmineeni avioliiton, niin 
tervehdin sinua miehenä ja kuninkaana. Mutta jollet sitä ole, 
niin on asema muuttunut vain huonomma.tsi, koska *oimetto- 
muuteen yhtyy rikos.» Näin kiihotti Tullia miestään. Naiselli- 
sen raivon kannustamana Targuinius ryhtyy toimintaan, kerää 
kannattajia senaatin piiristä ja rohkenee lopulta kutsua omissa 
nimissään kuninkaana koolle senaatin ja asettua istumaan kunin- 
kaan istuimelle. Servius Tullius, saatuaan tästä kuulla, rientää 
paikalle aikoen vetää Targuiniuksen tilille, mutta tämä vastaa 
ylpeästi, että hän istuu vallanperillisenä isänsä istuimelle, jolle 
Servius vallananastajana oli oikeudettomasti asettunut. Lopulta 
hän tarttuu Serviukseen ja heittää hänet senaatintalon rappusia 
alas. Puolikuolleena Servius, jonka hänen seurueensa pelon 
"vallassa on jättänyt, yrittää laahautua palatsiinsa, mutta mat- 
kalla Targuiniuksen lähettämät kätyrit surmaavat hänet. Livius 
lisää, että monet uskovat Tullian neuvoneen Targuiniusta tähän 
murhatekoon, ja huomauttaa, että tämän käsityksen uskotta-" 

vuutta enentää se, että se on niin täysin sopusoinnussa Tullian 
muiden rikosten kanssa. Joka tapauksessa Tullia saapui foru- 
mille ja tervehti ensimmäisenä kaikista miestään kuninkaana. 
Kun hän paluumatkalla vaunuillaan ajoi samaa katua, jonka 
poikki makasi hänen isänsä hengetön ruumis, hän antoi ajaa 
vaununsa yli ruumiin tahraten siten vaunujensa pyörät ja 
itsensäkin isänsä vereen. 

Kun Targuinius Superbus täten kuninkaaksi tultuaan oli 
hallinnut kaksikymmentä viisi vuotta, hän erään pahan enne- 
merkin säikyttämänä lähetti Delfoin oraakkelin luokse kaksi 
poikaansa ja sisarenpoikansa Brutuksen, joka peläten tyranni- 
maista enoaan oli tekeytynyt mielisairaaksi siten säilyttääkseen 
henkensä. Delfoin oraakkeli ilmoitti, että korkein valta Roo- 
massa oli oleva sillä, joka heistä ensinnä suuteli äitiään. Brutus 
tulkitsi oraakkelilauseen omalla tavallaan heittäytyen maahan 
suutelemaan kaikkien yhteistä maaäitiä. Kun lähetystö oli 
palannut Roomaan, varustautui Targuinius sotaan rutuleja vas- 
taan. Sotaretken aikana kuninkaan poika Sextus Targuinius 
joutui eräiden ystäviensä kanssa sanakiistaan siitä, kenen vaimo 
oli paras naisellisissa hyveissä. Kun Tarquinius Collatinus 
väitti omaa vaimoaan voittamattomaksi hyvissä ominaisuuk- 
sissa, sopivat ystävykset siitä, että he yllättäen kävisivät Colla- 
tinuksen maakartanossa. He tapasivatkin tämän vaimon, Luc- 
retian, vielä iltamyöhällä lampun valossa palvelijattarien kanssa 
kehräämässä villaa, aivan toisin kuin kuninkaan miniät, jotka 
viettivät aikansa ylellisissä pidoissa. Tässä tilaisuudessa heräsi 
Sextus Targuiniuksessa rikollinen himo väkivaltaisesti häväistä 
Lucretia, jonka kauneus ja siveys häntä kiihottivat. 

Muutamien päivien kuluttua hän Collatinuksen tietämättä 
vain uskotun orjan saattamana saapui maakartanoon Lucretian 
luokse. Hänet otettiin ystävällisesti vastaan, osoitettiin illallisen 
jälkeen vierashuoneeseen, mutta kaikkien asetuttua makuulle 
hän miekka paljastettuna hiipi Lucretian huoneeseen ja sai 
uhkauksin täytetyksi aikeensa. Mutta seuraavana päivänä 
Lucretia lähetti sanan isälleen ja miehelleen, jotka nopeasti 

saapuivat hänen luokseen. Kerrottuaan heille, mitä oli tapah- 
tunut ja vannottaen heitä kostamaan hän työnsi vaatteisiinsa 
kätkemänsä tikarin sydämeensä. Brutus ja Collatinus vannoivat 
nyt kumpikin vuorostaan verinen tikari kädessään valan, että 
he vapauttaisivat Rooman tyrannista ja hänen perheestään. 
Brutus kiiruhti Roomaan, yllytti kansan nousemaan kuningasta 
vastaan ja lähti sen jälkeen kuninkaan sotaleiriin kiihottaak- 
seen sotilaatkin luopumaan kuninkaasta. Tullian oli pakko 
paeta palatsista ja kun Targuinius saapui Rooman porteille, 
olivat ne suljetut ja hänelle luettiin muureilta kansan vahvis- 
tama karkoituspäätös. Yhdessä vaimoineen ja poikineen hän 
lähti maanpakoon. 

Ei voi kieltää, että Targuinius Superbuksen kohtalo, sel- 
laisena kuin Livius sen kertoo, tarjoaa hedelmällisen aiheen 
murhenäytelmälle. Nainen yllyttämässä miestään rikokseen 
valta-aseman saavuttamiseksi, rikosta seuraava kirous, joka 
ilmenee jälkeläisen konnamaisuudessa, ja lopulta saapuva kosto 
ovat aineksia, joita esiintyy monessakin historiallisessa kerto- 
muksessa, mutta tuskin ainoassakaan niin pelkistettyinä kuin 
Tarquinius Superbuksen tarinassa. Tragedia-aiheena tätä tari- 
naa heikentää se seikka, että siihen ei liity mitään inhimillisesti 
sovittavaa, sen yhteydessä ei mainita ainoatakaan vienoa, risti- 
riitoja tasoittavaa luonnetta, sillä sellaiseksi ei voi laskea myös- 
kään Lucretiaa, joka tosin edustaa naisellista hyvettä, mutta 
joka juuri joutuu auttamaan katastrofin puhkeamista. Suoma- 
laisen runoilijan yTarguinius Superbus» näytelmälle antaakin 
kaikkien sovittavien piirteiden puuttuminen eräänlaisen yksi- 
toikkoisuuden leiman, joka ei ole omiaan lisäämään draaman 
inhimillistä mielenkiintoa. 

Leino on näet jotenkin tarkoin, niin tarkoin kuin runollisessa 
tuotteessa yleensä on ollut mahdollista, seurannut Liviuksen 
kertomusta. Vuorosanat ovat nekin proosaa, joskin rytmillistä 
ja tavallisen kielenkäytön yläpuolelle kohoavaa. 

Näytelmän henkilöt suomalainen runoilija on supistanut 
mahdollisimman vähiin. Välttämättömiä ovat vain Servius 


Tullius, Tarquinius Superbus, Tullia, Sextus Tarquinius, Lucre- 
tia, Brutus ja Collatinus. Sen lisäksi esiintyykin näytelmässä 
ainoastaan statisteja. Ensimmäinen näytös tapahtuu Tullian 
talossa. Tarquinius saapuu sinne etsimään veljeään, mutta 
tapaakin kotona vain Tullian, joka johtaa heidän välillään 
syntyneen keskustelun siihen, mikä hänelle (Tullialle) on kaikki 
kaikessa: kuninkuuteen ja sen saavuttamiseen. Targuinius antaa 
kuin tahdottomana johtaa itsensä siihen pisteeseen, johon Tullia 
tahtoo tulla. Äkkiä hän huomaa Tullian lumousvoiman ja hän 
tunnustaa tälle rakkautensa. Tullia on valmistanut kaiken tätä 
kohtausta varten, hän on jo raivannut tieltä miehensä, Tar- 
guiniuksen veljen, ja Targuinius toteaa, että nyt vain enää 
hänen vaimonsa, Tullian sisar, erottaa heidät toisistaan. Tullia 
vaatii: Sinä tapat ensi yönä hänet. Targuinius ei vastaa, mutta 
lukija ymmärtää, että hän myöntyy. Näytös päättyy siihen, 
että Tullia viittaa Targuiniukselle tien kuninkuuteen. 

Toisen näytöksen tapahtumapaikka on curian edustalla; 
taustassa johtavat portaat ylös curiaan. Collatinus syöksyy ulos 
senaatin istunnosta, jossa saamme kuulla Targuiniuksen par- 
aikaa kuninkaan istuimelta herjaavan Servius Tulliusta. Colla- 
tinus joutuu keskusteluun Brutuksen kanssa, joka ilveilijän- 
omaisin vähämielisen elein lausuu mietelmiään siitä, mikä on 
tapahtumassa. Nyt saapuu näyttämölle kiivaassa mielentilassa 
itse kuningas Servius Tullius, joka aikoo rynnätä curiaan, mutta 
jonka tielle asettuu curiasta näyttämölle tullut Targuinius pai- 
nokkaasti korostaen olevansa nyt Rooman kuningas. Servius 
käy häneen käsiksi, mutta Targuinius heittää hänet alas por- 
taita, niin että hän jää virumaan näyttämölle. Tullia, joka on 
saanut tietää senaatin tunnustaneen Targuiniuksen kuninkaaksi, 
tulee kasvot riemusta säteillen tervehtimään häntä valtiaanaan 
ja kuninkaanaan. Servius Tullius kuiskaa heikolla äänellä tyt- 
tärensä nimeä, mutta Tullia tahtoo säälimättömästi raivata 
Servius Tulliuksen pois tieltä ja sanoo Targuiniukselle osoittaen 
isäänsä: »Pistä miekallasi! Etkö kuule? Kansa kokoontuu. 
Tori on jo täynnä väkeä. He tulevat tännepäin. — Nyt taikka 

ei milloinkaan!» Kun Targuinius epäröi, Tullia tempaa itse 
mickan, huudahtaa miehelleen: »raukka!», ja syöksee sen isänsä 
sydämeen. Isänsä ruumiin yli hän ojentaa kätensä Targui- 
niukselle ja astuen käsi kädessä Servius Tulliuksen ruumiin yli 
he poistuvat näyttämöltä. 

Kolmannen näytöksen tapahtuma-aika on kaksikymmentä 
neljä vuotta myöhäisempi. Tullia ottaa vastaan kuninkaan 
palatsissa juuri Delfoista saapuneen poikansa Sextuksen, joka 
rientää suutelemaan äitiänsä mielessään oraakkelin lausuma. 
Pian saapuvat myöskin matkalla mukana olleet Brutus ja Colla- 
tinus, joiden kesken syntyy väittely siitä, voiko otaksua Colla- 
tinuksen vaimon Lucretian uskollisena odottavan miestään värt- 
tinänsä ja kangaspuittensa ääressä. Sovitaan lopulta siitä, että 
Sextus, joka tätä epäilee, ratsastaa Collatinuksen maakarta- 
noon. Näytös päättyy sotavalmisteluihin, jotka Tarquinius suo- 
rittaa lähteäkseen sotaretkelle volskilaisia vastaan. 

Neljäs näytös tapahtuu maakartanossa Lucretian luona. 
Sextus saapuu sinne yksin iltamyöhällä ja tapaa Lucretian 
kehräämässä orjattariensa ympäröimänä. Kuninkaan poika ote- 
taan vieraanvaraisesti vastaan ja hänellä on pitkä keskustelu 
Lucretian kanssa, johon hän intohimoisesti viehättyy tunnustaen 
lopulta suoraan rakastavansa Lucretiaa hulluuteen asti. Silloin 
Lucretia pyytää häntä poistumaan, minkä Sestus eräiden rep- 
liikkien jälkeen tekeekin. Mutta Lucretian poistuttua makuuhuo- 
neeseensa Sextus palaa takaisin ja syöksyy Lucretian huoneeseen. 

Viimeinen näytös on Rooman muurien edustalla kaupungin- 
portin ulkopuolella. Näyttämöllä seisoo Lucretia kalpeana kuin 
kuolema ja liikkumattomana kuin kuvapatsas. Siinä tapaavat 
hänet Brutus ja Collatinus, joita hän on lähetin välityksellä 
kutsunut, mutta jotka aluksi eivät voi ymmärtää, mitä on 
tapahtunut. Collatinus, joka ehdottomasti luottaa vaimonsa 
uskollisuuteen ja siveyteen, ei voi ajatellakaan mitään sellaista 
tapahtuneen, jonka hän on kerskailullaan aiheuttanut. Lopulta 
Lucretia kertoo asianlaidan ja vaatien kostoa tempaa tikarin 
poveltaan ja pistää sen sydämeensä. Nyt on Brutuksen johto- 


254 


päätös valmis: »Mitta on täysi.» Brutus muuttuu uudeksi ihmi- 
seksi, hänen todellinen luontonsa tulee näkyviin ja yhdessä 
rientävät ystävykset kaupunkiin nostamaan kansan vapauteen. 
Eri tahoilta tulevat sen jälkeen näyttämölle ensin Sextus, sitten 
Targuinius Superbus, jotka pyrkivät kaupunkiin, mutta tapaa- 
vat portin suljettuna. Turhaan kolkuttaa Targuinius porttia, se 
avautuu tosin hetkeksi, mutta vain päästääkseen ulos kau- 
pungista pakomatkalle lähteneen Tullian. Näytelmä loppuu 
Tullian repliikkiin yFarguinius Superbus! Sinä minun nuoruu- 
teni suuri sulho» ja Targuiniuksen sanoihin: vTullia, tulitukka! 
Nyt kohti tuntemattomia kohtaloita!» 

Niinkuin näkyy, suomalainen runoilija ei ole paljonkaan 
muuttanut Liviuksen kertomusta. Ainoastaan Servius Tul- 
liuksen kuolema on muunnettu hiukan toisenlaiseksi, mutta 
sekin on tapahtunut Liviuksen antaman lähtökohdan perus- 
teella. Kuninkaan murhaa syrjäkadulla ja vaunujen vierimistä 
yli verisen ruumiin ei olisi voinut näyttämöllä esittää. Sen- 
vuoksi runoilija on yksinkertaistanut tapahtuman ääripiirteet 
antaen samalla konkreettisen surmaamistehtävän sille, joka 
Liviuksenkin mukaan oli siitä moraalisesti vastuussa, Tullialle. 
Kohtaus, joka johti Sextuksen matkalle Collatinuksen maa- 
kartanoon, on myös yksinkertaistettu ja se on asetettu suoraan 
Delfoin matkalta palaamisen yhteyteen. Sen vuoksi on myös- 
kin Collatinus saanut seurata mukana matkalle Delfoihin, jonne 
suomalainen runoilija samalla on lähettänyt Sextuksen, ainoan 
Targuiniuksen pojista, joka näytelmässä esiintyy. Targuiniuk- 
sen kukistumiseen johtavat tapaukset on samaten koottu kaikki 
tapahtuviksi Rooman kaupunginportin edustalla. Eräänlainen 
piirteiden yksinkertaistaminen ja kokoaminen on näin tapahtu- 
nut näytelmässä, mutta muuten se on täysin Liviuksen kuvauk- 
sen mukainen. Yksityiset vuorosanatkin palautuvat usein 
Liviuksen antamiin viittauksiin ja herätteihin. 

Fi voi sanoa, että Leinon luoma draama olisi lähestulkoon- 
kaan mestariteos. Hän ei ole kyennyt antamaan henkilöilleen 
riittävästi verta ja elämää, vaan he jäävät jollakin tapaa abs- 

traktisiksi ja jäykiksi, vieläpä hiukan luonnottomiksi. Runoi- 
lijan tarkoituksena on ilmeisesti ollut tehdä Tulliasta erään- 
lainen naisen demonisuuden ruumiillistuma, mutta siinä hän ei 
ole täysin onnistunut. Targuiniuksen hahmo jää niin ikään jossa- 
kin määrin valjuksi ja koneelliseksi. Hän on liiaksi tahdoton 
välikappale Tullian kädessä. Leinon olisi pitänyt täyttää Liviuk- 
sen kertomuksen tarjoamat puitteet verevällä elämällä, niinkuin 
Shakespeare on tehnyt Coriolanuksessaan. Tällaisena kuin Tar- 
guinius Superbus on suomalaisen runoilijan kädestä lähtenyt, 
se ei näyttämöllisessä voimassa voi kaukaakaan kilpailla Corio- 
lanuksen kanssa. Mutta kaikista draamallisista puutteistaan 
huolimatta siinä on eräänlaista lyyrillistä tunnelmaa. Joka 
tapauksessa tämä näytelmä osoittaa, että Livius on saanut 
kahden tuhannen vuoden jälkeen suomalaisen runoilijan mieli- 
kuvituksen liikkeelle ja antanut sysäyksen näytelmään, jossa 
kuningasajan Rooma on tullut pohjoisen Suomen näyttämöille. 

Se, mikä Targuinius Superbuksen ja Tullian tarinassa ennen 
kaikkea lienee Leinoa viehättänyt, on sen sankarien asettuminen 
kaikkien inhimillisten moraalilakien yläpuolelle. Hehän ovat 
eräänlaisia yli-ihmisiä, jotka keinoista välittämättä pyrkivät 
toteuttamaan vain omia tarkoitusperiään. Suomalaisella runoi- 
lijalla oli siihen aikaan, jolloin hän kirjoitti Targuinius Super- 
buksensa, oma yli-ihmiskautensa, joka saattoi hänet pysähty- 
mään Rooman viimeisen kuninkaan hahmon eteen. Tullian 
luonne samalla vastasi käsitystä, joka Eino Leinolla oli voimak- 
kaasta naistahdosta draaman kirjoittamisaikoina. On varmaa, 
että Leino on saanut aiheen suoraan Liviuksesta. Ehkä hän jo 
koulussa oli lukenut Liviuksen I kirjan, johon kertomus sisältyy. 
Siinä tapauksessa se olisi jäänyt kytemään hänen mieleensä 
yhdeksi vuosikymmeneksi. Saattaa kuvitella, kuinka tuo jylhä 
tarina, joka jo sinänsä on kuin antiikkinen tragedia, on vaikut- 
tanut varhaiskypsään kouluneroon, jollainen Leino klassillisen 
lyseon oppilaana oli. Mutta myöskin yliopistossa Leino on voi- 
nut tutustua Liviuksen I kirjaan, sillä hän opiskeli jonkin aikaa 
yliopistossa Rooman kirjallisuutta, jossa aineessa hän sai ainoan 
akateemisen arvosanansa. 

1. Ilmari Havu: LAUANTAISEURA 


— Mielenkiintoinen kuvaus maamme sivistyshistoriaan ainoalaa- 
tuisen syvät jäljet jättäneen seuran toiminnasta. 


2. G. H. v. Wright: LOOGINEN EMPIRISMI 


Nuoremman filosoofipolvemme ensimmäisiin kuuluvan tutkijan 
teos, jonka kylmän selkeä esitys viehättää maallikkoakin. Teos on 
mm. Yliopiston oppikirjana. 


3. LAPSEN MAAILMAA jo henkistä kehitystä 


Sarja Yleisradiossa pidettyjä lapsisielutieteellisiä esitelmiä. 
Toimittanut Kai v. Fieandt. Kuvitettu. 


4. Petronius: TRIMALKION PIDOT 


Keisari Neron aikana vaikuttaneen roomalaisen kirjailijan 
satiirinen romaani upporikkaasta, rehentelevästä, herkkusuisesta 
nousukkaasta. Teoksen on suomalaiselle yleisölle loistavasti tulkin- 
nut professori Edwin Linkomies. 


5. Irma Rantavaara: CHARLES DICKENS 


Viehättävä elämäkertakuvaus Englannin suuresta kirjailijasta, 
kehyksenä viktoriaanisen ajan värikäs, monivivahteinen maailma. 


6. Kai v. Fieandt: LAUMA JA YHTEISÖ 


Teos pohjautuu Yleisradiossa pidettyihin esitelmiin ja käsittelee 
suppeassa, mutta iskevässä muodossa joukkojen psykologiaa. 


7. Kustaa Vilkuna: TYÖ JA ILONPITO 
Kansanomaisia työtapoja ja niihin liittyviä työnjuhlia ja kesti- 
tyksiä. Runsaasti kuvitettu. 


8. Edwin Linkomies: KEISARI AUGUSTUS JA 
* ROOMAN PERINTÖ 


Tunnetun tiedemiehen eloisa ja asiantunteva esseekokoelma 
keisari Augustuksesta ja hänen loistavasta Roomastaan. 


* * * % 
*x * x 


